
INTRODUCERE 


De câteva zeci de ani deja, atenţia istoricilor s-a îndreptat 
mai degrabă asupra perioadelor lungi ca şi cum, dedesubtul 
peripeţiilor politice şi diferitelor episoade ale acestora, ei ar fi 
căutat să scoată în evidenţă echilibrele stabile şi greu de distrus, 
procesele ireversibile, organizările constante, fenomenele ten- 
dențiale ce-şi ating punctul culminant şi-şi inversează sensul 
după continuităţi seculare, mişcările de acumulare şi saturările 
lente, marile socluri nemişcate şi mute pe care încâlceala nara- 
țiunilor tradiționale le acoperise cu un strat gros de evenimente. 
Pentru ducerea la bun sfârșit a unei astfel de analize, istoricii 
dispun de instrumente pe care în parte şi le-au confecţionat ei 
înşişi, în parte le-au primit: modelele creşterii economice, 
analiza cantitativă a fluxurilor înregistrate de schimburi, 
profilurile creşterilor şi regresiunilor demografice, studiul 
climei și oscilaţiilor ei, reperarea constantelor sociologice, 
descrierea ajustărilor tehnice, a răspândirii şi persistenţei lor. 
Aceste instrumente le-au permis să deosebească, în câmpul 
istoriei, straturi sedimentare diferite; succesiunile lineare, care 
făcuseră până în acel moment obiectul cercetării, au fost înlo- 
cuite de un joc de rupturi în profunzime. De la mobilitatea po- 
litică şi până la lentorile caracteristice „civilizației materiale“, 
nivelurile de analiză s-au înmulțit: fiecare cu rupturile lui spe- 
cifice, cu un decupaj ce-i aparţine în exclusivitate; şi, pe mă- 
sură ce coborâm către soclurile cele mai profunde, ritmurile de- 
vin din ce în ce mai lente. Sub istoria zbuciumată a guvernă- 
rilor, războaielor şi perioadelor de foamete, se profilează istorii 
aproape imobile pentru privire — istorii cu pantă lină: istoria 
drumurilor maritime, istoria grâului sau a minelor de aur, 

istoria secetei și a irigațiilor, istoria asolamentului“, istoria 
echilibrului, cucerit de specia umană, între foame și înmulțire. 
Vechile întrebări ale analizei tradiţionale (ce legătură se cuvine 
stabilită între evenimente disparate? Cum poate fi determinată 
o succesiune necesară între ele? Care este continuitatea ce le 
traversează sau semnificaţia de ansamblu pe care ele sfârșesc 
prin a o forma? Se poate defini o totalitate, sau trebuie să ne 
limităm la reconstituirea unor înlănţuiri?) sunt înlocuite de 
acum înainte cu interogaţii de un cu totul alt tip: Ce straturi se 
cer delimitate unele de altele? Ce tipuri de serii trebuie 
instaurate? Care sunt criteriile de periodizare pe care va trebui 
să le adoptăm pentru fiecare în parte? Ce fel de sistem de relaţii 
(ierarhie, dominație, etajare, determinare univocă, cauzalitate 
circulară ) poate fi descris între ele? Care sunt seriile de serii ce 
pot fi stabilite? Şi în ce fel de tablou, cu cronologie amplă, pot 
fi determinate suite distincte de evenimente? 

Or, aproximativ în aceeaşi epocă, în disciplinele numite is- 
toria ideilor, a ştiinţelor, a filosofiei, a gândirii, precum și a lite- 
raturii (specificitatea lor poate fi neglijată pentru moment), în 
aceste discipline care, în ciuda denumirii lor, se sustrag într-o 
maye măsură travaliului depus de istoric, precum și metodelor 
sale, atenţia s-a deplasat, dimpotrivă, de ia vastele unităţi ce erau 
descrise ca „epoci“ sau ca „secole“ către fenomene de ruptură. 
Sub marile continuităţi ale gândirii, sub manifestările masive și 
omogene ale unui spirit sau ale unei mentalități colective, sub 
devenirea încăpăţânată a unei științe ce se ambiţionează să existe 
şi să-și atingă împlinirea încă de la început, sub persistenţa unui 
gen, a unei forme, a unei discipline, a unei activităţi teoretice, se 
încearcă acum să se detecteze incidenţa întreruperilor. Iar statutul 
şi natura acestor întreruperi sunt cât se poate de diverse. Acte și 
praguri epistemologice descrise de G. Bachelard: toate acestea 
suspendă curmulul nesfârşit al cunoştinţelor, le întrerup lenta 
maturizare şi le introduc într-un timp nou, le rup de originea lor 
empirică şi de motivațiile lor iniţiale, le curăță de complicitățile 


* Asolament — procedeu agricol prin care un teren este împărțit în mai 
multe loturi în vederea cultivării. prin rotaţie, a mai multor soiuri de plante 
(n. red.). 

lor imaginare; astfel, prescriu analizei istorice altceva decât 
căutarea începuturilor mute, altceva decât regresiunea infinită 
spre cei dintâi precursori: reperarea unui nou tip de raționalitate 
şi a efectelor sale multiple. Deplasări, și transformări ale 
conceptelor: analizele lui G. Canguilhem!* pot servi, aici, drept 
model; ele demonstrează că istoria unui concept nu este, în 
totalitate, aceea a rafinării lui progresive, a raționalităţii sale în 
continuă creştere, a gradului său de abstractizare, ci aceea a 
diferitelor lui câmpuri de constituire și de validitate, a regulilor 
sale succesive de utilizare, a mediilor teoretice multiple în care 
s-a desfășurat şi desăvârşit elaborarea sa. Distincția, introdusă tot 
de Georges Canguilhem, între scara micro- şi cea macroscopică 
a istoriei ştiinţelor, la care evenimentele și urmările lor nu se 
distribuie în același fel: în asemenea grad, încât o descoperire, 
punerea la punct a unei metode, opera unui savant, chiar 
eşecurile lui nu au aceeași incidenţă și nu pot fi descrise în 
același fel la unul şi la celălalt dintre niveluri; alta va fi istoria 
descrisă într-un caz sau celălalt. Redistribuirile recurente fac să 
apară mai multe trecuturi, mai multe forme de înlănțuire, mai 
multe ierarhii în funcție de importanță, mai multe rețele de 
determinări, mai multe teleologii pentru una şi aceeași ştiinţă, pe 
măsură ce prezentul acesteia se modifică: astfel încât descrierile 
istorice depind în chip necesar de actualitatea cunoaşterii, se 
multiplică o dată cu transformările acesteia şi se rup neîncetat de 
ele însele (M. Serres? a formulat recent teoria acestui fenomen 
în domeniul matematicilor). Unităţile arhitectonice ale 
sistemelor, aşa cum au fost ele analizate de M. Guéroult? şi 
pentru care descrierea influențelor, a tradiţiilor, a continuităților 
culturale nu este pertinentă, spre deosebire de aceea a coerențelor 
inteme, a axiomelor, a lanțurilor deductive, a compatibilităţilor. 
În sfârşit, scandările cele mai radicale se datorează, fără doar şi 
poate, tăieturilor operate de un travaliu de transformare teoretică 
atunci când acesta „pune bazele unei ştiinţe desprinzând-o de 
ideologia trecutului ei şi dezvăluie acest trecut ca ideologic” 


* Notele precedate de un asterisc aparțin lui Michel Foucault. iar celc 
însoţite de un număr au fost redactate de Bogdan Ghiu şi pot fi găsite la 
sfârşitul cărţii (n. red.). 


“L. Althusser. Pour Marx. p. 168. 

La toate cele amintite mai sus se cuvine, fireşte, adăugată și 
analiza literară, care îşi atribuie acum, ca unitate specifică de 
studiu, nu sufletul ori sensibilitatea unei epoci, nu „grupurile“, 
„şcolile“, „generaţiile“ sau „mișcările“ și nici măcar personajul 
autorului în jocul de schimburi care i-au legat viaţa și „creaţia“, 
ci structura proprie unei opere, unei cărţi, unui text. 

Iar marea problemă care urmează să se pună — care se pune 
deja — unor astfel de analize istorice nu mai este, aşadar, aceea 
de a şti cum anume s-au stabilit continuităţile, în ce fel unul şi 
același proiect a putut să se menţină şi să constituie un orizont 
unic pentru atâtea spirite diferite și succesive, ce mod de 
acţiune şi ce suport implică jocul transmiteriior, al reluărilor, al 
uitărilor şi al repetiţiilor, cum poate originea să-și extindă 
puterea mult dincolo de ea însăși și până la împlinirea care nu 
este nicicând dată — problema nu mai este aceea a tradiţiei și a 
urmei, ci aceea a decupării și a limitei, nu mai este aceea a 
întemeierii ce se perpetuează, ci a transformărilor ce au valoare 
de întemeiere şi de înnoire a fundamentelor. Asistăm, astfel, la 
desfășurarea unui întreg câmp de interogaţii, dintre care unele 
ne sunt deja familiare, şi prin intermediul cărora această nouă 
formă de istorie încearcă să-și elaboreze propria sa teorie: cum 
trebuie specificate diferitele concepte care permit gândirea dis- 
continuității (prag, ruptură, tăietură, mutație, transformare)? Pe 
baza căror criterii se cuvin izolate unitățile cu care avem de-a 
face: ce este o ştiinţă? Ce este o operă? Ce este o teorie? Ce 
este un concept? Ce este un text? În cel fel se cer diversificate 
nivelurile la care putem să ne plasăm și dintre care fiecare com- 
portă propriile lui scandări și propria lui-formă de analiză: care 
este nivelul legitim al formalizării? Care este cel al interpretă- 
rii? Dar al analizei structurale? Ori al stabilirilor de cauzalitate? 

Într-un cuvânt, istoria gândirii, a cunoștințelor, a filosofiei, 
a literaturii pare a înmulți rupturile și a căuta orice apariţie a 
discontinuității, în vreme ce istoria propriu-zisă, istoria, pur și 
simplu, pare a estompa eruperea evenimentelor în beneficiul 
structurilor lipsite de labilitate. 

Această intersectare nu trebuie, însă, să ne inducă în eroare. 
Să nu ne imaginăm, încrezându-ne în aparențe, că unele dintre 
disciplinele istorice s-au deplasat de la continuum la discon- 
tinuum, în vreme ce altele au mers de la forfota discontinui- 
tăților spre marile unități neîntrerupte; să nu ne închipuim că în 
analiza politicii, a instituţiilor şi a economiei am: devenit din ce 
în ce mai sensibili ia determinările globale, iar că în analiza 
ideilor şi a cunoașterii am început să acordăm o atenţie din ce 
în ce mai mare jocurilor diferenţei, să nu credem că, o dată în 
plus, aceste două mari forme de descriere s-au intersectat fără 
să se recunoască. 

În fapt, aceleași probleme s-au pus în ambele cazuri, însă au 
provocat la suprafaţă efecte de sens contrar. Aceste probleme 
pot fi rezumate printr-un singur cuvânt: punerea sub semnul 
întrebării a documentului. Să fim bine înţeleşi: este cât se poate 
de evident că, de când există o disciplină precum istoria, oa- 
menii s-au servit de documente, le-au interogat, s-au interogat 
pe ei înşişi cu privire la ele; documentele au fost întrebate nu 
numai asupra a ceea ce voiau să spună, ci și dacă spuneau chiar 
adevărul, și în ce calitate pretindeau ele acest lucru, dacă erau 
sincere sau falsificatoare, bine informate sau ignorante, auten- 
tice sau alterate. Însă fiecare dintre aceste întrebări și toată 
această nelinişte critică aveau în vedere un singur ţel: să re- 
constituie, pornind de la ceea ce spun aceste documente — une- 
ori cu jumătate de voce —, trecutul din care ele emană şi care 
acum s-a pierdut mult în urma lor; documentul a fost întot- 
deauna tratat ca limbajul unei voci reduse, acum, la tăcere — ca 
o urmă a ei, din fericire descifrabilă. Or, în urma unei mutații 
ce nu datează de azi, dar care este, fără îndoială, încă departe 
de a se fi încheiat, istoria şi-a modificat poziţia faţă de docu- 
ment: ea îşi stabileşte drept sarcină principală nu să-l inter- 
preteze, ori să determine dacă spune adevărul și care îi este 
valoarea expresivă, ci să-l lucreze din interior (de le travailler 
de l'intérieur) şi să-l elaboreze: îl organizează, îl decupează, îl 
repartizează, îl ordonează, îl distribuie pe niveluri, stabilește 

serii, deosebește ceea ce este pertinent de ceea ce nu este, repe- 
rează elemente, defineşte unități, descrie relații. Documentul nu 
mai este, așadar, pentru istorie materia inertă cu ajutorul căreia 
ea încearcă să reconstituie ceea ce oamenii au făcut şi au spus, 
ceea ce a trecut definitiv şi din care nu se mai păstrează decât 
O dâră: ea caută să definească în chiar textura documentară uni- 
tăi, ansambluri, serii, raporturi. Trebuie să desprindem istoria 
de imaginea în care s-a complăcut atâta timp și prin intermediul 
căreia își afla justificarea antropologică: aceea a unei memorii 
milenare și colective care se sprijinea pe documente materiale 
pentru a-şi regăsi prospeţimea amintirilor; ea constă acum în 
travaliul şi întrebuințarea unei materialităţi documentare (cărți, 
texte, naraţiuni, registre, acte, edificii, instituţii, regulamente, 
tehnici, obiecte, cutume etc. ) care prezintă întotdeauna şi .pretu- 
tindeni, în orice societate, forme de remanenţă spontane sau or- 
ganizate. Documentul nu este fericitul instrument al unei istorii 
care ar fi în sine și într-un mod cât se poate de firesc o memo- 
rie; pentru o societate, istoria reprezintă o anumită modalitate 
de a conferi un statut și o elaborare unei mase documentare de 
care ea nu se desparte. 

Să spunem pe scurt că istoria, în forma ei tradiţională, se 
ocupa cu „memorarea“ monumentelor trecutului, cu transfor- 
marea lor în documente şi cu fapiul de a face să vorbească 
aceste urme care, adesea, nu sunt în sine defel verbale, sau spun 
în tăcere cu totul altceva decât ceea ce spun; în zilele noastre, 
istoria este ceea ce transformă documentele în monumente şi 
care, în loc să mai descifreze urmele lăsate de oameni, în loc 
să mai încerce să recunoască în negativ (en creux) ceea ce fu- 
seseră aceştia, desfășoară o masă de elemente ce trebuie izolate, 
grupate, făcute să fie pertinente, puse în relaţie, constituite în 
ansambluri. A fost o vreme când arheologia, ca disciplină a mo- 
numentelor mute, a urmelor inerte, a obiectelor lipsite de con- 
text și a lucrurilor lăsate de trecut, tindea spre istorie şi-nu că- 
păta sens decât prin restituirea unui discurs istoric; jucându-ne 
puţin cu cuvintele, am putea afirma că istoria; este aceea care 
tinde în zilele noastre spre arheologie, -spre o, descriere 
intrinsecă a monumentului. ...;. ..-, papi 

Acest fapt atrage după sine mai multe consecinţe. În primul 
rând, efectul de suprafață pe care l-am semnalat deja: înmulți- 
rea rupturilor în istoria ideilor şi punerea în evidenţă a perioade- 
lor lungi în istoria propriu-zisă. În forma ei tradiţională, într-a- 
devăr, aceasta din urmă își stabilea ca sarcină identificarea de 
relaţii (de cauzalitate simplă, de determinare circulară, de anta- 
gonism, de expresie) între fapte sau evenimente datate: fiind 
dată seria, se punea problema stabilirii vecinătăţii fiecărui ele- 
ment în parte. Acum problema este constituirea seriilor: de- 
finirea elementelor pentru fiecare în parte, fixarea limitelor, 
punerea în evidenţă a tipului de relaţii care îi este specific, for- 
mularea legii sale proprii şi, dincolo de aceasta, descrierea ra- 
porturilor între diferitele serii, pentru a constitui astfel serii de 
serii sau „tablouri“: de aici, multiplicarea straturilor, desprin- 
derea lor, specificitatea timpului și a cronologiilor care le sunt 
proprii; de aici, totodată, necesitatea de a distinge nu numai 
evenimente importante (urmate de un lanţ lung de consecinţe) 
Şi evenimente minime, ci tipuri de evenimente de niveluri cât 
se poate de diferite (unele scurte, altele de durată medie, pre- 
cum răspândirea unei tehnici sau împuţinarea unei monede, în 
sfârșit, altele cu desfășurare lentă, precum echilibrul demo- 
grafic sau adaptarea progresivă a unei economii la o schimbare 
de climă); și tot de aici, posibilitatea de a face să apară serii cu 
repere vaste, constituite din evenimente rare sau din evenimente 
repetitive. Apariţia perioadelor lungi în istoria contemporană nu 
reprezintă o revenire la filosofiile istoriei, la marile vârste ale 
lumii sau la fazele prescrise de destinul civilizaţiilor, ci este 
efectul elaborării, concertate metodologic, a seriilor. Or, în isto- 
ria ideilor, a gândirii, a științelor, aceeași mutație a provocat un 
efect de sens contrar: ea a disociat lunga serie constituită de 
progresul conștiinței, sau de teleologia raţiunii, ori de evoluția 
gândirii umane; a repus în discuţie temele convergenței și ale 
împlinirii; a pus la îndoială posibilităţile totalizării. A operat 
individualizarea unor serii diferite, care se juxtapun, se succed, 
se amestecă, se intersectează fără a putea fi reduse la o schemă 
lineară. Aşa și-au făcut apariţia, — în locul cronologiei continue 
a raţiunii, care era invariabil readusă la originea inaccesibilă, la 

inaugurarea ei fondatoare —, scări uneori de mică amploare, 
distincte unele de altele, rebele subsumării unei legi unice, 
purtătoare de multe ori ale unui tip de istorie propriu fiecăreia 
în parte, şi ireductibile la modelul general al unei conştiinţe 
care acumulează, progresează şi rememorează. 

A doua consecinţă: noţiunea de discontinuitate dobândeşte 
un loc de prim ordin în cadrul disciplinelor istorice. Pentru isto- 
ria în forma sa clasică, discontinuumul constituia în același 
timp ceea ce este dat şi de negândit: cea ce se oferea sub specia 
evenimentelor dispersate — decizii, accidente, inițiative, desco- 
periri, şi ceea ce trebuia să fie ocolit, redus, eliminat prin ana- 
liză, pentru ca marea continuitate a evenimentelor să-şi facă 
apariția. Discontinuitatea era acel stigmat al risipirii temporale 
pe care istoricul avea misiunea să-l suprime din cuprinsul isto- 
riei. Acum, ea a devenit unul dintre elementele fundamentale 
ale analizei istorice. Discontinuitatea apare în cadrul acesteia 
pentru a juca un triplu rol. Ea constituie, mai întâi, o operaţiune 
deliberată a istoricului (şi nu, ca până acum, ceea ce acesta 
primeşte fără voia lui de la materialul de care trebuie să se 
ocupe): căci el este nevoit, fie şi doar cu titlul de ipoteză siste- 
matică, să deosebească nivelurile posibile de analiză, metodele 
specifice fiecărui nivel în parte şi periodizările care li se 
potrivesc. Ea este, de asemenea, rezultatul descrierii realizate 
de istoric (şi nu, ca până acum, ceea ce se cuvine eliminat prin 
analiză) căci ceea ce el încearcă să descopere sunt limitele unui 
proces, punctul de inflexiune al unei curbe, inversarea unei 
mişcări ordonatoare, marginile unei oscilaţii, pragul unei func- 
ționări, momentul de dereglare a unei cauzalități circulare. Ea 
este, în sfârşit, conceptul pe care travaliul nu încetează să-l 
specifice (în loc să-l neglijeze ca pe un blanc uniform și 
indiferent între două figuri pozitive); ea capătă o formă şi o 
funcţie specifice după domeniul şi nivelul la care este desco- 
perită: nu se poate vorbi de o aceeaşi discontinuitate când de- 
scriem un prag, epistemologic, schimbarea de sens a unei curbe 
de populaţie sau o substituire de tehnici. Paradoxală noţiune, 
aceea de discontinuitate: aceasta deoarece este în acelaşi timp 
instrument şi obiect de cercetare, delimitează câmpul al cărui 

efect este, întrucât permite individualizarea domeniilor, dar nu 
poate fi stabilită decât prin compararea acestora. Și dat fiind că, 
poate, în cele din urmă, ea nu este doar un concept prezent în 
discursul istoricului, ci presupus de acesta într-ascuns: de unde 
ar putea el, într-adevăr. să vorbească dacă nu pornind tocmai de 
la această ruptură care îi oferă ca obiect istoria — și chiar 
propria lui istorie? Una dintre trăsăturile distinctive esenţiale 
ale noii istorii este, fără doar şi poate, tocmai această deplasare 
a discentinuumelui: trecerea lui de la obstacol la practică; 
integrarea lui în discursul istoricului, în care nu mai joacă rolul 
unei fatalităţi exterioare ce se cere eliminată, ci pe acela al unui 
concept operațional ce este întrebuințat; și, prin aceasta, 
răstumarea de semne grație căreia cl încetează a mai fi 
negativul lecturii istorice (reversul ei, eșecul. limita puterii de 
care ea dispune). pentru a deveni elementul pozitiv care îi 
deteiraină obiectul şi îi validează analiza 

A treia consecință: teina și posibilitatea unei istorii globule 
începe să se estompeze. devenind, în schimb, tot mai pregnantă 
schița, cu totul diferită, a ceea ce ar putea fi numit o istorie 
generală. Proiectul unei istorii glovale este cel care caută să 
restituie forma de ansamblu a unei civilizaţii, principiul — 
material sau spirituai — al unei societăţi, semnificaţia comună 
tuturor fenomenelor dintr-o anumită perioadă, legea care răs- 
punde cde coeziunea lor — ceea ce. metaforic, noi numim „chi- 
pu“ unei epoci. Un asemenea proiect este legat de două sau trei 
ipoteze: se presupune că între toate evenimentele din cuprinsul 
unei arii spaţio-temporale bine definite, între toate fenomenele 
cărora li s-a păstrat urma trebuie să fie cu putință să se stabi- 
lească un sistem de relaţii omogene: o reţea de cauzalitate care 
să permită derivarea fiecăruia în parte, raporturi de analogie 
care să indice felul în care ele se simbolizează unele pe altele 
sau în care toate exprimă unul și același nucleu central; se pre- 
supune, apoi, că una şi aceeaşi formă de istoricitate impune 
structurile economice, stabilităţile sociale. inerția mentalităților. 
habitudinile tehnice, comportamentele politice, supunându-le 
pe toate aceluiaşi tip de transformare; se presupune, în sfârşit, 
că istoria însăşi poate fi articulată în mari unităţi — stadii sau 


Introducere 15 


faze — care dețin în ele însele propriul lor principiu de coeziune. 
Tocmai aceste postulate sunt cele pe care istoria nouă le pune 
la îndoială atunci când problematizează seriile, decupajele, 
limitele, denivelările, decalajele, specificitățile cronologice, 
formele particulare de remanență, tipurile posibile de relație. 
Dar nu pentru că ar căuta să ajungă la o pluralitate de istorii 
juxtapuse şi independente unele de altele: cea a economiei 
alături de a instituțiilor, şi alături de acestea, cele ale științelor, 
religiilor şi literaturilor; şi nici pentru că ar căuta doar că 
semnaleze coincidenţe de date sau analogii de formă şi de sens 
între aceste istorii diferite. Problema care începe să se pună — 
și care definește sarcina unei istorii generale — este aceea de a 
determina forma de relaţie ce poate fi legitim descrisă între 
aceste diferite serii; sistemul vertical pe care ele sunt suscep- 
tibile să-l formeze; jocul corelaţiilor şi al dominaţiilor desfășu- 
rat de la unele la altele, ce efect pot să aibă decalajele, tempo- 
ralitățile diferite, diversele remanenţe; în ce ansambluri distinc- 
te anumile elemente pot să figureze simultan: pe scurt, nu nu- 
mai ce serii, ci şi ce „serii de serii“ — sau, în alti termeni, ce 
„tablouri“ este posibil să fie constituite. O descriere globală 
adună toate fenomenele în jurul unui centru unic — principiu, 
semnificaţie, spirit, viziune asupra lumii, formă de ansamblu; o 
istorie generală, în schimb, ar urma să desfăşoare spaţiul unei 
dispersii. 

În sfârşit, ultima consecinţă: istoria nouă întâmpină un 
anumit număr de probleme metodologice dintre care multe, 
i-au preexistat cu siguranţă. dar al căror fascicul o caracterizează 
acum. Dintre acestea pot fi amintite: constituirea unor corpusuri 
coerente şi omogene de documente (corpusuri deschise sau 
închise, finite sau indefinite), stabilirea unui principiu de se- 
lecţie (după cum se doreşte tratarea exhaustivă a masei 


* Trebuie. oare, să le atragem atenţia celor leneşi că un „tablou“ (fără 
doar şi poate, în toate sensurile acestui cuvânt) este, cât se poate de clar o 
„seric de serii“? Oricum, el nu este în nici un caz o mică imagine aşezată în 
fața unei lanterne spre decepția copiilor, care, la vârsta lor, preferă. desigur. 
vivacitatea cinematografului. 

documentare, practicarea unui eşantionaj după metode de prele- 
vare Statistică sau se încearcă determinarea, din capul locului, 
a celor mai reprezentative elemente): definirea nivelului de 
analiză precum şi a elementelor pertinente pentru el (în mate- 
rialul studiat pot fi sublimate indicaţiile numerice; referinţele — 
explicite sau nu — la evenimente, la instituţii, la practici; cu- 
vintele folosite, cu regulile lor de întrebuințare şi câmpurile 
semantice pe care le delimitează, sau structura formală a 
propoziţiilor şi tipurile de înlănţuiri ce le unesc); specificarea 
unei metode de analiză (tratare cantitativă a datelor, descom- 
punere în funcţie de un anumit număr de trăsături reperabile 
cărora le sunt studiate corelaţiile, descifrare interpretativă, 
analiză a frecvenţelor și a distribuţiilor); delimitarea ansam- 
blurilor și a subansamblurilor care articulează materialul studiat 
(regiuni, perioade, procese unitare); determinarea relaţiilor 
care permit caracterizarea unui ansamblu (poate să fie vorba de 
relaţii numerice sau logice; de relaţii funcţionale, cauzale, 
analogice; de relaţia dintre semnificant și semnificat ). 

Toate aceste probleme fac parte, de acum înainte, din 
câmpul metodologic al istoriei. Câmp care merită toată atenția, 
din două motive. În primul rând, pentru că se poate vedea cât 
de mult s-a eliberat el de ceea ce constituia, până nu cu multă 
vreme în urmă, filosofia istoriei, ca și de problemele pe care 
aceasta le punea (cu privire la raționalitatea sau teleologia 
devenirii, la relativitatea cunoașterii istorice, la posibilitatea de 
a descoperi sau de a constitui un sens al inerţiei trecutului și al 
totalității neîmplinite a prezentului). Apoi, pentru că intersec- 
tează, în unele dintre punctele lui, probleme ce pot fi întâlnite 
aiurea: de pildă, în domeniile lingvisticii, etnologiei, econo- 
miei, analizei literare, mitologiei. Acestor probleme li se poate 
atribui, dacă vrem, sigla structuralismului. Cu câteva condiţii, 
totuși: ele sunt departe de a acoperi, singure, câmpul metodo- 
logic al istoriei, în care nu ocupă decât o parte a cărei im- 
portanță variază în funcţie de domeniile și de nivelurile de 
analiză; cu excepţia unui anumit număr de cazuri relativ limitat, 
ele nu au fost importate din lingvistică sau din etnologie 
(conform parcursului atât de frecvent astăzi), ci au luat naștere 

în chiar câmpul istoriei — în principal în cel al istoriei econo- 
mice, cu prilejul întrebărilor formulate de aceasta; în sfârşit, ele 
nu conferă în nici un fel autoritatea de a vorbi despre o struc- 
turalizare a istoriei sau, măcar, despre o tentativă de a depăși 
un „conflict“ sau o „opoziţie“ între structură și devenire: de 
multă vreme deja, istoricii reperează, descriu și analizează 
structuri, fără a se fi văzut vreodată nevoiţi să se întrebe dacă 
nu lăsau cumva să le scape via, fragila, fremătătoarea „istorie“. 
Opoziția structură--devenire nu este pertinentă nici pentru 
definirea câmpului istoric şi, mai mult ca sigur, nici pentru 
definirea unei metode structurale. 


Această mutație epistemologică a istoriei nu s-a încheiat 
încă. Ea nu este, totuși, de dată recentă, dat fiind că momentul 
ei de început poate fi situat în dreptul numelui lui Marx. A avut, 
însă, nevoie de un timp îndelungat pentru a începe să-şi facă 
simţite efectele. Chiar și în zilele noastre, și mai cu seamă în 
ceea ce priveşte istoria gândirii, ea nu a fost încă înregistrată și 
reflectată, în vreme ce alte transformări — aceea a lingvisticii, 
de exemplu — au putut fi. Ca şi cum ar fi fost deosebit de dificil, 
în această istorie pe care oamenii şi-o reprezintă după propriile 
lor idei şi propriile lor cunoştinţe, să se formuleze o teorie 
generală a discontinuităţii, a seriilor, a limitelor, a unităţilor, a 
ordinilor specifice, a autonomiilor şi. a dependenţelor diferen- 
țiate. Ca şi cum, acolo unde ne obișnuiserăm să căutam origini, 
să urcăm la nesfârşit pe linia antecedenţelor, să reconstituim 
tradiții, să urmărim curbe evolutive, să proiectăm teleologii și 
să recurgem neîncetat la metaforele vieţii, ne repugna să 
gândim diferenţa, să descriem abateri și dispersii, să disociem 
forma liniștitoare a identicului. Sau, mai exact, ca şi cum ne-ar 
veni greu să elaborăm teoria conceptelor de praguri, mutații, 
sisteme independente, serii limitate — aşa cum sunt ele utilizate 
de facto de către istorici —, să le acceptăm consecințele generale 
şi chiar să le derivăm toate implicaţiile posibile. Ca şi cum 

ne-ar fi frică să-l gândim pe Celălalt în răstimpul propriei 
noastre gândiri. 

Există, pentru aceasta, un motiv. Dacă istoria gândirii ar 
putea să rămână locul continuităţilor neîntrerupte, dacă ea ar 
realiza la nesfârșit înlănțuiri pe care nici o analiză nu poate să 
le desfacă fără abstractizare, dacă ea ar ţese, în jurul a ceea ce 
oamenii spun și fac, obscure sinteze care să-l anticipeze, să-l 
pregătească și să-l conducă la nesfârșit spre un viitor al lui, ea 
ar constitui, pentru suveranitatea conștiinței, un adăpost 
privilegiat. Istoria continuă reprezintă corelatul indispensabil al 
funcţiei fondatoare a subiectului: garanţia că tot ce i-a scăpat îi 
va putea fi redat; certitudinea că timpul nu va risipi nimic fără 
a-l restitui într-o unitate refăcută; promisiunea că subiectul va 
putea într-o bună zi — sub forma conştiinţei istorice — să-și 
aproprie din nou toate lucrurile păstrate departe de diferență, 
redobândindu-și dominaţia asupra lor și aflându-și în ele ceea 
ce am putea să numim lăcașul. A face din analiza istorică 
discursul continuumului și din conștiința umană subiectul origi- 
nar al oricărei deveniri şi al oricărei practici sunt cele două 
fațete ale aceluiași sistem de gândire. În cadrul căruia timpul 
este conceput în termeni de totalizare, iar revoluțiile nu sunt 
niciodată altceva decât nişte conştientizări (prises de conscience). 

În forme diferite, tema aceasta a jucat un rol constant înce- 
pând din secolul al XIX-lea: acela de a salva, împotriva tuturor 
descentrărilor, suveranitatea subiectului și figurile îngemănate 
ale antropologiei şi umanismului. Împotriva descentrării operate 
de Marx — prin analiza istorică a raporturilor de producţie, a 
determinărilor economice și a luptei de clasă — ea a prilejuit, 
către sfârşitul secolului al XIX-lea, căutarea unei istorii glo- 
bale, în care toate diferenţele unei societăți puteau fi reduse la 
o formă unică, la organizarea unei viziuni asupra lumii, la 
stabilirea unui sistem de valori, la un tip coerent de civilizaţie. 
Descentrării operate de genealogia nietzscheană, ea i-a opus 
căutarea unui temei originar care să impună raționalitatea ca 
telos al umanităţii și care să lege întreaga istorie a gândirii de 
apărarea acestei raționalităţi, de păstrarea acestei teleologii și 
de revenirea mereu necesară la acest temei. În sfârșit, ceva mai 

recent, atunci când cercetările efectuate de psihanaliză, de 
lingvistică şi de etnologie au descentrat subiectul în raport cu 
legile dorinţei sale, cu formele limbajului său, cu regulile ac- 
țiunii şi cu jocurile discursului său mitic sau fabulos, în mo- 
mentul când a devenit limpede că omul, interogat cu privire la 
ceea ce este el însuși, nu poate să dea seama de propria lui sexua- 
litate sau de propriul său inconștient, de formele sistematice ale 
limbii pe care o vorbeşte și de regularitatea ficţiunilor sale, 
tema unei continuități a istoriei a fost din nou reactivată: o 
istorie care nu ar fi scandare, ci devenire; care nu ar fi joc de 
relaţii, ci dinamism intern; care nu ar fi sistem, ci travaliu ane- 
voios al libertăţii; care nu ar fi formă, ci efort neîncetat al unei 
conştiinţe ce se reia pe sine însăşi, încercând să se surprindă 
până la temelia condiţiilor sale: o istorie care ar fi în același 
timp răbdare infinită şi vivacitate a unei mișcări ce sfârşeşte 
prin a spulbera toate limitările. Pentru a putea pune în valoare 
această temă ce opune imobilităţii structurilor, sistemului lor 
„închis“, necesarei lor „sincronii“, deschiderea vie a istoriei, 
trebuie, fireşte, să negi în chiar cadrul analizelor istorice 
utilizarea discontinuităţii, definirea nivelurilor şi a limitelor, 
descrierea seriilor specifice, punerea în evidență a întregului joc 
al diferenţelor. Te vezi, prin urmare, silit să-l antropologizezi pe 
Marx, să-l transformi într-un istoric al totalităților și să regă- 
seşti în el discursul umanismului; ajungi, așadar, să-l inter- 
pretezi pe Nietzsche în termenii filosofiei transcendentale și 
să-i pliezi genealogia pe planul unei căutări a originarului; ești, 
în sfârşit, împins să laşi deoparte, ca şi când nici nu ar fi existat 
vreodată, tot acest câmp de probleme metodologice pe care 
istoria cea nouă le propune astăzi. Căci, dacă este adevărat că 
problema discontinuiţăţilor, a sistemelor și a transformărilor, a 
seriilor şi a pragurilor se pune în toate disciplinele istorice (în 
cele care privesc ideile şi științele nu mai puţin decât în cele 
care au în vedere economia şi societăţile), cum am mai putea 
noi să opunem, într-un mod cât de cât legitim, „deveni- 
rea“ — „sistemului“, mișcarea — reglajelor circulare sau, așa 
cum se spune cu totul pe negândite, „istoria“ — „structurii“? 

O aceeași funcţie conservatoare se află la lucru în tema 
totalităţilor culturale — pentru care a fost criticat și apoi travestit 
Marx —, în tema unei căutări a originarului — care i-a fost opusă 
lui Nietzsche, înainte de a se dori transpunerea lui în ea — şi în 
tema unei istorii vii, continue și deschise. Se va striga, așadar, 
că istoria este asasinată ori de câte ori într-o analiză istorică — 
şi mai cu seamă dacă este vorba de gândire, de idei și de 
cunoștințe — vor apărea utilizate într-un mod prea manifest ca- 
tegoriile discontinuități şi diferenţei, noţiunile de prag, ruptură 
şi transformare, descrierea de serii și limite. Se va denunța în 
acestea comiterea unui atentat împotriva drepturilor imprescrip- 
tibile ale istoriei și împotriva temeiului oricărei istoricităţi 
posibile. Dar nu trebuie să ne lăsăm înșelaţi: nu dispariţia isto- 
riei este atât de mult deplânsă, ci pierderea acelei forme de 
istorie care era raportată în secret, însă pe de-a-ntregul, la acti- 
vitatea sintetică a subiectului; deplânsă e acea devenire care 
trebuia să furnizeze un adăpost mai sigur pentru suveranitatea 
conştiinţei, mai puţin expus decât miturile, sistemele de 
rudenie, limbile, sexualitarea sau dorinţa; deplânsă e posibi- 
litatea de a reînsufleţi prin proiect travaliul sensului și mișcarea 
totalizării, jocul determinărilor materiale, al regulilor de prac- 
tică, al sistemelor inconștiente, al relaţiilor riguroase dar negân- 
dite, al corelaţiilor ce scapă oricărei experienţe trăite; deplânsă 
e acea utilizare ideologică a istoriei cu ajutorul căreia se în- 
cearcă a i se restitui omului tot ceea ce, de mai bine de un se- 
col încoace, nu a încetat să-i scape. Am îngrămădit toate como- 
rile trecutului în' bătrâna citadelă a acestei istorii; pe care o 
crezusem solidă, pe care o sacralizasem; din care făcusem 
ultimul bastion al gândirii antropologice; am crezut că putem 
să-i prindem înlăuntrul acesteia chiar și pe cei care luptaseră 
cu îndârjire împotriva ei; ni se păruse că i-am transformat în cei 
mai de temut păzitori ai ei. Însă istoricii au părăsit de mult 
această veche fortăreață și s-au dus să lucreze în altă parte; 
ajungem, chiar, să ne dăm seama că Marx şi Nietzsche nu 
asigură paza care le fusese încredințată. Nu mai trebuie să ne 
bazăm pe ei pentru păstrarea privilegiilor; și nici pentru a 
afirma, o dată în plus — și Dumnezeu știe. totuși, câtă nevoie 

am avea, în confuzia de astăzi — că istoria, ea cel puțin, este vie 
şi continuă, că este, pentru subiectul pus la îndoială, locul de 
odihnă, locul certitudinii și al împăcării — al somnului 
tranchilizant. 


Acesta este punctul în care își află determinarea o 
întreprindere căreia Istoria nebuniei, Nașterea clinicii şi 
Cuvintele și lucrurile* nu au făcut decât să-i fixeze țelul cât se 
poate de imperfect. Întreprindere prin care se încearcă a se lua 
măsura mutaţiilor survenite, în general, în domeniul istoriei; 
întreprindere în care sunt puse în discuţie metodele, limitele și 
temele proprii istoriei ideilor, întreprindere prin care se 
încearcă înlăturarea ultimelor constrângeri antropologice din 
cuprinsul acestei istorii, întreprindere care îşi propune, în 
schimb, să arate felul în care aceste constrângeri au putut să se 
formeze. Aceste sarcini au fost schițate într-o oarecare dezor- 
dine şi fără ca articularea lor generală să fie clar definită. 
Venise vremea să li se dea coerenţă, sau măcar să se încerce așa 
ceva. Rezultatul acestei încercări este cartea de faţă. 

Câteva observaţii înainte de a începe şi pentru a evita orice 
neînțelegere. 


— Nu este vorba de a transfera în domeniul istoriei, și mai cu 
seamă în acela al istoriei cunoștințelor, o metodă structuralistă 
verificată în alte câmpuri de analiză. Este vorba de a desfăşura 
principiile şi consecinţele unei transformări autohtone care 
este pe cale de a se petrece în domeniul cunoaşterii istorice. Că 
această transformare, că problemele pe care ea le pune, instru- 
mentele pe care le utilizează, conceptele care sunt definite în 
cadrul ei şi rezultatele pe care ea le obține nu sunt, fie şi doar 
în parte, străine de ceea ce poartă numele de analiză structurală 


* Istoria nebuniei în epoca clasică, trad. rom. Mircea Vasilescu, Humanitas, 
1996; Nașterea clinicii, trad. rom Diana Dănişor. Ed. Științifică, 1999; 
Cuvintele şi lucrurile, trad. rom. Bogdan Ghiu, Univers, 1996 (n. red.). 

este cât se poate de posibil. Însă, nu această analiză constituie, 
în mod specific, miza jocului; 


— nu este vorba (încă şi mai puţin) de a utiliza categoriile 
caracteristice totalităţilor culturale (viziunile despre lume, 
tipurile ideale, spiritul singular al epocilor) pentru a impune 
istoriei, împotriva voinţei ei, formele analizei structurale. Se- 
riile descrise, limitele fixate, comparaţiile şi corelaţiile stabilite 
nu se sprijină pe vechile filosofii ale istoriei, ci au drept scop 
repunerea în discuţie a teleologiilor şi a totalizărilor; 


— în măsura în care este vorba despre definirea unei metode de 
analiză istorică eliberate de sub tutela temei antropologice, se 
observă că teoria care urmează să fie schițată are un dublu 
raport cu anchetele deja efectuate. Ea încearcă să formuleze, în 
termeni generali (și nu fără o sumedenie de rectificări, nu fără 
o puzderie de elaborări ), instrumentele pe care aceste cercetări 
le-au utilizat din mers sau au fost nevoite să le fabrice pentru 
nevoile cauzei. Pe de altă parte însă, ea se sprijină pe rezul- 
tatele deja obținute pentru a defini o metodă de analiză lipsită 
de orice urmă de antropologism. Solul pe care ea se întemeiază 
este cel pe care ea însăși l-a descoperit. Anchetele asupra nebu- 
niei şi apariţiei unei psihologii, asupra bolii şi naşterii unei me- 
dicini clinice, asupra ştiinţelor vieţii, limbajului și economiei 
au reprezentat niște încercări parțial oarbe: dar ele se limpe- 
zeau din mers, nu numai pentru că îşi precizau puţin câte pu- 
țin metoda, ci și pentru că descopereau — în dezbaterea cu pri- 
vire la umanism și antropologie — punctul posibilităţii ei 
istorice. 


Într-un cuvânt, lucrarea de faţă, ca şi cele care au precedat-o, 
nu se înscrie — cel puţin nu direct și nici în primă instanță — în 
controversa referitoare la structură (confruntată cu geneza, cu 
istoria, cu devenirea); ci în acel câmp în care se manifestă, se 
întretaie, se amestecă și se specifică problemele referitoare la 
fiinţa umană, la conștiință, la origine și la subiect. Fără îndoială, 
însă, că n-am greși dacă am spune că și aici se pune problema 
structurii. 

Lucrarea de faţă nu este reluarea sau descrierea exactă a 
ceea ce se poate citi în Istoria nebuniei, Nașterea clinicii sau 

Cuvintele și lucrurile. Într-o mulţime de puncte, ea diferă de 
acestea. De asemenea, cuprinde nu puţine corecţii și critici 
interne. Privită în general, Istoria nebuniei acorda un loc mult 
prea mare, şi de altfel cu totul misterios, fenomenului pe care 
ea îl numea „experienţă“, demonstrând astfel în ce măsură se 
afla pe punctul de a admite un subiect anonim și general al 
istoriei; în Nașterea clinicii, recursul la analiza structurală, folo- 
sit de câteva ori, ameninţa să eschiveze specificitatea problemei 
puse și nivelul propriu arheologiei; în sfârșit, în Cuvintele și 
lucrurile, absenţa balizajului metodologic a putut să creeze 
impresia unor analize în termeni de totalitate culturală. Faptul 
că nu am fost capabil să evit aceste pericole mă întristează: mă 
consolez, spunându-mi că ele erau înscrise în întreprinderea 
însăși din moment ce, pentru a-și dobândi un profil propriu, ea 
trebuia să se desprindă de la sine din aceste metode diverse și 
din aceste diferite forme de istorie; și, apoi, fără întrebările care 
mi s-au pus“, fără dificultăţile întâlnite, fără obiecțiile for- 
mulate, nu aş fi reușit, mai mult ca sigur, să văd desenându-se 
într-un mod atât de net întreprinderea de care, vrând-nevrând, 
sunt de acum înainte legat. De aici, maniera precaută, poticnită 
a textului de faţă: la fiece pas, el ia distanţă, măsoară de la un 
cap la celălalt, bâjbâie în direcția propriilor sale limite, se iz- 
beşte de ceea ce nu vrea să spună, sapă gropi pentru a-și defini 
calea. La fiece pas, denunţă posibila confuzie. Își declină iden- 
titatea, nu fără a spune mai întâi: nu sunt nici asta, nici cealaltă. 
Nu este, în majoritatea timpului, critic; nu spune că toată 
lumea, la dreapta sau la stânga, s-a înșelat. Ceea ce-l intere- 
sează este să-și definească un amplasament singular prin exte- 
rioritatea vecinătăţilor sale; mai curând decât să vreau să-i 
reduc pe ceilalți la tăcere, mă preocupă încercarea de a defini 
spaţiul alb de unde vorbesc și care capătă formă lent, printr-un 
discurs pe care îl simt atât de precar și de nesigur încă. 


“ Îndeosebi primele pagini ale acestui text au constituit, într-o formă 
puţin diferită, un răspuns la întrebările formulate de Cercul de Epistemologie 
de la Şcoala Normală Superioară (cf. Cahiers pour I' Analyse, nr. 9). Pe de 
altă parte, o schiţă a unora dintre dezvoltările de aici au fost oferite ca răspuns 
cititorilor revistei Esprit (aprilic 1968 ). 

— Nu ești sigur de ceea ce spui? Din nou o să te schimbi, 
din nou te vei deplasa în raport cu întrebările ce ţi se pun, din 
nou vei spune că obiecțiile nu vizează cu adevărat locul din 
care te pronunţi? Te pregăteşti să susţii, o dată în plus, că nu ai 
fost niciodată ceea ce ți se reproşează că eşti? Îți pregăteşti deja 
ieşirea care îţi va permite, în cartea următoare, să apari în altă 
parte şi să ne sfidezi aşa cum o faci şi acum: nu, nu sunt acolo 
unde mă pândiţi, ci aici de unde vă privesc râzând. 

— Cum adică, vă imaginaţi că m-aș chinui atât și cu atâtea 
delicii să scriu, credeţi cumva că m-aș încăpăţâna, cu capul 
plecat, să o fac dacă n-aș pregăti — cu o mână un pic cam febrilă 
— labirintul în care să mă aventurez, în care să-mi deplasez 
discursul, deschizându-i subterane, afundându-l departe de el 
însuși, aflându-i culmi suspendate care să-i rezume și 
deformeze parcursul, labirintul în care să mă pierd pentru a 
reapărea, în sfârșit, dinaintea unor ochi pe care nu va mai trebui 
să-i reîntâlnesc apoi niciodată? Nu sunt, fără îndoială, singurul 
care scrie pentru a nu mai avea chip. Nu mă întrebaţi cine sunt 
şi nu-mi cereți să rămân același: aceasta este o morală de stare 
civilă; ea se ocupă de actele noastre. Să ne lase, însă, în pace 
când este vorba de scris. 


II 


REGULARITĂŢILE DISCURSIVE 


I. Unitățile discursului 


Utilizarea conceptelor de discontinuitate, ruptură, prag, 
limită, serie, transformare pune oricărei analize istorice nu 
numai chestiuni de procedură, ci și probleme teoretice. Aceste 
probleme vor fi studiate aici (chestiunile de procedură urmând 
a fi avute în vedere în cursul unor viitoare anchete empirice; 
aceasta, însă, dacă voi avea ocazia, dorința și curajul să le 
întreprind). Și ele nu vor fi examinate decât în interiorul unui 
câmp particular: în acele discipline atât de nesigure în privinţa 
propriilor granițe și atât de indecise în privința propriului lor 
conţinut pe care le numim istoria ideilor, sau a gândirii, sau a 
ştiinţelor, ori a cunoştinţelor. 

Pentru început am de efectuat un travaliu negativ: eliberarea 
de un întreg joc de noţiuni ce diversifică, fiecare în felul ei 
propriu, tema continuității. Ele nu posedă, desigur, o structură 
conceputală prea riguroasă; dar funcţia lor este cât se poate de 
precisă. De exemplu, noțiunea de tradiție: ea caută să confere 
un statut temporal singular unui ansamblu de fenomene în 
același timp succesive și identice (sau cel puţin analoge), ne 
permite să re-gândim dispersia istoriei sub forma lui „același“; 
ne autorizează să reducem diferenţa inerentă oricărui început 
pentru a putea să urcăm fără discontinuitate în determinarea 
indefinită a originii; graţie ei, noi putem să izolăm noutăţile pe 
un fond de permanenţă și să le transferăm meritul originalității, 
geniului şi deciziei caracteristice indivizilor. Sau, tot ca exem- 
plu, noţiunea de influenţă, care furnizează un suport — mult 
prea magic pentru a putea fi analizat aşa cum se cuvine — fap- 
telor de transmitere și de comunicare; care raportează feno- 
menele de asemănare și repetiţie la un proces cu aspect cauzal 

(lipsit, însă, de o delimitare riguroasă și de o definire teore- 
tică); care leagă, la distanţă și în timp — cu ajutorul, parcă, al 
unui mediu de propagare —, unităţi definite ca indivizi, opere, 
noţiuni sau teorii. Sau, tot ca exemplu, noţiunile de dezvoltare 
şi de evoluţie: acestea permit regruparea unei succesiuni de 
evenimente dispersate, raportarea lor la un unic și același 
principiu organizator, supunerea lor față de forţa exemplară a 
vieţii (cu jocurile sale de adaptabilitate, capacitatea de inovaţie, 
neîncetata corelare a diferitelor elemente, precum și cu siste- 
mele de asimilare și de schimb ce o caracterizează), desco- 
perirea, deja activă în fiecare început, a unui principiu de 
coerenţă și a schiţei unei unităţi viitoare, dominarea timpului 
prin intermediul unui raport neîncetat reversibil între o origine 
şi un termen final niciodată date ca atare, tot timpul, însă, în 
lucru. Sau, alt exemplu, noţiunile de „mentalitate“ și de „spirit“, 
care permit stabilirea unei comunităţi de sens, a unor legături 
simbolice, a unui joc de asemănare şi de oglindire între feno- 
menele simultane sau succesive ale unei epoci date, ori care fac 
să apară, ca principiu de unitate şi de explicare, suveranitatea 
unei conștiințe colective. Trebuie repuse în discuţie toate aceste 
sinteze de-a gata, toate aceste grupări pe care le admitem de 
obicei fără a le supune nici unui examen, toate aceste legături 
cărora le recunoaștem din capul locului validitatea; trebuie să 
scoatem din bârlog (débusquer) toate aceste forme şi toate 
aceste forțe obscure cu ajutorul cărora ne-am obișnuit să legăm 
între ele discursurile omului; trebuie să le alungăm din umbra 
în care domnesc nestingherite. Și, în loc să le lăsăm să se pună 
de la sine în valoare, să acceptăm mai curând a nu avea de-a 
face, dintr-o preocupare de metodă și într-o primă instanţă, 
decât cu o populaţie de evenimente dispersate. 

Se cuvine, de asemenea, să cădem pe gânduri şi în faţa 
acelor decupaje și grupări care ne-au devenit atât de familiare. 
Pot fi oare admise, așa cum apar, distincţia dintre marile tipuri 
de discurs sau aceea dintre forme și genuri, prin care sunt opuse 
unele altora, știința, literatura, filosofia, religia, istoria, 
ficţiunea etc., și transformate într-un soi de mari individualități 
istorice? Nu suntem siguri de utilizarea pe care noi înșine o 

dăm acestor distincţii în propria noastră lume a discursului. Cu 
atât mai puţin siguri suntem atunci când se pune problema 
analizării unor ansambluri de enunţuri care, în epoca formulării 
lor, erau distribuite, repartizate și caracterizate într-un cu totul 
alt mod: la urma urmelor, „literatura“ sau „politica“ sunt nişte 
categorii recente, ce nu pot fi aplicate culturii medievale și nici 
chiar culturii clasice decât printr-o ipoteză retrospectivă și 
printr-un joc de analogii formale sau de asemănări semantice; 
dar nici literatura, nici politica, și nici măcar filosofia sau știin- 
tele nu articulau câmpul discursului, în secolele al XVII-lea sau 
al XVIII-lea, aşa cum l-au articulat în secolul al XIX-lea. 
Oricum am privi lucrurile, aceste decupaje — fie că este vorba 
de cele pe care le admitem sau de cele contemporane cu 
discursurile studiate — sunt întotdeauna, în ele însele, nişte cate- 
gorii reflexive, principii de clasificare, reguli normative, ori 
tipuri instituţionalizate: constituie, la rândul lor, niște fapte de 
discurs care merită să fie analizate alături de celelalte; întrețin 
cu ele, nu încape îndoială, raporturi complexe, dar nu repre- 
zintă niște caractere intrinseci, autohtone și universal 
recognoscibile ale acestora. 

Dar, mai cu seamă, se cuvin suspendate unităţile care se 
impun în modul cel mai imediat: cele ale cărţii şi operei. În 
aparenţă, pot fi ele oare înlăturate fără comiterea unui imens 
artificiu? Nu sunt ele date în modul cel mai cert cu putință? 
Individualizare materială a cărții, care ocupă un spaţiu deter-, 
minat, care are o valoare economică și care marchează prin ea 
însăşi, printr-un anumit număr de semne, limitele începutului și 
sfârșitului ei; stabilire a unei opere pe care noi o recunoaștem 
şi o delimităm atribuind un anumit număr de texte unui autor. 
Şi, totuşi, imediat ce privim ceva mai îndeaproape, dificultățile 
nu întârzie să-și facă apariţia. Unitate materială a cărții? Este 
însă ea aceeași dacă avem de-a face cu o antologie de poeme, 
cu o culegere de fragmente postume, cu Tratatul despre conicel 
sau cu un volum din Istoria Franței de Michelet? Este aceeași 
dacă este vorba de Un coup de des?, de procesul lui Gilles de 
Rais3, de San Marco al lui Butor sau de o carte liturgică de 
rugăciuni? Altfel spus, unitatea materială a volumului nu este 

oare o unitate slabă, accesorie în comparaţie cu unitatea 
discursivă căreia îi serveşte drept suport? lar această unitate 
discursivă, la rândul ei, este ea oare omogenă și uniform 
aplicabilă? Un roman de Stendhal sau un roman de Dostoievski 
nu se individualizează la fel ca romanele ce compun Comedia 
umană; iar acestea, la rândul lor, nu se deosebesc unele de 
altele precum Ulise+ de Odiseea. Aceasta deoarece marginile 
unei cărţi nu sunt niciodată clare și riguros trasate: dincolo de 
titlu, de primele rânduri și de punctul final, mai presus de 
configuraţia sa internă și de forma care îi conferă autonomie, 
ea se află prinsă într-un sistem de trimiteri la alte cărţi, la alte 
texte, la alte fraze: este un nod într-o reţea. Iar acest joc al 
trimiterilor nu este omolog după cum avem de-a face cu un 
tratat de matematici, cu un comentariu de text, cu o naraţiune 
istorică, cu un episod dintr-un ciclu romanesc; de la caz la caz, 
unitatea cărţii, chiar înţeleasă ca fascicul de raporturi, nu poate 
fi considerată ca fiind identică. Degeaba ne apare cartea ca un 
obiect pe care îl ținem în mâini; degeaba se ghemuieşte ea în 
micul paralelipiped care o închide: unitatea ei este variabilă și 
relativă. Imediat ce începe să fie chestionată îşi pierde evidenţa; 
nu se desemnează pe sine și nu se construiește decât pornind de 
la un câmp complex de discursuri. 

În ceea ce privește opera, problemele pe care ea le ridică 
sunt încă şi mai dificile. În aparenţă totuşi, ce poate fi mai 
simplu decât o operă? O sumă de texte ce pot fi denotate prin 
semnul unui nume propriu. Or, această denotare (chiar lăsând 
deoparte problemele legate de atribuire) nu este o funcţie 
omogenă: numele unui autor denotează oare în același fel un 
text pe care l-a publicat el însuși sub numele său, un text pe 
care l-a prezentat sub pseudonim, un altul care va fi găsit după 
moartea sa în stadiul de eboşă şi încă un altul, ce nu este decât 
o mâzgăleală, un carnet de note, o „hârtie“? Constituirea unei 
opere complete, a unui opus, presupune un anumit număr de 
opțiuni care nu sunt ușor de justificat și nici măcar de formulat: 
e suficient oare să adăugăm textelor publicate de autorui însuși 
pe cele pe care el intenţiona să le încredinţeze tiparului și care 
au rămas neterminate doar datorită morţii sale? Se cuvine să 

integrăm operei și tot ce e bruion, schiță preliminară, corecturi 
şi eliminări din cărți? Trebuie să adăugăm și schițele aban- 
donate? Și ce statut se cuvine atunci să acordăm scrisorilor, 
notelor, conversaţiilor relatate, cuvintelor transcrise de auditori, 
altfel spus imensului furnicar de urme verbale pe care un autor 
îl lasă în jurul lui în clipa morţii și care vorbesc, toate, într-o 
încâlceală infinită, atâtea limbaje diferite? Oricum am privi 
lucrurile, numele „Mallarmé“ nu se referă în același fel la 
exerciţiile de engleză, la traducerile din Edgar Poe, la poeme și 
la răspunsurile la anchete; în mod asemănător, nu există un 
același raport între numele lui Nietzsche, pe de o parte, şi, pe 
de altă parte, autobiografiile de tinereţe, disertaţiile școlare, 
articolele de filologie, Așa grăit-a Zarathustra, Ecce Homo, 
scrisorile, ultimele cărți poștale semnate „Dionysos“ sau 
„Kaiser Nietzsche“ și nenumăratele camete în care se amestecă 
note de plată pentru spălătoreasă cu proiectele de aforisme. În 
fapt, dacă noi vorbim cu atâta aplomb şi fără a ne pune nici o 
întrebare despre „opera“ unui autor este pentru că o presupu- 
nem definită de o anumită funcţie de expresie. Admitem că 
trebuie să existe un nivel (atât de profund pe cât de necesar este 
pentru a ni-l imagina) la care opera se dezvăluie, în toate frag- 
mentele ei, oricât de minuscule și de neesenţiale, ca expresie a 
gândirii, ori a experienţei, sau a imaginaţiei, sau a inconștien- 
tului autorului, ori, în sfârşit, a determinărilor istorice în care 
acesta era prins. Se observă, însă, imediat că o asemenea 
unitate, departe de a fi dată în mod nemijlocit, constituie rezul- 
tatul unei operaţii, că această operaţie este una interpretativă 
(dat fiind că ea descifrează, în text, transcrierea a ceva ce acesta 
ascunde şi manifestă în același timp); că, în sfârșit, operaţia 
care determină opusul în unitatea lui și, prin urmare, opera 
însăşi, nu va fi aceeași după cum va fi vorba de autorul textului 
Teatrul şi dublul său5 sau de autorul TractarusS-ului și în 
fiecare din cele două cazuri nu vom putea să vorbim în același 
sens de o „operă“. Opera nu poate fi considerată nici o unitate 
imediată, nici o unitate certă și nici o unitate omogenă. 

În fine, ultima măsură de precauţie pentru a scoate din 
circuit continuităţile nereflectate cu ajutorul cărora organizăm 

din capul locului discursul pe care ne propunem să-l analizăm: 
renunţarea la două teme legate una de alta și care stau faţă în 
față. Una vrea să nu fie niciodată posibilă determinarea, în ordi- 
nea discursului, a eruperii unui eveniment veritabil; ea spune 
că, mai presus de orice început aparent, există întotdeauna o 
origine secretă, atât de secretă şi atât de originară încât nu poate 
fi niciodată surprinsă pe de-a-ntregul în ea însăși. Astfel încât 
am fi fatalmente nevoiţi să revenim la căutarea, prin naivitatea 
cronologiilor, a unui punct retras în mod indefinit și niciodată 
prezent ca atare în vreo istorie; punct care nu ar fi altceva decât 
propriul său vid; și pornind de la care toate începuturile nu ar 
putea vreodată să fie decât re-începere sau ocultare (la drept 
vorbind, într-unul și acelaşi gest, și una, și alta). De această 
temă este legată o alta, conform căreia orice discurs manifest 
s-ar întemeia în secret pe un deja-spus (déjà-dit), și că acest 
deja-spus nu ar fi pur şi simplu o frază deja pronunțată sau un 
text deja scris, ci un „niciodată-spus“ (jamais-dit), un discurs 
fără corp, o voce la fel de tăcută ca un suflu, o scriitură care nu 
este decât amprenta în negativ (en creux) a propriei sale urme. 
Se presupune, astfel, că tot ceea ce discursul reuşeşte să 
formuleze se găsește deja articulat în această semi-tăcere care 
îi e prealabilă, care continuă să curgă cu obstinaţie dedesubtul 
lui, dar pe care el o acoperă şi o face să tacă. Discursul manifest 
nu ar fi, la urma urmei, decât prezenţa represivă a ceea ce el nu 
spune; iar acest ne-spus (non-dit) ar fi un gol (un creux) care 
minează din interior tot ceea ce se spune. Cel dintâi motiv 
obligă analiza istorică a discursului să fie o căutare și o repetare 
a unei origini care scapă oricărei determinări istorice; cel de-al 
doilea o face să fie interpretare sau ascultare a unui deja-spus 
care ar fi, totodată, un ne-spus. Trebuie să renunțăm la toate 
aceste teme, a căror funcţie este aceea de a garanta infinita con- 
tinuitate a discursului şi secreta sa prezenţă la sine prin jocul 
unei absenţe permanent reînnoite. Trebuie să fim pregătiți să 
întâmpinăm fiecare moment al discursului în eruperea lui de 
eveniment; în punctualitatea în care el apare și în dispersia 
temporală care îi permite să fie repetat, ştiut, uitat, transformat, 
suprimat până în cele mai mărunte urme ale sale, îngropat, 

departe de orice privire, în praful cărților. Nu trebuie să trimi- 
tem discursul la îndepărtata prezenţă a originii; trebuie să-l 
tratăm în jocul propriei lui instanțe. 

Aceste forme prealabile de continuitate, toate aceste sinteze, 
pe care noi nu le problematizăm și pe care le lăsăm să funcţio- 
neze nestingherite, trebuie, așadar, suspendate. Firește, nu vor 
fi definitiv recuzate, ci doar va fi zgâlţâită chietudinea cu care 
le acceptăm; demonstrând că ele nu sunt de la sine înţelese, că 
reprezintă de fiecare dată efectul unei construcţii căreia se 
cuvine să-i cunoaștem regulile și să-i controlăm justificările; 
definind în ce condiţii și în vederea căror analize certe sunt ele 
legitime; indicând care dintre ele nu mai pot fi admise în nici 
un caz. Este foarte posibil, de pildă, ca noţiunile de „influență“ 
sau de „evoluţie“ să ţină de o critică care să le scoată din 
circulaţie — pentru o perioadă mai mult sau mai puţin îndelun- 
gată. Dar „opera“, dar „cartea“, ori unităţile precum „știința“ 
sau „literatura“, trebuie oare să ne lipsim pentru totdeauna de 
ele? Trebuie oare să le considerăm nişte iluzii, niște construcții 
lipsite de legitimitate, niște rezultate defectuos dobândite? Tre- 
buie oare să încetăm să ne mai sprijinim, fie şi în chip provi- 
zoriu, pe ele și să nu le mai dăm niciodată o definiţie? Proble- 
ma care se pune este, de fapt, aceea de a le smulge din propria 
lor cvasi-evidență și de a da la iveală problemele pe care 
acestea le pun; de a recunoaște că ele nu constituie locul liniștit 
pornind de la care se pot pune alte întrebări (privitoare la struc- 
tura, coerenţa, sistematicitatea și transformările lor), ci pun prin 
ele însele un întreg fascicol de întrebări (Ce sunt ele? Cum pot 
fi definite sau delimitate? Căror tipuri distincte de legi pot ele 
să li se supună? De ce fel de articulare sunt susceptibile? Căror 
subansambluri pot ele să dea naștere? Căror fenomene specifice 
le determină ele apariţia în câmpul discursului?). Se pune 
problema de a recunoaște că ele nu sunt, poate, la urma urme- 
lor, ceea ce s-ar putea crede la o primă privire. Într-un cuvânt, 
că necesită o teorie; şi că această teorie nu poate fi elaborată 
fără ca să apară -— într-o puritate non-sintetică —, câmpul 
faptelor de discurs pornind de la care ele sunt construite. 

Eu însumi, în ceea ce mă priveşte, nu am să fac altceva: voi 
lua, desigur, ca reper iniţial unităţi date de-a gata (precum 
psihopatologia, medicina sau economia politică); însă nu mă 
voi plasa, în interiorul acestor unităţi îndoielnice pentru a le 
studia configuraţia internă sau contradicţiile ascunse. Nu mă 
voi sprijini pe ele decât atât cât îmi va fi necesar pentru a mă 
întreba ce fel de unităţi formează; cu ce drept pot ele să-și 
revendice un domeniu care să le specifice în spaţiu, precum şi 
o continuitate care să le individualizeze în timp; potrivit căror 
legi se formează; pe fondul căror evenimente discursive se de- 
cupează ele; și dacă până la urmă nu reprezintă, în indi- 
vidualitatea lor acceptată și cvasi-instituţionalizată, efectul de 
suprafaţă al unor unităţi mai consistente. Nu voi accepta ansam- 
blurile pe care istoria mi le propune decât pentru a le pune 
neîntârziat la îndoială; pentru a le desface și a şti dacă mai pot 
fi recompuse în mod legitim; pentru a-mi da seama dacă nu se 
cuvine să reconstituim altele; pentru a le reintroduce într-un 
spaţiu mai general care, spulberându-le aparenta familiaritate, 
permite a li se face teoria. 

O dată suspendate aceste forme imediate de continuitate, un 
întreg domeniu se deschide, într-adevăr. Un domeniu imens, 
dar care poate fi definit: el este constituit din ansamblul tuturor 
enunţurilor efective (fie ele vorbite sau scrise), în dispersia lor 
de evenimente și în instanţa proprie fiecăruia în parte. Înainte 
de a putea spune că avem de-a face, în deplină certitudine, cu 
o ştiinţă, cu romane, cu discursuri politice, cu opera unui autor 
sau chiar cu o carte, materialul ce se cere tratat în neutralitatea 
lui primă este o populaţie de evenimente risipită în spaţiul 
discursului privit în general. Așa ia naștere proiectul unei 
descrieri a evenimentelor discursive ca orizont pentru cerceta- 
rea unităţilor care se formează în interiorul lui. Această de- 
scriere se deosebește cu ușurință de analiza limbii. Desigur, un 
sistem lingvistic nu poate fi stabilit (dacă nu îl construim în 
mod artificial) decât utilizând un corpus de enunţuri sau o co- 
lecţie de fapte de discurs; însă, într-un astfel de caz este vorba 
de definirea, pe baza acestui ansamblu cu valoare de eșantion, 
a regulilor care permit construirea, eventual, a altor enunţuri 

decât cele date: chiar dacă a dispărut de multă vreme, chiar 
dacă nimeni nu mai vorbește și a trebuit refăcută din fragmente 
împrăștiate şi puţine, o limbă constituie întotdeauna un sistem 
pentru enunţuri posibile: este un ansamblu finit de reguli care 
autorizează un număr nesfârşit de realizări. Câmpul evenimen- 
telor discursive, în schimb, este ansamblul întotdeauna finit și 
actualmente limitat, compus în exclusivitate din secvențele 
lingvistice care au fost formulate; acestea pot fi nenumărate, 
pot foarte bine să depășească, ca masă, orice capacitate de înre- 
gistrare, de memorare sau de lectură: constituie, totuși, un an- 
samblu finit. Întrebarea pe care o pune analiza limbii în privinţa 
unui fapt de discurs oarecare este întotdeauna următoarea: după 
ce reguli a fost construit cutare enunţ și, prin urmare, după ce 
reguli ar mai putea fi construite alte enunțuri asemănătoare lui? 
Descrierea evenimentelor discursului pune o cu totul altă între- 
bare: cum se face că a apărut cutare enunţ și nu un altul în locul 
lui? 

Observăm, apoi, că această descriere a discursului se opune 
în egală măsură și istoriei gândirii. Și aici, un sistem de gândire 
nu poate fi reconstituit decât plecând de la un ansamblu definit 
de discursuri. Însă acest ansamblu este tratat în aşa fel încât să 
se încerce a se regăsi, dincolo de enunţurile ca atare, intenţia 
subiectului vorbitor, activitatea lui conștientă, ce anume a vrut 
el să spună sau, de asemenea, jocul inconştient care a ieșit la 
iveală, împotriva voinţei lui, în ceea ce el a spus sau în aproape 
imperceptibila fisură a cuvintelor lui manifeste; este vorba, în 
orice caz, de a reconstitui un alt discurs, de 'a regăsi vorbirea 
mută, șoptită, de nestăvilit, ce animă din interior vocea care se 
face auzită, de a restabili textul mărunt și invizibil care 
parcurge interstițiile rândurilor scrise şi uneori le dă peste cap. 
Analiza gândirii este întotdeauna alegorică în raport cu 
discursul de care ea se slujeşte. În chip infailibil, întrebarea ei 
este următoarea: ce se spunea, așadar, în ceea ce era spus? 
Analiza câmpului discursiv este orientată cu totul altfel: este 
vorba de a surprinde enunţul în îngustimea şi singularitatea 
evenimentului său; de a determina condiţiile existenţei lui, de 
a-i fixa acesteia limitele cât mai precis, de a-i stabili corelaţiile 

cu alte enunțuri de care el poate să fie legat, de a arăta ce alte 
forme de enunţare exclude enunţul. Nu se caută, sub ceea ce 
este manifest, vorbăria pe jumătate mută a unui alt discurs; 
trebuie să se arate de ce enunţul nu putea să fie altul decât cel 
care este, prin ce anume le exclude el pe toate celelalte, felul în 
care ocupă, în mijlocul celorlalte și în raport cu ele, un loc pe 
care nici un altul nu ar putea să-l ocupe. Întrebarea 
caracteristică unei astfel de analize ar putea fi formulată astfel: 
care e acea singulară existenţă ce vine pe lume în ceea ce se 
spune, și nicăieri altundeva? 

Se cuvine să ne întrebăm la ce poate să servească, până la 
urmă, această suspendare a tuturor unităţilor admise, dacă în 
mare e vorba, să regăsim unităţile pe care ne-am prefăcut a le 
chestiona la plecare. În fapt, suprimarea sistematică a unităţilor 
date de-a gata ne permite, înainte de toate, să-i restituim 
enunțului singularitatea lui de eveniment și să arătăm că 
discontinuitatea nu constituie doar unul dintre marile accidente 
care creează falii în geologia istoriei, ci este deja prezentă în 
simplul fapt al enunţului ca atare, pe care îl facem să apară 
conform eruperii lui istorice; ceea ce încercăm să facem vizibil 
este tocmai incizia pe care el o constituie, acea ireductibilă — și, 
de cele mai multe ori, minusculă — emergenţă. Oricât de banal 
ar fi, oricât de puţin important ni l-am imagina prin consecin- 
tele sale, oricât de repede poate fi dat uitării după ce şi-a făcut 
apariţia, oricât de puţin înțeles sau de prost descifrat l-am 
presupune, un enunţ reprezintă întotdeauna un eveniment pe 
care nici limba, nici sensul nu pot să-l epuizeze. Eveniment 
neobișnuit, cu siguranţă: în primul rând, pentru că este legat, pe 
de o parte, de un gest scriptura! sau de articularea unei vorbiri, 
dar pe de altă parte, își deschide lui însuși o existenţă rema- 
nentă în câmpul unei memorii sau în materialitatea manu- 
scriselor, a cărţilor și a oricărei alte forme de înregistrare; apoi, 
pentru că este unic, ca orice eveniment, dar se oferă repetării, 
transformării, reactivării; în sfârșit, pentru că este legat nu 
numai de situaţiile care îl provoacă şi de urmările pe care el le 
suscită, dar şi, conform unei modalităţi cu totul diferite, de 
enunţurile care îl preced şi de cele care îi succed. 

Însă dacă izolăm, în raport cu limba și cu gândirea, instanța 
evenimentului enunţiativ, nu o facem pentru a disemina un roi 
de fapte, ci pentru a fi siguri că nu o raportăm la nişte operatori 
de sinteză care să fie pur psihologici (intenţia autorului, forma 
spiritului său, rigoarea gândirii sale, temele care îl bântuie, 
proiectul care îi traversează existenţa și îi conferă semnificaţie ) 
şi pentru a putea să surprindem alte forme de regularitate şi alte 
tipuri de raporturi: relaţii dintre enunțuri (chiar dacă aceste 
relaţii scapă conștiinței autorului; chiar dacă este vorba de 
enunțuri care nu au același autor, chiar dacă autorii nu se 
cunosc între ei); relaţii între grupele de enunţuri astfel stabilite 
(chiar dacă aceste grupe nu privesc aceleaşi domenii și nici 
domenii învecinate; chiar dacă nu au acelaşi nivel formal; chiar 
dacă nu reprezintă locul unor schimburi determinabile); relaţii 
între enunţuri sau grupe de enunţuri şi evenimente de un cu 
totul alt ordin (tehnic, economic, social, politic). A face să 
apară în deplina sa puritate spaţiul în care se desfășoară 
evenimentele discursive nu înseamnă a încerca să le restabileşti 
într-o izolare pe care nimic n-o poate depăși; nu înseamnă să 
închizi acest spaţiu asupra lui însuși; ci să devii liber pentru a 
descrie jocuri de relaţii în interiorul şi în afara lui. 

Al treilea interes pe care-l prezintă o astfel de descriere a 
faptelor de discurs: eliberându-le de toate grupările care ţin să 
treacă drept unităţi naturale, imediate și universale, este acor- 
dată posibilitatea de a descrie alte unităţi, însă de data aceasta, 
în urma unui ansamblu de decizii perfect controlate. Cu condi- 
ţia de a defini cât se poate de clar condiţiile, ar putea fi perfect 
legitim să se constituie, pornind de la relaţii corect descrise, an- 
sambluri discursive care să nu fie câtuşi de puţin arbitrare, ră- 
mânând, cu toate acestea, invizibile. Firește, aceste relaţii nu ar 
fi fost niciodată formulate pentru ele însele în enunţurile avute 
în vedere (spre deosebire, de pildă, de relaţiile explicite care 
sunt postulate și enunțate de discursul însuşi, atunci când acesta 
îmbracă forma romanului sau când se înscrie într-o serie de 
teoreme matematice ). Totuși, ele nu ar constitui în nici un caz 
un soi de discurs secret, care ar anima din interior discursurile 
manifeste; astfel încât nu o interpretare a faptelor enunţiative ar 

putea să le scoată la lumină, ci numai analiza coexistenței, 
succesiunii, funcţionării lor mutuale, a determinării lor 
reciproce, a transformării lor independente sau corelative. 
Este, totuși, exclusă posibilitatea de a descrie fără nici un 
reper toate relaţiile care pot, astfel, să apară. La o primă 
aproximare, trebuie acceptat un decupaj provizoriu: o regiune 
inițială, pe care, dacă va fi necesar, analiza o va bulversa și o 
va reorganiza. Cum poate fi, însă, circumscrisă această regiune? 
Pe de o parte, trebuie ales în mod empiric un domeniu în care 
relaţiile riscă să fie numeroase, dense și relativ uşor de descris: 
şi oare în ce altă regiune evenimentele discursive par a fi mai 
bine legate unele de altele, şi conform unor relații mai ușor 
descifrabile, decât în aceea desemnată de obicei prin termenul 
de știință? Dar, pe de altă parte, cum să-ţi acorzi cele mai multe 
şanse de a surprinde într-un enunț nu momentul structurii sale 
formale și al legilor lui de construcţie, ci pe acela al existenţei 
şi al regulilor apariţiei lui, dacă nu adresându-te unor grupe de 
discursuri slab formalizate şi în care enunţurile nu par a fi 
generate în mod necesar conform unor reguli de sintaxă pură? 
Cum să fii sigur că vei scăpa unor decupaje precum acela al 
operei, unor categorii precum aceea de influenţă altfel decât 
propunând din capul locului domenii suficient de largi şi scări 
cronologice suficient de vaste? În sfârșit, cum să te asiguri că 
nu vei cădea în capcana tuturor unităţilor şi sintezelor, prea 
puţin supuse reflecţiei, ce se referă la individul vorbitor, la 
subiectul discursului, la autorul textului, pe scurt, la toate 
aceste categorii antropologice, altfel decât luând în considerare 
totalitatea enunţurilor prin intermediul cărora aceste categorii 
s-au constituit — ansamblul enunţurilor care şi-au ales ca 
„obiect“ subiectul discursurilor (propriul lor subiect) și au 
încercat să-l desfășoare sub forma unui câmp de cunoştinţe? 
Aşa se explică privilegiul de fapt pe care l-am acordat acelor 
discursuri despre care, foarte schematic, se poate spune că 
definesc „științele omului“. Nu este, însă, vorba decât de un 
privilegiu de pornire. Se cuvine să nu uităm, mai presus de 
orice, două lucruri: pe de o parte, că analiza evenimentelor 
discursive nu se limitează în nici un caz la un astfel de 

domeniu; și că, pe de altă parte, delimitarea acestui domeniu 
însuși nu poate fi considerată nici definitivă, nici valabilă în 
mod absolut; nu este vorba decât de o primă aproximare, care 
trebuie să permită scoaterea în evidenţă a unor relaţii ce riscă 
să șteargă limitele acestei prime schiţe. 


II. Formațiunile discursive 


Am încercat, prin urmare, să descriu relaţii între enunțuri. 
Am avut grijă să nu admit ca valabilă nici una dintre unităţile 
care-mi erau propuse și pe care obișnuința mi le punea la 
dispoziţie. M-am hotărât să nu neglijez nici o formă de 
discontinuitate, de tăietură, de prag sau de limită. M-am hotărât 
să descriu enunţuri în câmpul discursului și relaţiile de care ele 
sunt susceptibile. Două serii de probleme — îmi dau seama — își 
fac imediat apariţia: una — pe care o voi lăsa în suspensie pentru 
moment, urmând a reveni la ea mai târziu — priveşte 
întrebuinţarea „sălbatică“ pe care am dat-o termenilor de enunţ, 
eveniment și discurs; cealaltă priveşte relaţiile ce pot fi descrise 
în mod legitim între enunţurile pe care le-am lăsat în gruparea 
lor provizorie și vizibilă. 

Există, de pildă, enunţuri care apar — şi aceasta, începând cu 
o dată uşor de determinat — ca ţinând de economia politică, de 
biologie sau de psihopatologie; există altele care apar ca 
aparținând acelor continuităţi milenare — aproape fără dată de 
naștere — pe care le numim gramatică sau medicină. Ce sunt 
însă aceste unităţi? Cum putem noi afirma că analiza bolilor de 
cap făcută de Willis! și clinicile lui Charcot? aparţin aceleiași 
ordini de discurs? Că invențiile lui Petty? sunt în continuitate 
cu economia lui Neumann? Că analiza judecății realizată de 
gramaticienii de la Port-Royal aparține aceluiași domeniu ca și 
reperarea alternanţelor vocalice în limbile indo-europene? Ce 
sunt, prin urmare, medicina, gramatica, economia politică? 
Nimic mai mult, oare, decât nişte regrupări retrospective prin 
intermediul cărora științele contemporane se iluzionează cu 
privire la propriul lor trecut? Nişte forme care s-au instaurat o 

dată pentru totdeauna și s-au dezvoltat în cel mai înalt grad 
de-a lungul timpului? Acoperă ele alte unități? Şi ce fel de 
legături se cuvine să recunoaştem în chip valabil între toate 
aceste enunțuri care alcătuiesc, într-un mod în acelaşi timp 
familiar și insistent, o masă enigmatică? 

Prima ipoteză — care mi s-a părut la început cea mai verosi- 
milă și mai ușor de demonstrat: enunţurile diferite ca formă, 
risipite în timp, formează un ansamblu dacă se referă la un unic 
și același obiect. Astfel, enunţurile ce ţin de psihopatologie par 
a se raporta, toate, la acel obiect care se profilează în diferite 
feluri în experienţa individuală și socială și care poate fi 
desemnat ca nebunie. Or, mi-am dat seama numaidecât că 
unitatea obiectului „nebunie“ nu permite individualizarea unui 
ansamblu de enunţuri și nici stabilirea, între aceste enunţuri, a 
unei relaţii în același timp descriptibile și constante. Și aceasta 
din două motive. Am greşi, cu siguranţă, dacă i-am cere fiinţei 
înseși a nebuniei, conţinutul ei secret, adevărului ei mut și 
închis în sine lămuriri cu privire la ceea ce s-a putut afirma la 
un moment dat despre ea: boala mentală a fost constituită de 
ansamblul celor spuse în grupul enunţurilor care o numeau, o 
decupau, o descriau, o explicau, îi relatau evoluţiile, îi indicau 
diversele corelaţii, o judecau și îi dădeau, eventual, cuvântul 
articulând, în numele ei, discursuri menite să pară a-i aparţine. 
Mai mult, însă, decât atât: acest ansamblu de enunţuri este 
departe de a se raporta la un singur obiect, constituit o dată 
pentru totdeauna, și de a-l păstra la nesfârșit ca orizont de 
idealitate inepuizabil; obiectul postulat, ca un corelat al lor, de 
enunţurile medicale din secolele al XVII-lea şi al XVIII-lea nu 
este identic cu obiectul ce se schiţează din sentinţele juridice 
sau din măsurile polițienești; la fel, toate obiectele discursului 
psihopatologic s-au modificat de la Pinel sau Esquirol? până 
la Bleuler”: nu de aceleaşi maladii este vorba într-un caz și în 
celălalt; și nici de aceiaşi nebuni. 

Am putea, ar trebui, poate, să conchidem, în privinţa acestei 
multiplicităţi de obiecte, că nu se poate admite, ca unitate 
valabilă pentru a constitui un ansamblu de enunţuri, „discursul 
cu privire la nebunie“. Ar trebui, poate, să ne limităm numai la 


42 Arheologia cunoașterii 


grupurile de enunţuri care au unul şi acelaşi obiect: discursurile 
despre melancolie sau cele despre nevroză. Ne-am da însă 
repede seama că, la rândul lor, fiecare dintre aceste discursuri 
şi-a constituit obiectul, lucrându-l până la a-l transforma cu 
totul. Astfel încât se pune problema de a ști dacă nu cumva 
unitatea unui discurs e dată nu de permanenţa și de singu- 
laritatea unui obiect, ci mai curând de spaţiul în care diferite 
obiecte se profilează și se transformă neîncetat. Atunci, relaţia 
“caracteristică ce ar permite individualizarea unui ansamblu de 
enunțuri privitoare la nebunie nu ar fi, oare, dată de regula de 
emergenţă simultană sau succesivă a diferitelor obiecte care 
sunt numite, descrise, analizate, apreciate și judecate în cadrul 
lui? Unitatea discursurilor despre nebunie nu ar fi, astfel, 
întemeiată pe existenţa obiectului „nebunie“ sau pe constituirea 
unui orizont unic de obiectivitate, ci ar fi dată de jocul regulilor 
ce fac posibilă, de-a lungul unei perioade date, apariţia de 
obiecte: obiecte care sunt decupate prin măsuri de discriminare 
şi de represiune, obiecte ce se diferenţiază în practica de zi cu 
zi, în jurisprudenţă, în cazuistica religioasă, în diagnosticul 
medicilor, obiecte care se manifestă în descrieri patologice, 
obiecte care sunt înconjurate de coduri și reţete de medicaţie, 
de tratament, de îngrijire. Pe de altă parte, unitatea discursurilor 
cu privire la nebunie ar fi constituită de jocul regulilor ce 
definesc transformările acestor diferite obiecte, non-identitatea 
lor în timp, ruptura care se produce în ele, discontinuitatea 
internă ce le suspendă permanenţa. În mod paradoxal, a defini 
un ansamblu de enunţuri în ce are el mai individual ar consta 
în descrierea dispersiei acestor obiecte, în surprinderea tuturor 
interstiţiilor ce le separă, în măsurarea distanțelor ce domnesc 
între ele — altfel spus, în formularea legii lor de repartizare. 

A doua ipoteză pentru definirea, între enunţuri, a unui grup 
de relaţii: forma și tipul lor de înlănțuire. Mi s-a părut, de pildă, 
că ştiinţa medicală, începând din secolul al XIX-lea, s-a 
caracterizat nu atât prin obiectele sau conceptele ei, cât mai cu 
seamă printr-un anumit stil, printr-un anumit caracter constant 
al enunţării. Pentru prima dată în istorie, medicina nu se mai 
constituia dintr-un ansamblu de tradiţii, de observaţii şi de 

rețete eterogene, ci dintr-un corpus de cunoștințe care presupu- 
nea o aceeași privire îndreptată asupra lucrurilor, o aceeași 
împărţire a câmpului perceptiv, o aceeaşi analiză a faptului 
patologic în funcţie de spaţiul vizibil al corpului și un același 
sistem de transcriere a ceea ce se percepe în ceea ce se spune 
(același vocabular, acelaşi joc de metafore); mi s-a părut, pe 
scurt, că medicina se organiza ca o serie de enunţuri descrip- 
tive. Dar și această ipoteză de pomire a trebuit abandonată, şi 
am fost nevoit să recunosc că discursul clinic era în egală 
măsură un ansamblu de ipoteze despre viață şi moarte, de 
opţiuni etice, de decizii terapeutice, de regulamente instituţio- 
nale, de modele de învățământ, precum şi un ansamblu de 
descrieri, că, oricum, acesta din urmă nu poate fi separat de 
cele dintâi şi că enunţarea descriptivă nu era decât una dintre 
formulările prezente în discursul medical. Nevoit să recunosc, 
totodată, că această descriere nu a încetat să se deplaseze: fie 
pentru că de la Bichat la patologia celulară au fost deplasate 
scările și reperele; fie pentru că de la inspecția vizuală, 
auscultare și palpare și până la utilizarea miscroscopului și a 
testelor biologice sistemul de informare nu a încetat să se 
modifice; fie, de asemenea, pentru că de la corelarea anatomo- 
clinică simplă la analiza fină a proceselor fiziopatologice, 
lexicul semnelor şi descifrarea acestora au fost în întregime 
reconstituite; fie, în sfârșit, pentru că medicul a încetat treptat 
să mai fie el însuşi locul de înregistrare și de interpretare a 
informaţiei și pentru că, alături de el şi în afara lui, au fost 
constituite mase documentare, instrumente de corelare şi 
tehnici de analiză pe care el, desigur, le-a utilizat, dar care i-au 
modificat, faţă de bolnav, poziția sa de subiect privitor. 

Toate aceste alterări, care ne aduc, poate, astăzi, în pragul unei 
noi medicini, s-au depus lent, pe parcursul secolului al XIX-lea, 
în discursul medical. Dacă am vrea să definim discursul respec- 
tiv printr-un sistem codificat și normativ de enunţare, am fi 
obligaţi să recunoaştem că toată această medicină s-a des- 
compus imediat ce apăruse și că ea nu şi-a aflat formularea de- 
cât la Bichat și Laennec?. Dacă există unitate, principiul aces- 
teia nu îl constituie, prin urmare, o formă determinată de 

enunţuri; să nu îl constituie atunci, oare, mai curând ansamblul 
de reguli care au făcut, simultan sau pe rând, posibile descrieri 
pur perceptive, dar și observaţii mijlocite de instrumente, 
protocoale ale experienţelor de laborator, calcule statistice, 
constatări epidemiologice sau demografice, regulamente 
instituţionale, prescripţii terapeutice? Ceea ce ar trebui, de fapt, 
să caracterizăm și să individualizăm ar fi coexistența acestor 
enunțuri dispersate și eterogene; sistemul care le comandă 
repartizarea, sprijinul pe care ele îl găsesc unele în altele, felul 
în care ele se presupun sau se exclud, transformarea pe care o 
suferă, jocul substituirilor, al dispunerilor și al înlocuirilor lor. 

Altă direcţie de cercetare, altă ipoteză: nu ar fi oare posibilă 
stabilirea grupurilor de enunţuri prin determinarea sistemului 
de concepte permanente și coerente care este pus în joc? De 
pildă: analiza limbajului și a faptelor gramaticale nu se bazează 
oare, în cazul clasicilor (de la Lancelot!0 şi până la sfârșitul 
secolului al XVIII-lea), pe un număr definit de concepte ale 
căror conţinut și utilizare erau stabilite o dată pentru totdeauna: 
conceptul de judecată, definită ca forma generală și normativă 
a oricărei fraze, conceptele de subiect şi de atribut, reunite sub 
categoria mai generală a numelui, conceptul de verb, folosit ca 
echivalent al concepului de copulă logică, conceptul de cuvânt, 
definit ca semn al unei reprezentări etc.? Am putea, astfel, să 
reconstituim arhitectura conceptuală a gramaticii clasice. Dar și 
aici, am ajunge să întâlnim imediat niște limite: abia dacă am 
reuşi, cu astfel de elemente, să descriem analizele realizate de 
autorii de la Port-Royal; foarte repede am fi obligaţi să consta- 
tăm apariţia unor noi concepte; unele sunt, poate, derivate din 
primele, dar restul le sunt eterogene, iar câteva de-a dreptul 
incompatibile. Noţiunea de ordine sintactică naturală sau răstur- 
nată şi aceea de complement (introdusă în cursul secolului al 
XVIII-lea de Beauzée!!) pot să se mai integreze în sistemul 
conceptual al gramaticii de la Port-Royal. Însă nici ideea unei 
valori originar expresive a sunetelor, nici aceea a unei cunoaș- 
teri primitive ascunse în cuvinte şi transmise în chip obscur de 
acestea, nici aceea a unei regularități în transformarea con- 
soanelor, nici concepția cu privire la verb înţeles ca simplu 

nume ce permite desemnarea unei acţiuni sau a unei operaţii nu 
este compatibilă cu ansamblul conceptelor la care Lancelot sau 
Duclos!2 puteau să recurgă. Trebuie oare să admitem, în aceste 
condiţii, că gramatica nu constituie decât în mod aparent o 
figură coerentă? Şi că tot acest ansamblu de enunţuri, analize, 
descrieri, principii și consecinţe, de deducţii care s-a perpetuat 
sub acest nume mai bine de un secol, nu reprezintă decât o falsă 
unitate? Poate că am reuși, totuși, să descoperim o unitate 
discursivă dacă am căuta-o nu pe latura coerenţei conceptelor, 
ci pe aceea a emergenţei lor simultane sau succesive, a abaterii 
lor, a distanţei ce le desparte și, eventual, a incompatibilităţii 
dintre ele. Nu am mai căuta atunci o arhitectură de concepte 
suficient de generale şi de abstracte pentru a putea să dea seama 
de toate celelalte și să le introducă pe toate în același sistem 
deductiv; am încerca să analizăm jocul apariţiilor și al 
dispersiei lor. 

În sfârşit, cea de-a patra ipoteză pentru a încerca să 
regrupăm enunţurile, să le descriem înlănţuirea și să dăm seama 
de formele unitare sub care ele se prezintă: identitatea și 
persistența temelor. În cazul unor „Ştiinţe“ precum economia 
sau biologia, sortite atât de mult polemicii, atât de permeabile 
la opţiuni filosofice și morale, atât de susceptibile, în anumite 
cazuri, utilizării politice, este legitim într-o primă instanţă să 
presupunem că o anumită tematică este capabilă să lege, și să 
anime — aidoma unui organism care are propriile sale nevoi, 
forța sa internă şi capacităţile lui de supravieţuire — un ansam- 
blu de discursuri. Nu ar putea fi, de exemplu, instituit într-o 
unitate tot ceea ce, de la Buffon!3 până la Darwin!4, a consti- 
tuit tema evoluționistă? Temă, la început mai mult filosofică 
decât științifică, mai apropiată de cosmologie decât de biologie; 
temă care mai curând a dirijat cercetările de departe decât a 
numit, acoperit și explicat rezultatele; temă care presupunea 
întotdeauna mai mult decât se știa, dar impunea, pornind de la 
această alegere fundamentală, transformarea în cunoaștere 
discursivă a ceea ce era schițat ca ipoteză sau ca exigenţă. N-am 
putea oare să vorbim în același fel și despre tema fiziocratică? 
|deea aceasta postula, mai presus de orice demonstraţie și 

înainte de orice analiză, caracterul natural al celor trei rente 
funciare; presupunea, prin urmare, primatul economic și politic 
al proprietăţii agrare; ea excludea orice analiză a mecanismelor 
producţiei industriale; implica, în schimb, descrierea circuitului 
banilor în interiorul unui stat, a împărțirii lor între diferitele 
categorii sociale și a canalelor pe care ei se întorceau la pro- 
ducţie; este ideea ce l-a făcut, până la urmă, pe Ricardol5 să-și 
pună întrebări cu privire la cazul în care această întreită rentă 
n-ar apărea, asupra condiţiilor în care ea putea să se formeze și 
să denunțe, în consecinţă, arbitrarul temei fiziocratice. 

Pornind însă de la o astfel de încercare, ajungem să facem 
două constatări opuse și complementare. În primul caz, aceeași 
tematică se articulează plecând de la două jocuri de concepte, 
de la două tipuri de analiză, de la două câmpuri de obiecte 
perfect diferite: ideea evoluționistă, în formularea ei cea mai 
generală, este, poate, aceeaşi la Benoît de Maillet!6, Bordeul” 
sau Diderot, şi la Darwin; în fapt însă, ceea ce o face posibilă 
şi coerentă nu este deloc de acelaşi ordin într-un caz sau în 
altul. În secolul al XVIII-lea, ideea evoluționistă e definită pe 
baza unei înrudiri a speciilor care formează un continuum 
prescris încă din start (numai catastrofele naturale ar fi putut 
s-o-ntrerupă) sau constituit treptat prin scurgerea timpului. În 
secolul al XIX-lea, tema evoluționistă are în vedere nu atât 
constituirea tabloului continuu al speciilor, cât descrierea de 
grupe discontinue şi analiza modalităţilor de interacţiune dintre 
un organism ale cărui elemente sunt solidare şi un mediu care 
îi oferă condiţiile reale de viaţă. O singură temă, însă plecând 
de la două tipuri de discurs. În cazul fiziocraţiei, dimpotrivă, 
alegerea făcută de Quesnay! se bazează pe exact același 
sistem de concepte ca şi opinia inversă, susţinută de cei pe care 
i-am putea numi utilitarişti. În epoca respectivă, analiza 
bogățiilor comporta un joc de concepte relativ limitat și care 
era admis de toată lumea (monedei i se dădea aceeași definiţie, 
preţurile erau explicate la fel, costul muncii era fixat în mod 
uniform). Or, plecând de la acest joc conceptual unic, existau 
două modalităţi de a explica formarea valorii, după cum aceasta 
era analizată pe baza schimbului sau, dimpotrivă, pe baza 

redistribuirii zilei de muncă. Aceste două posibilităţi înscrise în 
teoria economică — și în regulile jocului ei conceptual — au 
prilejuit, pornind de la aceleași elemente, două opțiuni diferite. 

Am greşi, așadar, mai mult ca sigur dacă am căuta, în 
existența acestor teme, principiile de individualizare a unui 
discurs. N-ar fi oare mai nimerit să le căutăm în dispersia 
punctelor de opțiune pe care acesta le lasă libere? În diferitele 
posibilităţi — pe care el le deschide —, de a readuce la viaţă teme 
deja existente, de a suscita strategii opuse, de a face loc unor 
interese ireconciliabile, de a permite jucarea unor partide dife- 
rite pe baza unui joc de concepte determinate? În loc să căutăm 
permanența temelor, a imaginilor și a opiniilor de-a lungul 
timpului, în loc să retrasăm dialectica conflictelor dintre ele 
pentru a individualiza ansambluri enuţiative, n-am putea oare, 
mai degrabă, să reperăm dispersia punctelor de alegere şi să 
definim, înainte de orice opţiune și de orice preferinţă tematică, 
un câmp de posibilităţi strategice? 

lată-mă, așadar, în posesia a patru tentative, a patru eșecuri 
şi a patru ipoteze care preiau ștafeta de la acestea. Va trebui, 
acum, să le pun pe toate patru la încercare. În privinţa acelor 
mari familii de enunţuri ce se impun obișnuinţei noastre — și pe 
care le desemnăm ca fiind medicina, economia sau gramatica —, 
mă întrebasem pe ce anume puteau ele să-și întemeieze 
unitatea. Pe un domeniu de obiecte plin, strâns, continuu, bine 
delimitat din punct de vedere geografic? Ceea ce a reieșit sunt 
mai curând nişte serii lacunare și intersectate, niște jocuri de 
diferenţe, de abateri, de substituiri, de transformări. Pe un tip 
definit și normativ de enunţare? Am dat, însă, peste formulări 
de niveluri mult prea diferite și cu funcţii mult prea eterogene 
pentru a putea să se lege şi să se compună într-o figură unică 
şi pentru a simula, de-a lungul timpului și mai presus de 
operele individuale, un soi de mare text neîntrerupt. Pe un 
alfabet bine definit de noţiuni? Ne găsim, însă, în prezenţa unor 
concepte care diferă prin structură şi prin regulile de utilizare, 
care se ignoră sau se exclud reciproc și nu pot să intre în 
unitatea unei arhitecturi logice. Pe permanenţa unei tematici? 
Or, din acest punct de vedere, avem de-a face mai curând cu 

posibilităţi strategice diverse care permit activarea unor teme 
incompatibile sau, dimpotrivă, investirea unei aceleiași teme în 
ansambluri diferite. De aici, ideea de a descrie chiar aceste 
dispersii, de a cerceta dacă nu poate fi reperată o regularitate 
între aceste elemente care cu siguranță nu se organizează ase- 
menea unui edificiu în mod progresiv deductiv, nici asemenea 
unei cărți imense care s-ar scrie treptat în timp, nici asemenea 
operei unui subiect colectiv: o ordine în apariţia lor succesivă, 
corelaţii în simultaneitatea lor, poziţii determinabile într-un 
spaţiu comun, o funcţionare reciprocă, transformări legate între 
el și ierarhizate. O astfel de analiză nu ar încerca să izoleze 
insule de coerență, pentru a le descrie structura internă, nu 
şi-ar stabili drept sarcină să suspecteze și să aducă la lumină 
conflicte latente; ci ar studia forme de repartizare. Sau: în loc să 
reconstituie lanțuri de inferențe (aşa cum se procedează adesea 
în istoria științelor și a filosofiei), în loc să stabilească tabele de 
diferențe (cum fac lingviştii ), ar descrie sisteme de dispersie. 
În cazul în care se poate descrie un asemenea sistem de 
dispersie între un anumit număr de enunţuri, în cazul în care se 
poate defini o regularitate (o ordine, corelaţii, poziţii, funcțio- 
nări și transformări ) între obiecte, tipuri de enunţare, concepte 
şi opţiuni tematice, vom spune, prin convenţie, că avem de-a 
face cu o formațiune discursivă, evitând astfel folosirea unor 
cuvinte prea grele de condiţionări și consecinţe, nepotrivite de 
altfel pentru desemnarea unei astfel de dispersii, precum 
„Ştiinţă“, „ideologie“, „teorie“ sau „domeniu de obiectivitate“. 
Vom numi reguli de formare condiţiile la care sunt supuse 
elementele acestei repartiţii (obiecte, modalităţi de enunţare, 
concepte, opțiuni tematice). Regulile de formare reprezintă 
condiţii de existenţă (dar şi de coexistenţă, de conservare, de 
modificare și de dispariție) într-o repartiție discursivă dată. 
Acesta este câmpul pe care-l avem acum de parcurs; iar 
acestea, noţiunile care trebuie puse la încercare și analizele ce 
se cer întreprinse. Riscurile, ştiu, nu sunt deloc mici. M-am 
servit, pentru un prim reperaj, de anumite grupări, suficient de 
laxe dar și suficient de familiare: nimic nu îmi garantează că le 
voi mai regăsi la capătul analizei şi nici că le voi descoperi 

principiul de delimitare şi de individualizare; nu sunt sigur că 
formațiunile discursive pe care le voi izola vor defini medicina 
în unitatea ei globală sau economia și gramatica în curba de 
ansamblu a destinaţiei lor istorice; nu pot să garantez că nu vor 
introduce decupări neprevăzute. La fel, nimic nu îmi dovedește 
că o astfel de descriere va putea să dea seama de ştiinţificitatea 
(sau de non-ştiinţificitatea) acestor ansambluri discursive pe 
care le-am luat ca ţintă și care, toate, ţin să afișeze la pornire o 
anumită prezumție de raționalitate ştiinţifică; nimic nu îmi 
dovedeşte că analiza mea nu se va situa la un nivel cu totul 
diferit, constituindu-se într-o descriere ireductibilă la episte- 
mologie sau la istoria ştiinţelor. La fel de posibil mai este și ca, 
la capătul unei asemenea întreprinderi, să nu mai recuperez 
acele unităţi pe care le-am suspendat din raţiuni de metodă: să 
fiu obligat să disociez operele, să ignor influențele și tradiţiile, 
să abandonez definitiv chestiunea originii, să las să se 
estompeze complet prezenţa imperioasă a autorilor; și este 
posibil ca în felul acesta să dispară tot ceea ce constituia, la 
propriu, istoria ideilor. Pericolul, pe scurt, este acela ca în loc 
să dau un temei pentru ceea ce există deja, în loc să ajung să 
întăresc linii abia schițate, în loc să mă asigur prin această 
întoarcere și prin această confirmare finală, în loc să închid 
cercul preafericit care anunţă, în sfârșit, după mii de vicleşuguri 
şi tot atâtea nopţi, că totul este salvat, să nu mă văd cumva silit 
să mă aventurez departe de peisajele familiare, departe de 
garanţiile cu care ne-am obişnuit, într-o lume încă neluată în 
stăpânire și spre un capăt dificil de prevăzut. Tot ceea ce, până 
în acel moment, veghea la mântuirea istoricului și-l însoțea 
până la căderea nopţii (destinul raţionalităţii și teleologia 
ştiinţelor, îndelungatul travaliu neîntrerupt al gândirii pe 
parcursul vremii, trezirea şi progresul conştiinţei, perpetua ei 
reluare de către ea însăşi, mișcarea nefinalizată dar şi neîn- 
treruptă a totalizărilor, întoarcerea la o origine mereu deschisă 
şi, până la urmă, întreaga tematică istorico-transcendentală), 
toate acestea nu riscă oare să dispară, lăsând în urmă, pentru 
analiză, un spaţiu alb, indiferent, lipsit de orice interioritate şi 
promisiune? 


III. Formarea obiectelor 


Trebuie acum să facem inventarul direcțiilor deschise şi să 
aflăm dacă se poate da un conţinut noţiunii, abia schițate, de 
„reguli de formare“. Să începem cu formarea obiectelor. Şi, 
pentru ca analiza să decurgă mai ușor, cu exemplul discursului 
psihopatologiei, din secolul al XIX-lea. Tăietură cronologică 
ușor de admis la o primă abordare. Există suficient de multe 
semne care ne indică acest lucru. Să ne oprim numai la două: 
instaurarea, la începutul secolului, a unui nou mod'de excludere 
şi de inserare a nebunului în spitalul psihiatric; şi posibilitatea 
de a urmări filiera anumitor noţiuni actuale până la Esquirol, 
Heinroth! şi Pinel (de la paranoia putem merge până la 
monomanie, de la câtul intelectual până la noţiunea primă a 
imbecilităţii, de la paralizia generală până la encefalita cronică, 
de la nevroza de caracter până la nebunia fără delir); în vreme 
ce, dacă vrem să mergem mai departe pe firul timpului, 
pierdem imediat pistele, firele se încurcă, iar proiectarea lui Du 
Laurens sau chiar a lui Van Swieten? peste patologia lui 
Kraepelin? sau a lui Bleuler nu mai oferă decât coincidenţe 
întâmplătoare. Or, obiectele cu care psihopatologia a avut de-a 
face de la această cezură încoace sunt foarte numeroase, în 
mare măsură noi, dar şi. destul de precare, de schimbătoare și 
menite, unele dintre ele, unei dispariţii rapide: alături de agitații 
motrice, halucinaţii și discursuri deviante (deja considerate ca 
manifestări ale nebuniei, chiar dacă fuseseră recunoscute, 
delimitate, descrise şi analizate în alt mod), apar altele care 
țineau de registre neutilizate până atunci: perturbări uşoare de 
comportament, aberaţii și tulburări sexuale, fenomene de 
sugestie şi hipnoză, leziuni ale sistemului nervos central, 

deficite de adaptare intelectuală sau motrice, criminalitate. Iar, 
pe fiecare dintre aceste registre, nenumărate obiecte au fost 
numite, circumscrise, analizate, apoi rectificate, definite din 
nou, contestate, înlocuite. Poate fi stabilită regula de care 
asculta apariţia lor? Putem, oare, cunoaşte conform cărui 
sistem non-deductiv aceste obiecte au putut să se juxtapună și 
să se succeadă pentru a forma câmpul ciopârțit — lacunar sau 
pletoric, de la un punct la altul — al psihopatologiei? Care le-a 
fost regimul de existenţă în calitate de obiecte ale discursului? 


a) Ar trebui să reperăm mai întâi suprafețele lor iniţiale de 
emergență: să arătăm unde pot să apară — pentru a putea fi mai 
apoi desemnate şi analizate — aceste diferenţe individuale care, 
în funcţie de gradele de raţionalizare, ce codurile conceptuale 
şi de tipurile de teorie, vor primi statutul de boală, de alienare, 
de anomalie, de demenţă, de nevroză sau psihoză, de degene- 
rescenţă etc. Aceste suprafeţe de emergenţă nu sunt aceleași 
pentru diferitele societăţi. în diferitele epoci şi în diferitele for- 
me de discurs. Pentru a rămâne la psihopatologia secolului al 
XIX-lea. ele au fost constituite. probabil, de către familie, gru- 
pul social apropiat, mediul de muncă, comunitatea religioasă 
(carc, toate, sunt normative, sensibile la deviație, au o marjă 
de toleranţă şi un prag dincolo de care excluderea se impune, 
un mod de desemnare și de respingere a nebuniei, şi, de 
asemenea. toate transferă medicinei. dacă nu responsabilitatea 
vindecării şi a tratamentului. cel puţin sarcina explicării ); chiar 
dacă organizate într-un mod specific, aceste suprafeţe de 
emergenţă nu sunt noi în secolul al XIX-lea. În schimb, în 
această epocă încep, fără îndoială, să funcţioneze noi suprafeţe 
de apariţie: arta, cu propria ei normativitate, sexualitatea 
(deviaţiile ei în raport cu interdicțiile încetăţenite devin pentru 
prima oară un obiect un reperaj, de descriere şi de analiză 
pentru discursul psihiatric), penalitatea (în timp ce, în epocile 
anterioare, nebunia era minuţios departajată de conduita 
criminală şi avea valoare de scuză. criminalitatea devine ea 
însăși — începând cu faimoasele „monomanii omicide“ — o 
formă de devianţă înrudită mai mult sau mai puţin cu nebunia). 
Aici, în aceste câmpuri de diferențiere iniţială, în distanţele, 
discontinuităţile şi pragurile pe care ele le manifestă. discursul 
psihanalitic îşi află posibilitatea de a-și delimita domeniul, de 

a defini despre ce anume vorbește, de a-i da statut de obiecte 
— de a-l face, aşadar, să apară, de a-l face cu putință de a fi 
numit şi descris (nommable er descriprible ). 


b) Ar trebui să descriem apoi instanțe de delimitare: medicina 
(ca instituţie reglementată, ca ansamblu de indivizi constituind 
corpul medical, ca sumă de cunoștințe și ca practică şi în 
sfârșit, drept competenţă recunoscută de către opinia publică, 
justiție şi administraţie) a devenit, în secolul al XIX-lea, 
instanța majoră care, în societate, departajează, desemnează, 
numeşte și instaurează nebunia ca obiect; însă ea nu a fost 
singura care a jucat acest rol: justiţia, şi mai cu seamă justiția 
penală (prin definirea scuzei, a iresponsabilităţii, a circum- 
stanțelor atenuante şi prin utilizarea unor noțiuni precum 
acelea de crimă pasională. ereditate, pericol social), autoritatea 
religioasă (în măsura în care se instituie ca instanță de decizie 
însărcinată cu separarea misticului de patologic, a spiritualului 
de corporal, a supranaturalului de anormal. şi în măsura în care 
practică îndrumarea conştiințelor mai mult pentru o cunoaștere 
a indivizilor decât pentru o clasificare cazuistică a acţiunilor şi 
împrejurăriior), critica literară şi artistică (carc, în cursul 
secolului al XIX-lea, tratează opera tot mai puţin ca pe un 
obiect de gust ce trebuie judecat şi tot mai mult ca pe un limbaj 
ce trebuie interpretat şi în care se cer recunoscute jocurile de 
expresie ale unui autor). 


c) Analizate, în sfârşit, grilele de specificare: este vorba despre 
sistemele în funcţie de care sunt delimitate, opuse, înrudite, 
regrupate, clasificate şi derivate unele din altele diferitele 
„nebunii“ ca obiecte ale discursului psihiatric (aceste grile de 
diferenţiere au fost, în secolul al XIX-lea, următoarele: 
sufletul, ca mănunchi de facultăţi ierarhizate, învecinate şi mai 
mult sau mai puţin interpenetrabile; corpul, ca volum 
tridimensional de organe legate între ele prin scheme de 
dependenţă și de comunicare; viața și istoria indivizilor, ca 
suită lineară de faze, suprapunere de urme, ansamblu de 
reactivări virtuale şi repetiţii ciclice: jocurile corelaţiilor neuro- 
psihologice, ca sistem de proiecţii reciproce şi câmp de 
cauzalitate circulară). 

O astfel de descriere este prin ea însăși insuficientă. Şi 
aceasta din două motive. Planurile de emergenţă pe care tocmai 
le-am reperat, aceste instanţe de delimitare sau aceste forme de 
specificare, nu ne furnizează, gata constituite și înzestrate, niște 
obiecte pe care discursul psihopatologiei n-ar mai trebui apoi 
decât să le inventarieze, clasifice şi numească, să le aleagă și, 
în sfârşit, să le acopere cu o țesătură de cuvinte și fraze: nu 
familiile — cu normele, interdicțiile şi pragurile lor de sensi- 
bilitate — sunt acelea care stabilesc nebunii și propun „bolnavi“ 
analizei și deciziei psihiatrilor; nu jurisprudenţa este aceea care 
denunță medicinei mentale, cu de la sine putere, în comiterea 
unui asasinat, un delir paranoic, sau care suspectează o nevroză 
într-un delict sexual. Discursul este cu totul altceva decât locul 
în care vine să se depună și să se suprapună, ca pe o simplă 
suprafață de înscriere, obiecte care vor fi fost instaurate 
anterior. Enumerarea de mai înainte este, însă, insuficientă şi 
dintr-un al doilea motiv. Ea a reperat, unele după altele, mai 
multe planuri de diferenţiere în care obiectele discursului pot să 
apară. Dar ce raporturi există între aceste planuri? De ce 
această enumerare şi nu alta? Ce ansamblu definit și închis 
credem că am reușit să circumscriem în felul acesta? Și cum 
putem să vorbim de un „sistem de formare“ necunoscând decât 
o serie de determinări diferite şi eterogene, lipsite de orice 
legături şi raporturi identificabile? 

În realitate, aceste două serii de întrebări trimit la acelaşi 
punct. Pentru a putea să-l surprindem, să restrângem încă și mai 
mult exemplul precedent. În domeniul cu care psihopatologia a 
avut de-a face în secolul al XIX-lea, vedem apărând foarte 
repede (încă din timpul lui Esquirol) o serie întreagă de obiecte 
ce aparţin registrului delincvenţei: omicidul (şi suicidul), cri- 
mele pasionale, delictele sexuale, anumite forme de furt, vaga- 
bondajul — și apoi, prin intermediul lor, ereditatea, mediul 
nevrogen, comportamentele agresive și autopunitive, perver- 
siunile, impulsurile criminale, sugestibilitatea etc. Nu ar fi 
nimerit să spunem că avem de-a face aici cu consecinţele unei 
descoperiri: descifrarea, într-o bună zi, de către un psihiatru, a 
unei asemănări între conduitele criminale și comportamentul 

patologic; evidențierea unei prezențe a semnelor clasice ale 
alienării la anumiți delincvenți. Astfel de fapte trec dincolo de 
zona cercetării actuale: într-adevăr, problema este aceea de a ști 
ce anume le-a făcut posibile și cum anume aceste „descoperiri“ 
au putut fi urmate de altele, care le-au reluat, rectificat, mo- 
dificat sau, eventual, anulat. La fel, nu ar fi pertinent să atri- 
buim apariția acestor noi obiecte normelor proprii societății 
burgheze din secolul al XIX-lea, unei supravegheri polițienești 
şi penale intensificate, adoptării unui nou cod penal, introdu- 
cerii şi utilizării circumstanțelor atenuante, creşterii crimi- 
nalității. Fără îndoială, toate aceste procese au avut, loc; dar ele 
nu au putut să formeze, de unele singure, obiecte pentru 
discursul psihiatric; dacă am continua descrierea la acest nivel 
am rămâne, de data aceasta, alături de ceea ce căutăm. 

Dacă în societatea noastră, într-o anumită epocă, delinc- 
ventul a fost psihologizat și patologizat, dacă comportamentul 
transgresiv a putut să dea loc unei serii întregi de obiecte pentru 
cunoaștere, acesta este pentru că în interiorul discursului 
psihiatric a fost întrebuințat un ansamblu de raporturi deter- 
minate. Raport între planuri de specificare precum categoriile 
penale şi gradele de responsabilitate diminuată, pe de o parte, 
şi planuri de caracterizare psihologică (facultăţi, aptitudini, 
grade de dezvoltare sau de involuţie, moduri de reacţie la 
mediu, tipuri de caractere — dobândite, înnăscute sau ereditare) 
pe de altă parte. Raport între instanța de decizie medicală și 
instanța de decizie judiciară (raport complex, la drept vorbind, 
dat fiind că decizia medicală recunoaşte în mod absolut instanţa 
judiciară în ceea ce priveşte definirea crimei, stabilirea circum- 
stanţelor în care s-a produs aceasta și a sancţiunilor pe care ea 
o merită; dar își rezervă pentru sine analiza genezei ei şi 
estimarea responsabilității implicate). Raport între filtrul pe 
care îl constituie interogaţia judiciară, informaţiile polițienești, 
ancheta şi întregul aparat al informării judiciare, pe de o parte, 
şi filtrul constituit de chestionarul medical, examenele clinice, 
căutarea antedecentelor şi relatările biografice pe de altă parte. 
Raport între normele familiale, sexuale, penale ale comporta- 
mentului indivizilor și tabloul simptomelor patologice şi al 

bolilor cărora ele le sunt semne. Raport între restricţia terapeu- 
tică în mediul spitalicesc (cu pragurile lui particulare, criteriile 
de vindecare și felul său propriu de a delimita normalul de pa- 
tologice) şi restricția punitivă din închisoare (cu sistemul ei de 
pedepse şi pedagogie și cu criteriile ei de bună-purtare, îndrep- 
tare și eliberare). Aceste raporturi, active în discursul psihiatric, 
sunt cele care au permis formarea unui întreg ansamblu de 
obiecte diverse. 

Să generalizăni: în secolul al XIX-lea, discursul psihiatric se 
caracterizează nu prin niște obiecte privilegiate, ci prin felul în 
care își formează obiectele, altminteri foarte dispersate. Această 
formare este asigurată de un ansamblu de relaţii stabilite între 
instanțe de emergenţă, de delimitare și de specificare. Vom 
spune, deci, că o formaţiune discursivă poate fi definită (cel 
puţin în ceea ce-i privește obiectele) dacă poate să fie definit 
un astfel de ansamblu; dacă se poate arăta felul în care orice 
obiect al discursului în chestiune îşi află în acesta locul şi legea 
de apariţie; dacă este posibil să se demonstreze că acest discurs 
poate să dea naștere, simultan sau succesiv, unor obiecte ce se 
exclud fără a fi nevoit să se modifice el însuși. 

De aici, următoarele observaţii şi consecinţe. 


|. Condiţiile care trebuie întrunite pentru ca un obiect de 
discurs să apară, condiţiile istorice pentru ca să se poată „spune 
ceva despre el“ şi pentru ca mai multe persoane să poată spune 
despre el lucruri diferite, condiţiile pentru ca el să se înscrie 
într-un domeniu de înrudire cu alte obiecte, pentru ca el să 
poată stabili, cu acestea, relaţii, raporturi de asemănare, de 
vecinătate, de îndepărtare, de diferenţă, de transformare, aceste 
condiţii — observăm — sunt numeroase și greu de îndeplinit. 
Ceea ce vrea să însemne că nu putem vorbi în orice epocă 
despre indiferent orice; că nu este ușor să spui ceva nou; că nu 
este de ajuns să deschizi bine ochii, să fii atent sau să devii 
conştient pentru ca noi obiecte să se dezvăluie imediat privirii 
şi, în faţa noastră, să ni se ofere în deplină claritate. Această 
dificultate nu este, însă, numai una de ordin negativ; nu trebuie 
s-o asociem unui soi de obstacol a cărui putere ar fi doar cea 


56 Arheologia cunoaşterii 


de a orbi, de a jena, de a împiedica descoperirea, de a masca 
puritatea evidenţei și încăpățânarea mută a lucrurilor înseși; 
obiectul nu aşteaptă în limburi ordinul care să-l elibereze și 
care să-i permită să se întrupeze într-o obiectivitate vizibilă şi 
guralivă; nu-și preexistă lui însuși, reţinut de cine ştie ce 
obstacol la marginea extremă a luminii. Există condiţionat în 
mod pozitiv de un fascicol complex de raporturi. 


2. Aceste relaţii se află stabilite între instituţii, procese eco- 
nomice şi sociale, forme de comportament, sisteme de norme, 
tehnici, tipuri de clasificare, moduri de caracterizare; şi nu sunt 
prezente în obiectul însuși; nu ele sunt desfășurate atunci când 
se face analiza obiectului; ele nu îi desemnează acestuia 
țesătura intimă, raționalitatea imanentă, acea nervură ideală 
care reapare total sau în parte atunci când îl gândim în adevărul 
conceptului său. Ele nu definesc constituţia sa internă, ci ceea 
ce îi permite să apară, să se juxtapună altor obiecte, să se situe- 
ze prin raportare la ele, să-şi definească diferenţa, ireducti- 
bilitatea şi, eventual, eterogenitatea, altfel spus, să se găsească 
plasat într-un câmp de exterioritate. 


3. Aceste relaţii se deosebesc, în primul rând, de cele pe care 
le-am putea numi „primare“ şi care, independent de orice 
discurs şi de orice obiect de discurs, pot fi descrise între insti- 
tuţii, tehnici, forme sociale etc. Ştim, la urma urmelor, prea bine 
că între familia burgheză și funcţionarea instanţelor și a 
categoriilor judiciare existau, în secolul al XIX-lea, raporturi ce 
pot fi analizate pentru ele însele. Or, aceste raporturi nu sunt 
întotdeauna perfect superpozabile relaţiilor formatoare de obiec- 
te: relaţiile de dependenţă ce pot fi reperate la acest nivel primar 
nu se exprimă obligatoriu prin punerea în relaţie ce face posibile 
obiectele de discurs. Trebuie, însă, deosebite şi raporturile 
secundare pe care le putem găsi formulate în discursul însuși: 
ceea ce, de exemplu, psihiatrii secolului al XIX-lea au putut să 
spună cu privire la raporturile dintre familie şi criminalitate nu 
reproduce, ştim foarte bine, jocul dependenţelor reale; după cum 
nu reproduce nici jocul relaţiilor care fac posibile şi susţin 

obiectele discursului psihiatric. Se deschide, astfel, un întreg 
spațiu articulat de descrieri posibile: sistemul relațiilor primare 
sau reale, sistemul relațiilor secundare sau reflexive şi sistemul 
relațiilor pe care le putem numi propriu-zis discursive. Problema 
o constituie înfățișarea specificității celor din urmă precum și a 
jocului lor cu primele două. 


4. Relaţiile discursive, după cum vedem, nu surt interioare 
discursului: nu leagă între ele conceptele sau cuvintele; nu 
stabilesc o arhitectură deductivă sau retorică între fraze și 
propoziţii. Nu sunt, însă, nici relaţii exterioare discursului, care 
să-l limiteze pe acesta, să-i impună anumite forme sau să-l 
constrângă, în împrejurări determinate, să enunțe anumite 
lucruri. Ele se situează, într-o oarecare măsură, la limita 
discursului: îi oferă acestuia obiectele despre care el poate să 
vorbească sau, mai curând (căci imaginea aceasta a oferirii pre- 
supune faptul că obiectele s-ar forma de o parte, iar discursul 
de alta), determină fascicolul de raporturi pe care discursul 
trebuie să le efectueze pentru a putea să vorbească despre un 
obiect sau altul, pentru a putea să le trateze, să le numească, să 
le analizeze, să le clasifice, să le explice etc. Aceste relaţii nu 
caracterizează limba întrebuințată de discurs, nici împrejurările 
în care acesta se desfăşoară, ci discursul însuşi ca practică. 


Putem, acum, să încheiem analiza şi să vedem în ce măsură 
ea realizează şi, deopotrivă, modifică proiectul iniţial. 

Referitor la figurile de ansamblu care, în mod insistent dar 
confuz, se prezentau ca fiind psihopatologia, economia, 
gramatica, medicina, mă întrebasem în ce consta unitatea care 
putea efectiv să le constituie: nu erau ele, oare, decât o 
reconstrucţie ulterioară pornind de la opere singulare, de la 
teorii succesive, de la noţiuni sau teme — dintre care unele 
fuseseră abandonate, altele menținute de tradiţie, iar altele, în 
sfârşit, acoperite de uitare şi apoi redescoperite? Nu constituiau 
ele, oare, decât o serie de întreprinderi legate unele de altele? 

Căutasem unitatea discursului în direcţia obiectelor înseși, a 
repartizării lor, a jocului diferenţelor dintre ele, a proximităţii 

sau distanței lor — pe scurt, pe latura a ceea ce este dat 
subiectului vorbitor: și, până la urmă, am fost trimis la o punere 
în relații ce caracterizează însăşi practica discursivă; și am 
descoperit, astfel, nu o configurație sau o formă, ci un ansam- 
blu de reguli imanente unei practici care o definesc în speci- 
ficitatea ei. Pe de altă parte, mă servisem ca reper de o „unitate“ 
precum psihopatologia: dacă voiam să-i fixez o dată de naştere 
şi un domeniu precis, ar fi trebuit, fără doar şi poate, să găsesc 
apariţia cuvântului, să determin cărui stil de analiză putea 
acesta să-i fie aplicat şi cum se delimita ea de neurologie, pe de 
o parte, și de psihologie, pe de altă parte. Ceea ce am reușit să 
dau la iveală este o unitate de un alt tip, care nu are, în mod 
evident, nici aceeași dată de naștere, nici aceeași suprafaţă ori 
aceleași articulări, dar care poate să dea seama de un ansamblu 
de obiecte pentru care termenul de psihopatologie nu constituia 
decât o rubrică reflexivă, secundă şi clasificatoare. În sfârşit, 
psihopatologia se prezenta ca o disciplină aflată tot timpul în 
curs de înnoire, permanent marcată de descoperiri, critici şi 
erori îndreptate; sistemul de formare pe care l-am definit 
rămâne astfel stabil. Să fiu, însă, bine înţeles: nu obiectele şi 
nici domeniul pe care ele îl alcătuiesc rămân constante; nici 
chiar punctul lor de emergenţă sau modul lor de caracterizare; 
ci punerea în relaţie a suprafeţelor pe care ele pot să apară, pe 
care pot să se delimiteze, pe care pot fi analizate şi specificate. 

Vedem că în descrierile cărora am încercat să le formulez 
teoria nu este vorba de a interpreta discursul pentru a face, prin 
intermediul lui, o istorie a referentului. În exemplul ales, nu se 
încearcă să se afle cine era nebun într-o anumită epocă, în ce 
consta nebunia. sa și nici dacă tulburările sale coincideau cu 
cele cunoscute, astăzi, de noi. Nu mă întreb dacă vrăjitorii erau 
nişte nebuni ignoraţi și persecutați sau dacă, la un alt moment, 
o experiență mistică sau estetică nu a fost medicalizată pe 
nedrept. Nu se încearcă reconstituirea a ceea ce putea fi nebunia 
însăşi, aşa cum s-ar fi oferit aceasta iniţial unei experienţe 
primitive, fundamentale, surde, abia articulate”, şi aşa cum ar fi 


“ Cele de față sunt scrise împotriva unei teme explicite din /storia 
nebuniei, Şi prezente mai cu seamă, în câteva rânduri. în „Prelaţa” acesteia. 

fost ea mai apoi organizată (tradusă, deformată, travestită, 
reprimată chiar) prin discursuri și prin jocul oblic, de multe ori 
întortocheat, al operaţiilor lor. Fără îndoială, o astfel de istorie 
a referentului este posibilă; nu exclud din capul locului efortul 
de a despotmoli şi elibera din text aceste experienţe „pre- 
discursive“. În cazul de faţă însă, nu este vorba de a neutraliza 
discursul, de a-l transforma în semnul pentru altceva şi de a-i 
traversa propria-i densitate pentru a ajune la ceea ce rămâne, 
tăcut, dincoace de el, ci din contră, de a-l menţine în această 
consistenţă a lui, de a-l face să apară în complexitatea care îi 
este specifică. Într-un cuvânt, vreau să mă lipsesc de „lucruri“. 
Să le „de-prezentific“. Să le conjur bogata, greaua și imediata 
lor plenitudine, din care ne-am obişnuit să facem legea de bază 
a unui discurs ce nu s-ar abate de la ea decât din greșeală, 
uitare, iluzie, ignoranță, ca urmare a inerţiei credințelor și 
tradiţiilor sau, în sfârșit, din dorinţa, inconștientă poate, de a nu 
vedea şi de a nu spune. Să substitui tezaurului enigmatic al „lu- 
crurilor“ de dinainte de discurs formarea regulată a obiectelor 
ce nu prind contur decât în acesta. Să definesc aceste obiecte 
fără nici o referire la fondul lucrurilor, ci raportându-le la an- 
samblul de reguli care permit formarea lor ca obiecte ale unui 
discurs şi care constituie, în felul acesta, condiţiile lor de 
apariţie istorică. Să fac o istorie a obiectelor discursive care să 
nu le îngroape în adâncimea comună a unui sol originar, ci să 
desfăşoare nexul regularităților care le guvernează dispersia. 
Cu toate acestea, a elimina momentul „lucrurilor înseși“ nu 
înseamnă a te raporta în mod necesar la analiza lingvistică a 
semnificației. Când descrii formarea obiectelor unui discurs, 
încerci să reperezi punerile în relaţie ce caracterizează o prac- 
tică discursivă, nu determini o organizare lexicală și nici scan- 
dările unui câmp semantic: nu interoghezi sensul atribuit într-o 
epocă dată termenilor de „melancolie“ sau de „nebunie fără 
delir“ și nici opoziţia de conţinut dintre „psihoză“ și „nevroză“. 
Şi aceasta, o dată în plus, nu pentru că aș considera astfel de 
analize ilegitime sau imposibile; însă ele nu sunt pertinente 
când se pune problema să ştim, de exemplu, cum a putut crimi- 
nalitatea să devină obiect de expertiză medicală sau devierea 
sexuală să se profileze ca unul dintre obiectele posibile ale 

discursului psihiatric. Analiza conţinuturilor lexicale definește 
fie elementele de semnificaţie de care dispun subiecţii vorbitori 
într-o epocă dată, fie structura semantică așa cum apare ea la 
suprafaţa discursurilor deja pronunţate; ea nu priveşte practica 
discursivă ca loc în care se formează şi se deformează, apare şi 
dispare o pluralitate încâlcită — în acelaşi timp suprapusă şi 
lacunară — de obiecte. 

Sagacitatea comentatorilor nu s-a înșelat în acest caz: dintr-o 
analiză precum aceea întreprinsă de mine, cuvintele sunt la fel: 
de deliberat absente ca şi lucrurile înseși, nu există în ea mai 
multă descriere a unui vocabular decât recurs la plenitudinea 
vie a experienţei. Nu revin la acel dincoace al discursului, acolo 
unde nimic nu a fost încă spus şi unde lucrurile abia de apar 
într-o lumină cenușie; de asemenea, nu trec dincolo de el, 
pentru a regăsi formele pe care le-a dispus și lăsat în urmă-i; 
mă menţin, încerc să mă menţin la nivelul discursului însuşi. 
Deoarece uneori trebuie puse punctele pe i-urile unor absenţe, 
totuşi, dintre cele mai manifeste, aş spune că în toate aceste 
cercetări, în care sunt încă atât de puţin avansat, aş dori să arăt 
că „discursurile“, așa cum pot fi ele auzite sau citite în forma 
lor de texte, nu sunt, după cum ar putea să se creadă, pur și 
simplu o încrucișare de lucruri și cuvinte: tramă obscură a 
lucrurilor, lanţ manifest, vizibil și colorat al cuvintelor; aş dori 
să arăt că discursul nu este o subțire suprafaţă de contact — sau 
de conflict — între o realitate și o limbă, intricaţia unui lexic şi 
a unei experienţe; aş dori să demonstrez, pe exemple precise, 
că analizând discursurile înseși, vedem cum slăbește strân- 
soarea, în aparenţă atât de trainică, dintre cuvinte și lucruri, și 
se desprinde un ansamblu de reguli proprii practicii discursive. 
Aceste reguli definesc nu existența mută a unei realităţi, nu 
întrebuinţarea canonică a unui vocabular, ci regimul obiectelor. 
„Cuvintele şi lucrurile“ este titlul — serios — al unei probleme; 
este şi titlul — ironic — al lucrării care îi modifică acesteia for- 
ma, îi deplasează datele şi, până la urmă, scoate la iveală o cu 
totul altă sarcină. Sarcină care constă în a nu — în a nu mai 
— trata discursurile ca pe nişte ansambluri de semne (de ele- 
mente semnificante care trimit la conţinuturi şi la reprezentări ), 

ci ca pe nişte practici care își formează în mod sistematic 
obiectele despre care vorbesc. Desigur, discursurile sunt făcute 
din semne; dar ceea ce ele fac este mai mult decât să 
întrebuințeze aceste semne pentru a desemna lucruri. Tocmai 
acest mai mult (plus) le face ireductibile la limbă şi la vorbire. 
Tocmai acest „plus“ (plus) este cel care trebuie făcut să apară 
şi care se cere analizat. 


IV. Formarea modalităților enunţiative 


Descrieri calitative, relatări biografice, reperare, interpretare 
şi verificare a semnelor, raționamente analogice. deducție, esti- 
mări Statistice, verificări experimentale şi multe alte forme de 
enunțuri, iată ce putem întâlni, în secolul al XIX-lea, în 
discursul medicilor. Ce fel de înlănţuire, de necesitate există de 
la unele la altele? De ce acestea şi nu altele? Ar trebui găsită 
legea tuturor acestor enunţări diverse, ca şi locul de unde ele 
provin. 


a) Prima întrebare: cine vorbeşte? Cine, din totalitatea 
indivizilor vorbitori, posedă temeiul de a susține acest soi de 
limbaj? Cine îi este titularul? Cine-și primeşte din partea lui 
singularitatea, prestigiul, şi din partea cui îşi primeşte el, în 
schimb, dacă nu garanţia, cel puţin prezumția de adevăr? Care 
este statutul indivizilor care dețin — în exclusivitate — dreptul 
reglementar sau tradițional, definit juridic sau acceptat spon- 
tan, de a profera un astfel de discurs? Statutul medicului presu- 
pune criterii de competenţă și de cunoaştere; instituţii, sisteme, 
norme pedagogice; condiţii legale care dau dreptul practicării 
şi experimentării cunoașterii — nu fără a-i stabili şi limite. El 
presupune, de asemenea, şi un sistem de diferențiere și anu- 
mite raporturi (împărţire a atribuţiilor, subordonare ierarhică, 
complementaritate funcţională, solicitare, transmitere şi 
schimb de informații) cu alţi indivizi şi cu alte grupuri care au, 
la rândul lor, propriul lor statut (cu puterea politică şi repre- 
zentanţii acesteia, cu puterea judiciară, cu diferite corpuri pro- 
fesionale, cu grupările religioase şi, eventual, cu preoții ). Toto- 
dată, el presupune 'un anumit număr de trăsături care să-şi 
definească funcționarea în raport cu ansamblul societății (rolul 
care îi este recunoscut medicului după cum acesta este chemat 

de o persoană particulară sau cerut, într-un mod mai mult sau 
mai puţin constrângător, de societate, după cum exercită o 
meserie sau este însărcinat cu o funcţie; drepturile de inter- 
venţie şi de decizie care îi sunt recunoscute în aceste diferite 
cazuri, ceea ce i se cere în calitate de supraveghetor, de gar- 
dian și de garant al sănătăţii unei populaţii. al unui grup, al 
unei familii, al unui individ; partea pe care el o prevelează din 
avuţia publică sau din aceea a persoanelor particulare; forma 
de contract, explicit sau implicit, pe care el o încheie fie cu 
grupul în sânul căruia profesează, fie cu puterea care i-a 
încredinţat o sarcină, fie, în sfârşit, cu clientul care i-a solicitat 
un sfat, o terapeutică, o vindecare). Acest statut al medicilor 
este, în general, destul de singular în toate formele de societate 
şi de civilizaţie: el nu este aproape nicăieri un personaj nedife- 
renţiat sau interşanjabil. Cuvântul medical nu poate să vină din 
partea oricui; valoarea, eficacitatea, puterile lui terapeutice 
înseși şi, în chip general, însăşi existența lui în calitate de 
cuvânt medical nu pot fi disociate de personajul definit în mod 
statutar care deţine dreptul de a-l articula. revendicând pentru 
sine puterea de a conjura suferința şi moartea. Ştim, însă, prea 
bine şi că acest statut a suferit profunde modificări în 
civilizaţia occidentală, la sfârșitul secolului al XVIII-lea şi 
începutul celui de-al XIX-lea, în momentul când sănătatea 
populațiilor a devenit una dintre normele economice cerute de 
societăţile industriale. 


b) Trebuie, de asemenea, descrise şi amplasameniele institu- 
tionale de unde medicul își ţine discursul și unde acesta îşi află 
originea legitimă şi punctul de aplicaţie (obiectele sale speci- 
fice şi instrumentele de verificare ). Pentru societăţile noastre, 
aceste amplasamente sunt următoarele: spitalul, loc al unei 
observări constante, codificate, sistematice, asigurate de un 
personal medical diferențiat şi ierarhizat, care poate, astfel, să 
se constituie într-un câmp cuantificabil de frecvenţe; practica 
privată, care oteră un domeniu de observaţii mai aleatorii, mai 
lacunare, mult mai puţin numeroase, dar care permite uneori 
constatări de o importanță cronologică mai largă, cu o mai 
bună cunoaştere a antecedentelor şi a mediului; laboratorul, loc 
autonom. multă vreme distinct de spital, în care are loc 
stabilirea unor adevăruri de ordin general cu privire la corpul 
uman, viaţă. boală, leziuni, loc ce Lurnizează anumite elemente 

ale diagnosticului, anumite semne ale evoluţiei, anumite 
criterii ale vindecării şi care permite experimentări terapeutice; 
în sfârşit, ceea ce am putea numi „biblioteca“ sau câmpul 
documentar, ce adăposteşte nu numai cărţile — sau tratatele — 
în mod tradiţional recunoscute ca valabile, ci şi totalitatea 
recenziilor şi a observaţiilor publicate și transmise. ca și masa 
informaţiilor statistice (privitoare la mediul social, climă, 
epidemii. rată a mortalităţii, frecvenţă a maladiilor, focare de 
contaminare, boli profesionale) care îi pot fi furnizate 
medicului dc către administrații. de către alți medici, sociologi, 
geografi. Şi aceste diferite „amplasamente“ ale discursului 
medical au suferit modificări profunde în secolul al XIX-lea: 
importanța documentului nu încetează să crească (diminuând 
proporțional autoritatea cărţii şi a tradiţiei ): spitalul, carc nu 
reprezentase decât un punct de sprijin pentru discursul despre 
maladii şi care îşi ceda poziţia ca importanţă şi valoare, în 
favoarea practicii private (în cadrul căreia bolile, lăsate în 
mediul lor natural, trebuiau, în secolul al XVIII-lea. să se 
dezvăluic în adevărul lor vegetal), devine acum locul 
observaţiilor sistematice și omogene. al confruntărilor pe scară 
largă. al stabilirii frecvenţelor şi probabilităților, al anulării 
variantelor individuale, într-un cuvânt locul de apariţie a bolii, 
nu însă ca o specie singulară ce-și desfășoară trăsăturile 
esenţiale sub privirea medicului, ca până acum. ci ca proces 
median cu propriile sale repere semnificative, limite şi șanse 
de evoluție. La fel. tot în secolul al XIX-la, practica medicală 
cotidiană şi-a ancxat laboratorul ca loc al unui discurs care are 
aceleaşi norme experimentale ca şi fizica, chimia sau biologia. 


c) Poziţiile subiectului se definesc, şi ele. prin situaţia pe care 
acestuia îi este posibil s-o ocupe în raport cu alte domenii sau 
grupe de obiecte: el este un subiect care chestioncază conform 
unei anumite grile de întrebări explicite sau nu. şi care ascultă 
de un anumit program de informare; este subiect în funcţie de 
un tablou de trăsături caracteristice, şi carc notează conlorm 
unui tip descriptiv; este situat la o distanţă perceptivă optimă, 
ale cărci borne delimitează grăuntele informaţiei pertinente; 
foloseşte intermediari instrumental care modifică scara 
informaţiei. deplasează subiectul în raport cu nivelul perceptiv 
mediu sau imediat, îi asigură trecerea de la un nivel superficial 
la un nivel de adâncime, îl fac să circule în spaţiul interior al 

corpului — de la simptomele manifeste la organe, de la organe 
la țesuturi și de la acestea, în sfârşit, la celule. Acestor situări 
perceptive trebuic să le adăugăm pozițiile pe care subiectul 
poate să le ocupe în rețeaua informaţiilor (în învățământul 
teoretic sau în pedagogia spitalicească: în sistemul comunicării 
orale sau al documentării scrise: ca emiţător şi receptor de 
observaţii, de recenzii, de date statistice. de propoziţii teoretice 
generale, de proiecte sau de decizii). Diferitele poziţii pe care 
poate să le ocupe subiectul discursului medical au fost 
redefinite la începutul secolului al XIX-lea. o dată cu 
organizarea unui câmp perceptiv cu totul nou (dispus în 
profunzime, manifestat de relee instrumentale, desfăşurat de 
tehnicile chirurgicale și de metodele autopsiei. centrat în jurul 
unor focare lezionalc) și cu introducerea unor noi sisteme de 
înregistrare, notare, descriere, clasificare, integrare în serii 
numerice şi statistici. cu instituirea unor noi forme de învăţă- 
mânt, de punere în circulaţie a informaţiilor, de raportare la 
celelalte domenii teoretice (ştiinţele și [ilosofia ) şi la celelalte 
instituţii (fe ele de ordin administrativ, politic sau economic). 


Dacă în discursul clinic, medicul devine, pe rând, anche- 
tatorul suveran şi direct, ochiul care priveşte, degetul care 
atinge, organul de descifrare a semnelor, punctul de integrare a 
descrierilor deja efectuate, tehnicianul de laborator, aceasta este 
pentru că un întreg mănunchi de relaţii se află pus în joc. Relaţii 
între spaţiul spitalicesc ca loc în același timp de asistență, de 
observare purificată şi sistematică şi de terapeutică, parțial 
verificată, parțial experimentală, și un întreg grup de tehnici şi 
coduri de percepere a corpului uman, așa cum e el definit de 
anatomia patologică; relaţii între câmpul observaţiilor nemij- 
locite şi domeniul informaţiilor deja dobândite; relaţii între 
rolul medicului ca terapeut, rolul său de pedagog, rolul de releu 
în răspândirea cunoaşterii medicale și rolul său de însărcinat cu 
asigurarea sănătăţii publice în spaţiul social. Înţeleasă ca o 
înnoire a punctelor de vedere, a conținuturilor, a forrnelor şi a 
stilului însuși de descriere, a folosirii raţionamentelor inductive 
ori de probabilitate, a tipurilor de determinare a cauzalităţii, pe 
scurt ca înnoire a modalităţilor de enunţare, medicina clinică nu 
trebuie considerată ca fiind rezultatul unei noi tehnici de 

observare, aceea a autopsiei, care fusese practicată cu mult 
înainte de secolul al XIX-lea; nici ca rezultatul căutării cauzelor 
patogene în adâncurile organismului — Morgagni! o exersase 
încă de la jumătatea secolului al XVIII-lea; nici ca efectul noii 
instituţii care era clinica spitalicească — aceasta exista deja de 
zeci de ani în Austria și Italia; nici ca rezultatul introducerii 
conceptului de țesut în Tratatul despre membrane al lui Bichat 
Ci ca punerea în raport, în cadrul discursului medical, a unui 
anumit număr de elemente distincte, dintre care unele se 
refereau la statutul medicilor, altele la locul instituţional și 
tehnic de unde aceştia vorbesc, altele, în sfârșit, la poziţia lor 
ca subiecți care percep, observă, descriu, îi învaţă pe studenți, 
etc. Se poate spune că această punere în relaţie a unor elemente 
diferite (dintre care unele sunt noi, iar altele preexistente ) este 
efectuată de către discursul clinic: ca practică, el este cel ce 
instaurează între aceste elemente un întreg sistem de relaţii care 
nu este nici dat „în mod real‘, nici constituit dinainte; iar dacă 
are o unitate, dacă modalităţile de enunţare pe care le utilizează 
— sau pe care le ocazionează - nu sunt pur şi simplu juxtapuse 
printr-o serie de contingenţe istorice, este pentru că discursul 
clinic întrebuinţează în mod constant acest mănunchi de relaţii. 

O ultimă remarcă. După ce am constatat disparitatea tipu- 
rilor de enunţare din discursul clinic, nu am încercat s-o reduc 
făcând să apară structurile formale, categoriile, modurile de 
înlănţuire logică, tipurile de raţionament şi de inducţie, formele 
de analiză și de sinteză care au putut fi întrebuințate într-un 
discurs; n-am vrut să degajez organizarea raţională capabilă să 
confere unor enunţuri, precum acelea aie medicinei, ceea ce ele 
presupun ca necesitate intrinsecă. N-am vrut nici să raportez la 
un act fondator sau la o conștiință constituantă orizontul gene- 
ral de raționalitate pe fondul căruia s-au detașat puţin câte puţin 
progresele medicinei, eforturile ei de a se alinia științelor exac- 
te, îngustarea metodelor sale de observaţie, lenta și anevoioasa 
eliminare a imaginilor şi a fantasmelor care o locuiesc, purifi- 
carea sistemului ei de raţionare. În sfârşit, nu am încercat să de- 
scriu geneza empirică și nici diversele componente ale menta- 
lităţii medicale: felul în care s-a deplasat interesul medicilor, 
modelul teoretic sau experimental care i-a influenţat, filosofia 

sau tematica morală care le-a definit climatul de reflecţie, 
întrebările şi solicitările cărora trebuiau să le răspundă, efor- 
turile pe care ei au fost nevoiţi să le depună pentru a se elibera 
de prejudecățile tradiţionale, căile pe care ei le-au ales pentru 
realizarea unificării şi coerenţei niciodată înfăptuite, niciodată 
atinse a cunoaşterii lor. Într-un cuvânt, nu leg diferitele moda- 
lităţi de enunţare de unitatea unui subiect, indiferent că este 
vorba de subiectul înţeles ca pură instanţă fondatoare de raţio- 
nalitate sau de subiectul înţeles ca funcție empirică de sinteză. 
Nici „faptul de a cunoaște“, nici „cunoștințele“. 

În analiza propusă de mine, diferitele modalităţi de enunţare 
nu trimit la sinteza sau la funcţia unui subiect, ci îi manifestă 
dispersia”. Ele trimit la diversele statuturi, la diversele amplasa- 
mente, la diversele poziţii pe care acesta poate să le ocupe sau 
să le primească atunci când ţine un discurs. La discontinuitatea 
planurilor de unde vorbeşte. Iar dacă planurile respective sunt 
legate între ele printr-un sistem de raporturi, acesta din urmă nu 
este stabilit de activitatea sintetică a unei conștiințe identice cu 
sine, mută și prealabilă oricărei vorbiri, ci de specificitatea unei 
practici discursive. Voi renunţa, prin urmare, să mai văd în 
discurs un fenomen de expresie, traducerea verbală a unei sin- 
teze înfăptuite pe altă cale; voi căuta mai curând determinarea. 
unui câmp de regularitate pentru diferite poziţii de subiectivi- 
tate. Discursul, astfel conceput, nu este manifestarea, maiestuos 
desfășurată, a unui subiect care gândește, cunoaşte și spune: 
dimpotrivă, este un ansamblu în care pot fi determinate dis- 
persia subiectului și discontinuitatea lui în raport cu el însuși. 
Este un spaţiu de exterioritate în care se desfășoară o reţea de 
amplasamente distincte. Am arătat, ceva mai înainte, că nu prin 
intermediul „cuvintelor“ sau al „lucrurilor“ trebuie definit 
regimul obiectelor proprii unei formaţiuni discursive; în mod 
asemănător, se cuvine acum să remarc că nu prin recursul la un 
subiect trancendental sau la o subiectivitate psihologică trebuie 
definit regimul enunţărilor ei. 


e E , ; T ANES Ap 
Din această cauză. expresia „privire medicală”, folosită în Nașterea 
clinicii. nu era tocmai fericită. 


V. Formarea conceptelor 


Este posibil ca familia de concepte care se schițează în 
opera lui Linné! (dar şi pe cea care o aflăm la Ricardo sau în 
gramatica de la Port-Royal) să poată fi organizată într-un 
ansamblu coerent. Este posibil ca arhitectura deductivă pe care 
ea o formează să poată fi restituită. Oricum, experienţa merită 
să fie încercată — și a și fost, de mai multe ori. În schimb, dacă 
alegem o scară mai vastă şi luăm ca repere discipline precum 
gramatica, economia sau studiul fiinţelor vii, jocul conceptelor 
pe care-l vedem, astfel, făcându-și apariţia nu se mai supune 
unor condiţii la fel de stricte: istoria lor nu este construcția, 
piatră cu piatră, a unui edificiu. Trebuie oare să lăsăm această 
dispersie în aparenţa dezordinii ei? Să vedem în ea o suită de 
sisteme conceptuale dotate, fiecare în parte, cu propria lui 
organizare şi articulându-se doar în funcţie de permanenţa 
problemelor, ori în funcţie de continuitatea tradiţiei, fie, în 
sfârșit, în funcţie de mecanismul influențelor? Nu ar putea fi 
găsită o lege care să dea seama de emergenţa succesivă sau 
simultană a conceptelor disparate? Nu poate fi identificat între 
ele un sistem de ocurenţă care să fie altceva decât o sistema- 
ticitate logică? În loc să încercăm reașezarea conceptelor într-un 
edificiu deductiv virtual, ar trebui mai curând să descriem 
organizarea câmpului de enunţuri în interiorul căruia ele apar și 
circulă. 


a) Această organizare presupune mai întâi forme de 
succesiune. Şi, în rândul acestora. diferite aranjări ale seriilor 
enunțialive (fie că este vorba de ordinea inferenţelor, a 
implicaţiilor succesive și a raţionamentelor demonstrative: sau 

de ordinea descrierilor, de schemele de generalizare ori de 
specificare progresivă de care acestea ascultă, de repartizările 
spaţiale pe care ele le parcurg; sau de ordinea naraţiunilor și 
de felul în care evenimentele timpului sunt distribuite în suita 
lineară a enunţurilor ); diferite tipuri de dependență a enun- 
țurilor (care nu sunt întotdeauna identice sau superpozabile 
succesiunilor manifeste ale seriei enunţțiative: aşa stau 
lucrurile, de pildă, în cazul dependenţelor ipoteză — verificare, 
aserțiune — critică, lege generală — aplicaţie particulară); 
diferite scheme retorice după care pot fi combinate grupurile 
de enunțuri (cum se leagă unele de altele descrierile, 
deducţiile, definițiile a căror suită caracterizează arhitectura 
unui text). Să luăm, de exemplu, cazul Istorici naturale în 
epoca clasică: ea nu folosește aceleaşi concepte ca în secolul 
al XVI-lea; unele, vechi (gen, specie, semne) îşi schimbă 
utilizarea; altele (precum cel de structură) abia acum apar; iar 
altele (cel de organism ) se vor forma abia mai târziu. Dar ceea 
ce s-a modificat în secolul al XVII-lea și va guverna apariția 
și recurența conceptelor pentru întreaga Istorie naturală este 
dispunerea generală a enunţurilor şi așezarea lor în seric, în 
ansambluri determinate; este modul de a transcrie ceea ce este 
observat şi de a restitui, de-a lungul enunţurilor, un parcurs 
perceptiv; este raportul și jocul de subordonări dintre descriere, 
articulare după trăsături distinctive, caracterizare și clasificare; 
este poziţia reciprocă ocupată de observaţiile particulare și de 
principiile generale; este sistemul de dependenţă dintre ceea ce 
a fost învăţat, ceea ce a fost văzut, ceea ce a fost dedus, ceca 
ce se admite ca probabil şi ceea ce se postulează. Istoria 
naturală nu este, în secolele al XVII-lea și al XVIII-lea, doar 
o formă de cunoaştere care a dat o nouă definiţie conceptelor 
de „gen“ și de „caracter“ şi care a introdus concepte noi pre- 
cum cel de „clasificare naturală“ sau de „manifer““; este, înainte 
de toate, un ansamblu de reguli pentru aşezarea în serii a 
enunțurilor, un ansamblu de scheme obligatorii de dependențe, 
de ordini şi de succesiuni în conformitate cu care se distribuie 
elementele recurente ce pot avea valoare de concepte. 


b) Configuraţia câmpului enunţiativ comportă şi forme de 
coexistență. Acestea schiţează în primul rând un câmp de 
prezență (prin care trebuie să înţelegem totalitatea enunţurilor 

formulate în altă parte și care sunt reluate într-un discurs cu 
titlul de adevăr admis, de descriere exactă, de raţionament 
întemeiat sau de presupoziţie necesară; dar trebuie să 
înţelegem şi enunţurile care sunt criticate, discutate şi judecate 
ori cele care sunt respinse sau excluse); în acest câmp de 
prezenţă, raporturile instituite pot fi de ordinul verificării 
experimentale, al validării logice, al repetării pur și simplu, al 
acceptării justificate de tradiţie şi de autoritate, al comenta- 
riului, al căutării semnificaţiilor ascunse. al analizei erorii; 
aceste raporturi pot fi explicite (şi uneori chiar formulate ca 
atare în tipuri specializate de enunţuri: referinţe, discutări 
critice) sau implicite şi investite în enunţuri obișnuite. Şi clin 
acest punct de vedere este uşor de constatat că, de pildă, câm- 
pul de prezenţă al Istoriei naturale din epoca clasică nu se 
supune aceloraşi forme, aceloraşi criterii de selecţie și nici 
aceloraşi principii de excludere ca în epoca în care 
Aldrovandi? aduna într-unul şi acelaşi text tot ceea ce în cazul 
monștrilor putuse fi văzut, observat, relatat, de mii de ori trecut 
din gură în gură și chiar imaginat de către poeţi. Distinct de 
acest câmp de prezenţă. mai poate fi descris şi un câmp de 
concomitență (în acest caz fiind vorba de enunţuri care 
privesc cu totul alte domenii de obiecte şi care aparţin unor 
tipuri de discurs cu totul diferite; însă care își desfăşoară acti- 
vitatea alături de enunţurile studiate fie pentru că slujesc drept 
confirmare analogică, fie pentru că slujesc drept principiu 
general şi drept premise acceptate pentru un raționament, fie 
pentru că servesc drept modele ce pot fi transferate altor 
conținuturi. fie, în sfârșit. pentru că funcţionează ca instanță 
superioară cu care trebuie confruntate şi de care trebuie să 
asculte cel puţin unele dintre propoziţiile care sunt afirmate ): 
astfel. câmpul de concomitenţă al Istoriei naturale din epoca 
lui Linné şi Buffon se defineşte printr-un anumit număr de 
raporturi cu cosmologia, cu istoria scoarței terestre. cu 
filosofia, cu teologia, cu Sfânta Scriptură şi exegeza biblică, cu 
matematicile (sub forma, foarte generală, a unei ştiinţe a 
ordinii): iar toate aceste raporturi îl opun atât discursului 
naturaliștilor din secolul al XVI-lea, cât și aceluia al biologilor 
din secolul al XIX-lea. În sfârşit. câmpul enunţiativ comportă 
ceea ce am putea numi un domeniu de memorie (este vorba 
despre enunţurile care nu mai sunt nici admise., nici discutate. 

care nu mai definesc. prin urmare, nici un corp de adevăruri. 
nici un domeniu de validitate, dar față de care se stabilesc 
raporturi de filiaţie, de geneză, de transformare, de continuitate 
şi de discontinuitate istorică): numai astfel câmpul de memorie 
al Istoriei naturale, poate să apară, de la Tournefort? încoace, 
ca fiind atât de îngust și de sărac în privința formelor, dacă îl 
comparăm cu câmpul de memorie atât de larg, de cumulativ și 
de binc specificat pe care și l-a acordat biologia începând cu 
secolul al XIX-lea; în schimb, el apare ca mult mai bine definit 
şi articulat decât câmpul de memorie care înconjoară. în 
timpul Renașterii, istoria plantelor şi a animalelor: căci. pe 
atunci. el abia dacă se deosebea de câmpul de prezenţă, avea 
acceaşi extensie şi formă cu acesta. presupunea aceleași 
raporturi. 


c) În sfârșit, mai pot fi delinite procedurile de intervenţie care 
sc pot aplica în mod legitim enunţurilor. Aceste proceduri nu 
sunt, într-adevăr, aceleași pentru toate formațiunile discursive; 
cele care sunt folosite (excluzându-le pe toate celelalte), 
raporturile care le leagă și ansamblul pe care cle îl constituie 
în felul acesta permit specificarea fiecăreia în parte. Aceste 
proceduri pot să apară: în fehnicile de rescriere (de felul 
acelora, de pildă. care le-au permis naturaliştilor din epoca 
clasică să rescrie descrieri lineare sub formă de tabele de 
clasilicare ce nu au nici aceleași legi. şi nici aceeași 
configuraţie cu listele şi grupele de rudenie stabilite în Evul 
Mediu sau în timpul Renașterii); în metodele de transcriere a 
enunțurilor (articulate în limba naturală) conform unei limbi 
mai mult sau mai puţin formalizate și artificiale (proiectul unei 
astfel de limbi şi, până la un punct, chiar realizarea lui poate 
fi întâlnită la Linné şi Adanson$; în modurile de traducere a 
enunțurilor cantitative în formulări calitative şi invers (punerea 
în raport a măsurătorilor și a descrierilor pur perceptive); în 
mijloacele întrebuințate pentru a face să crească gradul de 
aproximaţie al enunţurilor și pentru rafinarea exactității lor 
(analiza structurală în funcţie de formă, număr. dispunere şi 
mărime a elementelor a permis, începând cu Tournetort, o 
aproximare mai fină și în special mai constantă a enunţurilor 
descriptive ); în felul în care este delimitat din nou — prin extin- 
dere sau restrângere — domeniul de validitate al cnunţurilor 

(enunțarea caracterelor structurale a fost limitată de la Tour- 
nefort la Linné, apoi din nou lărgită de la Buffon la Jussieu: 
în modul în care are loc transferul unui tip de enunț de la un 
câmp de aplicație la altul (precum transferul caracterizării 
vegetale la taxinomia animală: sau transferul descrierii trăsă- 
turilor superficiale la elementele interne ale organismului ); în 
metodele de sistematizare a unor propoziţii care există deja, 
dat fiind că au tost formulate anterior, dar în mod separat: sau, 
în sfârşit, în metodele de redistribuire a enunţurilor deja legate 
unele de altele, dar care sunt recompuse într-un nou ansamblu 
sistematic (așa cum a făcut Adanson. care a reluat caracteri- 
zările naturale. făcute înaintea lui sau chiar de către el însuşi, 
într-un ansamblu de descrieri artificiale a cărui schemă 
prealabilă o obținuse printr-o combinatorie abstractă). ` 


Toate aceste elemente cărora li se propune analiza sunt 
destul de eterogene. Unele constituie reguli de construcție 
formală, altele — habitudini retorice; unele definesc configurația 
internă a unui text, în vreme ce altele au în vedere modurile de 
raportare şi de interferență între texte diferite, unele sunt 
caracteristice pentru o epocă determinată, altele, în schimb, au 
o origine îndepărtată şi o bătaie cronologică foarte lungă. Dar 
ceea ce aparține la propriu unei formațiuni discursive şi ceea ce 
permite delimitarea grupului de conceptele, totuşi disparate, 
care îi sunt specifice este tocmai felul în care toate aceste 
elemente diferite sunt puse în raport unele cu altele: de pildă, 
modul în care dispunerea descrierilor şi a relatărilor este legată 
de tehnicile de rescriere; modul în care câmpul de memorie este 
legat de formele de ierarhie şi de subordonare ce guvernează 
enunţurile unui text; modul în care sunt legate modalităţile de 
aproximare şi de dezvoltare a enunţurilor şi modalităţile de 
critică, de comentariu, de interpretare a unor enunțuri deja 
formulate etc. Tocmai acest fascicul de raporturi constituie un 
sistem de formare conceptuală. 

Descrierea unui atare sistem nu poate să echivaleze cu o 
descriere directă şi nemijlocită a conceptelor înseşi. Nu este 
vorba de a întocmi în chip exhaustiv inventarul acestora, de a 
stabili trăsăturile pe care ele le pot avea în comun, de a realiza 

o clasificare a lor, de a măsura coerenţa lor internă sau de a 
verifica compatibilitatea lor mutuală; nu este luată ca obiect de 
analiză arhitectura conceptuală a unui text izolat, a unei opere 
individuale sau a unei științe la un anumit moment. Facem un 
pas înapoi din faţa acestui joc conceptual manifest; și încercăm 
să determinăm conform căror scheme (de punere în serie, de 
grupări simultane, de modificare lineară sau reciprocă) enun- 
țurile pot să fie legate unele de altele într-un anumit tip de 
discurs; încercăm astfel să reperăm felul în care elementele 
recurente ale enunţurilor pot să reapară, să se disocieze, să se 
recompună, să câştige în extensie sau în determinare, să fie 
reluate în interiorul unor noi structuri logice, să dobândească, 
în schimb, noi conţinuturi semantice, să constituie, între ele, 
organizări parţiale. Aceste scheme permit descrierea nu a le- 
gilor de construcţie intemă a conceptelor, nici geneza lor 
progresivă și individuală în mintea unui om, ci dispersia lor 
anonimă în texte, cărți și opere. Dispersie ce caracterizează un 
anumit tip de discurs și care defineşte — între concepte —, forme 
de deducție, de derivare, de coerenţă, dar şi de incompatibi- 
litate, încrucișare, substituție, excluziune, alterare reciprocă, 
deplasare etc. Prin urmare, la un nivel într-o oarecare măsură 
preconceptual, o astfel de analiză se referă la câmpul 
interiorul căruia conceptele pot să coexiste și la regulile de care 
acest câmp ascultă. 

Pentru a preciza ce anume trebuie să se înţeleagă aici prin 
„preconceptual“, voi relua exemplul celor patru „scheme teo- 
retice“ studiate în Cuvintele și lucrurile şi care caracterizează, 
în secolele al XVII-lea și al XVIII-lea, Gramatica generală. 
Aceste patru scheme -— atribuire, articulare, desemnare și 
derivare — nu trimit la niște concepte utilizate în mod efectiv de 
către gramaticienii clasici; ele nu permit nici reconstituirea, pe 
deasupra diferitelor opere gramaticale, a unui soi de sistem mai 
general, mai abstract, mai sărac, dar care ar dezvălui, prin chiar 
acest fapt, compatibilitatea profundă a acestor diferite sisteme 
aparent opuse. Ele ne permit să descriem: 

1. Cum pot fi puse în ordine şi desfășurate diferitele analize 
gramaticale; și ce forme de succesiune sunt posibile între 
analizele numelui, cele ale verbului și cele ale adjectivului, 
între cele care au în vedere fonetica şi cele care privesc sintaxa, 
între cele care se referă la limba originară şi cele care 
proiectează o limbă artificială. Aceste diferite ordini posibile 
sunt prescrise de raporturile de dependenţă care pot fi reperate 
între teoriile atribuirii, articulării, desemnării şi derivării. 


2. Cum îşi defineşte gramatica generală un domeniu de 
validitate (conform căror criterii se poate discuta despre 
adevărul sau falsitatea unei propoziţii), cum își constituie ea un 
domeniu de normativitate (conform căror criterii anumite 
enunțuri sunt excluse ca non-pertinente pentru discurs, ca 
inesenţiale și marginale sau ca neștiinţifice); cum își constituie 
un domeniu de actualitate (cuprinzând soluţiile cucerite, 
definind problemele prezente, situând conceptele și afirmaţiile 
căzute în desuetudine). 


3. Ce raporturi întreţine gramatica generală cu acea Mathesis 
(cu algebra carteziană și postcarteziană, cu proiectul unei 
științe generale a ordinii), cu analiza filosofică a reprezentării 
şi teoria semnelor, cu Istoria naturală, problemele caracterizării 
şi ale taxinomiei, cu analiza bogățiilor şi problemele semnelor 
arbitrare de măsură şi schimb: reperând aceste raporturi, pot fi 
determinate căile care, de la un domeniu la altul, asigură 
circulaţia, transferul, modificările conceptelor, alterarea formei 
şi schimbarea terenului lor de aplicaţie. Reţeaua constituită de 
cele patru segmente teoretice nu defineşte arhitectura logică a 
tuturor conceptelor utilizate de gramaticieni, ci desenează 
spaţiul uniform al formării lor. 


4. Cum au fost posibile simultan sau succesiv (sub forma 
selectării alternative, a modificării sau a substituţiei ) diferitele 
concepţii cu privire la verbul a fi, referitoare la copulă, la 
radicalul verbal, la desinență (aceasta, în ceea ce priveşte 
schema teoretică a atribuirii), diferitele concepţii despre 

elementele fonetice, alfabet, nume, substantive și adjective 
(aceasta, în ceea ce privește schema teoretică a articulării ); 
diversele concepte de nume propriu și nume comun, de 
demonstrativ, de rădăcină nominală, de silabă şi de sonoritate 
expresivă (aceasta, pentru segmentul teoretic al desemnării ); 
diferitele concepte de limbaj originar și derivat, de metaforă și 
figură de stil, de limbaj poetic (aceasta, pentru segmentul 
teoretic al derivării ). 


Nivelul „preconceptual“ astfel delimitat nu trimite nici la un 
orizont de idealitate și nici la o geneză empirică a 
abstracţiunilor. Pe de o parte, nu avem de-a face cu un orizont 
de idealitate, postulat, descoperit sau instituit printr-un gest 
fondator, și într-atât de originar încât ar scăpa oricărei încercări 
de inserare cronologică; nu avem de-a face, la hotarele istoriei, 
cu un apriori inepuizabil, în acelaşi timp retras (en retrait) din 
moment ce scapă oricărui început, oricărei tentative de 
restituire genetică, și în retragere (en recul), dat fiind că nu ar 
putea fi nicicând contemporan cu el însuși în cadrul unei tota- 
lizări explicite. În fapt, noi punem întrebarea la nivelul dis- 
cursului însuși, care nu mai este o traducere exterioară, ci locul 
de emergenţă a conceptelor; nu legăm constantele discursului 
de structurile ideale ale conceptului, ci descriem reţeaua con- 
ceptuală pornind de la regularităţile intrinseci ale discursului; 
nu supunem multiplicitatea enunțărilor la coerenţa conceptelor, 
iar pe aceasta din urmă reculegerii tăcute a unei idealităţi meta- 
istorice; ci stabilim seria inversă: reintroducem intenţiile epu- 
rate de non-contradicţie într-o reţea amestecată de com- 
patibilitate şi incompatibilitate conceptuală; şi raportăm această 
încâlceală la regulile ce caracterizează o practică discursivă. 
Prin chiar acest fapt, nu mai este nevoie să apelăm la temele 
originii indefinit îndepărtate și ale orizontului inepuizabil: 
organizarea unui ansamblu de reguli, în practica unui discurs, 
chiar dacă nu constituie un eveniment la fel de uşor de situat ca 
o formulare sau o descoperire, poate fi, totuşi, determinată în 
elementul istoriei; iar dacă ansamblul este inepuizabil, atunci 
este în sensul că sistemul, perfect descriptibil, pe care el îl 

constituie, dă seama de un joc considerabil de concepte și de 
un număr foarte mare de transformări ce afectează în același 
timp aceste concepte și raporturile dintre ele. „Preconcep- 
tualul““ astfel descris, în loc să deseneze un orizont care ar 
proveni din adâncul istoriei şi s-ar menţine de-a lungul ei, 
resprezintă, dimpotrivă, la nivelul cel mai „superficial“ cu 
putință (acela al discursului), ansamblul regulilor care sunt 
efectiv aplicate în cadrul lui. 

Vedem, așadar, că nu este vorba nici de o geneză a 
abstracțiunilor, care ar încerca să regăsească seria operaţiunilor 
ce au dus la constituirea lor: intuiţii globale, descoperiri de 
cazuri particulare, scoatere din circuit a temelor imaginare, 
întâlnirea unor obstacole teoretice sau tehnice, împrumuturi 
succesive de la modele tradiţionale, definire a structurii for- 
male adecvate etc. În analiza propusă aici, regulile de formare 
îşi au locul nu în „mentalitatea“ sau conștiința indivizilor, ci în 
discursul însuși, ele se impun, prin urmare, într-un soi de 
anonimat uniform, tuturor indivizilor care încearcă să 
vorbească în interiorul acestui câmp discursiv. Pe de altă parte, 
nu le presupunem universal valabile pentru toate domeniile, 
oricare ar fi acestea; le descriem de fiecare dată în cadrul unor 
câmpuri discursive determinate și nu le recunoaștem din capul 
locului posibilități nesfârşite de extensie. Putem, cel mult, 
printr-o comparaţie sistematică, să confruntăm, de la o regiune 
la alta, regulile de formare ale conceptelor; astfel, am încercat 
să scot în evidenţă identitățile și diferențele pe care aceste 
ansambluri de reguli pot să le prezinte, în epoca clasică, în 
Gramatica generală, Istoria naturală și în Analiza bogățiilor. 
Aceste ansambluri de reguli sunt suficient de specifice în 
fiecare dintre domeniile respective pentru a caracteriza o 
formaţiune discursivă singulară și bine individualizată; ele 
prezintă însă destule analogii pentru a putea să vedem cum 
aceste diverse formaţiuni constituie o grupare discursivă mai 
vastă şi de un nivel mai înalt. În orice caz, regulile de formare 
a conceptelor, oricare ar fi generalitatea lor, nu reprezintă 
rezultatul, depus în istorie și sedimentat în masa habitudinilor 
colective, al unor operaţiuni efectuate de indivizi, ele nu 

constituie schema descărnată a unui întreg travaliu obscur prin 
care conceptele ar fi ieșit la iveală dintre iluzii, prejudecăţi, 
erori, tradiţii. Câmpul preconceptual lasă să apară regularitățile 
şi constrângerile discursive care au făcut posibilă 
multiplicitatea eterogenă a conceptelor, apoi, încă și mai 
departe, viermuiala acelor teme, a acelor credințe și a acelor 
reprezentări la care noi ne adresăm de bunăvoie atunci când 
facem istoria ideilor. 

Pentru a analiza regulile de formare a obiectelor, am văzut 
că nu trebuia nici să le înrădăcinăm pe acestea în lucruri, nici 
să le raportăm la domeniul cuvintelor; pentru a analiza 
formarea tipurilor enunţiative, nu trebuia să le raportăm pe 
acestea nici la subiectul cunoscător, nici la o individualitate 
psihologică. În mod asemănător, pentru a analiza formarea 
conceptelor, nu trebuie să le raportăm pe acestea nici la 
orizontul idealității, nici la înaintarea empirică a ideilor. 


VI. Formarea strategiilor 


Discursuri precum economia, medicina, gramatica, știința 
fiinţelor vii produc anumite organizări de concepte, anumite 
regrupări de obiecte, anumite tipuri de enunţare, care formează, 
în funcţie de gradul fiecăruia de coerenţă, de rigoare şi de 
stabilitate, teme sau teorii: în gramatica secolului al XVIII-lea, 
tema unei limbi originare din care toate celelalte ar deriva și 
căreia i-ar purta amintirea uneori descifrabilă; în filologia 
secolului al XIX-lea, teoria unei înrudiri — filiaţie sau relaţie 
între veri — între toate limbile indo-europene și a unui idiom 
arhaic care le-ar fi servit tuturor drept punct de pornire comun; 
în secolul al XVIII-lea, teoria unei evoluţii a speciilor ce 
desfășoară în timp o continuitate a naturii și explică lacunele 
actuale din tabloul taxinomic; în cazul fiziocraţilor, teoria unei 
circulații a bogățiilor pomind de la producţia agricolă. Oricare 
le-ar fi nivelul formal, vom numi toate aceste teme și teorii, 
prin convenţie, „strategii“. Problema este aceea de a şti cum se 
distribuie ele în istorie. Este, oare, o necesitate care le înlănţuie, 
le face inevitabile, le cheamă exact la locul lor unele după 
altele, făcându-le să treacă drept soluţiile succesive ale uneia şi 
aceleiași probleme? Sau sunt întâlniri întâmplătoare între idei 
de origine diversă, influenţe, descoperiri, climate speculative, 
modele teoretice pe care răbdarea sau geniul indivizilor le-ar 
dispune în ansambluri mai mult sau mai puţin bine constituite? 
Aceasta dacă nu se dovedește cumva cu putinţă să aflăm între 
ele o regularitate și dacă nu este posibil să definim sistemul 
comun al formării lor. 

Pentru analiza acestor strategii, îmi este destul de greu să 
intru în amănunte. Motivul este simplu: în diferitele domenii 

discursive pe care le-am inventariat într-un mod, fără doar și 
poate, destul de ezitant şi, la început mai ales, fără un control 
metodic suficient, era vorba, de fiecare dată, de a descrie 
formațiunea discursivă în toate dimensiunile ei și în confor- 
mitate cu propriile-i caracteristici: prin urmare, trebuia să 
definesc de fiecare dată regulile de formare a obiectelor, a 
modalităţilor enunţiative, a conceptelor și a opțiunilor teoretice. 
Am văzut, însă, că punctul dificil al analizei şi care reclama cea 
mai mare atenţie nu era de fiecare dată același. În Istoria 
nebuniei, aveam de-a face cu o formaţiune discursivă ale cărei 
puncte de opţiune teoretice erau destul de ușor de reperat, ale 
cărei sisteme conceptuale erau relativ puţine la număr și lipsite 
de complexitate, al cărei regim enunţiativ, în sfârșit, era sufi- 
cient de omogen şi de monoton; ceea ce constituia, în schimb, 
o problemă era emergența unui întreg ansamlu de obiecte, 
foarte amestecate și complicate; era vorba de a descrie, mai 
presus de orice, pentru a repera ansamblul discursului psihiatric 
în specificitatea lui, formarea acestor obiecte. În Nașterea 
clinicii, punctul esenţial al investigaţiei îl constituia felul în 
care se modificaseră formele de enunţare ale discursului me- 
dical la sfârşitul secolului al XVIII-lea și începutul celui de-al 
XIX-lea; analiza se concentrase, așadar, nu atât asupra formării 
sistemelor conceptuale sau a aceleia a opţiunilor teoretice, cât 
mai cu seamă asupra statutului, amplasării instituţionale, 
situării şi modurilor de inserţie ale subiectului discursiv. În 
sfârşit, în Cuvintele și lucrurile, studiul se ocupa, în principal, 
de reţelele de concepte și de regulile lor de formare (identice 
sau diferite), așa cum puteau fi ele reperate în Gramatica 
generală, în Istoria naturală, şi în Analiza bogățiilor. Cât 
priveşte opţiunile strategice, locul şi implicaţiile lor au fost 
indicate (fie, de exemplu, în legătură cu Linné şi Buffon, sau 
cu fiziocraţii şi utilitariștii); dar reperarea lor a rămas sumară, 
iar analiza nu a întârziat prea mult asupra formării lor. Să 
spunem, aşadar, că analiza opţiunilor teoretice rămâne şi în 
continuare în stadiul de şantier, până la un studiu ulterior în 
care ea ar putea să rețină cea mai mare parte a atenţiei. 

Pentru moment, nu este posibilă decât o indicare a direc- 
țiilor de cercetare. Acestea ar putea fi rezumate după cum 
urmează: 


1. Determinarea punctelor de difracție posibile ale discursului. 
Aceste puncte se caracterizează mai întâi ca puncte de 
incompatibilitate: două obiecte, două tipuri de enunțare sau 
două concepte pot să apară în aceeași formaţiune discursivă, 
fără a putea să intre — cu riscul unei contradicții manifeste sau 
a unei inconsecvenţe — într-una și aceeaşi serie de enunţuri. Ele 
se caracterizează, apoi, ca puncte de echivalență: cele două 
elemente incompatibile sunt formate în același fel şi pe baza 
aceloraşi reguli; condiţiile lor de apariţie sunt identice; ele se 
situează la acelaşi nivel; dar, în loc să constituie un simplu 
defect de coerenţă, formează o alternativă: chiar dacă, din 
punct de vedere cronologic, nu apar în acelaşi moment, chiar 
dacă nu au avut aceeaşi importanţă și nu au fost reprezentate 
în mod egal în rândul populaţiei de enunţuri efective. ele se 
prezintă sub forma lui „sau... sau“. Ele se caracterizează, în 
sfârşit, şi ca puncte de acroșaj ale unei sistematrizări: pornind 
de la fiecare dintre aceste elemente în același timp echivalente 
şi incompatibile, o serie coerentă de obiecte, de forme enunţia- 
tive şi de concepte a fost derivată (eventual, cu noi puncte de 
incompatibilitate în fiecare serie în parte). Cu alte cuvinte, 
dispersiile studiate la nivelurile precedente nu constituie doar 
abateri, non-identităţi, serii discontinue sau lacune; li se 
întâmplă să formeze subansambluri discursive — tocmai acelea 
cărora li se atribuie de obicei o importanță majoră, ca și cum 
ar reprezenta unitatea imediată precum şi materialul prim din 
care sunt alcătuite ansamblurile discursive mai vaste ( „teorii“, 
concepții“, „teme“). De exemplu, nu se consideră, într-o anali- 
ză precum cea de față, că în secolul al XVIII-lea, Analiza bo- 
găţiilor este rezultanta (prin compunere simultană sau succe- 
siune cronologică) a mai multor concepţii diferite despre mo- 
nedă, despre schimbul obiectelor de strictă necesitate, despre 
formarea valorii şi a preţurilor sau despre renta funciară; nu se 
consideră că ea ar fi alcătuită din ideile lui Cantillon ! care ar 
veni în continuarea ideilor lui Petty, din experiența lui Law? 
supusă reflecțici, pe rând, de către diferiții teoreticieni și din 
sistemul fiziocratic care se opune concepțiilor utilitariste. Ea 

este descrisă mai curând ca o unitate de distribuţie care 
deschide un câmp de opţiuni posibile şi permite unor arhi- 
tecturi diferite şi exclusive unele în raport cu altele să apară 
alăturate sau pe rând. 


2. Dar nu toate jocurile posibile sunt efectiv realizate: există 
nenumărate ansambluri parțiale, compatibilități regionale, 
arhitecturi cocrente care ar fi putut să apară, dar care nu s-au 
manifestat. Pentru a da seama de opţiunile care au fost reali- 
zate dintre toate cele care ar fi putut fi (şi numai de acestea), 
trebuie descrise instanțe specifice de decizie. Şi, la loc de 
cinste între acestea, rolul pe care îl joacă discursul studiat în 
raport cu discursurile care îi sunt contemporane și cu care el 
se învecinează Trebuie, prin urmare, studiată economia 
constelaţiei discursive căreia el îi aparţine. El poate, într-ade- 
văr, să joace rolul unui sistem formal căruia celelalte 
discursuri i-ar fi niște aplicaţii în câmpuri semantice diverse; 
el poate, dimpotrivă, să joace rolul unui model concret care 
trebuie oferit altor discursuri cu un nivel de abstractizare mai 
ridicat (astfel, în secolele al XVII-lea şi al XVIII-lea, Grama- 
tica generală apare ca un model particular al teoriei generale a 
semnelor şi a reprezentării ). Discursul studiat se mai poate afla 
într-un raport de analogie, de opoziţie sau de complemen- 
taritate cu alte discursuri (există, de pildă, în epoca clasică, un 
raport de analogie între Analiza bogățiilor și Istoria naturală; 
cea dintâi este pentru reprezentarea nevoii şi a dorinței ceca ce 
Istoria naturală este pentru reprezentarea percepţiilor şi a 
judecăților; se mai poate nota că Istoria naturală și Gramatica 
generală se opun una alteia precum o teorie a caracterelor 
naturale unei teorii a semnelor convenţionale; amândouă, la 
rândul lor, se opun analizei bogățiilor precum studierea sem- 
nelor calitative faţă de studiul semnelor cantitative de măsură; 
fiecare, în sfârşit, dezvoltă câte unul dintre cele trei roluri 
complementare ale semnului reprezentativ: de a desemna, de a 
clasifica şi de a schimba). În fine, se pot descrie raporturi de 
delimitare reciprocă între mai multe discursuri, fiecare dintre 
ele căpătându-şi mărcile distinctive ale propriei sale singu- 
larități prin diferențierea domeniului, a metodelor, a instru- 
mentelor și a domeniului său de aplicaţie (cum s-a întâmplat. 
de pildă, în cazul psihiatriei şi al medicinei organice. care nu 

se deosebeau practic una de cealaltă înainte de sfârşitul 
secolului al XVIII-lea, și care, cu începere din acel moment, 
stabilesc o distanţă capabilă să le caracterizeze). Tot acest joc 
de raporturi constituie un principiu de determinare care per- 
mite sau exclude un anumit număr de enunţuri în interiorul 
unui discurs dat: există sistematizări conceptuale, înlănțuiri 
enunţiative, grupări și organizări de obiecte care ar fi fost 
posibile (şi cărora nimic nu le poate justifica absenţa la nivelul 
propriilor lor reguli de formare), dar care sunt excluse de o 
constelație discursivă de un nivel mai înalt și cu o extensie mai 
largă. O formaţiune discursivă nu ocupă, așadar, întregul 
volum posibil pe care i-l oferă de drept sistemele de formare 
ale obiectelor, enunţărilor și conceptelor ei; ea este în mod 
esenţial lacunară, și aceasta din pricina sistemului de formare 
al opţiunilor sale strategice. De aici decurge faptul că, reluată, 
introdusă și interpretată într-o nouă constelație, o formaţiune 
discursivă dată poate face să apară posibilități noi (astfel, în 
distribuţia actuală a discursurilor științifice, Gramatica de la 
Port-Royal sau Taxinomia lui Linné pot da la iveală anumite 
elemente care sunt în același timp intrinseci şi inedite în raport 
cu ele); nu este, însă, vorba de un conţinut tăcut care ar fi 
rămas implicit, care ar fi fost spus fără a fi în mod efectiv pro- 
nunțat și care ar constitui, dedesubtul discursurilor manifeste, 
un soi de sub-discurs mult mai important care ar reveni, acum, 
în sfârșit, la lumina zilei, este vorba de o modificare a 
principiului de excluziune și de posibilitate al opțiunilor; 
modificare datorată inserării într-o nouă constelație discursivă. 


3. Determinarea opţiunilor teoretice realmente efectuate mai 
depinde și de o altă instanță. Această instanţă se caracterizează 
în primul rând prin funcția pe care trebuie să o îndeplinească 
discursul studiat în interiorul unui câmp de practici non- 
discursive. Astfel, Gramatica generală a jucat un rol în practica 
pedagogică; într-un mod mult mai manifest şi mai important, 
Analiza bogățiilor a jucat un rol nu numai în deciziile politice 
şi economice ale guvernelor, ci și în practicile cotidiene — abia 
conceptualizate, abia teoretizate — ale capitalismului timpuriu, 
ca şi în luptele sociale şi politice care au caracterizat epoca 
clasică. Această instanță mai priveşte, de asemenea, și regimul 
și procesele de apropriere a discursului: în societăţile noastre 

(şi în multe altele, fără doar și poate), proprietatea asupra 
discursului — înțeleasă în același timp ca drept de a vorbi, 
competenţă de a înţelege, acces licit şi imediat la corpusul de 
enunțuri de ja formulate, capacitate, în sfârșit, de a investi acest 
discurs în decizii, instituții sau practici — este rezervată în fapt 
(uneori chiar în mod regulamentar) unui anumit grup de 
indivizi; în societățile burgheze cunoscute din secolul al XVI-lea 
și până azi, discursul economic nu a fost nici o clipă un discurs 
comun (după cum n-au fost nici discursul medical sau 
discursul literar, chiar dacă într-un alt mod). În sf ârșit, această 
instanţă se caracterizează prin pozițiile posibile ale dorinţei în 
raport cu discursul: acesta, într-adevăr, poate să fie loc de 
înscenare fantasmatică, element de simbolizare, formă a 
interdicţiei, instrument de satisfacere derivată (posibilitatea de 
a se afla în raport cu dorința nu constituie numai apanajul 
exercitării poetice, romaneşti sau imaginare a discursului: 
discursurile despre bogății, limbaj, natură, nebunie, viaţă şi 
moarte, şi probabil, încă multe altele, mult mai abstracte, pot 
să ocupe poziţii cât se poate de determinate în raport cu 
dorinţa. În orice caz, analiza acestei instanţe trebuie să arate 
faptul că nici raportul discursului cu dorința, nici procesele 
aproprierii lui, nici rolul jucat de el în rândul practicilor non- 
discursive nu sunt extrinseci unităţii, caracterizării şi legilor lui 
de formare. Nu este! vorba, în toate aceste cazuri, de nişte 
elemente perturbatoare care, suprapunându-se formei lui pure, 
neutre, atemporale și silențioase, ar refula-o şi ar face să 
vorbească în locul ei un discurs travestit, ci de nişte elemente 
efectiv formatoare. 


O formaţiune discursivă va fi individualizată dacă poate fi 
definit sistemul de formare al diferitelor strategii ce se 
desfășoară în cadrul lui; altfel spus, dacă se poate arăta felul în 
care toate acestea (în pofida diversităţiilor de multe ori extreme 
şi în pofida dispersiei lor în timp), derivă dintr-un același joc 
de relaţii. De pildă, în secolele al XVII-lea și al XVIII-lea, 
Analiza bogățiilor este caracterizată de sistemul care a putut să 
ducă la formarea în același timp a mercantilismului lui Colbert3 
şi a „neomercantilismului“ lui Cantillon; a strategiei lui Law și 
a aceleia a lui Pâris-Duverney4; a opțiunii fiziocraticeS și a 

opțiunii utilitariste6. Iar acest sistem, la rândul său, îl vom fi 
definit dacă putem să descriem felul în care punctele de 
difracție ale discursului economic derivă unele din altele, se 
prescriu şi se implică reciproc (cum dintr-o decizie referitoare 
la conceptul de valoare derivă un punct de opţiune cu privire la 
preţuri ); felul în care alegerile efectuate depind de constelația 
generală în care figurează discursul economic (opţiunea în 
favoarea monedei-semn are legătură cu locul ocupat de Analiza 
bogățiilor, alături de teoria limbajului, de analiza reprezen- 
tărilor, de mathesis şi de ştiinţa ordinii); felul în care aceste 
opțiuni sunt .legate de funcţia jucată de discursul economic în 
practica capitalismului incipient, de procesele de apropriere al 
căror obiect este acesta din partea burgheziei, de rolul pe care 
el poate să-l joace în înfăptuirea intereselor şi a dorințelor. 
Discursul economic, în epoca clasică, se defineşte printr-o 
anumită modalitate constantă de a pune în raport posibilităţi de 
sistematizare interioare unui discurs, cu alte discursuri care îi 
sunt exterioare, și cu un întreg câmp non-discursiv, de practici, 
de apropriere, de interese şi de dorinţe. 

Trebuie să notăm faptul că strategiile astfel descrise nu se 
înrădăcinează, dincoace de discurs, în profunzimea mută a unei 
opțiuni în același timp preliminare şi fundamentale. Toate 
acceste grupări de enunţuri ce se cer analizate nu constituie 
expresia unei viziuni asupra lumii care ar fi fost pusă în 
circulaţie în formă de cuvinte şi nici traducerea ipocrită a unui 
interes ce s-ar ascunde sub pretextul unei teorii: Istoria naturală 
din epoca clasică este altceva decât înfruntarea, în limburile ce 
preced istoria manifestă, dintre o viziune (linn6ană) a unui uni- 
vers static, ordonat, compartimentat și oferindu-se cuminte, 
încă de la naştere, caroiajului clasificator, şi percepţia, oarecum 
confuză încă, unei naturi moştenitoare a timpului, cu întreaga 
povară a accidentelor lui, deschizându-se posibilității unei 
evoluţii; în mod asemănător, Analiza bogățiilor este altceva 
decât conflictul de interese dintre o burghezie devenită pro- 
prietară de pământuri, ce-şi exprimă revendicările economice și 
politice prin glasul fiziocraţilor, şi o burghezie comercială care 
cerea măsuri protecționiste sau liberale prin intermediul 

utilitariștilor. Nici Analiza bogățiilor și nici Istoria naturală, 
interogate la nivelul existenței, unităţii, permanenţei și 
transformărilor lor, nu pot fi considerate drept suma acestor 
opțiuni diverse. Dimpotrivă, ele trebuie să fie descrise ca nişte 
modalităţi sistematic diferite de a trata obiecte de discurs (de a 
le delimita, de a le regrupa sau separa, de a le înlănţui și de a 
le face să derive unele din altele), de a dispune forme de 
enunţare (de a le alege, de a le instala, de a constitui serii, de 
a le compune în mari unităţi retorice), de a manipula concepte 
(de a le oferi reguli de utilizare, de a le face să intre în coerenţe 
regionale şi de a constitui, astfel, arhitecturi conceptuale). 
Aceste opţiuni nu sunt germeni de discurs (prin care aceștia din 
urmă ar fi dinainte determinaţi și prefiguraţi într-un mod 
aproape microscopic); sunt modalităţi ordonate (şi descriptibile 
ca atare) de a folosi posibilităţi de discurs. 

Dar strategiile respective nu trebuie analizate nici în calitate 
de elemente secunde care s-ar întâmpla să se suprapună unei 
raționalităţi discursive ce ar fi, de drept, independentă de ele. 
Nu există (sau, cel puţin, nu se poate admite pentru descrierea 
istorică căreia îi schițăm aici posibilitatea) un soi de discurs 
ideal, în același timp ultim și atemporal, pe care opţiuni de 
origine extrinsecă l-ar fi pervertit, dat peste cap, reprimat, 
împins către un viitor poate foarte îndepărtat, de pildă, nu 
trebuie să presupunem că ar exista două discursuri suprapuse şi 
încâlcite despre natură sau despre economie: unul care înain- 
tează lent, îşi acumulează treptat achiziţiile și se completează 
puţin câte puţin (discurs adevărat, dar care nu există în 
puritatea sa decât la hotarele teleologice ale istoriei); şi altul, 
mereu ruinat, mereu reînceput, în perpetuă ruptură cu el însuși, 
alcătuit din fragmente eterogene (discurs de opinie, pe care 
istoria, de-a lungul timpului, îl aruncă în trecut). Nu există o 
taxinomie naturală care ar fi exactă, până la fixism; nu există o 
economie a schimbului și a utilității care ar fi adevărată, fără 
preferințele și iluziile unei burghezii comerciale. Taxinomia 
clasică și Analiza bogățiilor, așa cum au existat ele în mod 
efectiv şi au constituit niște figuri istorice, presupun obiecte, 
enunțări, concepte și opțiuni teoretice într-un sistem articulat 

dar indisociabil. Iar, așa cum formarea obiectelor nu trebuia 
raportată nici la cuvinte, nici la lucruri, aceea a enunțărilor nici 
la forma pură a cunoașterii, nici la subiectul psihologic, aceea 
a conceptelor nici la structura idealității, nici la succesiunea 
ideilor, formarea opțiunilor teoretice nu trebuie raportată nici la 
un proiect fundamental, nici la jocul secundar al opiniilor. 


VII. Observaţii și consecințe 


Se impune acum să reluăm un anumit număr de indicaţii 
risipite în analizele precedente, să răspundem la câteva dintre 
întrebările pe care ele nu evită să le pună și să preîntâmpinăm, 
mai presus de orice, obiecţia care ameninţă să fie formulată, 
deoarece paradoxul întreprinderii nu întârzie să apară. 

Din capul locului, pusesem sub semnul întrebării unităţile 
prestabilite în conformitate cu care este scandat în mod 
tradițional domeniul nesfârşit, monoton şi abundent al 
discursului. Nu era vorba de a le contesta orice valoare acestor 
unități sau de a dori să li se interzică folosirea; ci de a arăta că 
ele reclamă, pentru a fi definite cu exactitate, o elaborare 
teoretică. Cu toate acestea — şi aici este punctul în care analizele 
precedente se dovedesc chiar problematice —, era oare necesar 
să li se suprapună acestor unităţi, poate într-adevăr cam incerte, 
o altă categorie de unităţi mai puţin vizibile, mai abstracte și în 
mod sigur mai problematice? Chiar şi în cazul în care limitele 
lor istorice şi specificitatea organizării lor sunt suficient de uşor 
perceptibile (stau mărturie Gramatica generală şi Istoria 
naturală ), aceste formaţiuni discursive pun probleme de reperaj 
cu mult mai dificile decât cartea sau opera. Prin urmare, să 
procedăm la nişte regrupări atât de îndoielnice exact în 
momentul în care le problematizăm pe cele care par cele mai 
evidente? Ce domeniu nou sperăm oare să descoperim în felul 
acesta? Ce raporturi rămase până acum obscure sau implicite? 
Ce transformări rămase încă în afara atenţiei istoricilor? Pe 
scurt, ce eficacitate descriptivă le poate fi acordată acestor noi 
analize? La aceste întrebări mă voi strădui să răspund ceva mai 
încolo. Dar încă de acum se impune să răspund la o interogaţie 

care este primă în raport cu aceste analize ulterioare şi termi- 
nală în raport cu cele precedente: referitor la aceste formaţiuni 
discursive pe care am încercat să le definesc, suntem oare cu 
adevărat îndreptăţiți să vorbim de nişte unități? Decuparea pro- 
pusă este oare capabilă să individualizeze aceste ansambluri ? 
Și care este natura unităţii astfel descoperite sau construite? 
Pomisem de la o constatare: aceea că, prin unitatea unui 
discurs precum acela al medicinei clinice, al economiei politice 
sau al istoriei naturale, avem de-a face cu o dispersie de 
elemente. Or, însăși această dispersie — cu lacunele, rupturile, 
amestecurile, suprapunerile, incompatibilitățile, înlocuirile şi 
substituţiile ei — poate fi descrisă în singularitatea ei dacă ne 
dovedim capabili să determinăm regulile specifice conform 
cărora au fost formate obiectele, enunțările, conceptele şi 
opţiunile teoretice: dacă există unitate, aceasta nu constă câtuși 
de puţin în coerenţa vizibilă și orizontală a elementelor 
formate; ci, cu mult înainte, în însuși sistemul care le face 
posibile și le guvernează formarea. În ce temei, însă, putem noi 
oare să vorbim despre unități şi sisteme? Cum putem să 
afirmăm că am individualizat efectiv niște ansambluri 
discursive, din moment ce într-un mod cât se poate de hazardat, 
am introdus în joc, în spatele multiplicităţii aparent ireductibile 
a obiectelor, enunţărilor, conceptelor și opțiunilor, o masă de 
elemente cu nimic mai puţin numeroase și dispersate, însă în 
plus, mai eterogene unele față de altele? Din moment ce am 
repartizat toate aceste elemente în patru grupuri distincte al 
căror mod de articulare nu a fost câtuşi de puţin definit? Şi în 
ce sens se poate afirma că toate aceste elemente, puse în 
evidență în spatele obiectelor, enunțărilor, conceptelor şi 
strategiilor de discurs, asigură existenţa unor ansambluri cu 
nimic mai puţin individualizabile decât operele sau cărțile? 


|. Am văzut deja — şi nu este, desigur, nevoie să revenim: 
atunci când vorbim de un sistem de formare, nu avem în vedere 
numai juxtapunerea, coexistența sau interacţiunea unor ele- 
mente eterogene (instituţii, tehnici, grupuri sociale, organizări 
perceptive, raporturi între discursuri diverse ), ci şi punerea lor 


Observaţii şi consecințe 89 


în relaţie — şi într-o formă bine determinată — prin intermediul 
practicii discursive. Cum stau însă lucrurile, la rândul lor, cu 
aceste patru sisteme sau, mai curând, cu aceste patru fascicole 
de relaţii? Cum pot oare toate patru să definească un sistem 
unic de formare? 

Explicaţia o constituie faptul că diferitele niveluri astfel 
definite nu sunt independente unele față de altele. Am arătat că 
opțiunile strategice nu izvorăsc direct dintr-o viziune asupra 
lumii sau dintr-o predominanţă de interese care ar aparţine la 
propriu cutărui sau cutărui subiect vorbitor, ci că însăși 
posibilitatea lor este determinată de puncte de divergență în 
jocul conceptelor; am arătat, de asemenea, că aceste concepte 
nu erau câtuși de puţin formate direct pe fondul aproximativ, 
confuz și viu al ideilor, ci pornind de la formele de coexistenţă 
între enunţuri; cât priveşte modalităţile de enunţare, am văzut 
că ele erau descrise pomind de la poziţia pe care o ocupă 
subiectul în raport cu domeniul de obiecte despre care vorbește. 
În felul acesta, există un sistem vertical de dependențe: nu toate 
poziţiile subiectului, toate tipurile de coexistenţă între enunţuri, 
toate strategiile discursive sunt în mod egal posibile, ci numai 
acelea care sunt autorizate de nivelurile anterioare; de exemplu, 
fiind dat sistemul de formare ce guvernează obiectele Istoriei 
naturale în secolul al XVIII-lea (ca individualităţi purtătoare de 
caractere și, prin aceasta, clasificabile; ca elemente structurale 
susceptibile de variaţii; ca suprafeţe vizibile şi analizabile; ca 
un câmp de diferenţe continue şi regulate), anumite modalităţi 
de enunțare sunt excluse (de pildă, descifrarea semnelor), 
altele sunt implicate (de pildă, descrierea în funcţie de un cod 
determinat); la fel, date fiind diferitele poziţii pe care subiectul 
discursiv poate să le ocupe (ca subiect privitor lipsit de orice 
meditaţie instrumentală, ca subiect ce prelevează, din plura- 
litatea perceptivă, numai elemente de structură, ca subiect ce 
transcrie aceste elemente într-un vocabular codificat etc.), 
există un număr de coexistenţe între enunţurile care sunt 
excluse (cum ar fi, de pildă, reactivarea erudită a deja-spusului 
(du dejă-dit) sau comentariul exegetic al unui text sacralizat), 
altele care, dimpotrivă, sunt posibile sau cerute (precum 

integrarea de enunţuri total sau parţial analoge într-un tabel 
clasificator). Nivelurile nu sunt, așadar, libere unele în raport 
cu altele şi nu se desfășoară conform unei autonomii fără 
limită: există o întreagă ierarhie de relaţii între diferenţierea 
primară a obiectelor și formarea strategiilor discursive. 

Însă relaţiile se stabilesc şi într-o direcţie inversă. Nivelurile 
inferioare nu sunt independente de cele care le sunt superioare. 
Opțiunile teoretice exclud sau implică, în enunţurile care le 
efectuează, formarea anumitor concepte, adică anumite forme 
de coexistenţă între enunţuri: astfel, în textele fiziocraţilor nu 
vom întâlni aceleaşi moduri de integrare a datelor cantitative și 
a măsurătorilor ca în analizele realizate de utilitarişti. Şi aceasta 
nu pentru că opţiunea fiziocratică ar putea să modifice ansam- 
blul regulilor care asigură formarea conceptelor economice în 
secolul al XVIII-lea; ci pentru că ea poate să introducă în joc 
ori să excludă unele sau altele dintre aceste reguli și, în 
consecinţă, să determine apariția anumitor concepte (precum, 
de pildă, acela de produs net) care nu apar nicăieri altundeva. 
Nu opţiunea teoretică este aceea care a reglat formarea con- 
ceptului; ea însă l-a produs prin intermediul regulilor specifice 
de formare a conceptelor și prin jocul relaţiilor pe care le 
întreţine cu acest nivel. 


2. Aceste sisteme de formare nu trebuie considerate ca nişte 
blocuri imobile, niște forme statice care i-ar fi impuse din afară 
discursului, definindu-i caracterele și posibilităţile o dată pentru 
totdeauna. Ele nu sunt niște constrângeri ce şi-ar avea originea 
în gândurile oamneilor sau în jocul reprezentărilor lor; ele nu 
constituie, însă, nici determinări care, formate la nivelul 
instituțiilor, al raporturilor sociale sau al economiei, ar ajunge 
să se transcrie cu forța pe suprafața discursurilor. Sistemele 
respective — am insistat deja asupra acestui aspect — rezidă în 
discursul însuşi; sau, mai curând (dat fiind că nu este vorba de 
interioritatea lui şi de ceea ce aceasta ar putea să conţină, ci de 
existența lui specifică precum și de condiţiile sale), la granița 
lui, la limita unde se definesc regulile specifice care îl fac să 
existe ca atare. Prin sistem de formare se cuvine aşadar să 

înțelegem un mănunchi complex de relaţii care funcţionează ca 
o regulă: el prescrie ceea ce a trebuit pus în raport, în cadrul 
unei practici discursive, pentru ca aceasta să se refere la un 
obiect sau altul, pentru ca ea să recurgă la cutare sau cutare 
enunțare, pentru ca să utilizeze cutare sau cutare concept, 
pentru ca ea să organizeze cutare sau cutare strategie. A defini, 
în individualitatea lui singulară, un sistem de formare 
înseamnă, așadar, a caracteriza un discurs sau un grup de 
enunţuri prin regularitatea unei practici. 

Ansamblu de reguli pentru o practică discursivă, sistemul de 
formare nu este străin de timp. El nu adună tot ceea ce poate să 
apară, prin intermediul unei serii seculare de enunţuri, într-un 
punct iniţial, care ar fi în acelaşi timp început, origine, temei, 
sistem de axiome, și pornind de la care peripeţiile istoriei reale 
nu ar mai avea altceva de făcut decât să se deruleze într-un mod 
cât se poate de necesar. Ceea ce el schiţează este sistemul de 
reguli care a trebuit folosit pentru ca un obiect oarecare să se 
transforme, cutare enunţare nouă să apară, cutare concept să se 
elaboreze, să fie metamorfozat sau importat, cutare strategie să 
se modifice — fără ca prin aceasta să înceteze a mai aparţine 
aceluiași discurs; ceea ce el, de asemenea, schiţează este siste- 
mul de reguli care a trebuit pus în funcţiune pentru ca o schim- 
bare petrecută în alte discursuri (în alte practici, în instituţii, 
raporturi sociale, procese economice) să poată fi transcrisă în 
interiorul unui discurs dat, constituind, astfel, un nou obiect, 
suscitând o nouă strategie, dând prilejul unor noi enunţări și noi 
concepte. Formaţiunea discursivă nu joacă, așadar, rolul unei 
figuri care oprește timpul, îngheţându-l pentru decenii sau chiar 
secole; ea determină o regularitate proprie unor procese tempo- 
rale; instituie principiul de articulare dintre o serie de eveni- 
mente discursive şi alte serii de evenimente, de transformări, de 
mutații și de procese. Nu este formă atemporală, ci schemă de 
corespondenţă între mai multe serii temporale. 

Această mobilitate a sistemului de formare se manifestă în 
două moduri. În primul rând, la nivelul elementelor care sunt 
puse în relaţie: într-adevăr, acestea pot să sufere un anumit 
număr de mutații intrinseci ce sunt integrate în practica 

discursivă fără ca forma generală a regularităţii ei să aibă de 
suferit; astfel, de-a lungul secolului al XIX-lea, jurisprudența 
penală, presiunea demografică, cererea de mână de lucru, 
formele de asistență, statutul și condiţiile intemării nu au 
încetat să se modifice; cu toate acestea, practica discursivă a 
psihiatriei a continuat să stabilească între aceste elemente un 
acelaşi ansamblu de relaţii; astfel încât sistemul şi-a conservat 
caracterele propriei sale individualităţi; prin intermediul 
acelorași legi de formare, noi obiecte îşi fac apariţia (noi tipuri 
de indivizi şi noi clase de comportament sunt caracterizate ca 
fiind patologice), noi modalităţi de enunţare sunt întrebuințate 
(notații cantitative şi calcule statistice), noi concepte sunt 
schițate (precum cele de degenerescenţă, perversitate, nevro- 
ză), şi, bineînţeles, noi edificii teoretice pot fi construite. Invers 
însă, practicile discursive modifică domeniile pe care le pun în 
relaţie. Degeaba instaurează ele raporturi specifice, care nu pot 
să fie analizate decât la propriul lor nivel — aceste raporturi își 
extind efectele și dincolo de discursul propriu-zis: se înscriu și 
în elementele pe care le articulează unele cu altele. Câmpul 
spitalicesc, de exemplu, nu a rămas neschimbat o dată ce, prin 
intermediul discursului clinic, el a fost pus în relaţie cu 
laboratorul: întocmirea lui, statutul pe care-l primeşte medicul 
în interiorul său, funcţia privirii acestuia și nivelul de analiză ce 
poate fi efectuată înăuntrul său sunt şi ele, în chip necesar, 
modificate. 


3. Ceea ce descriem ca „sisteme de formare“ nu constituie 
etajul terminal al discursurilor, dacă prin acest termen 
înțelegem textele (sau cuvintele spuse) așa cum se prezintă ele, 
cu vocabularul, sintaxa, structura logică și organizarea lor 
retorică. Analiza se menţine dincoace de nivelul manifest al 
construcţiei încheiate: definind principiul de repartizare a 
obiectelor într-un discurs, ea nu dă seama de toate conexiunile 
lor, de structura lor fină sau de subdiviziunile lor interne; 
căutând legea de dispersie a conceptelor, ea nu dă seama de 
toate procesele de elaborare şi nici de toate lanţurile deductive 
în care ele pot să apară; dacă studiază modalităţile de enunțare, 

ea nu supune interogaţiei nici stilul şi nici înlănţuirea frazelor; 
într-un cuvânt, ea lasă doar schiţată forma finală a textului. Să 
fim, însă, bine înţelegi: dacă se menţine retrasă (en retrait) în 
raport cu această construcție ultimă nu o face pentru a se 
întoarce de la discurs și pentru a face apel la travaliul mut al 
gândirii; după cum nu o face nici pentru a îndepărta siste- 
maticul și a scoate la lumină dezordinea „vie“ a încercărilor, 
tentativelor, erorilor și reluărilor de la capăt. 


Prin aceasta, analiza formațiunilor discursive se opune 
multor descrieri încetăţenite. Ne-am obişnuit, într-adevăr, să 
considerăm că discursurile și coerenţa lor sistematică nu repre- 
zintă decât stadiul ultim, rezultatul, în ultimă instanță, al unei 
elaborări multă vreme sinuoase în care se află implicate limba 
şi gândirea, experienţa empirică şi categoriile, trăitul (le vécu) 
şi necesităţile ideale, contingența evenimentelor și jocul de 
constrângeri formale. În spatele fațadei vizibile a sistemului, 
noi presupunem bogata incertitudine a dezordinii; iar sub 
suprafaţa subțire a discursului, întreaga masă a unei deveniri în 
mare parte tăcute: un „presistematic“ care nu este de ordinul 
sistemului; un „prediscursiv“ care ţine de un esenţial mutism. 
Discursul şi sistemul nu s-ar produce — şi concomitent — decât 
pe culmea acestei imense rezerve. Dar ceea ce se analizează 
aici nu sunt, desigur, stadiile terminale ale discursului; ci siste- 
mele care fac posibile formele sistematice ultime; adică regula- 
ritățile preterminale în raport cu care stadiul ultim, departe de 
a constitui locul de naștere al sistemului, se definește mai 
curând prin variantele sale. În spatele sistemului încheiat, ceea 
ce descoperă analiza formațiunilor și a formărilor nu este viaţa 
însăşi, clocotitoare, viaţa încă necapturată; ci este un strat gros 
de sistematicitate, un ansamblu foarte strâns de relaţii multiple. 
Şi, în plus, chiar dacă aceste relaţii nu constituie trama însăși a 
textului, ele nu sunt, prin natura lor, străine discursului. Putem 
foarte bine să le calificăm drept „prediscursive“, însă cu 
condiţia să admitem că acest prediscursiv ţine tot de domeniul 
discursivului, ceea ce vrea să însemne că ele nu specifică o 
gândire, o conştiinţă sau un ansamblu de reprezentări care ar fi, 

ulterior şi într-un mod niciodată pe de-a-ntregul necesar, 
transcrise într-un discurs, ci că ele caracterizează anumite 
niveluri ale discursului, că definesc reguli pe care acesta le 
actualizează în calitatea lui de practică singulară. Nu încercăm, 
aşadar, să trecem de la text la gândire, de la vorbărie la tăcere, 
de la exterior la interior, de la dispersia spaţială la pura 
concentrare a clipei, de la multiplicitatea superficială la unitatea 
profundă. Ne menţinem în dimensiunea discursului. 


III 


ENUNŢUL ȘI ARHIVA 


I. Definirea enunțului 


Presupun că am acceptat, acum, riscul; că am fost de acord 
să presupunem, pentru a articula marea suprafaţă a discursu- 
rilor, aceste figuri oarecum neobişnuite, oarecum indirecte pe 
care le-am numit formaţiuni discursive; că am lăsat deoparte, 
nu însă în mod definitiv ci doar pentru un timp şi exclusiv din 
raţiuni de metodă, unităţile tradiţionale ale cărţii şi operei; că 
am încetat să mai considerăm drept principiu de unitate legile 
de construcţie ale discursului (cu organizarea formală ce 
rezultă de pe urma lor) sau situarea subiectului vorbitor (cu 
contextul și cu nucleul psihologic ce o caracterizează), că nu 
mai raportăm discursul la solul primar al unei experienţe şi nici 
la instanţa a priori a unei cunoașteri; ci că îl interogăm în el 
însuși cu privire la regulile formării lui. Presupun că am 
acceptat să întreprindem acele lungi anchete asupra sistemului 
de emergenţă a obiectelor, de apariţie și de distribuire a 
modurilor enunţiative, de instituire şi de dispersie a concep- 
telor, de desfăşurare a opţiunilor strategice. Presupun că suntem 
de acord cu construirea unor unități atât de abstracte şi de 
problematice în loc să le acceptăm pe cele care se ofereau, dacă 
nu unei evidențe indubitabile, cel puţin unei familiarități 
aproape perceptive. 

Dar despre ce am vorbit eu, de fapt, până acum? Care a fost 
obiectul investigaţiei mele? Ce anume îmi propusesem să 
descriu? „Enunţuri“ — atât în discontinuitatea ce le eliberează 
din toate formele în care, cu atâta ușurință, am acceptat să fie 
închise, cât şi în câmpul general, nelimitat, aparent fără formă, 
al discursului. Or, m-am ferit să dau o definiţie preliminară a 
enunțului. Nici n-am încercat să construiesc una pe măsură ce 

avansam, pentru a oferi o justificare naivității punctului meu de 
pornire. Mai mult, chiar, — şi aceasta este o sancționare a 
nepăsării mele —, mă întreb dacă nu mi-am schimbat cumva 
orientarea pe parcurs; dacă n-am substituit orizontului inițial o 
altă cercetare; dacă, analizând „obiecte“ şi „concepte“, şi cu 
atât mai mult „strategii“, mă refeream încă la enunţuri; dacă 
cele patru ansambluri de reguli prin care am caracterizat o 
formaţiune discursivă definesc într-adevăr grupări de enunţuri. 
În sfârşit, în loc să restrâng puţin câte puţin semnificaţia atât de 
fluctuantă a cuvântului „discurs“, sunt convins că nu am făcut 
altceva decât să-i înmulţesc sensurile: uneori domeniu general 
al tuturor enunţurilor, alteori grup individualizabil de enunţuri, 
iar alteori practică reglementată care dă seama de un anumit 
număr de enunţuri; termenul de discurs, care ar fi trebuit să 
servească drept limită şi drept înveliş termenului de enunţ, nu 
l-am făcut eu oare să varieze pe măsură ce-mi deplasam analiza 
sau punctul ei de aplicaţie, pe măsură ce pierdeam din vedere 
enunţul însuşi? 

Iată care este, prin urmare, sarcina prezentă: să reiau de la 
rădăcină definirea enunţului. Şi să văd dacă ea este întrebuințată 
efectiv în descrierile anterioare; să văd dacă, într-adevăr, despre 
enunţ este vorba în analiza formațiunilor discursive. 

În mai multe rânduri, am folosit termenul de enunț fie 
pentru a vorbi (ca şi cum ar fi fost vorba de indivizi sau de 
evenimente singulare) despre o „populaţie de enunţuri“, fie 
pentru a-l opune (așa cum partea se deosebeşte de întreg) 
acelor ansambluri care ar fi „discursurile“. La o primă privire, 
semnul apare ca un element ultim, de nedescompus, susceptibil 
a fi izolat în el însuși și capabil să intre într-un joc de relaţii cu 
alte elemente asemănătoare lui. Punct fără suprafaţă, dar care 
poate să fie reperat în planuri de repartiție şi în forme specifice 
de grupare. Grăunte ce apare la suprafaţa unei ţesături căreia îi 
este elementul constitutiv. Atom al discursului. 

Imediat, însă, se pune problema: dacă enunţul este într-ade- 
văr unitatea elementară a discursului, în ce anume constă el? 
Care îi sunt trăsăturile distinctive? Ce limite trebuie să-i 
recunoaștem? Această unitate este sau nu identică aceleia pe 

care logicienii au desemnat-o prin termenul de propoziţie, 
aceleia pe care gramaticienii o caracterizează ca frază sau 
aceleia pe care „analiștii“ încearcă s-o repereze sub denumirea 
de speech acrl? Ce loc ocupă ea în rândul tuturor acestor unităţi 
pe care investigarea limbajului le-a pus deja în evidenţă, dar a 
căror teorie este foarte adesea departe de a fi încheiată, atât de 
dificile sunt problemele pe care ele le pun şi atât de anevoioasă, 
în multe cazuri, delimitarea lor riguroasă? 

Nu consider că o condiţie necesară şi suficientă pentru ca să 
existe un enunț ar fi prezenţa unei structuri propoziţionale 
definite, şi că putem vorbi de un enunţ ori de câte ori există o 
propoziţie — și numai într-un astfel de caz. Putem, într-adevăr, 
să avem două enunțuri perfect distincte, ținând de grupări 
discursive cu totul diferite, acolo unde nu găsim decât o singură 
propoziţie, susceptibilă de o unică şi aceeași valoare, ascultând 
de un singur și același ansamblu de legi de construcţie și 
comportând aceleași posibilități de întrebuințare. „Nimeni nu a 
auzit“ şi „Este adevărat că nimeni nu a auzit“ sunt indiscer- 
nabile din punct de vedere logic și nu pot fi considerate drept 
două propoziţii diferite. Or, privite ca enunţuri, aceste două 
formulări nu sunt echivalente şi nici interșanjabile. Ele nu pot 
să se găsească în acelaşi loc în planul discursului şi nici să 
aparțină exact aceluiași grup de enunțuri. Dacă întâlnim 
formula „Nimeni nu a auzit“ în deschiderea unui roman, știm, 
până la noi informaţii, că avem de-a face cu o constatare 
aparţinând fie autorului, fie unui personaj (şi făcută cu glas tare, 
ori sub formă de monolog interior); dacă întâlnim cea de-a doua 
formulă — „Este adevărat că nimeni nu a auzit“ —, atunci nu 
poate să fie vorba decât de un joc de enunţuri care formează fie 
un monolog interior, o discuţie mută, o dispută cu sine însuși, 
fie un fragment de dialog, un ansamblu de întrebări și răspun- 
suri. Este aceeaşi structură propozițională și într-un caz, Şi în 
celălalt, însă caractere enunţiative sunt cu totul diferite. Pot să 
existe, în schimb, forme propoziţionale complexe şi dublate 
sau, dimpotrivă, propoziţii fragmentare şi neterminate tocmai 
acolo unde, în chip manifest, avem de-a face cu un enunţ 
simplu, complet şi autonom (Chiar dacă face parte dintr-un 

întreg ansamblu de alte enunţuri): e cunoscut exemplul „Ac- 
tualul rege al Franţei e chel“ (care nu poate fi analizat din 
punct de vedere logic decât dacă se recunoaşte existența, sub 
forma unui enunţ unic, a două propoziţii distincte, susceptibile, 
fiecare în parte şi pe cont propriu, de a fi adevărate sau false) 
sau exemplul unei propoziţii precum „Eu mint“, care nu poate 
să fie adevărată decât prin raportare la o aserţiune de nivel 
inferior. Criteriile care permit definirea identităţii unei propo- 
ziţii, deosebirea mai multor propoziţii sub unitatea unei ace- 
leiaşi formulări și caracterizarea autonomiei sau a comple- 
titudinii ei nu sunt de folos pentru descrierea unității singulare 
a unui enunţ. 

Dar fraza? N-ar trebui oare să admitem o echivalență între 
frază şi enunț? Peste tot unde există o frază izolabilă din punct 
de vedere gramatical, putem recunoaște existența unui enunţ 
independent; în schimb însă, nu putem vorbi de enunţ atunci 
când, dedesubtul frazei ca atare, accedem la nivelul consti- 
tuenților ei. Nu ne-ar fi de nici un folos să obiectăm, împotriva 
acestei echivalenţe, că anumite enunţuri pot să fie compuse, în 
afara formei canonice subiect-copulă-—predicat, dintr-o simplă 
sintagmă nominală („Ce om !“), dintr-un adverb („Perfect !“*) 
sau dintr-un pronume personal („Voi!“). Căci gramaticienii 
înşişi recunosc în astfel de formulări existenţa unor fraze 
independente, chiar dacă acestea au fost obținute printr-o serie 
de transformări, pornind de la schema subiect-predicat. Mai 
mult, chiar: ei acordă statutul de fraze „acceptabile“ unor an- 
sambluri de elemente lingvistice care nu au fost corect 
construite, cu condiţia să fie interpretabile; în schimb, ei atri- 
buie statutul de fraze gramaticale unor ansambluri inter- 
pretabile cu condiţia, totuși, ca acestea să fi fost corect formate. 
Cu o definiţie atât de largă — și, într-un anumit sens, atât de 
laxistă — a frazei, este greu de aflat cum am putea să recu- 
noaștem fraze care nu sunt enunţuri sau enunţuri care nu sunt 
fraze. 

Cu toate acestea, echivalenţa este departe de a fi totală; şi ar 
fi relativ uşor de citat enunţuri care nu corespund structurii 
lingvistice a frazelor. Când întâlnim într-o gramatică latină o 

serie de cuvinte dispuse pe coloană — amo, amas, amat —, este 
clar că nu avem de-a face cu o frază, ci cu enunțarea diferitelor 
flexiuni personale ale indicativului prezent al verbului amare. 
Exemplul va fi găsit, poate, discutabil, probabil, se va spune că 
este vorba de un simplu artificiu de prezentare, că acest enunț 
este o frază eliptică, prescurtată, spațializată într-un mod relativ 
neobișnuit, și că ar trebui citită precum fraza: „Prezentul 
indicativului verbului amare este amo la persoana întâi etc.“. 
Alte exemple, însă, sunt mai puţin ambigue: un tabel clasifi- 
cator al speciilor botanice este constituit din enunţuri, și nu este 
alcătuit din fraze (Genera Plantarum ale lui Linné reprezintă o 
carte întreagă de enunţuri, în care nu poate fi recunoscut decât 
un număr limitat de fraze), un arbore genealogic, o carte de 
contabilitate, estimările unei balante comerciale sunt enunţuri: 
unde sunt, în cazul lor, frazele? Putem să mergem încă și mai 
departe: o ecuaţie de gradul n sau formularea algebrică a legii 
refracției trebuie să fie considerate enunţuri: iar dacă ele posedă 
o gramaticalitate cât se poate de riguroasă (dat fiind că sunt 
compuse din simboluri al căror sens este determinat prin reguli 
de folosire și a căror succesiune e guvernată de legi de 
construcţie ), nu avem de-a face cu aceleași criterii care permit 
definirea unei fraze acceptabile sau interpretabile într-o limbă 
naturală. În sfârșit, un grafic, o curbă de creştere, o piramidă a 
vârstelor, un nor de repartiţii formează enunţuri: cât privește 
frazele de care ele pot fi însoţite, acestea constituie interpre- 
tarea sau comentariul lor; însă, ele nu sunt un echivalent al 
acestora: dovada e faptul că, în nenumărate cazuri, doar un 
număr infinit de fraze ar putea să echivaleze cu toate 
elementele explicit formulate în acest soi de enunţuri. Nu pare, 
prin urmare, posibil să definim un enunț cu ajutorul 
caracterelor gramaticale ale frazei. 

Mai rămâne o ultimă posibilitate: la o primă privire, cea mai 
verosimilă dintre toate. Nu se poate oare afirma că există enunț 
pretutindeni acolo unde poate fi recunoscut și izolat un act de 
formulare, ceva de felul acelui „speech act“, al acelui act 
„ilocutoriu“” despre care vorbesc analiștii englezi? Se subinţe- 
lege că prin aceasta nu e vizat actul material care constă în a 

vorbi (cu voce tare sau în şoaptă) sau în a scrie (de mână sau 
la mașină ), după cum nu este vizată nici intenţia individului în 
timp ce acesta vorbeşte (faptul că el vrea să convingă, că 
doreşte supunere, că încearcă să descopere soluţia unei 
probleme sau că urmăreşte să ofere informaţii despre el însuşi ); 
prin aceasta nu se desemnează nici rezultatul eventual a ceea ce 
el a spus (dacă a convins sau a trezit suspiciuni; dacă i s-a dat 
ascultare și ordinele i-au fost duse la îndeplinire; dacă rugă- 
mintea i-a fost ascultată), ci este descrisă operaţiunea care a 
fost efectuată prin formula însăși, în emergența ei: promisiune, 
ordin, decret, contract, angajament, constatare. Actul ilocutoriu 
nu este ceea ce s-a petrecut înaintea momentului însuși al 
enunțării (în mintea autorului sau în jocul intenţiilor lui), nu 
este nici ceea ce a putut să se producă, după susţinerea enun- 
tului în sine, în dâra pe care acesta a lăsat-o în urma lui, şi în 
consecinţele pe care el le-a provocat; ci pur și simplu ceea ce 
s-a produs prin faptul însuşi că a existat un enunț — și tocmai 
acest enunț (și nu altul în locul lui) în împrejurări precis deter- 
minate. Am putea, prin urmare, să presupunem că individua- 
lizarea enunţurilor ţine de aceleaşi criterii ca reperarea actelor 
de formulare: fiecare asemenea act ar căpăta contur într-un 
enunţ şi fiecare enunţ ar fi, pe dinăuntru, locuit de un astfel de 
act. Ele ar exista unul pentru celălalt, într-o reciprocitate strictă. 

O astfel de corelaţie nu rezistă, totuși, examinării mai atente. 
Aceasta deoarece este nevoie, adesea, de mai mult de un singur 
enunţ pentru a realiza un „speech act“: jurământul, rugămintea, 
contractul, promisiunea, demonstrația cer, în majoritatea 
cazurilor, un anumit număr de formule distincte sau de fraze 
separate: ar fi greu să-i contestăm fiecăreia în parte statutul de 
enunţ sub pretexul că toate sunt traversate de unul și același act 
ilocutoriu. Vom spune, cel mult, că într-un astfel de caz actul 
însuşi nu rămâne unic de-a lungul seriei de enunţuri; că într-o 
rugăminte există tot atâtea acte de rugăminte limitate. succesive 
şi juxtapuse câte cereri formulate prin enunțuri distincte; şi că 
într-o promisiune există tot atâtea angajamente câte secvenţe 
individualizabile în enunţuri separate. Un astfel de răspuns nu 
poate, totuşi, să ne satisfacă: mai întâi pentru că actul de 

formulare nu ar mai servi la definirea enunțului, ci dimpotrivă, 
ar trebui să fie definit de acesta — iar enunţul este tocmai cel ce 
pune probleme şi necesită criterii de individualizare. În plus, 
anumite acte ilocutorii nu pot fi considerate ca încheiate în 
unitatea lor singulară decât dacă mai multe enunţuri au fost 
articulate, fiecare la locul care i se cuvine. Aceste acte sunt 
aşadar constituite din seria sau suma acestor enunţuri, din 
necesara lor juxtapunere; nu putem să considerăm că ele sunt 
în întregime prezente în cel mai neînsemnat dintre enunţuri şi 
că se înnoiesc cu fiecare în parte. O dată în plus, nu se poate 
stabili o relaţie biunivocă între ansamblul enunţurilor şi 
ansamblul actelor ilocutorii. 

Dacă vrem să individualizăm enunţurile, nu putem admite 
fără rezerve nici unul dintre modelele împrumutate de la 
gramatică, de la logică sau de la „Analiză“. În toate cele trei 
cazuri, observăm că criteriile propuse sunt prea numeroase şi 
prea greoaie, că nu-i lasă enunțului întreaga lui extensie şi că 
dacă uneori enunţul reuşeşte să îmbrace formele descrise şi să 
li se ajusteze cu precizie, se întâmplă şi ca el să nu li se supună: 
există enunţțuri fără structură propozițională legitimă; de 
asemenea, există enunțuri acolo unde nu pot fi recunoscute 
fraze; şi în sfârşit, există mai multe ciiunțuri decât „speech 
acts“ izolabile. Ca şi cum enunţul ar fi de mai mici dimensiuni, 
mai puţin încărcat de determinări, mai puţin puternic structurat 
şi mai omniprezent decât toate aceste figuri; ca şi cum 
caracterele lui ar fi în număr mai mic şi mai puţin dificil de 
reunit; însă ca şi cum, prin chiar acest fapt, el ar recuza orice 
posibilitate de descriere. Iar aceasta cu atât mai mult cu cât este 
greu de văzut la ce nivel ar trebui să-l situăm și prin ce metodă 
să-l abordăm: pentru toate analizele pe care le-am trecut în 
revistă, el nu este nici o clipă altceva decât suport sau substanță 
accidentală; în analiza logică, el este ceea ce „rămâne“ după ce 
a fost extrasă şi definită structura propoziției; pentru analiza 
gramaticală, el este seria de elemente lingvistice în care poate 
fi recunoscută sau nu forma unei fraze; pentru analiza actelor 
de limbaj, el apare ca fiind corpul vizibil în care acestea se 
manifestă. În raport cu toate aceste demersuri descriptive, el 

joacă rolul unui element rezidual, de simplu fapt, de material 
non-pertinent. 

Trebuie oare să admitem, în consecință, că enunţul nu poate 
avea caractere proprii şi că nu este susceptibil de o definiție 
adecvată, în măsura în care, pentru toate analizele limbajului, el 
este materia extrinsecă pornind de la care fiecare dintre ele îşi 
determină propriul său obiect? Trebuie cumva să admitem că 
orice serie de semne, de figuri, de grafisme sau de urme — 
oricare le-ar fi organizarea şi probabilitatea — e suficientă 
pentru a constitui un enunț? Și că gramaticii îi revine să spună 
dacă este sau nu vorba de o frază, logicii să definească dacă 
seria cu pricina comportă sau nu o formă propozițională și 
Analizei să precizeze care este actul de limbaj ce poate să o 
traverseze? Într-un atare caz, ar trebui să admitem că există 
enunţ pretutindeni acolo unde există mai multe semne juxta- 
puse şi chiar — de ce nu, la urma urmei? — pretutindeni unde 
există un singur și unic semn. Pragul enunţului ar fi pragul de 
existenţă al semnelor. Cu toate acestea, și aici lucrurile nu sunt 
deloc atât de simple pe cât par, iar sensul pe care trebuie să-l 
atribuim unei expresii precum „existența semnelor“ se cere 
elucidat. Ce anume se spune când zicem că există semne și că 
e suficient să existe semne pentru ca să existe enunţ? Ce statut 
singular se cuvine să dăm acestui „există“? 

Căci este evident că enunţurile nu există în sensul în care 
există o limbă şi, o dată cu ea, un ansamblu de semne definite 
prin trăsăturile lor opoziţionale şi prin regulile lor de utilizare; 
limba, într-adevăr, nu este niciodată dată în ea însăşi și în 
totalitate; ea nici nu ar putea fi altfel decât într-un mod secund 
și prin mijlocirea unei descrieri care s-o ia drept obiect; 
semnele care îi constituie elementele sunt forme ce se impun 
enunțurilor şi le guvernează din interior. Dacă nu ar exista 
enunţuri, limba nu ar exista; însă nici un enunț nu este indis- 
pensabil pentru ca limba să existe (se poate oricând presupune, 
în locul oricărui enunţ, un alt enunţ care, însă, nu ar modifica 
limba). Limba nu există decât în calitate de sistem de construc- 
ție pentru enunţuri posibile: dar, pe de altă parte, ea nu există 
decât cu titlul de descriere (mai mult sau mai puţin exhaustivă) 

obținută pe un ansamblu de enunţuri reale. Limba și enunţul nu 
se situează pe același nivel de existenţă; și nu se poate afirma 
că există enunţțuri aşa cum se afirmă că există limbi. Este însă, 
atunci, de ajuns ca semnele unei limbi să constituie un enunţ, 
dacă au fost produse (articulate, schițate, fabricate, trasate) 
într-un fel sau în altul, dacă au apărut într-un moment al 
timpului și într-un punct al spaţiului, dacă vocea care le-a 
pronunțat sau gestul care le-a modelat le-au oferit dimensiunile 
unei existențe materiale? Literele alfabetului scrise de mine la 
întâmplare pe o foaie de hârtie, drept exemplu a ceea ce nu e 
un enunţ, sau caracterele din plumb folosite la tipărirea cărților 
cărora nu li se poate cotesta materialitatea, dotată cu spaţiu și 
volum —, aceste semne expuse, vizibile, manipulate pot fi, oare, 
considerate în mod raţional nişte enunţuri? 

Privite ceva mai îndeaproape, aceste două exemple 
(caracterele din plumb și semnele desenate de mine) nu sunt, 
totuși, perfect superpozabile. Grămăjoara de caractere tipo- 
grafice pe care eu pot să le țin în mână sau literele indicate pe 
tastatura unei maşini de scris nu constituie niște enunțuri: sunt, 
cel mult, niște instrumente cu care se pot scrie enunţuri. În 
schimb, literele pe care eu le scriu la întâmplare pe o foaie de 
hârtie, așa cum îmi vin în minte și pentru a arăta că ele nu pot, 
în dezordinea lor, să constituie un enunţ, ce altceva sunt ele 
oare, ce figură alcătuiesc, dacă nu o listă de litere alese în mod 
contingent, ori enunţul unei serii alfabetice ce nu cunoaște alte 
legi în afara hazardului? În mod asemănător, lista de numere 
întâmplătoare, utilizată de statisticieni, constituie o suită de 
simboluri numerice care nu sunt legate între ele prin nici o 
structură sintactică; cu toate acestea, ea este un enunţ: acela al 
unui ansaniblu de cifre obţinut prin procedee menite a elimina 
tot ceea ce ar putea face să crească probabilitatea soluţiilor 
succesive. Să mai restrângem puţin exemplul: tastatura unei 
maşini de scris nu este un enunţ: însă seria aceasta de litere — 
A, Z, E. R, T —, enumerată într-un manual de dactilografie, este 
enunţul ordinii alfabetice adoptate de mașinile de scris 
franţuzești. lată-ne, așadar, în posesia unui anumit număr de 
consecinţe negative: nu este necesară o construcţie lingvistică 

normală pentru a forma un enunț (acesta poate să fie constituit 
dintr-o serie cu probabilitate minimă); nici nu este suficientă 
însă orice fel de efectuare materială a unor elemente lingvistice, 
nu este suficientă orice emergență a unor semne în timp şi 
spațiu pentru ca un enunţ să ia naştere și să înceapă să existe. 
Enunţul nu există, așadar, nici în același mod precum limba 
(chiar dacă el se compune din semne care nu sunt definibile, în 
individualitatea lor, decât în interiorul unui sistem lingvistic 
natural sau artificial), nici în același mod ca niște obiecte 
oarecare ce se oferă percepției (chiar dacă este întotdeauna 
dotat cu o anumită materialitate și poate fi situat în funcţie de 
coordonate spaţio-temporale). 

Nu a venit încă momentul să dăm un răspuns la întrebarea 
generală cu privire la enunţ, dar problema poate fi, deja, 
circumscrisă: enunţul nu este o unitate de același gen cu fraza, 
propoziţia sau actul de limbaj, prin urmare, el nu ţine de ace- 
leași criterii; el nu este însă, nici o unitate de felul unui obiect 
material ce are limitele și independenţa lui. Este, în modul său 
singular de a fi (nici cu totul lingvistic, nici exclusiv material ), 
indispensabil pentru a putea să se afirme dacă există sau nu 
frază, propoziţie, act de limbaj; şi pentru a putea spune dacă 
fraza este corectă (sau acceptabilă, interpretabilă), dacă propo- 
ziţia este legitimă şi bine formată, dacă actul este conform 
cerințelor şi dacă a fost pur şi simplu realizat. Nu trebuie să 
căutăm în enunţ o unitate lungă sau scurtă, puternic sau slab 
structurată, ci una prinsă, asemenea celorlalte, într-un nexus 
logic, gramatical sau locutoriu. Mai curând decât un element 
printre altele, mai curând decât o decupare reperabilă la un 
anumit nivel de analiză, în cazul enunţului este vorba de o 
funcţie ce se exercită vertical în raport cu aceste diverse unităţi 
şi care permite să se afirme, referitor la o serie de semne, dacă 
acestea sunt sau nu prezente. Enunţul nu ceste, așadar, o struc- 
tură (altfel spus, un ansamblu de relaţii între elemente variabile, 
permițând astfel un număr poate infinit de modele concrete); 
este o funcţie de existenţă ce ie aparține, la propriu, semnelor 
şi pornind de la care se poate decide ulterior, prin analiză sau 
intuiție. dacă acestea „fac sens“ sau nu, conform cărei reguli se 


Definirea enuntului 107 


succed sau se juxtapun, pentru ce sunt ele semn și ce fel de act 
este realizat prin formularea lor (orală sau scrisă). Nu trebuie, 
aşadar, să ne mire faptul că nu am reușit să găsim criterii 
structurale de unitate pentru enunţ; aceasta deoarece enunţul nu 
constituie câtuși de puţin, în el însuși, o unitate, ci o funcție 
care intersectează un domeniu de structuri și unităţi posibile și 
cărora le determină apariţia, cu conţinuturi concrete, în timp și 
spațiu. 

Tocmai această funcţie se cere acum descrisă ca atare, adică 
în chiar exerciţiul ei, prin condiţiile ei, prin regulile ce o 
controlează și în câmpul în care ea se realizează. 


II. Funcţia enunţiativă 


Enunţul — inutil, prin urmare, să-l căutăm pe latura gru- 
părilor unitare de semne. Nici sintagmă, nici regulă de 
construcţie, nici formă canonică de succesiune sau de permu- 
tare, enunţul este ceea ce face să existe astfel de ansambluri de 
semne, permițându-le acestor reguli şi forme să se actualizeze. 
Dar dacă le face să existe, acest fapt are loc într-un mod 
singular, care nu poate fi confundat cu existenţa semnelor ca 
elemente ale unei limbi și nici cu existența materială a acestor 
mărci care ocupă un fragment de spaţiu și durează un timp mai 
mult sau mai puţin îndelungat. Tocmai acest mod singular de 
existenţă, caracteristic pentru orice serie de senine cu condiția 
să fie enunțată, trebuie acum examinat. 


a) Fie, o dată în plus, exemplul semnelor modelate sau 
desenate într-o materialitate bine definită și grupate într-un 
mod, arbitrar sau nu, dar care nu este, în nici un caz, 
gramatical. Precum tastatura unei mașini de scris; sau precum o 
grămăjoară de caractere tipografice. Este de ajuns să copiez pe 
o foaie de hârtie semnele astfel oferite (şi chiar în ordinea în 
care acestea se succed fără a produce nici un cuvânt) pentru ca 
ele să constituie un enunţ: enunţul literelor alfabetului într-o 
ordine care să ușureze dactilografierea şi enunţul unui grup 
aleatoriu de litere. Ce anume s-a întâmplat pentru ca să existe 
enunţ? Ce poate să aibă nou acest al doilea ansamblu în 
comparaţie cu primul? Reduplicarea, faptul că este o copie? 
Fără îndoială că nu, din moment ce tastaturile maşinilor de scris 
copiază. toate, un anumit model şi nu reprezintă, numai pentru 
atâta lucru, nişte enunţuri. Intervenţia unui subiect? Un astfel 

de răspuns ar fi de două ori nesatisfăcător: deoarece nu este 
suficient ca reiterarea unei serii să se datoreze iniţiativei unui 
individ pentru ca ea să se transforme, prin chiar acest fapt, într-un 
enunţ; şi pentru că, oricum am privi lucrurile, probiema nu o 
constituie cauza sau originea reduplicării, ci relaţia cu totul 
particulară dintre aceste două serii identice. Cea de-a doua serie 
nu este, într-adevăr, un enunț prin simplul fapt că se poate 
stabili o relaţie biunivocă între fiecare dintre elementele ei 
aflate în prima serie (această relaţie caracterizează fie faptul ca 
atare al reduplicării, dacă avem de-a face pur și simplu cu o 
copie, fie exactitatea enunţului dacă tocmai am trecut pragul 
enunțării; însă ea nu permite definirea acestui prag şi a faptului 
în sine al enunţului). O serie de semne va deveni enunţ cu 
condiţia să întreţină cu „altceva“ (care poate să-i fie ciudat de 
asemănător, cvasi-identic chiar, precum în exemplul ales) un 
raport specific care să o privească pe ea însăşi, nu cauza sau 
elementele ei. 

Se va spune, desigur, că nu există nimic misterios într-un 
astfel de raport; dimpotrivă, că el ne este cât se poate de 
familiar şi nu a încetat nici o clipă să fie analizat: că este vorba 
de raportul dintre semnificant și semnificat și de acela dintre 
nume şi ceea ce acesta desemnează, de raportul dintre frază și 
sensul ei, sau de raporuul dintre propoziție și referentul ei. Cred, 
însă, că se poate demonstra că relaţia dintre enunţ şi ceea ce 
este enunțat nu se suprapune nici unuia dintre aceste raporturi. 

Enunţul, fie el şi redus la o sintagmă nominală („Vaporul !“ ) 
sau la un nume propriu („Pierre !“), nu întreține același raport 
cu ceea ce enunță precum numele cu ceea ce desemnează sau 
cu ceea ce semnifică. Numele este un element lingvistic care 
poate să ocupe locuri diferite în cadrul unor ansambluri 
gramaticale: sensul îi este definit de regulile de utilizare ale 
acestuia (indiferent dacă este vorba de indivizii care pot fi în 
mod valabil desemnaţi de el sau de structurile sintactice în care 
el poate să intre în mod corect); un nume se definește prin 
posibilitatea lui de recurenţă. Un enunț există în afara oricărei 
posibilităţi de a reapărea: iar raportul pe care el îl întreţine cu 
ceea ce enunţă nu este identic cu un ansamblu de reguli de 

folosire. Este vorba de un raport cu totul singular: iar dacă, în 
aceste condiţii, ar reapărea o formulare identică — atunci sunt 
întrebuințate aceleaşi cuvine, în mod substanţial aceleaşi nume, 
şi în mare, aceeaşi frază —, nu este obligatoriu vorba de acelaşi 
enunţ. 

Raportul dintre un enunţ și ceea ce acesta enunţă nu trebuie, 
însă, confundat nici cu raportul dintre o propoziţie şi referentul 
ei. Logicienii, se știe, spun că o propoziţie precum „Muntele de 
aur este în California“ nu poate fi verificată pentru că nu are 
referent: negarea ei nu este atunci nici mai adevărată, nici mai 
puţin adevărată decât afirmarea ei. Va trebui oare să spunem, în 
mod asemănător, că un enunț nu se raportează la nimic dacă 
propoziţia căreia el îi dă naştere nu are referent? Mai curând 
opusul ar trebui afirmat. S-ar cuveni, prin urmare, să spunem 
că nu absenţa referentului atrage după sine absenţa unui corelat 
pentru enunţ, ci că tocmai acest corelat al enunţului — lucrul la 
care acesta se raportează, pe care îl introduce în joc, nu numai 
ceea ce este spus, ci lucrul despre care enunţul vorbeşte, „tema“ 
lui — este ceea ce ne permite să afirmăm dacă propoziţia are un 
referent sau nu: aceasta ne îngăduie să decidem, în mod 
definitiv în privința respectivă. Să presupunem, într-adevăr, că 
formularea „Muntele de aur se află în California“ nu se găseşte 
într-un manual de geografie și nici într-o relatare de călătorie, 
ci într-un roman sau într-o ficţiune oarecare: într-un astfel de 
caz, i se va putea recunoaște o valoare de adevăr sau de eroare 
(după cum lumea imaginară la care ea se raportează autori- 
zează sau nu o astfel de fantezie geologică sau geografică). Ca 
să putem spune dacă o propoziţie are — sau nu — un referent 
trebuie să ştim la ce anume se raportează enunţul respectiv, 
care îi este.spaţiul de corelaţii. „Actualul rege al Franţei este 
chel“ nu este o propoziţie lipsită de referent decât în măsura în 
care presupunem că enunţul în cauză se raportează la lumea 
informaţiei istorice de azi. Relaţia dintre propoziţie şi referent 
nu poate să slujească drept model şi lege pentru raportul dintre 
enunț și ceea ce el enunţă. Cele două instanțe nu numai că nu 
sunt de acelaşi nivel, dar enunţul apare ca fiind anterior 
propoziției. 

Acest raport nu este. în sfârșit, superpozabil nici raportului 
care poate să existe între o frază și sensul ei. Distanţa dintre 
aceste două forme de raport reiese cu claritate dacă ne gândim 
la acele faimoase fraze lipsite de sens, în ciuda structurii lor 
gramaticale perfect corecte (ca în exemplul: „Incolore idei 
verzi dorm furios“). În fapt, a afirma că o frază precum aceasta 
nu are sens presupune excluderea, deja, a unui anumit număr 
de posibilităţi: se admite că nu este vorba despre relatarea unui 
vis, că nu este vorba despre un text poetic, că nu este vorba 
despre un mesaj codificat sau despre cuvintele unui drogat, ci 
de un anumit tip de enunţ care trebuie să se raporteze, într-un 
mod bine definit, la o realitate vizibilă. Numai în interiorul unei 
relaţii enunţiative determinate și stabilizate raportul dintre o 
frază şi sensul ei poate fi definit. În plus, aceste fraze — chiar 
considerate la nivelul enunţiativ la care ele nu au sens — nu 
sunt, ca enunţuri, private de corelaţii: în primul rând, de acelea 
care permit să se afirme că, de exemplu, ideile nu sunt 
niciodată nici colorate, nici incolore şi că, prin urmare, fraza 
este lipsită de sens (aceste corelaţii au în vedere un plan al 
realității în care ideile sunt invizibile, iar culorile se oferă 
văzului etc.); apoi de acelea care pun în valoare fraza în 
chestiune ca menționare a unui tip de organizare sintactică co- 
rectă, dar lipsită de sens (aceste corelaţii privesc planul limbii, 
al legilor și proprietăţilor acesteia). O frază poate foarte bine să 
fie ne-semnificantă: în calitate de enunț, ea se raportează, 
totuși, la ceva. 

Cât privește relaţia care ar caracteriza la propriu enunţul — 
relație ce pare în mod implicit presupusă de frază sau de 
propoziţie, şi care le apare ambelor ca prealabilă —, cum s-o 
definim? Cum s-o separăm, pentru ea. însăși, de raporturile de 
sens sau de valorile de adevăr cu care este de obicei con- 
fundată? Un enunţ, oricare ar fi el şi oricât de simplu ni l-am 
imagina, nu are drept corelat un individ sau un obiect singular, 
desemnat de un anumit cuvânt al frazei: în cazul unui enunț 
precum „Muntele de aur se află în California“, corelatul nu este 
formațiunea reală sau imaginară, posibilă sau absurdă, 
desemnată de sintagma ncminală care îndeplineşte funcţia de 

subiect. Corelatul unui enunț nu este, însă, nici o stare de 
lucruri sau o relaţie susceptibilă să verifice propoziţia (în 
exemplul ales, includerea spaţială a unui anumit munte într-o 
regiune determinată). În schimb, ceea ce poate fi definit ca 
fiind corelatul enunţului este ansamblul de domenii în care 
astfel de obiecte pot să apară şi în care astfel de relaţii pot fi 
identificate: de exemplu, poate fi vorba de un domeniu de 
obiecte materiale dotate cu un anumit număr de proprietăţi 
fizice constatabile şi de relaţii de mărime perceptibile, sau, 
dimpotrivă, de un domeniu de obiecte fictive, înzestrate cu 
proprietăţi arbitrare (chiar dacă acestea posedă o anumită 
constanţă și o anumită coerenţă) şi lipsite de o instanță de 
verificări experimentale sau perceptive; poate fi vorba de un 
domeniu de localizări spaţiale și geografice, cu coordonate, 
distanţe, relaţii de învecinare sau incluziune, sau, dimpotrivă, 
de un domeniu de apartenenţe simbolice şi de înrudiri secrete; 
de un domeniu de obiecte care există în chiar clipa și pe aceeași 
scară a timpului în care se formulează enunţul, sau, dimpotrivă, 
de un domeniu de obiecte ce aparţin unui cu totul alt prezent —: 
cel indicat și constituit de enunţul însuși, iar nu acela căruia 
enunţul însuși îi aparţine. Un enunţ nu are în faţa lui (într-un 
soi de „rEte-ă-tete“ ) un corelat — sau o absenţă de corelat — aşa 
cum o propoziţie are (sau nu) un referent sau aşa cum un nume 
propriu desemnează un individ (sau pe nimeni). El este legat 
mai curând de un „referenţial“ care nu este câtuși de puţin 
constituit din „lucruri“, „fapte“, „realităţi“ sau „ființe“, ci din 
legi de posibilitate, din reguli de existenţă pentru obiectele care 
sunt numite, desemnate sau descrise în cadrul enunţului și 
pentru relaţiile care sunt, tot aici, afirmate sau negate. Referen- 
țialul enunțului constituie locul, condiţia, câmpul de emergenţă, 
instanţa de diferenţiere a indivizilor sau obiectelor, a stărilor de 
lucruri şi relaţiilor puse în joc de enunţul însuși; el defineşte 
posibilităţile de apariţie şi de delimitare a ceea ce conferă frazei 
sens și propoziției valoare de adevăr. Acest ansamblu este cel 
care caracterizează nivelul enunțiativ al formulării, în opoziţie 
cu nivelul ei gramatical şi cu nivelul ei logic: prin raportarea la 
aceste diferite domenii de posibilitate, enunţul face dintr-o 

sintagmă, sau dintr-o serie de simboluri, o frază căreia i se 
poate — sau nu — atribui un sens, o propoziție care poate să 
primească — sau nu — o valoare de adevăr. 

În orice caz, este limpede că descrierea acestui nivel 
enunţiativ nu poate fi făcută nici printr-o analiză formală, nici 
printr-o investigaţie semantică și nici printr-o verificare, ci prin 
analiza raporturilor dintre enunţ și spaţiile de diferenţiere în 
care el însuși face să apară diferenţele. 


b) Un enunţ se deosebeşte de o serie oarecare de elemente 
lingvistice și prin faptul că întreţine un raport determinat cu un 
subiect. Acestui raport trebuie să-i precizăm, în cele ce 
urmează, natura și să-l deosebim, în special, de relaţiile cu care 
ar putea să fie confundat. 

Subiectul enunţului nu trebuie, într-adevăr, redus la 
elementele gramaticale la persoana întâi care sunt prezente în 
interiorul frazei. Și aceasta în primul rând deoarece subiectul 
enunţului nu este interior sintagmei lingvistice; apoi, pentru că 
un enunț care nu comportă o persoană întâi are, totuși, un su- 
biect; în sfârşit — şi mai cu seamă —, pentru că toate enunţurile 
care au o formă gramaticală fixată (la persoana întâi sau la per- 
soana a doua) nu întreţin un același tip de raport cu subiectul 
enunțului. Se observă cu ușurință că această relaţie nu este 
aceeași într-un enunţ de tipul „Seara stă să se lase“ și într-unul 
de tipul „Orice efect are o cauză“; cât priveşte un enunț de tipul 
„Ani de-a rândul, m-am culcat devreme“, raportul cu subiectul 
care enunţă nu este același dacă auzim enunţul cu pricina 
pronunţat în cursul unei conversații sau dacă îl citim în primul 
rând al unei cărți intitulate În căutarea timpului pierdut. 

Acest subiect exterior frazei nu este, oare, pur și simplu 
individul real care a pronunţat-o sau scris-o? Nu există, știm, 
semne fără cineva care să le profereze sau, în tot cazul, fără 
ceva de felul unui element emiţător. Pentru ca o serie de semne 
să existe este nevoie — conform sistemului cauzalităţilor — de un 
„autor“ sau de o instanță productivă. Acest „autor“ nu este, 
însă, identic cu subiectul enunţului; iar raportul de producţie pe 
care el îl întreţine cu formularea ca atare nu este superpozabil 

raportului dintre subiectul enunţător şi ceea ce acesta enunţă. Să 
nu ne oprim — ar fi prea simplu! — la cazul unui ansamblu de 
semne modelate sau trasate în mod material: producerea lor 
presupune, într-adevăr, un autor, dar în acest caz nu există nici 
enunţ, nici subiect al enunţului. Am putea evoca, de asemenea, 
pentru a demonstra disocierea dintre emițătorul de semne și su- 
biectul unui enunţ, cazul unui text citit de o terță perscană sau 
pe acela al actorului recitându-şi rolul. Dar acestea sunt cazuri- 
limită. În general, la o primă privire cel puţin, pare într-adevăr 
că subiectul enunţului este totuna cu cel care a produs diferitele 
elemente ale acestuia într-o intenţie de semnificare. Lucrurile 
nu sunt, totuși, atât de simple. În cazul unui roman, ştim foarte 
bine că autorul formulării este individul real al cărui nume 
figurează pe coperta cărţii (deși continuă să se pună problema 
elementelor dialogate și a frazelor raportate la gândirea unui 
personaj; ca şi aceea a textelor publicate sub pseudonim: se 
cunosc dificultăţile pe care aceste dedublări le provoacă parti- 
zanilor analizei interpretative atunci când ei vor să raporteze, 
integral, formulările respective la autorul textului, la ceea ce 
acesta a vrut să spună, la ceea ce el gândea, pe scurt, la acel 
mare text mut, inaparent și uniform la care ei reduc toată 
această piramidă de niveluri diferite), dar chiar în afara a 
acestor instanţe de formulare care nu sunt identice cu individul- 
autor, enunţurile romanului au subiecți diferiţi după cum oferă, 
ca din exterior, reperele istorice și spaţiale ale poveștii relatate, 
sau descriu lucrurile aşa cum le-ar vedea un individ anonim, 
invizibil și neutru, strecurat, în chip magic, printre figurile 
ficţiunii, sau în sfârşit, după cum expun, ca printr-un act de 
descifrare lăuntric şi nemijiocit, versiunea verbală a ceea ce, în 
tăcere, simte un personaj. Aceste enunţuri — chiar dacă autorul 
lor este unul și acelaşi, chiar dacă el nu le atribuie altcuiva 
decât lui însuşi, chiar dacă nu inventează ștafete suplimentare 
între ceea ce este el însuşi și textul pe care-l citim — nu 
presupun aceleași caractere pentru subiectul enunţător; ele nu 
implică același raport între subiect și ceea ce el tocmai enunţă. 

Se va spune, poate, că exemplul, atât de des invocat. al 
textului romanesc nu are valoare probatorie; sau, mai curând, 

că el pune în discuție esența însăși a literaturii, iar nu statutul 
subiectului enunțurilor în general. Caracterul propriu al 
literaturii ar însemna ca, în cadrul ei, autorul să devină absent, 
să se ascundă, să-și delege atribuțiunile şi să se dividă; iar din 
această disociere noi nu ar trebui să conchidem, în chip 
universal, că subiectul enunțului se deosebeşte în toate privin- 
tele — natură, statut, funcție, identitate — de autorul formulării. 
Totuşi, acest decalaj nu se limitează numai la literatură. Ei este 
absolut general, în măsura în care subiectul enunțului constituie 
o funcție determinată, dar care nu este în mod obligatoriu 
aceeaşi de la un enunț la altul; în măsura în care el este o 
funcție goală putând fi îndeplinită de indivizi fără importanță, 
până la un anumit punct, atunci când aceştia ajung să fomuleze 
enunţul; totodată, în măsura în care unul și același individ poate 
să ocupe, pe rând, în cadrul unei serii de enunțuri, diferite 
poziţii și să joace rolul a diferiţi subiecţi. Să luăm exemplul 
unui tratat de matematici. În fraza din prefaţă în care ni se 
explică de ce a fost scris acest tratat, în ce împrejurări, cărei 
probleme nesoluţionate îi răspunde sau cărei preocupări 
pedagogice, ce metode folosește, după ce tatonări şi ce eșecuri, 
poziția subiectului enunţiativ nu poate fi ocupată decât de 
autorul sau de autorii înșiși ai formulării: condiţiile de indivi- 
dualizare a enunţului sunt, într-adevăr, foarte stricte, foarte 
numeroase și, în acest caz, nu permit decât un singur subiect 
posibil. În schimb însă, dacă în corpul propriu-zis al tratatului 
întâlnim o propoziţie precum „Două cantități egale cu o a treia 
sunt egale între ele“, subiectul enunţului este poziţia absolută 
neutră, indiferentă față de timp, spaţiu, împrejurări, identică în 
oricare sistem lingvistic şi în orice cod de scriere sau de sim- 
bolizare, pe care poate s-o ocupe oricare individ pentru a afir- 
ma o astfel de propoziţie. Pe de altă parte, fraze de tipul „S-a 
demonstrat deja că...“ presupun, pentru a putea fi enunțate, 
condiţii contextuale precise, care nu erau implicate de formu- 
larea precedentă: poziţia se găsește în acest caz fixată în inte- 
riorul unui domeniu constituit de un ansamblu finit de enunțuri; 
ea este localizată în cadrul unei serii de evenimente enunţiative 
care trebuie să se fi produs deja; este instituită într-un timp 

demonstrativ ale cărui momente anterioare nu se pierd nicio- 
dată şi care nu au, prin urmare, nevoie să fie reluate de la capăt 
şi repetate identic pentru a fi făcute din nou prezente (o 
menționare e suficientă pentru a ie reactiva în validitatea lor de 
origine); în sfârșit, ea este determinată de existenţa prealabilă a 
unui anumit număr de operaţii efective care nu au fost efec- 
tuate, poate, de un singur şi același individ (cel care vorbește 
în prezent), dar care îi aparţin de drept subiectului enunţător, 
se află la dispoziţia lui, iar acesta poate să le repună în joc 
oricând are nevoie. Vom defini subiectul unui atare enunţ prin 
suma acestor cerințe și posibilităţi; şi nu îl vom descrie ca pe 
un individ care ar fi efectuat în mod real operaţii, care ar trăi 
într-un timp fără uitare sau ruptură, care ar fi interiorizat, în 
orizontul conștiinței sale, un ansamblu întreg de propoziţii 
adevărate şi care ar reţine, în prezentul viu al gândirii sale, 
reapariţia lor virtuală (acesta nu este, la indivizi, decât cel mult 
aspectul psihologic şi „trăit“ al poziţiei ocupate de ei în calitate 
de subiecţi enunțători ). 

În mod asemănător, am putea să descriem poziția specifică 
ocupată de subiectul enunțător în fraze precum „„Numesc linie 
dreaptă orice mulţime de puncte care...“ sau „Fie o mulțime 
finită de elemente oarecare“; şi într-un caz și în celălalt, poziţia 
subiectului este legată de existenţa unei operaţii în același timp 
determinate şi actuale; și într-un caz și în celălalt, subiectul 
enunțului este acelaşi cu subiectul operaţiei (cel care stabileşte 
definiţia este şi cel care o enunţă; cel care postulează existența 
este, de asemenea și în acelaşi timp, cel care postulează 
enunţul ); şi într-un caz și în celălalt, în sfârșit, subiectul leagă, 
prin această operaţie şi prin enunţul în care ea capătă contur, 
enunţurile și operaţiile lui viitoare (în calitatea lui de subiect 
enunțător, el acceptă acest enunţ ca pe propria lui lege). Există, 
totuşi, o diferență: în primul caz, ceea ce se enunţă este o 
convenţie de limbaj — este vorba despre limbajul pe care trebuie 
să-l utilizeze subiectul enunțător şi în interiorul căruia el se 
definește pe sine; prin urmare, subiectul enunțător şi ceea ce se 
enunţă sunt aici de acelaşi nivel (în timp ce, pentru o analiză 
formală, un astfel de enunț implică denivelarea caracteristică 

metalimbajului ); în cel de-al doilea caz, dimpotrivă, subiectul 
enunțător face să existe în afara lui un obiect ce aparţine unui 
domeniu deja definit, ale cărui legi de posibilitate au fost deja 
articulate și ale cărui caractere sunt anterioare enunţării care îl 
postulează. Am văzut adineauri că poziţia subiectului enunțător 
nu este mereu identică atunci când avem afirmarea unei 
propoziţii adevărate; vedem acum că ea nu este aceeași nici 
atunci când se pune problema efectuării unei operaţii în 
interiorul enunţului însuși. 

Nu trebuie, așadar, să concepem subiectul enunţului ca fiind 
identic cu autorul formulării. Nici din punct de vedere substan- 
tial, nici din punct de vedere funcţional. El nu este, într-adevăr, 
cauza, originea sau punctul de pornire al fenomenului pe care 
îl reprezintă articularea scrisă sau orală a unei fraze; nu este 
nici intenția semnificantă care, intrând în tăcere între cuvinte, 
le ordonează asemenea corpului vizibil al propriei ei intuiţii; nu 
este, în sfârșit, nici nucleul constant, imobil şi identic sieși al 
unei serii de operaţii pe care enunţurile nu ar face altceva decât 
să le vădească, pe rând, la suprafața discursului. Este un loc 
determinat și gol care poate fi umplut în mod efectiv de către 
indivizi diferiți, acest loc, însă, în loc să fie definit o dată 
pentru totdeauna și să se menţină ca atare de-a lungul unui text, 
al unei cărţi sau al unei opere, variază — sau, mai curând, este 
suficient de variabil pentru a putea fie să persevereze, identic 
cu sine, de-a lungul mai multor fraze, fie să se modifice în 
funcţie de fiecare în parte. Este o dimensiune ce caracterizează 
orice formulare înțeleasă ca enunţ. Este una dintre trăsăturile 
care aparţin în exclusivitate funcţiei enunţiative și care permit 
descrierea acesteia. Dacă o propoziţie, o frază, un ansamblu de 
semne pot fi numite. „enunțuri“ aceasta nu este, prin urmare, în 
măsura în care a existat, odată, cineva care să le profereze sau 
să le depoziteze undeva urma provizorie, ci în măsura în care 
poate fi determinată poziţia ocupată de subiect. A descrie o 
formulare înțeleasă ca enunţ nu constă în a analiza raporturile 
dintre autor și ceea ce el a spus (sau a vrut să spună, sau a spus 
fără să fi vrut), ci în a determina poziţia pe care poate şi trebuie 
s-o ocupe orice individ pentru a fi subiectul acelui enunţ. 

c) A treia caracteristică a funcţiei enunţiative: ea nu poate 
să se exercite fără existența unui domeniu asociat. Acest fapt 
face din enunţ altceva şi mai mult decât o simplă asamblare de 
semne care nu ar avea nevoie, ca să existe, decât de un suport 
material — suprafaţă de înscriere, substanță sonoră, materie 
modelabilă, incizie goală a unei urme. El îl deosebește, însă, 
totodată și mai cu seamă, de frază şi de propoziţie. 

Fie un ansamblu de cuvinte sau de simboluri. Pentru a 
decide dacă ele constituie într-adevăr o unitate gramaticală de 
felul frazei sau o unitate logică de felul propoziției, este necesar 
și suficient să determinăm legile în conformitate cu care ele au 
fost construite. „Pierre a sosit ieri“ formează o frază, „ieri a 
Pierre sosit“ nu; A+B=C+D constituie o propoziţie, ABC+=D, 
însă, nu. Simpla examinare a elementelor şi a repartizării lor 
prin referire la sistemul — natural sau artificial — al limbii 
permite distingerea a ceea ce este propoziţie de ceea ce nu este 
şi a ceea ce e frază de ceea ce nu e decât simplă îngrămădire 
de cuvinte. Mai mult, chiar, decât atât: un astfel de examen e 
de ajuns pentru a determina cărui tip de structură gramaticală îi 
aparține fraza în chestiune (frază afirmativă, la timpul trecut, 
cu subiect nominal etc.) sau cărui tip de propoziţie îi 
corespunde seria de semne avută în vedere (o echivalență între 
două adunări). La limită, s-ar putea concepe o frază sau o 
propoziţie care să se determine „de una singură“, fără nici o 
alta care să-i servească drept context, fără nici un ansamblu de 
fraze sau de propoziții asociate: chiar și așa, în astfel de 
condiţii, inutile și inutilizabile, ele ar putea fi recunoscute în 
singularitatea lor. 

De bună seamă, se pot aduce o serie de obiecţii. Se poate 
spune, de pildă, că o propoziţie nu poate fi stabilită și 
individualizată ca atare decât cu condiţia să cunoaștem sistemul 
de axiome de care ea ascultă: toate aceste definiţii, reguli, 
convenţii de scriere nu formează, oare, un câmp asociat ce nu 
poate fi despărţit de propoziţia ca atare (tot așa cum regulile 
gramaticale, implicit active în competenţa subiectului, sunt 
necesare pentru a putea să recunoaștem o frază, şi încă una de 

un anumit tip)? Se cuvine, totuși, notat că acest ansamblu — 
actual sau virtual — nu este de același nivel cu propoziţia sau 
fraza, dar se sprijină pe elementele lor, pe înlănţuirea şi 
repartizarea posibilă a acestora. Nu le este asociat: e presupus 
de ele. Se mai poate obiecta și că multe propoziţii (netauto- 
logice) nu pot fi verificate numai pe baza regulilor lor de 
construcţie, și că este necesar recursul la referent pentru a 
decide dacă ele sunt adevărate sau false: adevărată sau falsă, 
însă, o propoziţie rămâne o propoziţie, și nu recursul la referent 
este cel care decide dacă ea este sau nu o propoziţie. La fel și 
în cazul frazelor: de multe ori, acestea nu-și pot produce sensul 
decât prin raportare la context (fie pentru că presupun elemente 
„deictice“ care trimit la o situaţie concretă, fie pentru că folo- 
sesc pronume la persoana întâi sau la a doua care desemnează 
subiectul vorbitor și pe interlocutorii acestuia; fie pentru că se 
servesc de elemente pronominale sau de particule de legătură 
care trimit la fraze anterioare sau viitoare); faptul că sensul ei 
nu este complet nu împiedică fraza să fie completă şi autonomă 
din punct de vedere gramatical. Nu știm, într-adevăr, prea bine 
ce anume „vrea să spună“ un ansamblu de cuvinte cum ar fi 
„Am să-ţi spun asta mâine“; oricum, nu putem nici să datăm 
acest „mâine“, nici să-i numim pe interlocutori și nici să 
bănuim ce anume trebuie să fie spus. Cu toate acestea, avem 
de-a face cu o frază perfect delimitată și conformă regulilor de 
construcţie ale limbii în care a fost formulată. În sfârșit, se mai 
poate obiecta și că, fără context, este de multe ori dificil să 
definești structura unei fraze („Dacă a murit, n-am să știu 
niciodată acest lucru“ poate fi construită fie: „În cazul în care 
a murit, nu voi cunoaște niciodată acest lucru“, fie: „Nu voi fi 
niciodată înștiințat de moartea lui“). Aici, însă, este vorba de o 
ambiguitate perfect definibilă, căreia îi pot fi enumerate 
posibilitățile simultane și care face parte din structura proprie 
frazei. În general, se poate afirma că o frază sau o propoziţie — 
fie şi izolată, fie ruptă de contextul natural care o clarifică, fie 
şi desprinsă sau amputată de toate elementele la care, în mod 
implicit sau nu, ea poate să trimită — rămâne întotdeauna o 

frază sau o propoziţie pe care este întotdeauna posibil să o 
recunoşti ca atare. 

În schimb, funcţia enunţiativă — demonstrând, astfel, că nu 
este doar o simplă construcţie cu elemente prealabile — nu poate 
să se exercite pe o frază sau pe o propoziţie în stare liberă. Nu 
este suficient să spui o frază şi nici măcar să o spui într-un 
raport determinat cu un câmp de obiecte, ori într-un raport 
stabilit cu un subiect, pentru ca să existe enunț, pentru ca să fie 
vorba de un enunţ: trebuie s-o raportezi la un întreg câmp 
adiacent. Sau, mai curând, dat fiind că nu tratăm despre un 
raport suplimentar care s-ar suprapune celorlalte, nu poţi spune 
o frază, nu poţi s-o faci să acceadă la o existenţă de enunț fără 
să fie folosit şi un spaţiu colateral. Un enunț are întotdeauna 
margini populate cu alte enunţuri. Aceste margini se deosebesc 
de ceea ce se înțelege de obicei prin „context“ — real sau verbal 
— altfel spus, de ansamblul elementelor de situaţie și de limbaj 
care motivează o formulare şi îi determină sensul. Se deosebesc 
de acesta exact în măsura în care îl fac posibil: raportul 
contextual nu este acelaşi între o frază şi frazele ce o înconjoară 
după cum avem de-a face cu un roman sau cu un tratat de 
fizică; el nu va fi acelaşi între o formulare şi mediul obiectiv 
după cum este vorba de o conversaţie sau de relatarea unei 
experienţe. Numai pe fondul unui raport mai general între 
formulări, pe fondul unei întregi rețele verbale efectul de 
context poate să fie determinat. Aceste margini nu sunt, însă, 
identice nici cu diferitele texte, cu diferitele fraze pe care 
subiectul poate să le aibă prezente în minte în momentul în care 
vorbeşte; caz în care ele depăşesc în extensie aceste vecinătăţi 
psihologice și, până la un anumit punct, le determină, căci în 
funcție de poziţia, de statutul și de rolul jucat de o formulare în 
rândul tuturor celorlalte — după cum se înscrie în câmpul litera- 
turii sau trebuie să se împrăștie ca o frază indiferentă, după cum 
face parte dintr-o poveste sau impune o demonstraţie —, modul 
de prezenţă al celorlalte enunţuri în conștiința subiectului nu va 
fi același: de la caz la caz, altul este nivelul, alta, forma de expe- 
riență juridică, de memorie verbală, de evocare a deja-spus-ului 
(du dejă dit) care sunt întrebuințate în respectivele situaţii. 

Haloul psihologic al unei formulări este comandat de la distanță 
de dispunerea câmpului enunțiativ. 

Câmpul asociat care face dintr-o frază sau dintr-o serie de 
semne un enunț și care le permite să aibă un context determinat 
şi un conținut reprezentativ individualizat alcătuieşte o țesătură 
complexă. El se constituie, în primul rând, din seria celorlalte 
formulări în interiorul cărora se înscrie enunţul, formând un 
element (un joc de replici care alcătuiesc o conversație, 
arhitectura unei demonstrații, delimitată de premise, pe de o 
parte, şi de concluzii, pe de alta, suita afirmațiilor care compun 
o poveste). El se constituie, de asemenea, din ansamblul de 
formulări la care se referă enunţul (implict sau nu) fie pentru a 
le repeta, fie pentru a le modifica sau adapta, fie pentru a li se 
opune, fie, în fine, pentru a vorbi, la rândul lui, despre ele: nu 
există enunţ care, într-un fel sau în altul, să nu reactualizeze 
alte enunţuri (elemente rituale într-o naraţiune; propoziţii deja 
admise într-o demonstraţie; fraze convenţionale într-o conver- 
saţie). Ele se mai constituie şi din ansamblul formulărilor a 
căror posibilitate ulterioară o pregătește enunţul, formulări care 
pot veni după el ca o consecinţă a lui, ca o continuare naturală 
sau ca o replică a lui (un ordin nu deschide aceleași posibilităţi 
enunțţiative precum o axiomatică ori ca începutul unei poveşti ). 
El se constituie, în sfârșit, din ansamblul formulărilor cu care 
enunţul în chestiuneâmpărtășește același statut, în rândul cărora 
el apare fără considerente de ordin linear, împreună cu care el 
va dispărea sau, dimpotrivă, va fi pus în valoare, conservat, 
sacralizat și oferit, ca obiect posibil, unui discurs viitor (un 
enunț nu poate fi despărțit de statutul pe care el poate să-l 
primească în calitate de „literatură“, ca discurs fără importanţă 
menit să fie dat uitării, ca adevăr ştiinţific cucerit pentru vecie 
sau ca un cuvânt profetic etc.). Într-o manieră generală, se poate 
afirma că o secvenţă de elemente lingvistice nu constituie un 
enunţ decât dacă este scufundată într-un câmp enunțţiativ în 
care ar apărea, astfel, ca un element singular. 

Enunţul nu este proiecția directă, pe planul limbajului, a 
unei situaţii determinate sau a unui ansamblu de reprezentări. 
Nu este o simplă întrebuințare, de către un subiect vorbitor, a 

unui anumit număr de elemente și de reguli lingvistice. Din 
capul locului, de la rădăcină deja, el se delimitează în interiorul 
unui câmp enunțiativ în care are loc şi statut şi care dispune 
pentru el raporturi posibile cu trecutul și îi deschide un viitor 
eventual. Astfel, orice enunţ este specificat: nu există enunţ în 
general, enunţ liber, neutru şi independent, ci întotdeauna un 
enunţ care face parte dintr-o serie sau dintr-un ansamblu și joacă 
un anumit rol în mijlocul celorlalte, sprijinindu-se pe ele şi 
deosebindu-se de ele: enunţul se integrează întotdeauna într-uri 
joc enunțiativ, în care el deţine o parte numai a lui, oricât de 
neînsemnată, oricât de infimă ar fi ea. Aceasta în timp ce 
construcția gramaticală nu are nevoie, pentru a se efectua, decât 
de elemente și de reguli, în vreme ce am putea concepe, la 
limită, o limbă (artificială, fireşte) care nu ar servi, cu totul, 
decât la construirea unei singure fraze; ori, fiind date alfabetul, 
regulile de construcţie şi de transformare a unui sistem, prima 
propoziţie a acestui limbaj ar putea fi definită în chip perfect, 
lucrurile nu stau deloc astfel în ceea ce privește enunţul. Nu 
există enunţ care să nu presupună alte enunțuri;, nu există 
vreunul care să nu fie înconjurat de un câmp de coesxistenţe, de 
efecte de serie și de succesiune, de o repartizare de funcții și 
roluri. Dacă se poate vorbi despre un enunţ este numai în 
măsura în care o frază (sau o propoziţie) figurează într-un 
punct definit, ocupând o poziţie determinată, într-un joc 
enunţiativ care o depăşeşte. 

Pe fondul acesta al coexistenţei enunţiative se detaşează, la 
un nivel autonom şi descriptibil, raporturile gramaticale dintre 
fraze, raporturile logice dintre propoziţii, raporturile metaling- 
vistice dintre un limbaj-obiect şi limbajul care îi defineşte 
acestuia regulile, raporturile retorice dintre grupuri (sau 
elemente ) de fraze. Este, fireşte, foarte la îndemână să analizezi 
toate aceste raporturi fără să iei ca temă câmpul enunțiativ ca 
atare, adică domeniul de coexistenţă în care se exercită funcţia 
enunțţiativă. Ele nu pot, însă, să existe şi nu sunt susceptibile de 
analiză decât în măsura în care frazele cu pricina au fost 
„enunțate“; altfel spus, în măsura în care ele se desfăşoară în 
interiorul unui câmp enunţiativ care le permite să se succeadă. 

să se ordoneze, să coexiste şi să joace un rol unele în raport cu 
altele. Enunţul, departe de a constitui principiul de individua- 
lizare a ansamblurilor semnificante („atomul“ semnificativ, 
minimumul pornind de la care există sens), este ceea ce 
situează aceste unităţi semnificative într-un spaţiu în care ele se 
înmulţesc și se acumulează. 


d) În sfârșit, pentru ca o secvenţă de elemente lingvistice să 
poată fi considerată și analizată ca enunţ, trebuie ca ea să 
îndeplinească și o a patra condiţie: să aibă o existență materială. 
Putem oare să vorbim despre un enunț dacă o voce nu l-ar 
articula, dacă o suprafaţă nu i-ar purta semnele, dacă el nu ar 
prinde contur într-un element sensibil și dacă nu ar lăsa — fie şi 
doar pentru câteva clipe — o urmă într-o memorie sau într-un 
spaţiu? Am putea noi oare să vorbim despre un enunț ca despre 
o figură ideală și tăcută? Enunţul este dat totdeauna prin 
intermediul unei consistențe materiale, chiar dacă aceasta este 
disimulată şi chiar dacă, abia apărută, ea este condamnată 
imediat să dispară. Şi nu numai enunţul are nevoie de această 
materialitate; ea însăşi nu-i este dată ca supliment, o dată ce 
toate determinările lui sunt fixate: în bună măsură, ea îl 
constituie. Alcătuită din aceleaşi cuvinte, încărcată exact cu 
acelaşi sens, menţinută în identitatea ei sintactică și semantică, 
o frază nu constituie acelaşi enunţ dacă este articulată de cineva 
în cursul unei conversații sau este tipărită în textul unui roman, 
dacă a fost scrisă odinioară, cu veacuri în urmă, sau dacă 
reapare în clipa de faţă, într-o formulare orală. Coordonatele şi 
statutul material al enunțului fac parte dintre caracterele lui 
intrinseci. Aceasta este o evidenţă. Sau aproape. Căci, imediat 
ce devenim ceva mai atenţi, lucrurile se complică şi problemele 
se înmulţesc. 

Suntem firește, tentaţi să afirmăm că dacă enunţul este, cel 
puţin în parte, caracterizat prin statutul său material, și dacă 
identitatea sa este sensibilă la orice modificare a acestui statut, 
la fel se întâmplă şi în cazul frazelor și al propoziţiilor: 
materialitatea semnelor nu este, într-adevăr, cu totul indiferentă 
față de gramatică şi chiar faţă de logică. Se cunosc problemele 

teoretice pe care i le pune acesteia din urmă constanţa materială 
a simbolurilor utilizate (cum poate fi definită identitatea unui 
simbol dincolo de diferitele substanțe în care acesta poate să 
prindă contur şi de variațiile de formă pe care el le îngăduie? 
Cum putem să-l recunoaştem și să ne asigurăm că este același, 
din moment ce suntem nevoiţi să-l definim ca un „corp fizic 
concret'*?); se cunosc, de asemenea, problemele pe care i le 
pune noţiunea însăşi de suită de simboluri (Ce vrea să însemne 
a preceda și a urma? A veni „înainte“ și a veni „după“? În care 
spațiu anume are loc o asemenea aranjare”? ). Încă şi mai bine 
se cunosc raporturile dintre materialitate și limbă: rolul 
scrisului şi al alfabetului, faptul că nici aceeaşi sintaxă, ori 
acelaşi vocabular, nu sunt folosite într-un text scris şi într-o 
conversaţie, într-un jurnal şi într-o carte, într-o scrisoare sau pe 
un afiş, mai mult decât atât, există suite de cuvinte care 
formează fraze cât se poate de bine individualizate şi perfect 
acceptabile dacă apar în titlurile de prima pagină ale unui ziar, 
dar care, totuşi, în cursul unei conversații, nu ar putea nici o 
clipă să treacă drept o frază cu sens. Cu toate acestea, materia- 
litatea joacă, în cazul enunţului, un rol mult mai important: ea 
nu este doar principiu de variaţie, modificare a criteriilor de 
recunoaștere, determinare a subansamblurilor lingvistice. Ea 
este constitutivă pentru enunţul însuși: un enunţ trebuie să aibă 
o substanţă, un suport, un loc și o dată. Iar când aceste cerințe 
se modifică, el însuși îşi schimbă identitatea. Nenumărate 
întrebări își fac, imediat, apariţia: o aceeaşi frază repetată cu 
glas tare şi apoi cu voce scăzută formează un singur enunţ, sau 
mai multe? Cand învăţăm un text pe dinafară, fiecare recitare 
a lui în parte prilejuiește un enunț diferit, sau trebuie să 
considerăm că este vorba de unul şi acelaşi enunţ ce se repetă? 
O frază este tradusă cu deplină fidelitate într-o limbă străină: 
avem de-a face, într-un astfel de caz, cu două enunţuri distincte 
sau cu unul singur? Iar într-o recitare colectivă — rugăciune, 
lecţie —, câte enunţuri trebuie avute în vedere? Ținând cont de 
toate aceste ocurenţe multiple, de toate aceste repetiţii şi 
transcrieri, cum vom putea stabili identitatea unui enunţ? 

Problema este, fără doar şi poate, complicată de faptul că în 
cazul de faţă se confundă adesea niveluri diferite. Să izolăm, 
mai întâi, multiplicitatea enunţărilor. Vom spune că există 
enunțare ori de câte ori un ansamblu de semne este emis. Fie- 
care dintre aceste articulări diferite are propria ei individua- 
litate spaţio-temporală. Două persoane pot foarte bine să spună, 
în acelaşi timp, același lucru; din moment ce sunt două, vom 
avea de-a face cu două enunțări distincte. Unul şi același 
subiect poate să repete de mai multe ori aceeași frază; vor 
exista tot atâtea enunțări diferite în timp. Enunţarea este un 
eveniment ce nu se repetă; ea posedă o singularitate situată, 
datată și ireductibilă. Această singularitate permite, totuși, o 
seamă de constante: gramaticale, semantice, logice, prin inter- 
mediul cărora se poate — neutralizând momentul propriu-zis al 
enunțţării şi coordonatele care-l individualizează —, recunoaște 
forma generală a unei fraze, a unei semnificaţii, a unei 
propoziţii. Timpul şi locul enunţării, suportul material utilizat 
de aceasta, devin atunci indiferente, cel puţin pentru o parte 
considerabilă: ceea ce se desprinde este o formă infinit repe- 
tabilă, care poate prilejui enunţările cele mai dispersate cu 
putință. Or, enunţul însuși nu poate fi redus la acest eveniment 
pur al enunţării, deoarece, în pofida materialităţii lui, el poate 
fi repetat: nu va fi greu să afirmăm că o aceeași frază 
pronunţată de două persoane diferite în împrejurări, totuși, prea 
puţin diferite, nu constituie decât un singur enunț. Cu toate 
acestea însă, el nu se reduce la o formă gramaticală sau logică, 
şi aceasta exact în măsura în care, mai mult şi într-un alt mod 
decât ea, el este sensibil la diferențele de materie, de substanţă, 
de timp și de loc. În ce constă, prin urmare, materialitatea 
caracteristică enunțului, care autorizează anumite tipuri 
particulare de repetiție? Cum este posibil să vorbim de un 
același enunţ acolo unde există mai multe enunţări distincte, în 
vreme ce se cuvine să vorbim de mai multe enunţuri acolo unde 
pot fi recunoscute forme, structuri, reguli de construcţie și 
intenţii identice? Cum trebuie înțeles acest regim de 
malerialitate repetabilă ce caracterizează enunţul? 

Este evident că nu avem de-a face, în acest caz, cu o 
materialitate sensibilă, calitativă, dată sub formă de culoare, de 
sunet sau de soliditate şi împărțită prin același reperaj spaţio- 
temporal ca şi spaţiul perceptiv. Să luăm un exemplu foarte 
simplu: un text reprodus de mai multe ori, ediţiile succesive ale 
unei cărți, mai mult decât atât — diferitele exemplare ale unui 
acelaşi tiraj nu prilejuiesc tot atâtea enunţuri distincte: în toate 
ediţiile Florilor răului (cu excepţia variantelor şi a textelor 
condamnate), întâlnim același joc de enunţuri; cu toate acestea, 
nici caracterele, nici cerneala, nici hârtia şi nici, oricum, 
localizarea textului și amplasarea semnelor nu sunt aceleași: 
fibra însăşi a materialităţii s-a schimbat. În acest caz însă, 
aceste „mici“ diferenţe nu reuşesc să altereze identitatea enun- 
țului și să determine apariţia unuia diferit: toate sunt neutra- 
lizate în elementul general — material, desigur, dar şi institu- 
tional și economic — al „cărţii“: o carte, oricare i-ar fi numărul 
de exemplare sau de ediţii, oricare ar fi substanţele diferite pe 
care ea poate să le utilizeze, reprezintă un loc de echivalență 
exactă pentru enunţuri, constituie pentru ele o instanță de 
repetiție fără schimbare de identitate. Înțelegem, din acest prim 
exemplu, că materialitatea enunțului nu este câtuşi de puţin 
definită de spaţiul ocupat sau de data de formulare; ci mai 
curând de un statut de lucru sau de obiect. Statut niciodată 
definitiv, ci modificabil, relativ și tot timpul susceptibil de a fi 
contestat; de pildă, știm că pentru istoricii literaturii o ediţie a 
unei cărți publicate pe cheltuiala autorului nu are acelaşi statut 
cu ediţiile postume, că în cazul celei dintâi, enunţurile au o 
valoare singulară, că nu reprezintă una dintre manifestările 
posibile ale unuia și aceluiași ansamblu, că ele sunt reperul în 
raport cu care există și trebuie să existe repetiţie. La fel, între 
textul unei Constituţii, al unui testament, al unei revelații 
religioase şi toate manuscrisele sau tipăriturile ce le reproduc 
exact, cu același scris, cu aceleaşi caractere şi pe substanțe 
analoge, nu se poate afirma că există echivalență: de o parte 
avem enunţurile înseși, de cealaltă, reproducerea lor. Enunţul 
nu se identifică cu un fragment de materie; identitatea lui, însă. 
variază cu un regim complex de instituţii materiale. 

Căci un enunț poate să fie același ca manuscris pe o foaie 
de hâitie sau publicat într-o carte; el poate să fie acelaşi pro- 
nunțat oral, tipărit pe un afiș sau reprodus de un magnetofon; 
în schimb, atunci când un romancier pronunţă o frază oarecare 
în viaţa de zi cu zi, după care o introduce întocmai în manuscri- 
sul la care lucrează, atribuind-o unui personaj sau chiar lăsând-o 
să fie spusă de acea voce anonimă care trece drept vocea 
autorului, nu se poate afirma în ambele cazuri că este vorba de 
unul şi același enunţ. Regimul de materialitate de care ascultă 
în mod necesar enunţurile ține, prin urmare, mai curând de 
ordinul instituţiei decât de acela al localizării spaţio-temporale; 
el defineşte mai degrabă posibilități de reînscriere și de 
transcriere (dar şi praguri şi limite) decât individualităţi 
limitate și perisabile. 

Identitatea unui enunț este supusă şi unui al doilea ansamblu 
de condiţii şi limite: acelea care îi sunt impuse de ansamblul 
celorlalte enunţuri în mijlocul cărora el figurează, de domeniul 
în care enunţul poate fi utilizat şi aplicat, de rolul și funcţiile pe 
care el trebuie să le îndeplinească. Afirmația că pământul este 
rotund sau aceea că speciile evoluează nu constituie același 
enunț înainte şi după Copernic, înainte şi după Darwin; și nu 
din cauză că sensul cuvintelor s-ar fi schimbat pentru niște 
formulări. atât de simple; ceea ce s-a mouificat este raportul 
acestor afirmaţii cu alte propoziţii, sunt condiţiile lor de 
utilizare şi de reinvestire, este câmpul de experienţă, de verifi- 
cări posibile, de probleme de rezolvat la care ele pot fi referite. 
Degeaba o frază precum „visele sunt realizarea dorințelor“ e 
repetată de-a lungul veacurilor; ea nu constituie câtuşi de puţin 
același enunţ la Platon și la Freud. Schemele de utiliza- 
re, regulile de folosire, constelaţiile în care pot să joace un rol, 
virtualităţile lor strategice constituie pentru enunţuri un câmp 
de stabilizare care permite, în pofida tuturor diferenţelor de 
enunţare, repetarea lor identică; același câmp poate, însă, tot 
atât de bine, sub identitățile semantice, gramaticale sau formale 
cele mai manifeste, să definească un prag dincolo de care nu 
mai există echivalență şi se impune recunoașterea apariţiei unui 
enunţ nou. Este, fără îndoială, posibil să mergem încă și mai 
departe; putem să considerăm că nu există decât unul şi același 

enunţ acolo unde, totuși, cuvintele, sintaxa, limba însăşi sunt 
diferite. Fie un discurs și traducerea lui simultană, fie un text 
ştiinţific în engleză şi versiunea lui franceză, fie un enunț pe 
trei coloane în trei limbi diferite: nu există atâtea enunţuri câte 
limbi puse în joc, ci un singur ansamblu de enunţuri în forme 
lingvistice diferite. Mai mult, chiar: o informaţie dată poate fi 
retransmisă cu alte cuvinte, cu o sintaxă simplificată sau într-un 
cod dinainte convenit; dacă posibilitățile de utilizare şi 
conţinutul informativ sunt aceleaşi, se poate afirma că este 
vorba de unul şi acelaşi enunţ. 

Nici de data aceasta nu este vorba de un criteriu de indi- 
vidualizare a enunţului, ci mai curând de principiul său de va- 
riație: enunţul este când mai divers decât structura frazei (şi 
atunci identitatea lui este mai fină, mai fragilă, mai ușor modi- 
ficabilă decât aceea a unui ansamblu semantic sau gramatical ), 
când mai constant decât această structură (identitatea lui fiind 
atunci mai largă, mai stabilă, mai puţin accesibilă variațiilor). 
Mai mult: nu numai că identitatea enunțului nu poate fi situată 
în raport cu aceea a frazei o dată pentru totdeauna, dar ea însăși 
este relativă în sine, oscilând în funcţie de utilizarea care se dă 
enunțului şi de felul în care acesta este manipulat. Atunci când 
un enunț este folosit pentru a-i pune în evidenţă structura 
gramaticală, configuraţia retorică sau conotaţiile pe care le con- 
ține, este evident că el nu poate fi considerat identic în limba 
lui de origine și în traducere. În schimb, dacă vrem să-l intro- 
ducem într-o procedură de verificare experimentală, textul şi 
traducerea constituie atunci unul şi același ansamblu enunțiativ. 
Sau, la o scară macro-istorică, se poate considera că o afirmaţie 
precum „Speciile evoluează“ formează același enunţ la Darwin 
şi la Simpson; la un nivel mai fin şi luând în considerare 
câmpuri de utilizare mai restrânse (de pildă, „neodarwinismul“ 
în opoziţie cu sistemul darwinist propriu-zis), avem de-a face, 
în schimb, cu două enunţuri diferite. Constanţa enunţului, 
menținerea identităţii lui de-a lungul evenimentelor singulare 
ale diferitelor enunțări şi dedublările lui realizate prin iden- 
titatea formelor depind, toate, de câmpul de utilizare în care el 
se află investit. 

Observăm că enunţul nu trebuie să fie tratat ca un eveniment 
care s-ar fi produs într-un timp și într-un loc detemiinate, și pe 
care ne-ar fi cât se poate de la îndemână să le reamintim — și 
să le celebrăm de la distanţă — într-un act de memorie. Obser- 
văm, însă, că el nu este nici o formă ideală oricând actuaiizabilă 
într-un corp oarecare, într-un ansamblu indiferent şi în condiţii 
materiale lipsite de importanță. Prea repetabil pentru a fi total 
solidar cu coordonatele spaţio-temporale ale nașterii sale (el 
este altceva decât data și locul apariţiei lui), prea legat de ceea 
ce-l înconjoară şi îl suportă pentru a fi la fel de liber ca o formă 
pură (el «ste altceva decât o lege de construcţie ce guvernează 
asupra unei mulțimi de elemente), enunţul este înzestrat cu o 
anumită inerție modificabilă, cu o greutate relativă la câmpul în 
care se află situat, cu o constanţă care permite utilizări diverse, 
cu o permanenţă temporală care nu are inerția unei simple urme 
şi care nu somnolează peste propriul ei trecut. În vreme ce o 
enunțare poate fi reluată sau re-evocată, în vreme ce o formă 
(lingvistică sau logică) poate fi reactualizară, enunţul, în ceea 
ce îl priveşte, deţine puterea de a fi repetat: de fiecare dată, 
însă, în condiţii stricte. 


Această materialitate repetabilă ce caracterizează funcţia 
enunţiativă pune în evidenţă enunţul ca un obiect specific și 
paradoxal, dar ca un obiect, totuşi, printe toate celelalte pe care 
oamenii le produc, le manipulează, le utilizează, le transtormă, 
le schimbă, le combină. le descompun și le recompun și, even- 
tual, le distrug. În loc să fie un lucru spus o dată pentru tot- 
deauna — şi pierdut în trecut precum deciderea unei bătălii, o 
catastrofă geologică sau moartea unui rege —, enunţul se pre- 
zintă cu un statut, simultan cu apariţia în materialitatea sa. intră 
în rețele, se plasează în câmpuri de utilizare, se oferă unor 
transferuri și modificări posibile, se integrează în operaţii şi în 
strategii în care identitatea lui se păstrează sau dispare. În felul 
acesta, enunţul circulă, slujeşte, se derobează, permite sau 
împiedică realizarea unei dorinţe, este docil sau rebel faţă de 
interes, intră în ordinea contestaţiilor și a luptelor, devine temă 
de apropriere ori de rivalitate. 


III. Descrierea enunţurilor 


Frontul de analiză este acum considerabil deplasat; am vrut 
să reiau definiţia enunţului care fusese suspendată la pornire. 
Totul se petrecuse şi fusese spus ca și cum enunţul ar fi fost o 
unitaie uşor de stabilit şi căruia trebuia să-i fie descrise 
posibilităţile şi legile de grupare. Or, revenind asupra propriilor 
mei pași, am realizat că nu puteam să definesc enunţul ca pe o 
unitate de tip lingvistic (superioară foneniului şi cuvântului, 
dar inferioară textului ); ci că aveam mai curând de-a face cu o 
funcţie enunţiativă, care pune în joc unităţi diverse (acestea pot 
coincide uneori cu fraza, alteori cu propoziția; dar sunt făcute 
uneori din fragmente de fraze, din serii sau din tablouri de 
semne, dintr-un joc de propoziţii sau de formulări echivalente); 
şi că funcţia respectivă, în loc să confere un „sens“ acestor 
unităţi, le pune în raport cu un câmp de obiecte; în loc să le 
atribuie un subiect, le deschide un ansamblu de poziţii subiec- 
tive posibile; în loc să le fixeze limite, le introduce într-un 
domeniu de coordonare și de coexistenţă; în loc să le determine 
identitatea, le plasează într-un spaţiu în care ele sunt investite, 
utilizate și repetate. Într-un cuvânt, ceea ce a fost, astfel, 
descoperit nu este enunţul atomic — cu efectul său de sens, cu 
originea, bornele şi individualitatea lui — ci este câmpul de 
exercitare a funcţiei enunţiative şi condiţiile de care ea 
determină apariţia unor unităţi diverse (care pot să fie, dar nu 
obligatoriu, de ordin gramatical sau logic). Acum, însă, mă văd 
pus în faţa obligaţiei de a răspunde la două întrebări: ce va 
trebui să înțelegem, de acum înainte. prin sarcina. propusă 
inițial, de a descrie enunțţurile? Cum poate această teorie a 

enunțului să fie ajustată la analiza formațiunilor discursive care 
a fost schițată în absența ei? 


A 


l. Prima preocupare: fixarea vocabularului. Dacă acceptăm 
să numim performanță verbală — sau, mai bine, performantă 
lingvistică — orice ansamblu de semne produse în mod efectiv 
pornind de la o limbă naturală (sau artificială), vom putea să 
numim formulare actul individual (sau, la rigoare, colectiv) 
care duce la apariţia acestui grup de semne pe un materia! 
oarecare şi conform unei forme determinate; formularea repre- 
zintă un eveniment care, de drept cel puţin, este întotdeauna 
reperabil în funcţie de anumite coordonate spaţio-temporale, 
poate întotdeauna să fie raportat la un autor şi, eventual, poate 
să constituie prin el însuși un act specific (un act „perfor- 
mativ“, spun analiștii englezi); vom numi /rază sau propoziţie 
unitățile pe care gramatica și, respectiv, logica pot să le 
recunoască într-un ansamblu de semne: aceste unități pot să fie 
permanent caracterizate prin elementele ce figurează în 
cuprinsul lor și prin regulile de construcţie care le unesc; 
raportate la frază şi la propoziţie, întrebările privind originea, 
timpul, locul și contextul nu sunt decât subsidiare; întrebarea 
decisivă se referă la corectarea lor (fie şi doar sub forma 
„acceptabilităţii“). Vom numi enunț modalitatea de existență 
proprie acestui ansamblu de semne: modalitatea care îi permite 
să fie altceva decât o serie de urme, altceva decât o succesiune 
de mărci pe o substanță, altceva decât un obiect oarecare 
fabricat de o ființă umană; modalitatea care îi permite să se 
găsească în raport cu un domeniu de obiecte, să prescrie o 
poziţie definită oricărui subiect posibil, să se afle situat printre 
alte performanţe verbale și să fie, în sfârșit, dotat cu o 
materialitate repetabilă. Cât priveşte termenul de discurs, de 
care am uzat și abuzat aici în sensuri cât se poate de diferite, 
putem acum să înţelegem motivul echivocului său: în modul cel 
mai general și mai indecis cu putinţă, el desemna un ansamblu 


_ 
ta 
w 


Arheologia cunoașterii 


de performanţe verbale; iar prin discurs se înțelegea atunci ceea 
ce fusese produs (eventual, tot ceea ce fusese produs) în 
materie de ansambluri de semne. Dar se înțelegea, totodată, şi 
un ansamblu de acte de formulare, o serie de fraze sau de 
propoziţii. În sfârşit — şi acesta este sensul care a fost până la 
urmă privilegiat (cu primul slujindu-i drept orizont) —, 
discursul este constituit dintr-un ansamblu de secvențe de 
semne în măsura în care acestea sunt enunțuri, adică în măsura 
în care li se pot atribui modalităţi particulare de existenţă. Iar 
dacă voi reuşi să demonstrez, aşa cum mă voi strădui în cele ce 
urmează, că legea unei astfel de serii este tocmai ceea ce eu am 
numit până aici o formaţiune discursivă, dacă voi reuşi să 
demonstrez că aceasta constituie însuşi principiul de dispersie 
şi de repartizare, nu al formulărilor, nu al frazelor, nu ai propo- 
ziţiilor, ci al enunţurilor (în sensul pe care l-am atribuit acestui 
cuvânt), termenul de discurs va putea să fie fixat: el va fi an- 
samblul enunţurilor care ține de un acelaşi sistem de formare; 
şi voi putea, astfel, să vorbesc despre discursul clinic, despre 
discursul economic, despre discursul istoriei naturale, despre 
discursul psihiatric. 

Sunt conştient de faptul că aceste definiţii nu sunt, în cea 
mai mare parte a lor, conforme cu uzul curent: lingviştii 
obișnuiesc să dea cuvântului „discurs“ un sens cu totul diferit; 
logicienii şi analiștii folosesc altfel termenul de enunţ. Eu nu 
urmăresc, însă, să transfer aici, într-un domeniu care nu aştepta 
decât această rază de lumină, un joc de concepte, o formă de 
analiză sau o teorie care ar fi fost formate în altă parte; nu caut 
să utilizez un model aplicându-l, cu eficacitatea care îi e 
proprie, unor conţinuturi noi. Fireşte, aceasta nu din cauză că aş 
dori să contest valoarea unui astfel de model; nu pentru că aş 
căuta, înainte chiar de a-l fi pus la încercare, să-i limitez 
importanța şi să indic în mod imperios pragul pe care el n-ar 
trebui să-l depăşească; ci pentru că aş dori să fac să apară o 
posibilitate descriptivă, să schițez domeniul de care ea este 
susceptibilă, să-i definesc limitele şi autonomia. Această 
posibilitate descriptivă se articulează pe altele, diferite, şi nu 
derivă din ele. 

Se observă. în special, că analiza enunțurilor nu pretinde a 
fi o descriere totală, exhaustivă a „limbajului“ sau a „ceea ce a 
fost spus“. În masa implicată de performanţele verbale, ea se 
situează la un nivel particular, care trebuie dega jat din celelalte, 
caracterizat în raport cu ele și abstras. Ea, mai cu seamă, nu ia 
locul unei analize logice a propoziţiilor, unei analize grama- 
ticale a frazeloi sau unei analize psihologice ori contextuale a 
formulărilor: constituie o modalitate diferită de a trata 
performanţele verbale, de a le disocia complexitatea, de a izola 
termenii ce se intersectează în cadrul lor şi de a repera diversele 
regularități de care ele ascultă. Aşezând enunţul în fața frazei şi 
propoziției, nu se încearcă să se regăsească o totalitate pierdută, 
dar nici să se reînvie — după cum nu ne invită atâtea nostalgii 
ce nu se lasă reduse la tăcere — plenitudinea cuvântului viu, 
bogăția verbului ori unitatea profundă a Logosului. Analiza 
enunţurilor corespunde unui nivel particularizat de descriere. 


2. Enunţul nu este, prin urmare, o unitate elementară care ar 
veni să se adauge sau să se amestece printre unităţile descrise 
de gramatică şi de logică. El nu poate fi izolat pentru același 
motiv ca şi o frază, o propoziţie sau un act de formulare. A 
descrie un enunţ nu înseamnă a izola și a caracteriza un seg- 
ment orizontal; ci a defini condiţiile în care s-a exercitat funcţia 
ce a conferit unei serii de semne (care nu este neapărat 
gramaticală şi nici logic structurată) o existenţă, şi încă una 
specifică. Existenţă care o face să apară drept altceva decât o 
pură urmă, mai curând ca un raport cu un domeniu de obiecte; 
drept altceva decât rezultatul unei acţiuni sau al unei operaţii 
individuale, şi mai curând ca un joc de poziţii posibile pentru 
un subiect; drept altceva decât o totaiitate organică, autonomă, 
închisă în sine şi susceptibilă să confere singură un sens, şi mai 
curând ca un element într-un câmp de coexistență; drept altceva 
decât un eveniment pasager sau un obiect inert, şi mai curând 
ca o materialitate repetabilă. Descrierea enunţurilor se adre- 
sează, pe o dimensiune întrucâtva verticală, condiţiilor de exis- 
tență ale diferitelor ansambluri seninificative. De aici, urmă- 
torul paradox: ea nu încearcă să ocolească (contourner) 

performanţele verbale pentru a descoperi un element ascuns în 
spatele lor sau dedesubtul suprafeţei lor aparente, un sens secret 
ascuns în ele sau care se manifestă prin intermediul lor fără s-o 
spună; cu toate acestea însă, enunţul nu este deloc vizibil în 
mod imediat; el nu se oferă într-un mod la fel de manifest ca o 
structură gramaticală sau logică (chiar dacă aceasta din urmă 
nu este pe de-a-ntregul clară, chiar dacă este foarte greu de 
elucidat). Enunţul este în același timp non-vizibil şi ne-ascuns. 

Ne-ascuns, prin definiţie, dat fiind că el caracterizează 
modalităţile de existenţă proprii unui ansamblu de semne 
produse în mod efectiv. Analiza enunţiativă nu poate lua vreo- 
dată în discuţie altceva decât lucruri spuse, fraze care au fost 
realmente pronunţate sau scrise, elemente semnificative care au 
fost trasate sau articulate — şi, mai exact, acea singularitate care 
le face să existe, le oferă privirii, lecturii, unei reactivări 
eventuale, miilor de utilizări şi de transformări posibile, în rând 
cu celelalte lucruri, dar altfel decât celelalte lucruri. Ea nu se 
poate referi decât la performanţe verbale înfăptuite, deoarece le 
analizează la nivelul existenţei lor: descriere a lucrurilor spuse, 
exact în măsura în care acestea au fost spuse. Analiza 
enunţiativă este, prin urmare, o analiză istorică, dar care se 
păstrează în afara oricărei interpretări, ea nu cere lucrurilor 
spuse să declare ce ascund, ceea ce s-a spus prin ele şi fără voia 
lor, ne-spus-ul (le non-dit) pe care ele îl acoperă, viermuiala de 
gânduri, imagini și fantasme ce le bântuie; ci, dimpotrivă, în ce 
mod există ele, ce înseamnă pentru ele faptul de a fi fost 
manifestate, de a fi lăsat urme și de a locui acolo, pentru o 
reutilizare eventuală; ce înseamnă pentru ele faptul de a fi 
apărut — ele și nu altele în locul lor. Din acest punct de vedere, 
nu se poate vorbi de enunţuri latente: căci vizată este tocmai 
patenţa (lu patence) limbajului efectiv. 

Teză dificil de susținut. Știm foarte bine — şi poate chiar încă 
de când oamenii vorbesc — că de multe ori lucrurile sunt spuse 
unele în locul altora; că o aceeaşi frază poate să aibă simultan 
două semnificaţii diferite; că un sens manifest, acceptat fără 
dificultate de toată lumea, poate să ascundă un altul, esoteric 
sau profetic, pe care o descifrare ceva mai subtilă sau pura 

eroziune provocată de timp vor sfârşi prin a-l scoate la lumină; 
că sub o formulare vizibilă, o alta poate să guverneze. coman- 
dând-o, îndesând-o, perturbându-o pe cea dintâi, impunându-i o 
articulare ce nu-i aparține decât sieși;, pe scurt, că într-un fel 
sau în altul, lucrurile spuse spun mai mult decât ceea ce zic ele 
însele. În fapt însă, aceste efecte de redublare sau dededublare, 
acest ne-spus (non-dit) care este, totuși, spus (dir) nu afectează 
enunţul, cel puţin aşa cum a fost el definit aici. Polisemia — care 
autorizează hermeneutica şi descoperirea unui alt sens — are în 
vedere fraza şi câmpuriie semantice pe care aceasta le pune în 
joc: unul şi acelaşi ansamblu de cuvinte poate prilejui mai 
multe sensuri şi mai multe construcții posibile; aşadar, pot 
exista semnificaţii diferite, întrețesute sau în alternanță, dar 
având la bază un soclu enunţiativ care rămâne acelaşi. La fel, 
reprimarea unei performanţe verbale de către o alta, substituirea 
sau interferența lor reprezintă niște fenomene ce aparțin 
nivelului formulării (chiar dacă au incidenţe şi asupra structu- 
rilor lingvistice și logice); dar enunţul însuşi nu este câtuşi de 
puțin afectat de această dedublare sau refulare, deoarece el 
reprezintă modalitatea de existență a performanței verbale așa 
cun! a fost aceasta efectuată. Enunţul nu poate fi considerat 
drept rezultatul cumulativ sau cristalizarea mai multor enunțuri 
confuze, abia articulate. ce se resping unele pe altele. Enunţul 
nu este bântuit de prezența ascunsă a ne-spus-ului (du non-dit), 
a semnificaţiilor ascunse, a reprimărilor; din contră: maniera în 
care aceste elemente ascunse funcţionează și în care ele pot să 
fie restituite depinde de modalitatea enunţiati vă ca atare: se știe 
că „ne-spus*“-ul („le non-dir“), „reprimatul“ nu este același — 
nici în structura şi nici în efeztul său —, când este vorba de un 
enunț matematic şi de un enunţ economic, de o autobiografie şi 
de relatarea unui vis. 

Totuși, tuturor acestor modalităţi diferite ale ne-spus-ului ce 
pot fi reperate pe fondul câmpului enunţiativ, se cuvine, fără 
doar şi poate, să le adăugăm o lipsă (un manque) care, în loc 
să fie lăuntrică, este corelativă acestui câmp și joacă un rol în 
determinarea propriei sale existenţei. Pot, într-adevăr, să existe 
— şi chiar există, fără îndoială, întotdeauna — în condiţiile de 

emergență ale enunţurilor, excluderi, limite sau lacune ce le 
decupează referenţialul, care validază o singură serie de moda- 
lităţi. circumscriu şi închid în ele însele grupe de coexistenţă şi 
împiedică anumite forme de utilizare. Nu trebuie, însă, să 
confundăm, nici în ceea ce priveşte statutul şi nici în ceea ce 
priveşte efectele, lipsa caracteristică a unei regularităţi enunţia- 
tive cu semnificaţiile ascunse în ceea ce se găseşte formulat în 
cadrul ei. 


3. Or, faptul că enunţul nu este ascuns nu-l face automat 
vizibil; el nu se oferă percepției, ca purtător manifest al 
propriilor lui limite și caractere. Este nevoie de o anumită 
conversiune a privirii şi a atitudinii pentru a-l putea recunoaște 
şi examina ca atare. Este, poate, cunoscut prea bine şi, astfel, se 
derobează în permanenţă; este, poate, asemănător acelor 
transparențe familiare nouă care, deși nu ascund nimic în 
densitatea lor, nici nu se oferă în deplină claritate. Nivelul 
enunţiativ se schițează în chiar proximitatea sa. 

Există, pentru aceasta, mai multe motive. Primul dintre ele 
a fost deja spus: enunţul nu reprezintă o unitate alăturată — 
deasupra sau dedesubtul — frazelor sau propoziţiilor; el se află 
întotdeauna investit în unităţi de acest gen sau chiar în secvențe 
de semne ce nu ascultă de legile acestora (şi care pot să fie 
liste, serii întâmplătoare, tabele; el caracterizează nu ceea ce se 
oferă prin intermediul lor, sau felul î în care ele sunt delimitate, 
ci însuşi faptul că ele sunt date şi felul în care acest fapt are loc. 
El posedă acea cvasi-invizibilitate a lui „există“, care se face 
nevăzut în lucrul despre care se poate spune: „există cutare sau 
cutare lucru“. 

Alt motiv: structura semnificantă a limbajului trimite în 
permanenţă la altceva; în limbaj, obiectele sunt desemnate, 
sensul este vizat, iar subiectul este indicat printr-un anumit 
număr de semne, chiar dacă nu apare prezent în el însuşi. 
Limbajul pare întotdeauna locuit de Celălalt, de altundeva, de 
ceva distanțat, de ceva îndepărtat; este măcinat de absenţă. Nu 
constituie el, oare, locul de apariţie a altceva decât el însuși, iar 
prin această funcţie a sa. propria lui existenţă nu pare cumva a 

se spulbera? Or, dacă vrem să descriem nivelul enunțiativ, 
trebuie să luăm în considerare însăşi această existenţă; să 
interogăm limbajul nu pe direcţia la care el trimite, ci pe 
dimensiunea care ni-l oferă; să neglijăm puterea pe care o are 
el de a desemna, de a numi, de a arăta, de a face să apară, de 
a fi locul sensului și al adevărului, și de a insista, în schimb, 
asupra momentului — imediat solidificat, imediat prins în jocul 
semnificantului şi semnificatului — care determină existenţa sa 
singulară și limitată. Este vorba de o suspendare, în examinarea 
limbajului, nu numai a punctului de vedere al semnificatului 
(cum se obișnuiește în momentul de faţă), ci și a punctului de 
vedere al semnificantului, pentru a da la iveală faptul că există, 
şi într-un caz și în celălalt, în raport cu anumite domenii de 
obiecte și cu anumiţi subiecți posibili, în raport cu alte formu- 
Jări și cu unele reutilizări eventuale, limbaj pur şi simplu. 
Ultimul motiv, în sfârșit, al acestei cvasi-invizibilități a 
enunțului: el este presupus de toate celelalte analize ale 
limbajului, fără ca acestea să fie vreodată nevoite să-l pună în 
evidenţă. Pentru ca limbajul să poată fi luat drept obiect, 
descompus în niveluri distincte, descris și analizat, trebuie să 
existe un „dat enunțţiativ“ care va fi întotdeauna determinat şi 
non-infinit: analiza unei limbi se efectuează întotdeauna pe un 
corpus de cuvinte și de texte; interpretarea și actualizarea 
semnificaţiilor implicite se bazează mereu pe un grup delimitat 
de fraze; analiza logică a unui sistem presupune, în rescrierea 
într-un limbaj formal, un ansamblu dat de propoziţii. În ceea ce 
priveşte nivelul enunțţiativ, acesta este de fiecare dată neutra- 
lizat: fie pentru că se definește numai ca un eșantion repre- 
zentativ care permite degajarea unor structuri indefinit aplica- 
bile; fie pentru că se eschivează într-o pură aparenţă, în spatele 
căreia trebuie să se dezvăluie adevărul unei alte vorbiri; fie, în 
sfârșit, pentru că trece drept o substanţă indiferentă care ser- 
vește ca suport unor relaţii formale. Faptul că este de fiecare 
dată indispensabil pentru ca analiza să poată avea loc îi suprimă 
orice fel de pertinență pentru analiza însăși. lar dacă adăugăm 
şi faptul că toate aceste descrieri nu se pot efectua decât consti- 
tuind ele însele ansambluri finite de enunţuri, vom înţelege în 

același timp de ce câmpul enunţiativ le înconjoară din toate 
părțile, de ce ele nu se pot desprinde din el și de ce nu-l pot lua 
ca temă în mod direct. A cerceta enunţurile în ele însele nu va 
însemna, prin urmare, a căuta, dincolo de toate aceste analize 
și la un nivel mai profund, un anumit secret sau o anumită 
rădăcină a limbajului pe care ele ar fi omis-o; ci înseamnă a 
încerca să faci vizibilă și analizabilă această atât de apropiată 
transparenţă care constituie elementul posibilităţii lor. 

Nici ascuns, nici vizibil, nivelul enunţiativ se situează la 
limita limbajului: el nu este, în interiorul acestuia, un ansamblu 
de caractere care s-ar oferi, fie şi într-un mod nesistematic, 
experienţei nemijlocite; nu este, însă, în spatele limbajului, nici 
restul enigmatic și tăcut pe care el nu-l traduce. El definește 
modalitatea propriei sale apariţii: periferia — mai curând decât 
organizarea intemă, suprafața — mai curând decât conţinutul. 
Dar faptul că această suprafață enunţiativă poate fi descrisă 
dovedește că „datul“ (le donne) limbajului nu constă pur și 
simplu în sfâșierea unei muţenii fundamentale; că vorbele, 
frazele, semnificaţiile, afirmaţiile, înlănțuirile de propoziții nu 
se sprijină direct pe noaptea primară a unei tăceri; ci că brusca 
apariţie a unei fraze, fulgerul sensului, neașteptatul index al 
desemnării izvorăsc tot în domeniul de exercitare al unei funcții 
enunțţiative; că între limbajul aşa cum este el citit și auzit, dar 
şi aşa cum este el deja vorbit, și absenţa oricărei formulări nu 
se află viermuiala lucrurilor abia spuse, a tuturor frazelor 
rămase suspendate, a gândurilor numai pe jumătate verbalizate, 
a acelui monolog infinit din care numai câteva fragmente ies la 
lumină; ci, înainte de orice — sau, în tot cazul, înaintea lui (căci 
el depinde de ele) — condiţiile de care ascultă efectuarea func- 
ției enunțiative. Acest fapt mai dovedește, totodată, și că este 
zadarnic să căutăm, dincolo de analizele structurale, formale 
sau interpretative ale limbajului, un domeniu eliberat, în sfârșit, 
de orice pozitivitate, în care libertatea subiectului, efortul fiinţei 
umane sau deschiderea unei destinări transcendentale ar putea 
să se desfășoare nestingherite. Nu este cazul să se obiecteze 
împotriva metodelor lingvistice și analizelor logice: „Ce faceţi 
voi — după ce ați spus atâtea lucruri despre regulile lui de 


Descrierea eminţurilor 139 


construcție — cu limbajul însuși, în plenitudinea corpului său 
viu? Ce faceţi cu această libertate, cu acest sens prealabil orică- 
rei semnificaţii, fără de care nu ar exista indivizi ce se înțeleg 
unii cu alții în lucrarea mereu reîncepută a limbajului? Nu știți 
că, o dată depăşite sistemeie închise care fac posibil infinitul 
discursului, fără însă a fi în stare să-l întemeieze şi să dea 
seama de el, ceea ce găsim este indiciul unei transcendenţe sau 
este opera ființei umane? Ştiţi oare că nu ați descris decât 
câteva caractere ale unui limbaj a cărui emergenţă și al cărui 
mod de a fi sunt total ireductibile analizelor voastre?“ Astfel de 
obiecţii trebuie înlăturate: căci dacă este adevărat că avem de-a 
face aici cu o dimensiune ce nu aparţine nici logicii, nici 
lingvisticii, ea nu este, totuși, nici transcendenţa restaurată, nici 
drumul redeschis către originea inaccesibilă şi nici constituirea, 
de către ființa umană, a propriilor ei semnificații. Limbajul, în 
instanța apariţiei sale şi a modului său de a fi, este enunţul 
însuşi; în această calitate, el ţine de o descriere care nu este nici 
transcendentală nici antropologică. Analiza enunţiativă nu 
prescrie analizelor lingvistice sau logice o limită dincolo de 
care acestea ar trebui să renunţe și să-și recunoască neputinţa; 
ea nu trasează linia ce le închide domeniul; ci se desfăşoară 
doar într-o altă direcţie, ce le intersectează. Posibilitatea unei 
analize enunţiative — dacă am reușit s-o stabilim — trebuie să 
permită eliminarea încăpăţânării transcendentale pe care o 
anumită formă de discurs filosofic o opune tuturor analizelor 
limbajului, în numele fiinţei acestui limbaj şi al temeiului în 
care el ar trebui să-și stabilească originea. 


B 


Se cuvine să-mi îndrept acum atenţia către cel de-al doilea 
grup de întrebări: cum poate descrierea enunţurilor, astfel 
definită, să se ajusteze la analiza formațiunilor discursive, ale 
cărei principii le-am schițat ceva mai înainte? Şi invers: în ce 
măsură se poate afirma că analiza formațiunilor discursive este 
într-adevăr o descriere a enunţurilor, în sensul pe care tocmai 

l-am acordat acestui cuvânt? Este important să se răspundă 
acestor întrebări, deoarece întreprinderea de care sunt legat de 
atâţia ani, pe care o dezvoltasem într-un mod oarecum orb, dar 
căreia încerc acum — fie şi cu prețul unor reajustări și al îndrep- 
tării a numeroase erori și imprudenţe — să-i surprind profilul de 
ansamblu, trebuie să-și închidă cercul în acest punct. S-a putut, 
deja, observa: nu încerc, în paginile de faţă, să povestesc ce am 
vrut să fac altădată într-o analiză concretă sau în alta, proiectul 
pe care îl aveam în minte, obstacolele de care m-am izbit, 
abandonurile la care am fost silit, rezultatele mai mult sau mai 
puţin satisfăcătoare pe care am putut să le obţin; nu descriu o 
traiectorie efectivă pentru a arăta ceea ce ea ar fi putut să fie 
sau ceea ce ea va fi începând din clipa de față: încerc să 
elucidez în ea însăşi — cu scopul de a o măsura şi de a-i stabili 
exigenţele —, o posibilitate de descriere pe care am folosit-o 
fără a-i fi cunoscut prea bine rigorile şi resursele; mai curând 
decât să cercetez ce am spus și ce aş fi putut să spun, mă 
străduiesc să fac să reiasă, în regularitatea care îi e proprie și 
pe care nu o stăpânesc decât imperfect, ce anume făcea posibil 
ceea ce eu afirmam. Se observă, însă și faptul că eu nu dezvolt 
aici o teorie, în sensul strict şi tare al termenului: deducerea, 
pornind de la un anumit număr de axiome, a unui model 
abstract aplicabil într-un număr nedeterminabil de descrieri 
empirice. Unui astfel de edificiu, dacă el este în general posibil, 
nu i-a venit, cu siguranță, încă timpul. Nu inferez analiza 
formațiunilor discursive pornind de la o definiţie a enunţurilor 
care ar avea valoare de temei, după cum nu inferez nici natura 
enunţurilor pornind de la ceea ce sunt formaţiuniie discursive, 
așa cum acestea au putut fi abstrase dintr-o descriere sau alta; 
ci încerc să arăt cum poate să se organizeze, fără fisuri, fără 
contradicții, fără vreun arbitrar inter, un domeniu în care sunt 
puse în discuţie enunţurile, principiul lor de grupare, marile 
unități istorice pe care ele pot să le constituie precum și 
metodele ce permit descrierea lor. Nu procedez prin deducție 
lineară, ci mai degrabă prin cercuri concentrice, și merg când 
spre cele mai exterioare, când spre cele mai interioare dintre 
ele: plecând de la problema discontinuităţii în discurs și de la 

singularitatea enunţului (tema centrală), am căutat să analizez, 
la periferie, anumite forme de grupări enigmatice; însă princi- 
piile de unificare ce mi s-au dezvăluit atunci, și care nu sunt 
nici gramaticale, nici logice, nici psihologice, și care, în conse- 
cință, nu pot avea ca obiect nici fraze, nici propoziţii, nici re- 
prezentări, m-au obligat să mă întorc înspre centru, la problema 
enunțului; să încerc astfel să elucidez ce anume se cuvine să 
înțelegem prin enunţ. Și voi considera nu că am edificat un 
model! teoretic riguros, ci că am degajat un domeniu coerent de 
descriere, căruia, dacă nu i-am stabilit modelul, cel puţin i-am 
deschis și amenajat posibilitatea — dacă voi fi reușit să „închid 
cercul“ şi să demonstrez că analiza formațiunilor discursive este 
centrată într-adevăr pe o descriere a enunțului în ce are acesta 
mai specific. Într-un cuvânt, dacă voi fi izbutit să demonstrez că 
despre dimensiunile proprii enunţului este într-adevăr vorba în 
reperarea formațiunilor discursive. Mai mult decât de 
întemeierea în drept a unei teorii — și înainte de a putea să fac, 
eventual, acest lucru (nu ascund că regret că nu l-am reușit 
încă) —, este vorba, pentru moment, de stabilirea unei 
posibilități. 

Examinând enunţul, ceea ce am descoperit a fost o funcţie 
care are ca obiect ansambluri de semne, care nu se identifică 
nici cu „acceptabilitatea“ gramaticală, nici cu corectitudinea 
logică, și care necesită, pentru a putea să se exercite, urmă- 
toarele: un referenţial (care nu este propriu-zis un fapt, o stare 
de lucruri și nici măcar un obiect, ci un principiu de diferen- 
țiere); un subiect, (nu conştiinţa vorbitoare, nu autorul formu- 
lării, ci o poziţie ce poate fi ocupată, în anumite condiţii, de 
indivizi indiferenți), un câmp asociat (care nu este contextul 
real al formulării sau situaţia în care acesta a fost articulată, ci 
un domeniu de coexistenţă pentru alte enunţuri ), o materialitate 
(care nu reprezintă numai substanţa sau suportul articulării, ci 
un statut, reguli de transcriere, posibilități de utilizare sau de 
reutilizare). Or, ceea ce a fost descris sub denumirea de 
formaţiune discursivă sunt, în sens strict, grupuri de enunţuri. 
Altfel spus, ansambluri de performanţe verbale care nu sunt 
conectate între ele la nivelul frazelor prin legături gramaticale 

(sintactice sau semantice); Care nu sunt conectate între ele, la 
nivelul propozițiilor, prin legături logice (de coerenţă formală 
sau de înlănțuiri conceptuale); care nu sunt conectate între ele 
nici la nivelul formulărilor, prin legături psihologice 
(identitatea formelor de conştiinţă, constanţa mentalităților sau 
repetarea unui proiect); ci care sunt înlănțuite la nivelul 
enunțurilor. Ceea ce implică posibilitatea de a defini regimul 
general de care ascultă obiectele lor, forma de dispersie care 
repartizează în mod regulat lucrurile despre care ele vorbesc, 
sistemul referenţialelor lor; ceea ce implică, de asemenea, 
posibilitatea de a defini regimul general de care ascultă diferi- 
tele moduri de enunțare, repartizarea posibilă a poziţiilor su- 
biective şi sistemul ce le defineşte şi le prescrie; ceea ce im- 
plică, totodată, posibilitatea de a defini regimul comun tuturor 
domeniilor asociate, formele de succesiune, de simultaneitate, 
de repetiție de care acestea sunt susceptibile, precum și 
sistemul ce uneşte toate aceste câmpuri de coexistență; ceea ce 
implică, în sfârșit, posibilitatea de a defini regimul general de 
care ascultă statutul acestor enunțuri, felul în: care ele sunt 
instituționalizate, acceptate, folosite, reutilizate, combinate 
între ele, modul în care ele devin obiecte de apropriere, 
instrumente pentru dorințe şi interese, elemente pentru o 
strategie. A descrie enunţuri, a descrie funcţia enunțiativă pe 
care ele o manifestă, a analiza condiţiile în care se exercită 
această funcție, a parcurge diferitele domenii pe care ea le 
presupune, dar și felul în care ele se articulează înseamnă a 
proceda la punerea în evidență a ceea ce ar putea să se 
individualizeze ca o formaţiune discursivă. Sau, ceea ce echiva- 
lează cu a spune același lucru, dar în direcție opusă: forma- 
țiunea discursivă reprezintă sistemul enunţiativ general de care 
ascultă un grup de performanţe verbale, sistem care nu este 
singurul ce-l guvernează, dat fiind că el însuși ascultă, la rândul 
său, conform propriilor lui dimensiuni, de sistemele logic, 
lingvistic şi psihologic. Ceea ce a fost definit ca „formaţiune 
discursivă“ scandează planul general al lucrurilor spuse la 
nivelul specific al enunțurilor. Cele patru direcţii în care ea este 
analizată (formarea obiectelor, formarea poziţiilor subiective, 

formarea conceptelor și formarea opţiunilor strategice) 
corespund celor patru domenii în care se exercită funcția 
enunţiativă. lar dacă formațiunile discursive sunt libere în 
raport cu marile unităţi retorice ale textului și cărții, dacă ele nu 
au drept lege rigoarea unei arhitecturi deductive, dacă nu se 
identifică cu opera unui autor, aceasta este pentru că ele pun în 
joc nivelul enunţiativ cu regularităţile care îl caracterizează, iar 
nu nivelul gramatical al frazelor, cel logic al propoziţiilor sau 
cel psihologic al formulării. 

Pomind de aici, pot fi avansate câteva propoziţii care se 
găsesc în inima tuturor acestor analize. 


l. Se poate afirma că reperarea formațiunilor discursive, 
independent de celelalte principii de unificare, actualizează 
nivelul specific al enunţului; dar tot atât de bine se poate afirma 
şi că descrierea enunțurilor ori a modului în care se organizează 
nivelul enunţiativ conduce la individualizarea formațiunilor 
discursive. Cele două demersuri sunt egal justificate şi rever- 
sibile. Analiza enunţului și analiza formaţiunii sunt stabilite în 
mod corelativ. Când va fi să vină, în sfârșit, ziua întemeierii 
teoriei, o ordine deductivă va trebui definită efectiv. 


2. Un enunț aparţine unei formaţiuni discursive în același fel 
cum o frază aparţine unui text, iar o propoziţie unui ansamblu 
deductiv. Dar în timp ce regularitatea unei fraze e definită de 
legile unei limbi, iar aceea a unei propoziţii de legile unei 
logici, regularitatea enunţurilor este definită de formațiunea 
discursivă ca atare. Apartenența și legea ei sunt una; fapt câtuși 
de puţin paradoxal, deoarece formațiunea discursivă se 
caracterizează nu prin principii de construcție, ci printr-o 
dispersie de fapt, din moment ce ea nu este o condiţie de 
posibilitate pentru enunţuri, ci o lege de coexistenţă, și din 
moment ce enunţurile, la rândul lor, nu reprezintă” niște 
elemente interșan jabile, ci nişte ansambluri ce se caracterizează 
prin modalitatea lor de existență. 

3. Putem acum, prin urmare, să dăm un sens deplin definiţiei 
„discursului“ sugerate mai sus. Vom numi discurs un ansamblu 
de enunțuri în măsura în care ele țin de aceeași formaţiune 
discursivă; el nu formează o unitate retorică sau formală, infinit 
repetabilă şi căreia i se poate semnala (și, dacă e cazul, chiar 
explica) apariţia și utilizarea în istorie; el este constituit 
dintr-un număr limitat de enunţuri, pentru care este posibilă 
definirea unui ansamblu de condiţii de existență. Discursul 
astfel înţeles nu este o formă ideală și atemporală care ar avea, 
în plus, și o istorie; problema nu constă, așadar, în a ne întreba 
cum și de ce el a putut să apară și să capete contur într-un 
anumit punct al timpului; el este istoric în totalitate — fragment 
de istorie, unitate şi discontinuitate în sânul istoriei înseși, 
punând problema propriilor lui limite, a decupajelor sale, a 
transformărilor sale, a modurilor specifice ale temporalității 
sale mai curând decât pe aceea a apariţiei lui abrupte în 
mijlocul tuturor complicităților timpului. 

4. În sfârşit, ceea ce am numit „practică discursivă“ poate 
căpăta, acum, o precizare. Ea nu poate fi confundată cu operaţia 
expresivă prin care un individ formulează o idee, o dorință, o 
imagine; nici cu activitatea rațională ce poate fi exercitată 
într-un sistem de inferenţă; nici, în sfârșit, cu „competenţa“ 
unui subiect vorbitor în momentul în care acesta construieşte 
fraze gramaticale; practica discursivă reprezintă un ansamblu 
de reguli anonime, istorice, întotdeauna determinate în timpul 
şi în spaţiul care au definit condiţiile de exercitare ale funcţiei 
enunțţiative într-o epocă dată, şi pentru o arie socială, 
economică, geografică şi lingvistică dată. 


Nu îmi mai rămâne, acum, decât să răstorn analiza și, după 
ce am legat formațiunile discursive de enunţurile pe care ele le 
descriu, să caut utilizarea legitimă a acestor noțiuni într-o altă 
direcţie, spre exterior de data aceasta: ce anume putem să 
descoperim prin intermediul lor, cum pot ele să ocupe un loc 
printre alte metode de descriere, în ce măsură pot ele să 
modifice şi să redistribuie domeniul istoriei ideilor. Înainte, 

însă, de a efectua această răsturnare și pentru a putea s-o operez 
într-un plus de securitate, voi mai întârzia un moment în 
dimensiunea pe care tocmai am explorat-o, încercând să 
precizez ce impune și ce exclude analiza câmpului enunţiativ și 
a formațiunilor ce-l scandează. 


IV. Raritate, exterioritate, cumul 


Analiza enunţiativă ia în considerare un efect de raritate. 

În majoritatea timpului, analiza discursului se află plasată 
sub dublul semn al totalităţii și pletorei. Astfel, se arată felul în 
care diferitele texte cu care avem de-a face trimit unele la 
altele, se organizează într-o figură unică, intră în convergență 
cu diferite instituţii și practici şi posedă semnificaţii care pot fi 
comune unei întregi epoci. Fiecare element luat în considerare 
este socotit drept expresia unei totalități din care el face parte 
și care îl depășește. Se substituie, astfel, diversităţii lucrurilor 
spuse un soi de mare text uniform, niciodată articulat ca atare 
până acum, și care aduce pentru prima oară la lumină ceea ce 
oamenii „au vrut să spună“ nu numai prin vorbele și textele lor, 
prin discursurile şi scrierile lor, ci și prin instituţiile, practicile, 
tehnicile și obiectele pe care ei le produc. În comparație cu 
acest „sens“ implicit, suveran și comunitar, enunţurile, în 
proliferarea lor, apar ca supra-abundente, dat fiind că toate 
trimit numai la el, iar acest sens este singurul care constituie 
adevărul lor: pletoră, așadar, a elementelor semnificante în 
raport cu acest semnificat unic. Însă, deoarece acest sens prim 
și ultim își face simțită prezenţa prin intermediul formulărilor 
manifeste, dat fiind că el se ascunde sub ceea ce apare și care 
îl dedublează în secret, înseamnă, așadar, că fiecare discurs 
deţine puterea de a spune altceva decât ceea ce efectiv spune și 
de a învălui, astfel, o pluralitate de sensuri: pletoră, prin 
urmare, a semnificatului în raport cu un semnificant unic. 
Studiat în felul acesta, discursul este în același timp plenitudine 
şi bogăţie infinită. 


Raritate. exterioritate, cumul 147 


Analiza enunţurilor şi a formațiunilor discursive deschide o 
direcţie cu totul opusă: ea vrea să determine principiul conform 
căruia au putut să apară exclusiv acele ansambluri semnificante 
care au fost enunțate. Ea caută să stabilească o lege de raritate. 
Această sarcină comportă mai multe aspecte: 


— Ea porneşte de la principiul că torul nu este întotdeauna 
efectiv spus; în comparaţie cu ceea ce ar fi putut fi enunțat 
într-o limbă naturală, în comparaţie cu combinaţiile nelimitate 
ale elementelor lingvistice, enunţurile (oricât de numeroase) 
sunt mereu în deficit; ţinând cont de gramatică și de tezaurul 
de vocabular de care oamenii dispun într-o epocă dată, nu 
există, în total, decât relativ puţine lucruri care sunt spuse. Va 
fi căutat, prin urmare, principiul de rarefacţie sau, măcar, de 
incompletitudine al câmpului formulărilor posibile așa cum 
este acesta deschis de către limbă. Formaţiunea discursivă se 
manifestă, așadar, atât ca principiu de scandare în multitudinea 
încâlcită a discursurilor, cât şi ca principiu de vacuitate în 
câmpul limbajului. 


— Enunţurile sunt studiate la limita care le separă de ceea ce 
nu e spus, în instanţa care le face să apară excluzându-le pe 
toate celelalte. Nu se pune problema de a face să vorbească 
muţenia care le înconjoară și nici de a regăsi tot ceea ce, în ele 
şi alături de ele, a tăcut sau a fost redus la tăcere. Nu este vorba 
nici de a studia obstacolele care au împiedicat cutare 
descoperire, care au oprit cutare formulare, care au refulat 
cutare formă de enunţare, cutare semnificaţie inconștientă sau 
cutare raționalitate în devenire; ci de a defini un sistem limitat 
de prezenţe. Formaţiunea discursivă nu este, așadar, o totalitate 
în dezvoltare, având propriul său dinamism și propria ei inerție 
specifică, ducând cu sine, într-un discurs neformulat, ceea ce 
ea nu mai spune. ceea ce nu spune încă și ceea ce o contrazice 
pentru moment; nu este o germinaţie fertilă și anevoioasă, ci o 
repartizare de lacune, de goluri, de absențe, de limiie, de 
delimitări. 


— Totuşi, aceste „excluderi“ nu sunt puse în legătură cu vreo 
refulare sau reprimare; nu se presupune că rămâne ceva ascuns 
și subiacent sub enunţurile manifeste. Enunţurile sunt analizate 

nu ca ocupând locul altor enunțţuri, căzute sub linia de 
emergență posibilă, ci ca aflându-se întotdeauna la locul lor. 
Ele sunt reașezate într-un spaţiu care este desfășurat în 
totalitate şi care nu comportă nici o reduplicare. Nu există text 
subteran. Deci, nici pletoră. Domeniul enunţiativ se situează în 
întregime la propria lui suprafaţă. Aici. fiecare enunţ ocupă un 
loc care nu-i aparţine decât lui. Descrierea nu constă, aşadar, 
în privința unui enunț, în a regăsi ne-spus-ul căruia acesta îi 
ocupă locul (de quel non-dit il occupe le place); nici a felului 
în care enunţul ar putea fi redus la un text tăcut și comun; ci 
dimpotrivă, în a determina amplasamentul singular pe care el 
îl ocupă, care sunt ramificaţiile în sistemul formărilor ce 
permit reperarea localizării sale și modul în care el se izolează 
în câmpul dispersiei generale a enunţurilor. 


— Această raritate a enunțurilor, forma lacunară și fragmentară 
a câmpului enunţiativ, faptul că puţine lucruri pot fi efectiv 
spuse până la urmă, explică de ce enunţurile nu sunt, asemenea 
aerului pe care îl respirăm, o transparenţă infinită; ci lucruri ce 
se transmit și sunt conservate, care au o valoare și care fac 
obiectul unor tentative de apropriere; care sunt repetate, 
reproduse. transformate; cărora li se pregătesc circuite 
prestabilite şi li se conferă un statut instituţional; lucruri care 
sunt dedublate nu numai prin copiere și traducere, ci şi prin 
exegeză, comentariu şi proliferare internă a sensului. Deoarece 
enunțurile sunt rare, ele sunt strânse în totalităţi care le unifică 
şi, în același timp, sunt multiplicate sensurile care locuiesc 
fiecare enunţ în parte. 


Spre deosebire de toate aceste interpretări, a căror existenţă 
însăşi nu este posibilă decât graţie rarității efective a 
enunțurilor dar care, cu toate acestea, o ignoră, și, dimpotrivă, 
ia drept temă bogăţia compactă a ceea ce este spus, analiza 
formațiunilor discursive se întoarce spre această raritate ca 
atare; o ia drept obiect explicit; încearcă să-i determine siste- 
mul singular; și, prin chiar acest lucru, dă seama de faptul că 
poate să existe, în acest caz, interpretare. A interpreta este un 
mod de a reacţiona la sărăcia enunţiativă şi de a o compensa 
prin multiplicarea sensului; un mod de a vorbi pornind de la ea 

și în pofida ei. A analiza o formaţiune discursivă înseamnă, 
însă, a căuta legea acestei sărăcii, a o măsura și a-i determina 
forma specifică. Înseamnă, prin urmare, a cântări „,valoa- 
rea“ enunţurilor. Valoare ce nu e definită de adevărul lor și care 
nu e decisă de prezenţa unui conţinut secret; dar care le carac- 
terizează locul pe care acestea îl ocupă, capacitatea de 
circulație și de schimb precum și posibilitatea lor de transfor- 
mare nu numai în economia discursurilor, ci și în adminis- 
trarea, în general, a tuturor tipurilor de izvoare rare. Astfel 
conceput, discursul încetează a mai fi ceea ce este el pentru 
atitudinea exegetică: o comoară inepuizabilă din care pot fi 
extrase mereu noi bogății, de fiecare dată imprevizibile; pro- 
videnţă care a vorbit întotdeauna dinainte, deja, și care ne face 
să auzim, atunci când ne pricepem să ascultăm, oracole retro- 
spective; el apare sub forma unui bun — finit, limitat, dezirabil, 
util —, care are propriile lui reguli de apariţie, dar şi propriile 
condiţii de apropriere și de folosire; un bun care pune, drept 
consecință, încă din momentul existenţei sale (și nu doar în 
„aplicaţiile“ lui „practice“) problema puterii; un bun care 
constituie, prin însăşi natura sa, obiectul unei lupte, și chiar al 
unei lupte politice. 

Altă trăsătură caracteristică: analiza enunţurilor le tratează 
pe acestea în forma sistematică a exteriorităţii. De obicei, de- 
scrierea istorică a lucrurilor spuse este traversată în întregime 
de opoziţia dintre interior și exterior; și comandată pe de-a-ntre- 
gul de misiunea revenirii de la această exterioritate — care nu ar 
fi altceva decât contingenţă sau pură necesitate materială, corp 
vizibil sau traducere incertă — către nucleul esenţial al 
interiorităţii. A întreprinde istoria a ceea ce a fost spus înseam- 
nă, atunci, a reface în sens invers travaliul expresiei: a reveni 
de la enunţurile conservate de-a lungul timpului şi risipite prin 
întreg spaţiul către secretul lăuntric care le-a precedat, s-a 
depus în ele și a fost, acolo (în toate sensurile cuvântului), 
trădat. În felul acesta este degajat nucleul subiectivității 
întemeietoare. Subiectivitate care rămâne întotdeauna retrasă în 
raport cu istoria manifestă; și care află, ded&subtul evenimen- 
telor, o altă istorie, mai serioasă, mai tainică, mai 

fundamentală, mai apropiată de origine, mai intim legată de 
orizontul ei ultim (şi, prin urmare, mai stăpână peste 
determinările sale). Această istorie diferită, care curge pe sub 
istoria manifestă ce anticipează neîncetat asupra ei înseși și 
adună la nesfârşit trecutul, ar putea foarte bine fi descrisă — în 
mod sociologic sau psihologic — ca evoluţie a mentalităților, i 
se poate oricând acorda un statut filosofic în opera de reuni- 
ficare a Logosului sau în teleologia raţiunii; putem prea bine, 
în sfârșit, să ne preocupăm de purificarea ei prin problematica 
unei urme care ar fi, înaintea oricărui cuvânt, deschidere a în- 
scrierii şi distanţare a timpului amânat — de fiecare dată, este 
vorba de o reinvestire a aceleiași teme istorico-transcendentale. 
Temă de care analiza enunţiativă încearcă să se debaraseze 
pentru a restitui enunţurile purei lor dispersii. Pentru a putea să 
le analizeze într-o exterioritate fără doar și poate paradoxală, 
dat fiind că nu trimite la nici o formă adversă de interioritate. 
Pentru a putea să le privească în discontinuitatea lor, fără a fi 
obligată să le raporteze, printr-una din acele decalări care le 
scoate din circuit şi le face neesenţiale, la o deschidere sau la o 
diferenţă cu mult mai fundamentală. Pentru a putea să surprindă 
însăși eruperea lor, în locul și la momentul în care aceasta s-a 
produs. Pentru a putea să regăsească incidenţa lor de eveniment. 
Este cert că, în loc de exerioritate, mai convenabil ar fi să 
vorbim despre „neutralitate“, dar și acest cuvânt trimite cu mult 
prea mare ușurință la o suspendare a credinţei, la o dispariţie 
sau la o punere între paranteze a oricărei poziţii de existență, 
când problema care se pune este de a regăsi acel exterior în 
care să se repartizeze evenimentele enunţiative, în relativa lor 
raritate, în vecinătatea lor lacunară, în spaţiul lor desfășurat. 


— Această sarcină presupune un câmp al enunţurilor care să nu 
fie descris ca o „traducere“ a unor operaţii sau procese ce se 
derulează în altă parte (în gândirea oamenilor, în conștiința sau 
inconştientul lor, în sfera constituirilor transcendentale ); ci 
care să fie acceptat, în modestia lui empirică, drept locul unor 
evenimente, regularități, raportări, modificări determinate, ca 
și al unor transformări sistematice; pe scurt, care să fie tratat 
nu ca rezultatul sau urma a altceva, ci ca un domeniu practic 

autonom (chiar dacă dependent) și care poate să fie descris la 
propriul său nivel (chiar dacă se cere articulat pe altceva decât 
pe el însuși ). 


— Ea presupune, de asemenea, ca acest domeniu enunţiativ să 
nu fie raportat nici la un subiect individual, nici la ceva de 
ordinul conștiinței colective şi nici la o subiectivitate transcen- 
dentală; ci să fie descris ca un câmp anonim a cărui confi- 
guraţie definește locul posibil al subiecţilor vorbitori. Se 
cuvine să nu mai situăm enunţurile în raport cu o subiectivitate 
suverană, ci să recunoaştem în diferitele forme ale 
subiectivităţii vorbitoare efecte caracteristice câmpului 
enunțţiativ. 


— În consecinţă, ea presupune ca în transformările, în seriile 
succesive și în derivaţiile sale, câmpul enunțurilor să nu mai 
asculte de temporalitatea conștiinței ca de modelul său necesar. 
Nu trebuie să sperăm — cel puţin nu la acest nivel și în această 
formă de descriere — să putem scrie o istorie a lucrurilor spuse 
care să fie, cu perfectă îndreptăţire, totodată în forma sa, în 
regularitatea și în natura sa, istoria unei conștiințe — individua- 
le sau anonime —, a unui proiect, a unui sistem de intenții, a 
unui ansamblu de finalități. Timpul discursurilor nu reprezintă 
traducerea, într-o cronologie vizibilă, a timpului obscur al 
gândirii. 


Analiza enunţurilor se efectuează, prin urmare, fără trimi- 
tere la un cogito. Ea nu pune întrebarea cu privire la cel care 
vorbește, care se manifestă sau se ascunde în ceea ce spune, 
care își exercită, luând cuvântul, libertatea sa suverană sau care 
se supune fără s-o ştie unor constrângeri pe care le percepe cu 
dificultate. Ea se situează, în fapt, la nivelul lui „se spune“ — iar 
prin aceasta se cuvine să înțelegem nu un soi de opinie comună, 
de reprezentare colectivă ce s-ar impune fiecărui individ în 
parte; nici o mare voce anonimă care ar vorbi în mod obliga- 
toriu prin intermediul discursurilor fiecăruia; ci ansamblul 
lucrurilor spuse, relaţiile, regularităţile și transformările ce pot 
fi observate în cadrul lui, domeniul în care anumite figuri, 
anumite intersectări semnalează locul singular al unui subiect 

vorbitor și pot primi denumirea de autor. „Nu contează cine 
vorbeşte“, dar ceea ce se spune, nu se spune din oricare loc. Cel 
care vorbeşte se află prins în chip necesar în jocul unei 
exteriorități. 

A treia trăsătură a analizei enunţiative: ea se adresează unor 
forme specifice de cumul, care nu pot fi identificate nici cu o 
interiorizare sub forma amintirii și nici cu o totalizare indife- 
rentă a documentelor. De obicei, atunci când se analizează 
discursuri deja efectuate, acestea sunt considerate ca fiind 
afectate de o esenţială inerție: hazardul le-a conservat, sau grija 
oamenilor și iluziile pe care aceştia au putut să și le facă cu 
privire la valoarea și la nemuritoarea demnitate a vorbelor lor; 
dar ele nu mai sunt, în prezent, decât nişte organisme 
îngrămădite sub praful bibliotecilor, dormind un somn în care 
nu au încetat să alunece încă din momentul când au fost 
pronunţate, când au fost uitate iar efectul lor vizibil s-a pierdut 
în timp. Ele sunt cel mult susceptibile de a fi, în chip fericit, 
luate din nou în seamă și în grijă prin intermediul lecturii; pot, 
cel mult, să se dovedească purtătoare ale unor mărci care să 
trimită la instanța enunţării lor; în cel mai bun caz, aceste 
mărci, o dată descifrate, pot să elibereze, prin intermediul unui 
soi de memorie ce traversează timpul, semnificaţii, gânduri, 
dorințe, fantasme îngropate. Acești patru termeni — lectură — 
urmă -— descifrare — memorie (oricare ar fi privilegiul ce se 
acordă unuia sau altuia dintre ei, și oricare ar fi extensia meta- 
forică ce i se conferă şi care-i permite să-i subsumeze pe ceilalţi 
trei) — definesc sistemul care ne permite, în mod obișnuit, să 
smulgem discursul trecut din inerția ce-l caracterizează și să 
regăsim, pentru o clipă, ceva din vivacitatea lui pierdută. 

Or, ceea ce este propriu analizei enunţiative nu e faptul de 
a trezi textele din somnul lor actual pentru a le regăsi, 
incantându-le mărcile încă vizibile pe suprafaţa lor, fulgerul 
nașterii; dimpotrivă, este vorba de a le urmări de-a lungul 
somnului lor sau, mai curând, de a scoate temele înrudite ale 
somnului, uitării, originii pierdute, şi de a căuta acel mod de 
existenţă care poate să caracterizeze enunţurile, independent de 
enunțarea lor, în desimea timpului în care ele subzistă, sunt 


a 

conservate, reactivate și utilizate, dar în care ele sunt, totodată, 
dar nu ca urmare a unei destinări originare, uitate şi, eventual, 
chiar distruse. 


— Această analiză presupune ca enunţurile să fie privite în 
remanența proprie lor, dar care nu este aceea a unei trimiteri 
— mereu actualizabile — la evenimentul trecut al formulării lor. 
A spune că enunţurile sunt remanente nu înseamnă a spune că 
ele persistă în câmpul memoriei sau că este posibilă regăsirea 
a ceea ce elc au vrut să spună; ci că ele se conservă graţie unui 
anumit număr de suporturi şi de tehnici materiale (dintre care 
cartea nu este, bincînțeles, decât un exemplu). în funcție de 
anumite tipuri de instituții (printre altele, biblioteca) și prin 
anumite modalități statutare (care nu sunt aceleaşi după cum 
este vorba de un text religios. de o reglementare de drept sau 
de un adevăr științific). Mai înseamnă, totodată, și că ele sunt 
investite în tehnici care le pun în aplicare în practici care 
derivă din ele, în raporturi sociale care s-au constituit — sau 
modificat — prin intermediul lor. Mai înseamnă, în sfârşit, şi că 
lucrurile nu au câtuşi de puţin același mod de existenţă. același 
sistem de relații cu ceea ce le înconjoară, aceleași scheme de 
folosire şi aceleași posibilităţi de transformare după ce au fost 
spuse. Departe ca această menţinere de-a lungul timpului să 
reprezinte prelungirea accidentală sau fericită a unei cexistențe 
făcute să dispară o dată cu clipa, remanenţa face cu deplină 
îndreptăţire parte din enunţ: uitarea și distrugerea nu 
reprezintă, într-o anumită privință, decât gradul zero al acestei 
remanenţe. Pe fondul pe care ea îl constituie, jocurile memoriei 
şi ale amintirii pot să se desfăşoare în voie. 


— Această analiză presupune, de asemenea, și ca enunţurile să 
fie tratate conform formei de aditivitate care le este specifică. 
Într-adevăr, tipurile de grupare între enunţuri succesive nu sunt 
pretutindeni aceleaşi și cle nu procedează niciodată prin simplă 
îngrămădire sau juxtapunere de elemente succesive. Enunţurile 
matematice nu se adiţionează unele altora la fel ca textele 
religioase sau ca actele de jurisprudentă (au. și unele și altele, 
un mod specific de a se compune. de a se anula, de a se 
exclude, de a se completa. de a forma grupuri mai mult sau 
mai puţin de nedisociat şi dotate cu proprietăţi singulare). În 

plus, aceste forme de aditivitate nu sunt date o dată pentru 
totdeauna şi nici pentru o categorie determinată de enunţuii: 
observaţiile medicale din zilele noastre alcătuiesc un corpus 
care nu ascultă de aceleași legi de compoziţie ca şi culegerile 
de cazuri din secolul al XVIII-lea; matematicile moderne 


nu-și acumulează enunţurile după acelaşi model cu geometria 
lui Euclid. 


— Analiza enunţiativă presupune, în sfârşit, luarea în 
considerare a fenomenelor de recurenţă. Orice enunţ comportă 
un câmp de elemente antecedente prin raportare la care el se 
situează. dar pe care arc puterea să le redistribuie conform 
unor noi raporturi. El își constituie propriul său trecut. îşi 
defineşte, din masa a ceea ce îi precedă. propria-i filiaţie, 
redesenează ceea ce-l face posibil sau necesar, cxclude ceea ce 
nu poate să fie compatibil cu el. Iar enunţul postulează acest 
trecut enunţiativ ca adevăr câştigat, ca un cveniment care s-a 
produs, ca o formă ce poate fi modificată. ca o materie bună 
de transformat și ca un obiect despre care se poate vorbi etc. 
În comparaţie cu toate aceste posibilităţi de recurenţă, 
memoria şi uitarea, redescoperirea sensului sau reprimarea lui, 
departe de a constitui niște legi fundamentale, nu reprezintă 
decât nişte figuri singulare. 


Descrierea enunţurilor şi a formațiunilor discursive trebuie, 
aşadar, să se elibereze de sub tutela imaginii atât de frecvente 
şi atât de încăpăţânate a reîntoarcerii. Ea nu pretinde a reveni, 
pe deasupra unui timp care nu ar fi decât cădere, latenţă, uitare, 
îngropare sau rătăcire, la momentul fundamental când cuvântul 
nu era încă angajat în nici o materialitate, nu era destinat nici 
unei persistențe și se menținea în dimensiunea nedeterminată a 
deschiderii. Ea nu încearcă să constituie, pentru acel deja-spus 
(le deja-dit ) momentul paradoxal al celei de-a doua lui naşteri: 
nu invocă o auroră aflată pe punctul de a reveni. Ci dimpotrivă, 
tratează enunţurile în masa densă a cumulului în care ele sunt 
prinse şi pe care acestea nu încetează, totuşi, s-o modifice. s-o 
tulbure, s-o răstoarne şi uneori chiar s-o distrugă. 

A descrie un ansamblu de enunţuri nu ca pe o totalitate în- 
chisă şi pletorică a unei semnificaţii, ci ca pe o figură lacunară 

şi ciopârţită; a descrie un ansamblu de enunţuri nu prin referire 
la interioritatea unei intenţii, a unei gândiri sau a unui subiect, 
ci conform dispersiei unei exteriorităţi; a descrie un ansamblu 
de enunțuri nu pentru a regăsi în ele momentul sau urma 
originii, ci formele specifice ale unui cumul nu înseamnă, cu 
siguranță, a da naştere unei interpretări, a descoperi un 
fundament, a degaja acte de constituire; nu înseamnă nici a 
decide în privinţa unei raţionalități şi nici a parcurge o teleo- 
logie. Înseamnă a stabili ceea ce m-aş grăbi să numesc o 
pozitivitate. A analiza o formaţiune discursivă înseamnă, așa- 
dar, a trata un ansamblu de performanţe verbale la nivelul 
enunţurilor şi al formei de pozitivitate ce le caracterizează; sau, 
mai pe scurt, a defini tipul de pozitivitate al unui discurs. Dacă, 
înlocuind căutarea totalităţilor cu analiza rarităţii, tema înteme- 
ierii transcendentale cu descrierea raporturilor de exterioritate 
şi căutarea originii cu analiza cumulurilor, voi fi calificat drept 
pozitivist, ei bine, voi spune că sunt un pozitivist fericit. Și, 
dintr-o dată, nu mai sunt deloc supărat că am folosit în mai 
multe rânduri (chiar dacă într-un .mod încă orb) termenul de 
pozitivitate pentru a desemna de departe ghemul de ițe pe care 
încercam să-l descurc. 


V. A priori istoric și arhiva 


Pozitivitatea unui discurs — precum acela al istoriei naturale, 
al economiei. politice sau al medicinei clinice — îi descrie 
acestuia unitatea de-a lungul timpului, unitate aflată mai presus 
de operele individuale, de cărţi și de texte. Această unitate nu 
ne permite, desigur, să decidem cine spunea adevărul, cine 
raționa în chip riguros, cine se conforma cel mai mult propriilor 
lui postulate, Linné sau Buffon, Quesnay sau Turgotl, 
Broussais? sau Bichat; ea nu ne permite nici să precizăm care 
dintre aceste opere era cel mai aproape de o destinaţie inițială 
— sau ultimă —, ce ar formula în modul cel mai radical proiectul 
general al unei științe. Ceea ce ea ne permite, însă, să vedem 
este măsura în care Buffon și Linné (sau Turgot și Quesnay, 
Broussais şi Bichat) vorbeau despre „acelaşi lucru“, pla- 
sându-se la „același nivel“ sau la „aceeași distanță“, desfă- 
surând „același câmp conceptual“, opunându-se pe „același 
câmp de luptă“; ea ne permite, de asemenea, să ne dăm seama 
de ce nu se poate spune că Darwin vorbeşte despre acelaşi lucru 
ca Diderot, că Laennec îl continuă pe Van Swieten sau că 
Jevons? le dă un răspuns fiziocraţilor. Ea definește un spaţiu 
limitat de comunicare. Spaţiu relativ restrâns, dat fiind că el 
este departe de a avea. amploarea unei științe considerate în 
întreaga ei devenire istorică, de la cea mai îndepărtată origine 
şi până la împlinirea ei actuală; spaţiu mai extins, totuşi, decât 
jocul influențelor care a putut să se exercite de la un autor la 
altul sau decât domeniul polemicilor explicite. Operele diferite, 
cărțile împrăştiate, toată această masă de texte ce aparţin unei 
aceleaşi formaţiuni discursive, ca şi puzderiei de autori ce se 
cunosc sau se ignoră, se critică. se invalidează unii pe alţii, se 

fură. se întâlnesc fără s-o știe şi-şi încrucişează cu obstinaţie 
discursurile lor singulare într-o urzeală pe care nu o stăpânesc 
defel, căreia nu-i întrezăresc întregul și a cărei suprafaţă o 
bănuiesc cu dificultate, toate aceste figuri şi individualităţi 
diverse nu comunică numai prin înlănțuirea logică a propo- 
ziţiilor pe care le avansează, prin recurenţa temelor sau prin 
încăpăţînarea unei semnificaţii transmise, uitate, redescoperite; 
ele comunică prin forma de pozitivitate a discursului lor. Sau, 
mai precis, această formă de pozitivitate (şi condiţiile de 
exercitare a funcţiei enunțţiative) defineşte un câmp în care pot, 
eventual. să se desfăşoare identităţii formale, continuităţi 
tematice, translări de concepte, jocuri polemice. În felul acesta, 
pozitivitatea joacă rolul a ceea ce am putea să numim un 
a priori istoric. | 

Juxtapuse, aceste două cuvinte produc un efect oarecum 
strident; înţeleg prin ele un a priori care ar fi nu o condiţie de 
validitate pentru judecăţi, ci o condiție de realitate pentru 
enunţuri. Nu este vorba de a regăsi ceea ce ar putea să legiti- 
meze o aserțiune, ci de a izola condiţiile de emergenţă ale 
enunţurilor, legea coexistenţei lor cu alte enunţuri, forma spe- 
cifică a modului lor de a fi, principiile după care ele subzistă, 
se transformă și dispar. Un a priori nu al unor adevăruri care ar 
putea să nu fie niciodată spuse şi nici oferite în mod real 
experienţei; ci al unei istorii care e dată, deoarece este aceea a 
lucrurilor efectiv spuse. Rațiunea utilizării acestui termen 
oarecum barbar rezidă în faptul că acest a priori trebuie să dea 
seama de enunţuri în dispersia lor, în toate faliile deschise de 
non-coerența lor, în încâlcirea şi înlocuirea lor reciprocă, în 
simultaneitatea lor — care nu este una unificabilă — și în 
succesiunea lor, care nu e una deductibilă; într-un cuvânt, el are 
de dat seamă de faptul că discursul nu are doar un sens sau un 
adevăr, ci şi o istorie, și încă una specifică, care nu îl reduce la 
legile unei deveniri străine. El trebuie, de exemplu, să arate că 
istoria gramaticii nu reprezintă proiecția în câmpul limbajului 
și al problemelor sale specifice a unei istorii care ar fi, în 
general, aceea a raţiunii sau a unei mentalități, a unei istorii, în 
orice caz. pe care ea ar împărtăşi-o cu medicina, cu mecanica 

sau cu teologia; ci că ea comportă un tip de istorie — o formă 
de dispersie în timp, un mod de succesiune, de stabilitate şi 
reactivare, o viteză de derulare sau de rotaţie — care îi aparține 
la propriu, chiar dacă nu este total lipsită de relaţii cu celelalte 
tipuri de istorie. În plus, acest a priori nu scapă nici el istori- 
cităţii: el nu constituie, pe deasupra evenimentelor, și într-un 
cer nemișcat, o structură atemporală; se definește drept an- 
samblul regulilor ce caracterizează o anumită practică discursi- 
vă: or, aceste reguli nu se impun din exterior elementelor pe 
care le pun în relaţie; sunt angajate în chiar lucrurile pe care le 
leagă unele de altele; iar dacă nu se modifică o dată cu cel mai 
neînsemnat dintre aceste lucruri, ele sunt cele care le modifică, 
transformându-se împreună cu lucrurile atunci când ating 
anumite praguri decisive. Acel a priori al pozitivităţilor nu 
reprezintă numai sistemul unei dispersii temporale; este el 
însuşi un ansamblu transformabil. 

În comparaţie cu acele a priori formale, a căror jurisdicție 
domnește fără contingenţă, a priori istoric este o figură pur 
empirică; pe de altă parte însă, dat fiind că permite surprinderea 
discursurilor din perspectiva -devenirii lor efective, el trebuie să 
poată da seama de faptul că un anume discurs este capabil, la 
un moment dat, să primească și să folosească ori, dimputrivă, 
să excludă, să uite sau să ignore cutare sau cutare structură 
formală. El nu poate să dea seama (prin intermediul a ceva de 
ordinul unei geneze psihologice sau culturale ) de acele a priori 
formale; în schimb, permite înțelegerea felului în care acestea 
din urmă pot avea în istorie puncte de ancorare, locuri de 
inserţie, de erupere sau de emergenţă, domenii sau ocazii de 
folosire ca şi de înțelegere a modului în care această istorie 
poate să fie nu contingenţă absolut extrinsecă, nu necesitate a 
formei ce-şi desfăşoară propria ei dialectică, ci regularitate 
specifică. Nimic n-ar fi, prin urmare, mai plăcut, dar şi mai 
inexact decât conceperea acestui a priori istoric ca un a priori 
formal şi dotat, în plus, cu o istorie: vastă figură imobilă și vidă 
care ar țâşni într-o bună zi la suprafața timpului, care ar 
exercita asupra gândirii oamenilor o tiranie căreia nimeni nu i 
se poate sustrage şi care, apoi, ar dispărea brusc într-o eclipsă 

pe care nici un eveniment nu ar fi prevestit-o: transcendental 
sincopat, joc de forme intermitente. A priori formal şi a priori 
istoric nu sunt nici de acelaşi nivel şi nici de aceași natură: dacă 
se intersectează este pentru că ocupă două dimensiuni diferite. 

Astfel articulat, potrivit unor a priori istorice, astfel 
caracterizat prin diferite tipuri de pozitivitate şi astfel scandat 
de formaţiuni discursive distincte, domeniul enunţurilor îşi 
pierde aparenţa de câmpie monotonă, întinsă la nesfârşit, pe 
care i-am atribuit-o la început, atunci când vorbeam despre 
„suprafaţa discursurilor“*; de asemenea, el încetează să apară și 
ca elementul inert, neted şi neutru unde sunt aduse la acelaşi 
nivel — fiecare însă conform propriei sale mișcări sau animate 
de cine ştie ce dinamică obscură —. teme, idei, concepte, cunoş- 
tințe. Avem de-a face. acum, cu un volum complex, în cuprinsul 
căruia se diferențiază regiuni eterogene şi se desfăşoară, 
conform unor reguli specifice, practici care nu pot să se 
suprapună. În loc să vedem aliniindu-se, pe paginile deschise 
ale marii cărți mitice a istoriei, cuvinte ce traduc în caractere 
vizibile gânduri născute anterior şi în altă parte, întâlnim. în 
masa densă a practicilor discursive, sisteme care instituie enun- 
țurile ca pe nişte evenimente (avându-și propriile lor condiţii şi 
propriul domeniu de apariţie) și ca pe niște lucruri (compor- 
tând fiecare propria sa posibilitate şi propriul său câmp de 
utilizare). Tuturor acestor sisteme de enunțuri (parţial eveni- 
mente, parțial lucruri) propun să le spunem arhivă. 

Prin acest termen nu înțeleg suma textelor pe care o cultură 
le-a conservat fără s-o vrea ca documente ale propriului ei 
trecut sau ca mărturie a identităţii ei păstrate; nu înțeleg nici 
instituţiile care, într-o societate dată, permit înregistrarea și 
conservarea acelor discursuri cărora li se doreşte păzită 
memoria şi menţinerea la dispoziţia tuturor. Este vorba, mai 
curând — şi dimpotrivă —, de ceea ce face ca atâtea lucruri spuse 
de atâția oameni şi de atâtea mii și mii de ani, să nu fi apărut 
numai în conformitate cu legile gândirii sau numai în funcţie de 
jocul împrejurărilor, să nu fie doar semnalizarea, la nivelul 
performanţelor verbale, a ceea ce a putut să se petreacă în 
ordinea spiritului sau în aceea a lucrurilor; este vorba de faptul 

că ele au apărut graţie unui întreg joc de relaţii ce caracterizea- 
ză nivelul discursiv la propriu; că, în loc să fie nişte întruchipări 
accidentale şi grefate parcă la întâmplare pe nişte procese mute, 
ele iau naştere conform unor regularităţi specifice; pe scurt, că 
dacă există lucruri spuse — acestea, şi nu altele —, rațiunea 
imediată a acestui fapt nu trebuie căutată în lucrurile care sunt 
spuse şi nici la oamenii care le-au spus, ci în sistemul dis- 
cursivităţii, în posibilităţile şi imposibilitățile enunţiative pe 
care acesta le pregăteşte. Arhiva este în primul rând legea a 
ceea ce poate să fie spus, sistemul care guvernează apariţia 
enunțurilor ca evenimente singulare. Arhiva este, însă, şi ceea 
ce face ca toate aceste lucruri spuse să nu se îngrămădească la 
infinit într-o multitudine amorfă, să nu se înscrie nici într-o 
linearitate neîntreruptă şi nici să nu dispară în voia exclusivă a 
unor accidente externe; ci ca ele să se grupeze în figuri 
distincte, să se compună unele cu altele în rapoituri multiple, să 
se păstreze sau să dispară conform unor regularităţi specifice; 
ceea ce face ca ele să nu se îndepărteze de noi în acelaşi ritm 
cu timpul, ci ca unele care strălucesc cu mare putere, asemenea 
unor aştri foarte apropiaţi, să ne vină, de fapt, de foarte departe, 
în vreme ce altele, strict contemporane, sunt deja de o extremă 
paloare. Arhiva nu este ceea ce salvează, în pofida evaporării 
lui mediate, evenimentul enunţului şi ceea ce conservă, pentru 
memoriile viitoare, starea lui civilă de evadat; este ceea ce, la 
rădăcina însăşi a enunţului—eveniment şi în chiar corpul prin 
care acesta ni se oferă, defineşte din capul locului sistemul 
enunțiabilității lui. Arhiva nu este nici aceea care strânge praful 
enunțurilor redevenite inerte, permițând miracolul eventual al 
reînvierii lor: este aceea care defineşte modul de actualitate al 
enunțului-lucru; este sistemul funcționării lui. Departe de a fi 
ceea ce unifică tot ceea ce a fost spus în vastul murmur confuz 
al unui discurs, departe de a fi numai ceea ce ne asigură că 
existăm în sânul discursului păstrat, ea este ceea ce diferenţiază 
discursurile în existenţa lor multiplă şi le specifică în durata lor 
proprie. 

Intre limba care defineşte sistemul de construcţie al frazelor 
posibile şi corpusul care adună pasiv cuvintele pronunțate, 

arhiva defineşte un nivel particular: acela al unei practici care 
determină apariția unei multiplicități de enunțuri ca tot atâtea 
evenimente regulate, ca tot atâtea lucruri oferite tratării şi 
manipulării. Ea nu are greutatea tradiției; și nu constituie 
biblioteca fără de timp și loc a tuturor bibliotecilor; nu este, 
însă, nici uitarea primitoare care deschide în fața oricărui 
cuvânt nou câmpul în care acesta să-și exercite libertatea; între 
tradiție şi uitare, ea face posibilă apariţia regulilor unei practici 
care permite totodată enunțurilor să subziste și să se modifice 
în mod regulat. Arhiva este sistemul general al formării şi 
transformării enunturilor. 

Este evident că nu se poate descrie în mod exhaustiv arhiva 
unei societăţi, a unei culturi sau a unei civilizații, nici chiar, 
fără îndoială, arhiva unei întregi epoci. În plus, nouă ne este 
imposibil să descriem propria noastră arhivă, dat fiind că noi 
vorbim în interiorul regulilor ci, dat fiind că ea este cea care 
atribuie lucrurilor pe care putem să le spunem — și ei înseși, ca 
obiect al discursului nostru — modalităţile lor de apariţie, 
formele lor de existenţă şi coexistenţă, sistemul lor de cumul, 
de istoricitate și de dispariţie. În totalitatea ei, arhiva nu este 
descriptibilă; și este cu neputinţă de evitat (incontournable ) în 
actualitatea ei. Ea se oferă pe fragmente, regiuni și niveluri, cu 
atât mai pe deplin, fără doar şi poate, și cu atât mai multă 
claritate, cu cât mai mult timp ne separă de ea: la limită, dacă 
n-ar fi raritatea documentelor, analizarea ei ar necesita cel mai 
mare recul cronologic posibil. Dar, cu toate acestea, cum ar 
putea o asemenea descriere a arhivei să se justifice pe sine, cum 
ar putea să elucideze ceea ce o face posibilă, să repereze locul 
de unde ea însăși vorbeşte, să-și controleze datoriile şi dreptu- 
rile, să-şi probeze şi să-și elaboreze conceptele — cel puţin în 
stadiul de faţă al cercetării, în care ea nu poate să-și definească 
posibilitatea decât în chiar momentul exercitării lor —, dacă 
s-ar încăpăţâna să nu descrie vreodată altceva decât orizonturile 
cele mai îndepărtate? Nu trebuie oare să ne apropiem cât mai 
mult cu putinţă de această pozitivitate de care ea însăşi ascultă 
şi de acest sistem de arhivă care ne permite să vorbim în clipa 
de față despre arhivă în general? Nu trebuie oare să limpezim, 

fie și oblic, acest câmp enunțiativ din care ea însăși face parte? 
Analiza arhivei comportă, prin urmare, o regiune privilegiată: 
în același timp apropiată nouă, dar diferită de actualitatea 
noastră, bordura timpului este cea care ne înconjoară prezentul, 
care îl domină și îl semnalează în alteritatea lui; este ceea ce, 
în afara noastră, ne delimitează. Descrierea arhivei îşi 
desfășoară posibilitățile (şi controlul asupra acestor posibilități 
proprii) pornind de la discursurile care tocmai au încetat a mai 
fi ale noastre; pragul ei de existență este instituit de ruptura ce 
ne desparte de ceea ce noi nu mai putem spune şi de ceea ce 
cade în afara practicii noastre discursive: ca începe o dată cu 
exteriorul propriului nostru limbaj, locul ei este distanța 
(lécart) la care se situează propriile noastre practici discursive. 
Din acest punct de vedere, ea echivalează cu o diagnosticare a 
noastră înșine. Şi nu pentru că ea ne-ar permite să întocmim 
lista trăsăturilor noastre distinctive și să schițăm dinainte figura 
pe care o vom avea în viitor. Ci pentru că ne desprinde din 
propriile noastre continuități, ea risipește astfel identitatea 
temporală în care ne place să ne privim pe noi înşine pentru a 
conjura rupturile istoriei: frânge firul teleologiilor transcenden- 
tale; iar, acolo unde gândirea antropologică interoga ființa 
omului sau subiectivitatea acestuia, ea face să explodeze 
diferitul şi exteriorul. Astfel înțeles, diagnosticul nu stabilește o 
constatare a identității noastre prin jocul deosebirilor. Stabileşte 
faptul că suntem diferență, că rațiunea noastră este diferența 
discursurilor, istoria noastră — diferența timpurilor, eul nostru — 
diferența măștilor. Că diferența, departe de a fi origine uitată și 
îngropată, este tocmai această dispersie care suntem și pe care 
o săvârşim. 

Scoaterea la lumină, niciodată încheiată, niciodată pe 
de-a-ntregul deplină a arhivei formează orizontul general căruia 
îi aparţin descrierea formațiunilor discursive, analiza poziti- 
vităților, reperarea câmpului enunţiativ. Dreptul cuvintelor — 
care nu coincide cu acela al filologilor — ne îngăduie să 
conferim tuturor acestor cercetări titlul de arheologie. Acest 
termen nu incită la căutarea nici unui început, nu înrudeşte 
analiza cu nici o săpătură sau sondaj geologic. El desemnează 

tema generală a unei descrieri care interoghează deja-spus-ul 
(le dejă-dit) la nivelul existenţei lui: la acela al funcţiei 
enunţiative ce se exercită în el, al formaţiunii discursive căruia 
el îi aparţine, al sistemului general de arhivă care îl guvernează. 
Arheologia descrie discursurile ca pe niște practici specificate 
în elementul arhivei. 


IV 


DESCRIEREA ARHEOLOGICĂ 


I. Arheologia şi istoria ideilor 


Putem să inversăm acum sensul demersului; putem să 
coborîm în aval și, o dată parcurs domeniul formațiunilor 
discursive și al enunţurilor, o dată schiţată teoria lor generală, 
să ne ocupăm de posibilele domenii de aplicaţie. Să vedem 
puţin la ce poate fi făcută să servească această analiză pe care, 
printr-un joc, poate un pic cam prea solemn, am botezat-o 
„arheologie“. Chiar trebuie, de altfel, să facem acest lucru: căci, 
pentru a fi cinstit, lucrurile stau, pentru moment, destul de 
îngrijorător. Plecasem de la o problemă relativ simplă: 
cadenţarea discursului în funcţie de niște mari unităţi care nu 
erau câtuși de puţin cele ale operelor, autorilor, cărților sau 
temelor. Şi iată că, numai pentru a stabili care ar putea fi aceste 
mari unități, am deschis șantierul unei întregi serii de noţiuni 
(formaţiuni discursive, pozitivitate, arhivă), am definit un 
domeniu (enunţurile, câmpul enunţiativ, practicile discursive) 
şi am încercat să fac să reiasă specificitatea unei metode care 
să nu fie nici formalizatoare, nici interpretativă; cu alte cuvinte, 
am recurs la un întreg aparat, al cărui caracter greoi şi a cărui 
— fără doar și poate —, bizară mașinărie sunt destul de 
împovărătoare. Și aceasta din două sau poate chiar trei motive: 
există de ja suficiente metode capabile să descrie și să analizeze 
limba jul pentru a nu fi o dovadă de orgoliu nemăsurat să vrei 
să mai adaugi una în plus. Și, apoi, pusesem sub semnul 
întrebării anumite unităţi de discurs precum „cartea“ sau 
„opera“ pentru că le bănuiam a nu fi atât de imediate și de 
evidente pe cât păreau: este, însă, rezonabil să le opui unităţi 
obţinute cu prețul unui asemenca efort, după atâtea și atâtea 
tatonări și conform unor principii atât de obscure încât a fost 

nevoie de sute de pagini pentru a le elucida? Iar ceea ce toate 
aceste instrumente sfârșesc prin a delimita, faimoasele 
„discursuri“ cărora ele le reperează identitatea sunt, oare, 
aceleași cu figurile (numite „psihiatrie“, „economie politică“ sau 
„istorie naturală“) de la care, empiric, plecasem și care mi-au 
servit drept pretext pentru a pune la punct acest straniu arsenal? 
În chip cât se poate de necesar, mă văd obligat acum să dau 
seama de eficacitatea descriptivă a noţiunilor pe care 
m-am străduit să le definesc. Trebuie să ştiu dacă maşina 
funcţionează și ce anume poate ea să producă. Ce este în stare, 
aşadar, să ne ofere această „arheologie“, ceva ce alte descrieri 
nu ar fi capabile să ne dea? Care este recompensa pentru o atât 
de anevoioasă întreprindere? 

O primă bănuială își face numaidecât simțită prezenţa. 
M-am comportat ca și cum aș fi descoperit un domeniu nou și, 
pentru a-l inventaria, aș fi avut nevoie de unităţi de măsură și 
de repere inedite. În fapt însă, nu m-am instalat eu oare în 
spaţiul binecunoscut, și încă de multă vreme, sub numele de 
„istoria ideilor“? Nu la el am făcut eu oare, în mod implicit, 
aluzie, chiar și atunci, în două sau trei rânduri, când am încercat 
să mă distanţez? Dacă aş fi vrut să nu-mi întorc privirile de la 
el, n-ar fi fost oare posibil să găsesc chiar în cuprinsul lui, gata 
pregătit, gata analizat, tot ceea ce căutam? În fond, poate că nu 
sunt altceva decât un istoric al ideilor. Însă unul rușinos sau, 
dacă vreţi, prezumţios. Un istoric al ideilor care a dorit să-și 
reînnoiască integral disciplina; care a vrut, fără doar și poate, 
să-i confere acea rigoare pe care atâtea alte descrieri, destul de 
învecinate, au cucerit-o recent; dar care, incapabil să modifice 
cu adevărat această veche formă de analiză, incapabil s-o facă 
să treacă pragul ştiinţificităţii (fie pentru că o astfel de meta- 
morfoză este imposibilă pentru totdeauna, fie pentru că nu a 
avut forţa de a săvârși el însuși această transformare), declară, 
în scopul de a induce în eroare, că a făcut și a vrut să facă tot 
timpul altceva. Toată această nouă ceaţă, pentru a ascunde că ai 
rămas în același peisaj, înrădăcinat într-un pământ bătrân, uzat 
până la mizerie! Nu am dreptul să fiu liniștit atâta timp cât nu 
mă voi fi separat de „istoria ideilor“, atâta timp cât nu voi fi 

reușit să arăt prin ce anume analiza arheologică se deosebește 
de descrierile acesteia. 

Nu este ușor să caracterizezi o disciplină precum istoria 
ideilor: obiect incert, graniţe prost desenate, metode împrumu- 
tate cam de peste tot, demers lipsit de rectitudine și de fixitate. 
Se pare, totuşi, că i se pot recunoaşte două roluri. Pe de o parte, 
ea povestește istoria părților secundare (des à-côtés) şi a mar- 
ginilor. Nu istoria științelor, ci a acelor moduri de cunoaştere 
imperfecte, deficitar întemeiate, care nu au reușit niciodată să 
atingă, de-a lungul unei existenţe obstinate, forma ştiinţificităţii 
(istoria alchimiei mai curând decât aceea a chimiei, a spiritelor 
animale sau a frenologiei mai curând decât a fiziologiei, a 
temelor atomistice şi nu a fizicii). Istoria acelor filosofii din 
umbră care bântuie literaturile, arta, științele, dreptul, morala și 
până și viaţa cotidiană a oamenilor: istoria acelor tematisme 
seculare ce nu s-au cristalizat niciodată într-un sistem riguros şi 
individualizat, ci au format filosofia spontană a celor care nu 
filosofează. Istorie nu a literaturii, ci a acelei rumori laterale, a 
acelui scris cotidian atât de repede estompat care nu dobândește 
niciodată statutul de operă sau care este imediat decăzut din el: 
analiza subliteraturilor, a almanahurilor, a revistelor şi ziarelor, 
a succeselor trecătoare, a autorilor inavuabili. Definită astfel — 
dar vedem îndată cât de greu este să-i fixăm niște limite precise 
—, istoria ideilor se ocupă cu acea gândire insidioasă, cu acel joc 
de reprezentări care circulă anonim între oameni; în interstițiile 
marilor monumente discursive, ea face să apară solul friabil pe 
care acestea se sprijină. Este disciplina limbajelor imprecise, a 
operelor informe și a temelor ne-legate. Analiză a opiniilor mai 
mult decât a cunoaşterii, a erorilor mai mult decât a adevărului, 
nu a formelor de gândire, ci a tipurilor de mentalitate. 

Pe de altă parte însă, istoria ideilor îşi stabileşte ca sarcină 
să traverseze disciplinele existente, să le trateze și să le reinter- 
preteze. Într-un astfel de caz, ea constituie un stil de analiză sau 
o punere în pespectivă, mai curând decât un domeniu marginal. 
Îşi asumă câmpul istoric al ştiinţelor, al literaturilor și al 
filosofiilor: în cuprinsul căruia, însă, ea descrie cunoștințele ce 
au servit drept fond empiric și nereflectat (non réfléchi) al unor 

formalizări ulterioare; ea încearcă să regăsească experiența 
imediată pe care discursul o transcrie; urmăreşte geneza care, 
plecând de la reprezentări primite de-a gata sau dobândite, va 
da naştere unor sisteme și opere. Arată, în schimb, felul în care, 
puţin câte puţin, aceste mari figuri astfel constituite se descom- 
pun: modul în care temele se detașează unele de altele, își con- 
tinuă viaţa izolat, cad în desuetudine sau se recompun într-un 
nou mod. Istoria ideilor este, astfel, disciplina începuturilor și a 
sfârșiturilor, descrierea continuităţilor obscure și a revenirilor, 
reconstituirea dezvoltărilor în forma lineară a istoriei. Dar ea 
poate totodată, prin chiar acest fapt, să descrie, de la un dome- 
niu la altul, întregul joc al schimburilor și al intermediarilor: ea 
arată felul în care cunoașterea științifică se răspândește, dă 
naştere unor concepte filosofice și, eventual, capătă formă în 
opere literare; arată felul în care diferite probleme, noţiuni și 
teme pot să emigreze din câmpul filosofic în care au fost 
formulate în direcţia unor discursuri ştiinţifice sau politice; ea 
pune în raport opere cu instituţii, habitudini sau comportamente 
sociale, tehnici, nevoi și practici mute; încearcă să ne facă să 
retrăim formele cele mai elaborate de discurs în peisajul 
concret, în mediul de creștere şi de dezvoltare în çare acestea 
s-au născut. Devine, în acest caz, o disciplină a interferenţelor, 
o descriere a cercurilor concentrice care înconjoară operele, le 
scot în evidenţă, le leagă între ele și le inserează în tot ce nu 
este totuna cu ele. 

Se poate observa cu ușurință felul în care aceste două roluri 
ale istorei ideilor se articulează unul cu celălalt. În forma cea 
mai generală, se poate afirma că ea descrie fără încetare — și în 
toate direcţiile în care acest proces are loc — trecerea de la non- 
filosofie la filosofie, de la non-știinţificitate la ştiinţă, de la 
non-literatură la opéřa ca atare. Este analiza naşterilor surde, a 
corespondenţelor îndepărtate, a permanenţelor ce persistă sub 
schimbările aparente, a formărilor lente care profită de pe urma 
a mii de complicităţi oarbe, a acelor figuri globale care se 
organizează treptat, condensându-se brusc în punctul extrem al 
operei. Geneză, continuitate, totalizare: iată care sunt marile 
teme ale istoriei ideilor, cele prin care aceasta comunică cu o 

anumită formă, devenită acum tradiţională, de analiză istorică. 
În aceste condiţii, este firesc că oricine mai are încă această 
idee — de-acum întrucât depășită — referitoare la istorie, la me- 
todele, exigenţele și posibilităţile ei, nu poate concepe abando- 
narea unei discipline precum istoria ideilor; sau, mai curând, 
consideră că orice altă formă de analiză a discursurilor repre- 
zintă o trădare a istoriei înseși. Or, descrierea arheologică este 
tocmai o abandonare a istoriei ideilor, o respingere sistematică 
a postulatelor și procedurilor acesteia, o tentativă de a face o cu 
totul altă istorie a ceea ce oamenii au spus. Faptul că unii nu 
recunosc în această întreprindere istoria de pe vremea copilăriei 
lor, că o deplâng pe aceasta din urmă şi că invocă, într-o epocă 
ce nu-i mai aparţine, această mare umbră a trecutului, 
constituie, fără îndoială, o dovadă a fidelității lor extreme. Însă 
acest zel conservator are darul de a-mi confirma acţiunea și de 
a mă linişti în privința a ceea ce am vrut să realizez. 

Intre analiza arheologică și istoria ideilor, punctele de 
separație sunt numeroase. Voi încerca să stabilesc în cele ce 
urmează patru diferenţe care îmi par capitale: cu privire la 
determinarea noutăţii; cu privire la analiza contradicţiilor; cu 
privire la descrierile comparative; și cu privire, în sfârșit, la 
reperarea transformărilor. Speranţa mea este că aceste diferite 
puncte vor permite sesizarea particularităţilor analizei arheo- 
logice și, eventual, măsurarea capacităţii ei descriptive. Să ne 
mulțumim, pentru moment, cu evidenţierea câtorva principii de 
bază. 


l. Arheologia încearcă să definească nu gândurile, repre- 
zentările, imaginile, temele sau obsesiile ce se ascund sau se 
manifestă în discursuri, ci discursurile înseşi, discursurile 
înțelese ca practici care ascultă de niște reguli. Ea nu tratează 
discursul ca document, ca semn a altceva, ca element care ar 
trebui să fie transparent, dar căruia suntem nevoiţi să-i străpun- 
gem de multe ori opacitatea neavenită pentru a atinge în sfârşit, 
acolo unde ea este ţinută în rezervă, profunzimea esenţialului; 
arheologia se adresează discursului în propriul său volum, în 
calitatea lui de monument. Nu este o disciplină interpretativă: 

nu caută un „alt discurs“, mai bine ascuns. Refuză să fie 
„alegorică“. 


2. Arheologia nu încearcă să regăsească tranziţia continuă şi 
insensibilă care leagă, în pantă ușoară, discursurile de ceea ce 
le precede, le înconjoară și le urmează. Ea nu pândește 
momentul în' care, pornind de la ceea ce nu erau încă, ele au 
devenit ceea ce sunt; și nici momentul în care, dizolvându-și 
trăinicia propriei lor figuri, acestea încep să își piardă puţin câte 
puţin identitatea. Problema ei este, dimpotrivă, aceea de a defini 
discursurile în propria lor specificitate; de a arăta prin ce anume 
jocul regulilor pe care ele le întrebuințează este ireductibil la 
oricare altul; de a le urmări de-a lungul suprafețelor și mu- 
chiilor lor exterioare pentru a le scoate cât mai pregnant în 
evidență. Ea nu merge, prin progresie lentă, de la câmpul 
confuz al opiniei până la singularitatea sistemului sau la 
stabilitatea definitivă a ştiinţei; nu este câtuși de puţin o 
„doxologie“, ci o analiză diferenţială a modalităților de discurs. 


3. Arheologia nu ascultă de figura suverană a operei; ea nu 
caută câtuși de puţin să surprindă momentul în care aceasta 
s-a smuls din orizontul anonim. Nu vrea să regăsească punctul 
enigmatic în care individualul și socialul se inversează, trecând 
unul în celălalt. Nu este nici psihologie, nici sociologie, și în 
general, nici antropologie a creaţiei. Opera nu reprezintă pentru 
ea o decupare pertinentă, chiar dacă ar fi vorba de o resituare 
a ei în contextul global sau în rețeaua de cauzalităţi ce o susţin. 
Arheologia definește tipuri și reguli ale unor practici discursive 
care traversează operele individuale, care uneori le comandă în 
totalitate și le domină nelăsând să le .scape nimic; dar care, 
alteori, nu le guvernează decât parţial. Instanţa subiectului 
creator, înţeles ca rațiune de a fi a unei opere și ca principiu al 
unităţii ei, îi este total străină. 


4. In sfârșit, arheologia nu caută să restituie ceea ce a putut 
să fie gândit, voit, vizat, simţit, dorit de către oameni în chiar 
momentul în care ei își proferau discursul; ea nu îşi propune să 

regăsească nucleul fugitiv în care autorul și opera fac schimb 
de identitate; în care gândirea se menţine încă în imediata sa 
proximitate (au plus pres de soi), în forma încă nealterată a 
aceluiași (du même), iar limbajul nu s-a desfășurat încă în 
dispersia spaţială și succesivă a discursului. Altfel spus, ea nu 
încearcă să repete ceea ce a fost spus, regăsindu-l în însăşi 
identitatea lui. Nu pretinde a se eclipsa pe sine însăși în 
modestia ambiguă a unei lecturi care ar permite revenirea, în 
deplina ei puritate, a luminii îndepărtate, precare, aproape 
stinse, a originii. Nu este nimic mai mult și nimic altceva decât 
o rescriere (une réécriture): adică, în forma menţinută a 
exteriorităţii, o transformare reglementată a ceea ce a fost deja 
scris. Nu este o întoarcere la secretul însuși al originii, ci 
descrierea sistematică a unui discurs-obiect. 


II. Originalul și regulatul 


În general, istoria ideilor tratează câmpul discursurilor ca un 
domeniu cu două valori; orice element reperat în cuprinsul lui 
poate îi caracterizat ca vechi sau nou, inedit sau repetat, 
tradițional sau original, conform unui tip mediu sau deviant. 
Prin urmare, pot fi deosebite două categorii de formulări: ace- 
lea care, valorizate și relativ puţin numeroase, apar pentru 
prima ‘dată și nu au antecedente asemănătoare lor, care vor 
servi, eventual, drept model pentru altele și, în această măsură, 
merită să treacă drept creaţii originale; și acelea care, banale, 
cotidiene, masive, nu sunt responsabile pentru ele însele, 
derivând, uneori: pentru a-l repeta textual, din ceea ce a fost 
deja spus. Istoria ideilor acordă un statut fiecăreia dintre aceste 
două grupe; însă nu le supune unui același fel de analiză: 
descriind-o pe prima, ea povesteşte istoria invențiilor, a 
schimbărilor, a metamorfozelor, arată felul în care adevărul s-a 
smuls din eroare, modul în care conștiința s-a trezit din 
somnurile ei succesive, felul în care forme noi au apărut rând 
pe rând pentru a compune peisajul care acum este al nostru; 
istoricului îi revine misiunea de a regăsi linia continuă a unei 
evoluţii, pornind de la aceste puncte izolate, de la aceste rupturi 
succesive. Cealaltă grupă, dimpotrivă, manifestă istoria ca 
inerție și apăsare, ca lentă acumulare a trecutului și ca 
sedimentare tăcută a lucrurilor spuse; aici, enunţurile se cuvin 
tratate în masă și în funcție de ceea ce au în comun; 
singularitatea lor de eveniment poate fi neutralizată; îşi pierd 
din importanţă, dar pierd şi identitatea autorului lor, ca și 
momentul și locul lor de apariţie; întinderea lor este, în schimb, 
cea care se cere măsurată: până unde şi până când ele se repetă, 

prin ce canale sunt răspândite, în ce grupuri circulă; ce orizont 
general desenează ele pentru gândirea oamenilor, ce limite îi 
impun; și în ce fel, caracterizând o epocă, permit ele deosebirea 
acesteia de altele: astfel se descrie o serie de figuri globale. În 
primul caz, istoria ideilor descrie o succesiune de evenimente 
de gândire; în cel de-al doilea, avem de-a face cu suprafeţe 
neîntrerupte de efecte; în primul, se reconstituie emergența 
adevărurilor sau a formelor; în cel de-al doilea, sunt restabilite 
solidarităţile uitate, iar discursurile sunt redate relativităţii lor 
proprii. 

Este adevărat că istoria ideilor nu încetează să determine 
diverse raporturi între aceste două instanţe; nici o clipă vreuna 
din ele nu este analizată în stare pură: istoria ideilor descrie 
conflictele dintre vechi şi nou, rezistenţa lucrurilor deja cuce- 
rite, represiunea pe care acestea o exercită asupra a ceea ce nu 
a fost încă vreodată spus, recuperările prin care ele îl mas- 
chează, uitarea în care, uneori, ele reușesc să îl arunce; dar ea 
descrie, în același timp, şi facilităţile care, în mod obscur şi de 
la distanţă, pregătesc discursurile viitoare, descrie repercusiu- 
nea descoperirilor, viteza și întinderea răspândirii lor, procesele 
lente de înlocuire sau bruştele zdruncinături ce bulversează 
limbajul familiar; descrie integrarea noului în câmpul deja 
structurat al cunoştinţelor dobândite, alunecarea progresivă a 
originalului în tradițional sau reapariţiile deja spus-ului (du 
dejă-dit) şi readucerea la lumină a originarului. Această încru- 
cişare nu o împiedică, însă, să păstreze tot timpul o analiză 
bipolară a vehicului şi a noului. Analiză care reinvesteşte 
problematica originii în elementul empiric a! istoriei şi în 
fiecare dintre momentele acesteia: în fiecare operă, în fiecare 
carte, în cel mai neînsemnat text, problema care se pune este, 
atunci, aceea de regăsi punctul de ruptură, de a stabili, cu o cât 
mai mare precizie posibilă, separaţia dintre masa implicită a 
ceea ce deja există (du déjà-là), fidelitatea poate involuntară 
faţă de opinia admisă, legea fatalităţilor discursive şi vivacitatea 
creaţiei, saltul în diferenţa ireductibilă. Această descriere a 
originalităţilor care pare de la sine înțeleasă pune, totuși, două 
probleme metodologice deosebit de dificile: aceea a asemănării 

şi aceea a precesiunii. Ea presupune, într-adevăr, că se poate 
stabili un soi de mare serie unică în interiorul căreia fiecare 
formulare în parte ar putea fi datată în funcţie de anumite 
repere cronologice omogene. Dacă privim, însă, ceva mai 
îndeaproape, se poate pune întrebarea dacă Grimm, cu legea 
sa referitoare la mutaţiile vocalice, îl precede pe Bopp? (care a 
citat-o, a utilizat-o, i-a găsit aplicaţii şi i-a impus unele ajustări) 
în același fel și pe aceeași linie temporală cu Cceurdoux și 
Anquetil-Duperron3 (constatând analogii între greacă şi 
sanscrită ), care au anticipat cu privire la definiţia limbilor indo- 
europene și i-au precedat pe întemeietorii gramaticii comparate. 
Şi dacă Saussure+ este „precedat“ de Pierce5, cu semiotica sa, 
de Arnauid6 și Lancelot, cu analiza clasică a semnului, de stoici 
şi teoria semnificantului în cadrul aceleiași serii şi conform 
aceluiași mod de anterioritate. Precesiunea nu este un dat 
ireductibil și prim; nu poate să joace rolul de măsură absolută 
care ar permite cântărirea fiecărui discurs în parte și distingerea 
originalului de ceea ce este repetitiv. Reperarea antecedentelor 
nu este suficientă, de una singură, pentru determinarea unei 
ordini discursive: ea se subordonează, dimpotrivă, discursului 
analizat, nivelului ales, scării stabilite. Desfășurând discursul 
de-a lungul unui calendar și atribuind o dată fiecăruia dintre 
elementele lui componente, nu obținem ierarhia definitivă a 
precesiunilor și a originalităților, aceasta este întotdeauna 
legată de sistemele de discurs pe care ea încearcă să le pună în 
valoare. 

Cât priveşte asemănarea dintre două sau mai multe for- 
mulări ce se succed, aceasta pune, la rândul ei, o serie întreagă 
de probleme. În ce sens și conform căror criterii putem oare să 
afirmăm: „acest lucru a fost deja spus“, „același lucru mai 
poate fi întâlnit și în cutare text“, „această propoziţie este deja 
foarte apropiată de aceea“ etc.? Ce este identitatea, parțială sau 
totală, în ordinea discursului? Faptul că două enunțări sunt 
perfect identice, că sunt compuse din exact aceleași cuvinte 
folosite cu exact aceleași sensuri nu ne dă voie, ştim foarte 
bine, să le identificăm în mod absolut. Chiar dacă s-ar întâmpla 
să găsim la Diderot și Lamarck, sau la Benoit de Maillet şi la 

Darwin, aceeaşi formulare a principiului evolutiv, nu am putea 
să considerăm că este vorba, şi la unii, şi la alţii, de unul şi 
acelaşi eveniment discursiv, care ar fi fost supus, de-a lungul 
timpului, unei serii de repetiţii. Exhaustivă, identitatea nu 
constituie un criteriu; cu atât mai puţin atunci când e parţială, 
când cuvintele nu sunt utilizate de fiecare dată cu acelaşi sens 
sau când un același nucleu semnificativ este aprehendat prin 
intermediul unor cuvinte diferite: în ce măsură putem noi oare 
să afirmăm că este vorba de aceeași temă organicistă care apare 
în discursurile şi vocabularele atât de diferite ale lui Buffon, 
Jussieu şi Cuvier”? Şi invers, putem noi oare să afirmăm că 
același cuvânt, „organizare“, acoperă același sens la 
Daubentons, Blumenbach? şi Geoffroy Saint-Hilaire!0? În 
general, între Cuvier și Darwin şi acelaşi Cuvier şi Linné (sau 
Aristotel), de exemplu, avem de-a face cu unul şi același tip de 
asemănare? MNu există asemănare în sine, imediat 
recognoscibilă, între formulări: analogia lor reprezintă un efect 
al câmpului discursiv în care are loc reperarea ei. 

Nu este, prin urmare, legitim să cerem, pe negândite, de la 
textele pe care le studiem să-și prezinte titlul de originalitate şi 
să le întrebăm dacă dețin blazonul care, aici, se măsoară după 
absența strămoşilor. Întrebarea aceasta nu poate să aibă sens 
decât în cadrul unor serii foarte exact definite, al unor 
ansambluri cărora le-au fost stabilite limitele şi domeniul. și 
între niște repere care să delimiteze câmpuri discursive sufi- 
cient de omogene”. A căuta, însă, în imensa acumulare a deja- 
spus-ului, textul care seamănă „dinainte“ cu un text ulterior, a 
cotrobăi pentru a regăsi în istorie jocul anticipărilor și al 
ecourilor, a merge până la germenii primi sau a cobori până la 
ultimele urme, a sublinia, rând pe rând, referitor la o operă, 
fidelitatea ei faţă de tradiţre şi partea ei de ireductibilă singu- 
laritate, a face să-i urce sau să-i coboare cota de originalitate, a 
spune că gramaticienii de la Port-Royal nu au inventat absolut 
nimic sau a descoperi că Cuvier avea mai mulţi predecesori 


“ În această manieră G. Canguilhem a stabilit suita de propoziţii care. de 
la Willis şi până la Prochaska, a permis definiţia reflexului. 

decât ne-am fi închipuit reprezintă niște amuzamente simpatice, 
dar târzii, de istorici în pantaloni scurți. 

Descrierea arheologică se adresează practicilor discursive la 
care trebuie raportate faptele de succesiune dacă nu vrem să le 
stabilim într-un mod sălbatic și naiv, adică în termeni de merit. 
La nivelul la care se plasează descrierea arheologică, opoziţia 
dintre originalitate şi banalitate nu este, așadar, pertinentă: între 
o formulare inițială şi fraza care, ani sau secole mai târziu, o 
repetă mai mult sau mai puţin exact, ea nu stabileşte nici o 
ierarhie de valoare; şi nu face o diferenţiere radicală. Ea caută 
să stabilească doar regularitatea enunţurilor. În acest caz, regu- 
laritatea nu se opune neregularității care, în marginile opiniei 
curente sau ale textelor celor mai frecventate, ar caracteriza 
enunţul deviant (anormal, profetic, retardat, genial sau pato- 
logic); ea desemnează, pentru orice performanţă verbală, ori- 
cum ar fi ea (extraordinară sau banală, unică în genul ei sau 
repetată de mii de ori), ansamblul condiţiilor în care se exercită 
funcţia enunţiativă ce îi asigură şi îi defineşte existența. Astfel 
înțeleasă, regularitatea nu caracterizează o anumită poziţie 
centrală între limitele unei curbe statistice — nu poate, prin 
urmare, să aibă valoare de indice de frecvență sau de 
probabilitate; ea individualizează un câmp efectiv de apariţie. 
Orice enunţ este purtătorul unei anumite regularităţi, de care nu 
poate fi disociat. Nu trebuie. prin urmare, să opunem regu- 
laritatea unui enunţ neregularităţii altuia (care ar fi mai puțin 
așteptat, mai singular, mai bogat în inovaţie), ci altor 
regularităţi ce caracterizează alte enunţuri. 

Arheologia nu caută, prin urmare, invenţii, ea se arată 
insensibilă față de momentul (emoţionant, nu încape îndoială) 
în care, pentru prima dată, cineva a fost sigur de un anumit 
adevăr, ea nu încearcă să restituie lumina acestor dimineţi de 
sărbătoare. Însă nu face aceasta pentru a se ocupa de fenomenele 
medii ale opiniei și de cenușiul a ceea ce toată lumea, într-o 
epocă, poate să repete. Ceea ce caută ea în textele lui Linné sau 
Buffon, Petty sau Ricardo, Pinel sau Bichat nu este stabilirea 
listei sfinților fondatori; ci punerea în evidenţă a regularităţii 
unei practici discursive. Practică activă, în mod identic, la toți 

succesorii lor cel mai puţin originali și la mulți dintre 
predecesorii lor; și practică ce dă seama, în chiar opera lor, nu 
numai de afirmaţiile cele mai originale (la care nimeni nu se 
gândise înaintea lor), ci şi de cele pe care ei le-au preluat și 
chiar copiat de la înaintaşii lor. O descoperire nu este cu nimic 
mai puţin regulată, din punct de vedere enunțţiativ, decât textul 
care o repetă și o difuzează; regularitatea este la fel de 
operantă, de eficace și de activă deopotrivă în cazul unei 
banalităţi, și în acela al unei afirmaţii insolite. Într-o astfel de 
descriere, nu poate fi admisă o diferență de natură între 
enunţțurile creatoare (care aduc pe lume ceva nou, emit o 
informaţie inedită şi sunt, într-o anumită privință, „active“) şi 
enunțurile imitative (care primesc și repetă informația, 
rămânând aşa-zis „pasive“ ). Câmpul enunţurilor nu reprezintă 
un ansamblu de plaje inerte separate de momente fecunde; este 
un domeniu activ de la un capăt la celălalt. 

Această analiză a regularităţilor enunţiative se deschide în 
mai multe direcţii care vor trebui, poate, într-o bună zi, 
examinate cu mai multă atenţie. 


l. O anumită formă de regularitate caracterizează, prin 
urmare, un ansamblu de enunţuri. fără a fi nici necesar, nici 
posibil să se facă o diferenţă între ceca ce ar fi nou și ceea ce 
nu ar fi. Aceste regularități — vom reveni asupra acestui lucru 
— nu sunt, însă, date o dată pentru totdeauna; nu este vorba de 
aceeași regularitate în cazul lui Tournefort şi Darwin, Lancelot 
şi Saussure, Petty şi Keynesll. Avem, prin urmare, de-a face cu 
câmpuri omogene de regularități enunţiative (fiecare câmp 
caracterizează o formaţiune discursivă), însă aceste câmpuri 
sunt diferite unele de altele. Or, nu este obligatoriu. ca trecerea 
spre un nou câmp de regularităţi enunţiative să fie însoţită de 
schimbări corespondente la toate celelalte niveluri ale 
discursului. Putem întâlni performanțe verbale care sunt 
identice din punctul de vedere al gramaticii (al vocabularului, 
al sintaxei şi, în general, al limbii), care sunt identice și din 
punctul de vedere al logicii (al structurii propoziționale sau al 
sistemului deductiv în care ea se află situată); dar care, din 

punct de vedere enunţiativ, sunt diferite. Astfel, de exemplu, 
formularea raportului cantitativ dintre preţuri şi masa monetară 
aflată în circulaţie poate fi făcută cu aceleași cuvinte — sau prin 
cuvinte sinonime — şi obţinută prin același raționament; ea, 
însă, nu este identică la Gresham!? sau Lockel3 şi la margi- 
naliştii din secolul al XIX-lea; și într-un caz, și în celălalt, ea 
nu {ine de același sistem de formare a obiectelor şi conceptelor. 
Se cuvine, aşadar, să distingem între analogie lingvistică (sau 
traductibilitate ), identitate logică (sau echivalență) şi 
omogenitate enunțiativă. Numai aceste omogenități fac obiectul 
arheologiei. Ea poate, prin urmare, să ia act de apariţia unei 
practici discursive noi sub veşmântul unor formulări verbale 
care rămân analoage din punct de vedere lingvistic sau 
echivalente din punct de vedere logic (reluând, uneori cuvânt 
cu cuvânt, vechea teorie a frazei-atribuire şi a verbului-copulă, 
gramaticienii de la Port-Royal au inaugurat, astfel, o 
regularitate enunțiativă căreia arheologia trebuie să-i descrie 
specificitatea ). Invers, ea poate să neglijeze anumite diferenţe 
de vocabular şi să treacă prin câmpuri semantice sau organizări 
deductive distincte dacă este în măsură să recunoască, în două 
puncte diferite şi în pofida acestei eterogenităţi, o anumită 
regularitate enunţiativă (din acest punct de vedere, teoria lim- 
bajului de acţiune. cercetările despre originea limbilor, stabili- 
rea rădăcinilor primitive aşa cum le întâlnim în secolul al 
XVIII-lea nu sunt „noi“ în raport cu analizele „logice“ efec- 
tuate de Lancelot). 

Vedem schițându-se astfel un anumit număr de rupturi şi de 
articulări. Nu mai este cu putință să se afirme că o descoperire, 
formularea unui principiu general sau definirea unui proiect 
inaugurează, şi încă într-un mod masiv, o fază nouă în istoria 
discursului. Nu mai trebuie să căutăm punctul de origine 
absolută sau de revoluţie radicală pomind de la care totul se 
organizează, totul devine posibil şi necesar, totul e abolit pentru 
a o lua de la capăt. Avem de-a face cu evenimente de tipuri şi 
de niveluri diferite, prinse în trame istorice distincte; 
instaurarea unei noi omogenităţi enunţiative nu presupune 
câtuşi de puţin faptul că, de acum înainte, vreme de decenii sau 

chiar secole, oamenii vor spune și vor gândi același lucru; ea 
nu presupune nici definirea, explicită sau nu, a unui anumit 
număr de principii din care ar decurge tot restul, cu titlul de 
consecință. Omogenitățile (sau eterogenitățile) enunțiative se 
intersectează cu continuități (şi modificări) lingvistice și cu 
identități (şi diferențe) logice fără ca și unele, şi altele să 
înainteze cu acelaşi pas sau să se comande în mod necesar 
unele pe altele. Există, totuşi, între ele un anumit număr de 
raporturi și de interdependențe al căror domeniu, fără îndoială 
deosebit de complex, va trebui inventariat. 


2. Altă direcţie de cercetare: ierarhiile interioare regularită- 
ților enunţiative. Am văzut că orice enunţ ţine de o anumită 
regularitate, că nici unul, prin urmare, nu ar putea fi considerat 
ca o simplă creaţie sau ca o miraculoasă dezordine a geniului. 
Dar am văzut, totodată, și că nici un enunţ nu poate fi con- 
siderat inactiv, funcţionând ca umbra sau copia abia reale ale 
unui enunț iniţial. Întregul câmp enunţiativ este în acelaşi timp 
regulat și în alertă: nu doarme; cel mai neînsemnat enunţ — cel 
mai discret sau cel mai banal — întrebuințează întregul joc al 
regulilor în funcţie de care îi sunt formate obiectul, moda- 
litatea, conceptele pe care le foloseşte și strategia din care face 
parte. Aceste reguli nu sunt niciodată date într-o formulare, ele 
traversează enunţurile şi le constituie un spaţiu de coexistenţă,; 
așadar, nu poate fi găsit un enunţ singular care le-ar articula 
numai pentru el. Cu toate acestea, anumite grupuri de enunţuri 
folosesc aceste reguli în forma lor cea mai generală și mai larg 
aplicabilă; pornind de la ele, se poate observa modul în care 
alte obiecte, alte concepte, alte modalităţi enunţiative și alte 
opţiuni strategice pot fi formate pe baza unor reguli mai puţin 
generale și cu domenii de aplicaţie mai specificate. Se poate, 
astfel, descrie un arbore al derivării enunţiative: la bază, enun- 
țurile care întrebuințează regulile de formare în extensia lor cea 
mai vastă; în vârf. şi după un anumit număr de ramificări, 
enunțurile care folosesc aceeași regularitate, însă mai fin 
articulată, mai bine delimitată şi localizată în extensia ei. 

Arheologia are, astfel, capacitatea — iar aceasta este una 
dintre temele ei principale — de a construi arborele de derivare 
al unui discurs. De pildă, acela al Istoriei naturale. Ea va așeza 
la rădăcină, cu titlul de enunțuri rectoare, pe cele care privesc 
definirea structurilor observabile și a câmpului de obiecte 
posibile, pe cele care prescriu formele de descriere și codurile 
perceptive de care discursul se poate sluji, pe cele care scot la 
iveală posibilităţile cele mai generale de caracterizare și care 
deschid, în felul acesta, un întreg domeniu de concepte de 
construit, pe cele, în sfârșit, care deși constituie o opțiune 
strategică, lasă loc unui număr cât mai mare de opţiuni 
ulterioare. Şi va găsi, la extremitatea opusă a ramurilor, sau cel 
puțin pe parcursul unui întreg hățiș, „descoperiri“ (precum 
aceea a seriilor fosile), transformări conceptuale (precum noua 
definiție dată genului), apariţii ale unor noțiuni inedite (precum 
aceea de mamifer sau de organism), puneri la punct ale unor 
tehnici (principii de organizare a colecţiilor, metode de 
clasificare şi de realizare a nomenclatorului). Această derivare 
ce pornește de la enunţurile rectoare nu poate fi confundată cu 
o deducție pe bază de axiome; și nici nu trebuie asimilată cu 
germinarea unei idei generale sau a unui nucleu filosofic, ale 
căror semnificaţii s-ar desfăşura treptat sub formă de experienţe 
şi de conceptualizări precise; după cum nu trebuie considerată 
nici o geneză psihologică ce pornește de la o descoperire, care, 
puțin câte puţin, și-ar dezvolta consecinţele și și-ar înmulți 
posibilităţile. Ea diferă de toate aceste parcursuri și se cuvine 
descrisă în autonomia ei. Pot fi, astfel, descrise derivaţiile 
arheologice ale Istoriei naturale fără a începe cu axiomele ei 
nedemonstrabile sau cu temele ei fundamentale (de pildă, 
continuitatea naturii) şi fără a lua drept punct de pornire și 
drept fir director primele descoperiri sau primele abordări (cele 
ale lui Tournefort înaintea celor ale lui Linné, cele ale lui 
Jonston înaintea celor ale lui Tournefort). Ordinea arheologică 
nu se confundă nici cu aceea a sistematicităţilor, nici cu aceea 
a succesiunilor cronologice. 

Vedem, însă, deschizându-se un întreg domeniu de întrebări 
posibile. Căci, deşi aceste ordini diferite sunt specifice şi 


Originalul şi regularul 183 


posedă fiecare propria ei autonomie, între ele trebuie să existe 
raporturi și dependențe. Pentru unele dintre formațiunile 
discursive, ordinea arheologică nu diferă, poate. prea mult de 
ordinea sistematică, după cum, în alte cazuri, ea poate să 
urmeze firul succesiunilor cronologice. Aceste paralelisme 
(sau, din contră, distorsiunile ce pot fi întâlnite în alte părți) 
merită să [ie analizate. Important, în tot cazul, este să nu con- 
fundăm aceste întocmiri diferite, să nu căutăm într-o „desco- 
perire“ inițială sau în originalitatea unei formulări principiul 
din care totul să poată fi dedus și derivat; să nu căutăm într-un 
principiu general legea regularităţilor enunțiative sau a 
investițiilor individuale; să nu-i cerem derivării arheologice să 
reproducă ordinea timpului sau să scoată în evidenţă o schemă 
deductivă. 


Nimic nu ar fi mai fals decât să vedem în analiza 
formațiunilor discursive o tentativă de periodizare totalitară: cu 
începere dintr-un anumit moment şi pentru un anumit timp, 
toată lumea ar gândi în acelaşi fel, în pofida diferenţelor de 
suprafață, ar spune același lucru, prin intermediul unui 
vocabular polimorf, şi ar produce un soi de discurs imens ce ar 
putea fi parcurs, la întâmplare, în toate sensurile. Dimpotrivă, 
arheologia descrie un nivel de omogenitate enunţiativă care are 
propriul său decupaj temporal şi care nu antrenează după sine 
toate celelalte forme de identitate și de diferență ce pot fi 
reperate în limbaj; iar la acest nivel, ea stabilește un anumit 
mod de întocmire, o serie de ierarhii şi un întreg hăţiș care fac 
imposibilă o sincronie masivă, amorfă și dată global, o dată 
pentru totdeauna. În unitaţile atât de confuze pe care le numim 
„epoci“, ea face să ţâșnească, fiecare cu propria ei specificitate, 
anumite ;,perioade enunţiative“ articulate între ele, însă fără a 
se confunda cu acestea în ceea ce priveşte conceptele, fazele 
teoretice, stadiile de formalizare și etapele evoluţiei lingvistice. 


III. Contradicţiile 


Istoria ideilor acordă de obicei un credit de coerenţă 
discursului pe care îl analizează. I se întâmplă să constate 
cumva o neregularitate în folosirea cuvintelor, mai multe pro- 
poziții incompatibile, un joc de semnificaţii ce nu se potrivesc 
unele cu altele, concepte care nu pot fi sistematizate împreună? 
Consideră de datoria ei să găsească, la un nivel mai mult sau 
mai puţin profund, un principiu de coeziune care să organizeze 
discursul şi să-i restituie o unitate ascunsă. Această lege a 
coerenţei constituie o regulă euristică, o obligaţie de procedură 
şi aproape un imperativ moral al cercetării: să nu multiplici în 
mod inutil contradicţiile; să nu te laşi indus în eroare de micile 
diferenţe; să nu acorzi o pondere prea mare schimbărilor, regre- 
telor, revenirilor asupra trecutului, polemicilor; să nu presupui 
că discursul oamenilor este în permanenţă minat din interior de 
contradicţiile generate de dorinţele lor, de influenţele pe care ei 
le-au suportat sau de condiţiile în care ei își duc viaţa; ci să 
admiţi că, dacă vorbesc, dacă poartă un dialog, ei o fac tocmai 
pentru surmonta aceste contradicții şi pentru a găsi punctul 
pornind de la care ele ar putea fi dominate. Dar această coe- 
rență reprezintă și un rezultat al cercetării ca atare: ea definește 
unitățile terminale care împlinesc analiza; descoperă organi- 
zarea internă a unui text, forma de dezvoltare a unei opere 
individuale sau locul de întâlnire între discursuri diferite. Eşti 
obligat s-o presupui ca să o poţi reconstitui, şi nu poți fi sigur 
că ai aflat-o decât dacă o urmăreşti până suficient de depurte şi 
suficient de mult timp. Ea apare ca un optimum: cel mai mare 
număr posibil de contradicții rezolvate prin mijloacele cele mai 
simple. 

Or, mijloacele folosite sunt foarte numeroase și, prin chiar 
acest fapt, coerenţele găsite pot fi dintre cele mai diferite. De 
pildă, analizând adevărul propoziţiilor şi relaţiile care le unesc, 
se poate defini un câmp de non-contradicţie logică: atunci se va 
descoperi o sistematicitate; se va trece de la corpul vizibil al 
frazelor către acea pură arhitectură ideală pe care ambiguităţile 
gramaticii sau supraîncărcarea semnificantă a cuvintelor au 
mascat-o, fără îndoială în aceeaşi măsură în care au tradus-o. În 
sens invers însă, urmând firul analogiilor şi al simbolurilor, se 
poate regăsi o tematică mai mult imaginară decât discursivă, 
mai mult afectivă decât rațională şi mai apropiată de dorință 
decât de concept; forţa ei animă, însă pentru a le topi imediat 
într-o unitate treptat transformabilă, figuri dintre cele mai opuse 
cu putință; ceea ce se descoperă este, atunci, o continuitate 
plastică, parcursul unui sens ce capătă formă în reprezentări, 
imagini și metafore dintre cele mai diverse. Tematice sau 
sistematice, aceste coerențe pot să fie explicite sau nu: ele pot 
fi căutate la nivelul reprezentărilor conștiente în cazul 
subiectului vorbitor, dar pe care discursul său — din raţiuni de 
circumstanță sau dintr-o incapacitate legată de forma însăși a 
limbajului său — nu a izbutit să le exprime; dar ele mai pot fi 
căutate și în anumite structuri care l-ar fi constrâns pe autor 
într-o mai mare măsură decât ar fi reuşit el însuşi să le constru- 
iască şi care i-ar fi impus acestuia, fără ca el să-și dea seama, 
postulate, scheme operatorii, reguli lingvistice, un ansamblu de 
afirmaţii şi de credinţe fundamentale, tipuri de imagini şi o 
întreagă logică a fantasmei. Poate să fie vorba, în sfârşit, de 
coerenţe stabilite la nivelul unui individ — al biografiei sau al 
circumstanțelor singulare ale discursului său —, care, însă, pot 
fi stabilite şi în funcţie de repere mai largi, atribuindu-li-se 
dimensiunile diacronice şi colective ale unei epoci, ale unei 
forme generale de conştiinţă, ale unui tip de societate, ale unui 
ansamblu de tradiţii sau ale unui peisaj imaginar comun unei 
întregi culturi. Sub toate aceste forme, coerenţa astfel 
descoperită joacă de fiecare dată același rol: să arate că toate 
contradicţiile imediat vizibile nu reprezintă nimic mai mult 
decât o sclipire de suprafaţă; și că acest întreg joc de străluciri 


186 Arheologia cunoaşterii 


dispersate trebuie legat de un focar unic. Contradicţia reprezintă 
iluzia unei unităţi ce se ascunde sau care este ținută ascunsă: ea 
nu-și are locul decât în decalajul dintre conştiinţă şi inconștient, 
gândire și text, idealitate şi corpul contingent al expresiei. 
Oricum, analiza are datoria de a suprima, pe cât posibil, 
contradicţia. 

La capătul acestui travaliu rămân doar contradicţiile 
reziduale — accidente, defecte, fisuri — sau, dimpotrivă, răsare, 
ca și cum întreaga analiză ar fi condus către ea în surdină și 
împotriva voinței, contradicţia fundamentală: punerea în evi- 
dență, la originea însăşi a sistemului, a unor postulate incom- 
patibile, intersectarea unor influenţe cu neputinţă de conciliat, 
difracție primă a dorinței, conflict economic şi politic ce opune 
o societate ei înseși — toate acestea, în loc să apară ca tot atâtea 
elemente de suprafaţă care ar trebui reduse, se dezvăluie până 
la urmă ca un principiu organizator, ca o lege fondatoare şi 
secretă care dă seama de toate contradicţiile minore şi le 
conferă un temei solid: pe scurt, un model pentru toate celelalte 
opoziții. O astfel de contradicţie, departe de a fi o aparenţă sau 
un accident al discursului, departe de a reprezenta starea de 
care acesta se cere eliberat pentru a putea da, în sfârșit, frâu 
liber adevărului său desfășurat, constituie însăşi legea existenţei 
sale: numai pornind de la ea își face el apariţia, începând să 
vorbească tocmai pentru a o traduce şi, în acelaşi timp, a o de- 
păși, tocmai pentru a fugi de ea, în vreme ce ea renaşte 
neîncetat prin intermediul lui, continuă și reîncepe la nesfârșit; 
tocmai pentru că acesta se situează tot timpul dincoace de el și 
pentru că nu poate niciodată, prin urmare, s-o evite complet (la 
contourner entièrement), el se schimbă, se metamorfozează, 
scapă cu de la sine putere de propria-i continuitate. Contradicţia 
funcţionează, atunci, de-a lungul discursului, ca principiu al 
istoricităţii acestuia. 

Istoria ideilor recunoaşte, așadar, două niveluri de 
contradicţie: acela al aparenţelor ce se rezolvă în unitatea 
profundă a discursului; şi al fundamentelor ce dau naştere 
discursului însuşi. În raport cu primul nivel de contradicții, 
discursul reprezintă figura ideală ce se cere curățată de prezenţa 

lor accidentală, de corpul lor prea vizibil; în raport cu cel de-al 
doilea nivel, discursul reprezintă figura empirică pe care 
contradicţiile o pot adopta şi a cărui aparentă coeziune trebuie 
distrusă pentru ca acestea să poată fi în sfârșit regăsite în 
eruperea şi violența lor. Discursul este drumul de la o 
contradicţie la alta: dacă dă naştere celor pe care le vedem este 
pentru că ascultă de cea pe care o ascunde. A analiza discursul 
înseamnă a face să dispară și să reapară contradicţiile; în- 
seamnă a face manifest jocul pe care acestea îl joacă în sânul 
lui; înseamnă a face manifest și modul în care el poate să le 
exprime, să le materializeze şi să le împrumute o aparență 
fugitivă. 

Pentru analiza arheologică, contradicţiile nu sunt nici 
aparenţe de surmontat, nici principii secrete care ar trebui date 
la iveală. Sunt obiecte de descris pentru ele însele, fără a căuta 
punctul de vedere din care pot fi risipite sau nivelul la care ele 
se radicalizează şi, din efecte, devin cauze. Să luăm un exemplu 
simplu şi deja evocat, de mai multe ori, în paginile de faţă: 
principiul fixist al lui Linn€ a fost, în secolul al XVIII-lea, 
contrazis nu atât de descoperirea acelei Peloria, care nu i-a 
modificat decât modalităţile de aplicare, cât mai cu seamă de 
un anumit număr de afirmaţii „evoluționiste“ ce pot fi întâlnite 
la Buffon, Diderot, Bordeau, Maillet şi mulţi alţii. Analiza 
arheologică nu constă în a arăta că, dedesubtul acestei opoziții 
şi la un nivel de mai mare esenţialitate, toată lumea accepta un 
anumit număr de teze fundamentale (continuitatea naturii şi 
plenitudinea ei, corelaţia dintre formele recente şi climă, 
trecerea aproape insesizabilă de la ceea ce nu este viu la viu); 
ea nu constă nici în a arăta că o atare opoziţie reflectă, în 
domeniul particular al istoriei naturale, un conflict mai general 
care împarte în două tabere întreaga cunoaștere şi gândire a 
secolului al XVIII-lea (conflictul dintre tema unei creaţii 
ordonate, dobândite o dată pentru totdeauna, desfășurate fără 
vreun secret ireductibil, şi tema unei naturi colcăitoare, înzes- 
trate cu puteri misterioase, desfășurându-se puţin câte puţin în 
istorie şi dând peste cap toate ordinile spaţiale în funcţie de 
marele avânt al timpului ). Arheologia încearcă să arate felul în 

care cele două afirmaţii, atât cea fixistă cât și cea „evoluţio- 
nistă“. îşi au locul comun într-o anumită descriere a speciilor şi 
a genurilor: această descriere ia ca obiect structura vizibilă a 
organelor (forma, mărimea, numărul și dispunerea acestora în 
spaţiu), pe care poate să o limiteze în două feluri (la ansamblul 
organismului sau la unele dintre elementele acestuia, determi- 
nate fie pentru importanţa, fie pentru comoditatea lor taxino- 
mică ), se obţine atunci, în cel de-al doilea caz, un tabel regulat, 
dotat cu un număr de căsuțe definite, şi constituind întrucâtva 
programul oricărei creaţii posibile (astfel încât actuală, viitoare 
încă sau deja dispărută, ordinea speciilor și a genurilor este 
definitiv fixată), şi, în primul caz, grupuri de înrudire care 
rămân nedefinite şi deschise, separate unele de altele și tole- 
rând, într-un număr nedeterminat, noi forme oricât de apropiate 
de cele preexistente. Derivând, astfel, contradicţia dintre două 
teze dintr-un anumit domeniu de obiecte, din delimitările şi 
împărţirea acestuia, noi nu o rezolvăm; nu descoperim punctul 
de conciliere. Dar nici nu o transferăm la un nivel mai 
fundamental; ci definim locul în care ea se instalează; facem să 
apară ramificarea alternativei; localizăm divergenţa și locul în 
care se juxtapun cele două discursuri. Teoria structurii nu repre- 
zintă un postulat comun, un fond de credință general împărtășit 
deopotrivă de Linné și de Buffon, o solidă și fundamentală 
afirmaţie care ar împinge la nivelul unei controverse accesorii 
conflictul dintre evoluţionism și fixism;, ci însuși principiul 
incompatibilităţii dintre ele, legea ce guvernează derivarea şi 
coexistenţa lor. Luând contradicţiile ca obiect al descrierii, 
analiza arheologică nu încearcă să descopere, în locul lor, o 
formă sau o tematică comune, ci se străduiește să determine 
măsura și forma abaterii lor (de leur écart). În comparaţie cu o 
istorie a ideilor, care ar dori să topească contradicţiile în 
unitatea seminocturnă a unei figuri globale sau să le trasmută 
într-un principiu general, abstract şi uniform de interpretare şi 
explicare, arheologia descrie diferitele spații de disensiune. 

Ea renunţă, prin urmare, să mai trateze contradicția ca pe o 
funcţie generală ce se exercită la toate nivelurile în același fel, 
şi pe care analiza ar trebui fie s-o suprime în totalitate, fie s-o 

readucă la o formă primă şi constructivă: marelui joc al 
contradicţiei — prezente sub mii de chipuri, apoi suprimate şi, 
în sfârşit, restituite prin conflictul major în care culminează —, 
ea îi substituie analiza diferitelor tipuri de contradicţie, a 
diferitelor niveluri în conformitate cu care poate fi reperată și a 
diferitelor funcţii pe care contradicția poate să le exercite. 
Diferite tipuri, mai întâi. Anumite contradicții se localizează 
numai în planul propozițiilor şi al aserțiunilor, fără a afecta cu 
nimic regimul enunţiativ care le-a făcut posibile: de pildă, în 
secolul al XVIII-lea, teza caracterului animal al fosilelor se 
opune tezei, mai tradiţionale, a naturii lor minerale; desigur, 
consecinţele care au putut fi extrase din aceste două teze sunt 
numeroase şi bat departe; dar se poate demonstra că ele iau 
naştere în cadrul aceleiași formaţiuni discursive, în acelaşi 
punct din cuprinsul acesteia şi în conformitate cu aceleaşi 
condiţii de exercitare a funcţiei enunţiative; sunt nişte contra- 
dicții derivate arheologic și care constituie un stadiul terminal. 
Altele, dimpotrivă, depăşesc limitele unei formaţiuni discursive 
şi opun teze care nu ţin de aceleaşi condiţii de enunţare: astfel, 
fixismul lui Linné este contrazis de evoluționismul lui Darwin, 
dar numai în măsura în care neutralizăm diferenţa dintre Istoria 
naturală, căreia îi aparţine cel dintâi, și biologie, de care ţine 
cel de-al doilea. Este vorba, în acest caz, de niște contradicții 
extrinseci, care trimit la opoziţia dintre formaţiuni discursive 
distincte. Pentru descrierea arheologică (și fără a ţine seama 
aici de posibilele mişcări de du-te vino ale procedurii), această 
opoziţie constituie acel terminus a quo, în vreme ce contra- 
dicțiile derivate constituie un terminus ad quem al analizei. Între 
aceste două extreme, descrierea arheologică prezintă ceea ce 
am putea să numim contradicţiile intrinseci: cele care se 
desfășoară în interiorul formațiunii discursive ca atare şi care, 
născute într-un punct al sistemului de formaţiuni, determină 
apariţia unor sub-sisteme: de pildă, pentru a rămâne la 
exemplul Istoriei naturale din secolul al XVIII-lea, contradicția 
care opune analizele „metodice“ analizelor „sistematice“. În 
acest caz, opoziţia nu este câtuşi de puţin una terminală: nu 
avem două propoziţii contradictorii referitoare la aceluiaşi 

obiect și nici două utilizări incompatibile ale același subiect, ci 
pur și simplu două modalităţi de a forma enunţuri, caracterizate 
şi una, şi cealaltă de anumite obiecte, de anumite poziţii ale 
subiectivităţii, de anumite concepte și de anumite opțiuni 
strategice. Aceste sisteme nu sunt, totuși, prime: căci se poate 
arăta în ce punct ele derivă, ambele, din una și aceeași 
pozitivitate, aceea a Istoriei naturale. Numai aceste opoziții 
intrinseci sunt pertinente pentru analiza arheologică. 

Diferite niveluri, apoi. O contradicţie arheologică intrinsecă 
nu reprezintă un fapt pur și simplu, pe care ar fi suficient să-l 
constatăm ca pe un principiu sau să-l explicăm ca pe un efect. 
Este un fenomen complex, care se distribuie pe mai multe 
planuri ale formaţiunii discursive. Astfel, pentru Istoria naturală 
sistematică și pentru Istoria naturală metodică, care nu au 
încetat să se opună una alteia pe parcursul unei întregi părți a 
secolului al XVIII-lea, pot fi recunoscute următoarele: o ina- 
decvare a obiectelor (într-un caz se descrie aspectul general al 
plantei, în celălalt, câteva variabile dinainte determinate; într-un 
caz se descrie totalitatea plantei — sau cel puţin părţile ei cele 
mai importante —, în celălalt, un anumit număr de elemente 
alese în mod arbitrar pentru comoditatea lor taxinomică; uneori 
se ţine seama de diferitele stadii de creştere şi de maturizare ale 
plantei, alteori observaţia se limitează la un moment și la un 
stadiu de vizibilitate optime); o divergență a modalităţilor 
enunțţiative (în cazul analizei sistematice a plantei, se aplică un 
cod perceptiv și lingvistic riguros şi în funcţie de o scară 
constantă; pentru descrierea metodică, codurile sunt relativ 
libere, iar scările de reperare pot să oscileze); o incompati- 
bilitate a conceptelor (în cadrul „sistemelor“, conceptul de 
caracter generic reprezintă o marcă arbitrară, însă nu 
înşelătoare, pentru a desemna genurile; în cadrul „metodelor“, 
același concept trebuie să acopere definiţia reală a genului); în 
sfârşit, o excludere reciprocă a opţiunilor teoretice (taxinomia 
sistematică face posibil „fixismul“, chiar dacă acesta este 
corectat prin ideea unei creaţii continuate în timp și care 
desfășoară puţin câte puţin elementele tabloului, sau de ideea 
unor catastrofe naturale ce ar fi perturbat, prin intermediul 

privirii noastre actuale, ordinea lineară a vecinătăților naturale, 
dar care exclude posibilitatea unei transformări pe care metoda 
o acceptă, fără a o presupune însă în mod absolut. 

Funcțiile. Toate aceste forme de opoziție nu joacă acelaşi rol 
în cadrul practicii discursive: ele nu constituie, în mod omogen, 
nişte obstacole de depășit sau un principiu de creştere. Nu-i de 
ajuns, în tot cazul, să căutăm în ele cauza fie a încetinirii, fie a 
accelerării istoriei, timpul se introduce în adevărul și în 
idealitatea discursului pornind de la altceva decât forma vidă şi 
generală a opoziţiei. Aceste opoziții reprezintă, de fiecare dată, 
niște momente funcţionale determinate. Unele dintre ele asigură 
o dezvoltare adițională a câmpului enunţiativ: deschid secvenţe 
de argumentare, de experienţă, de verificări și inferenţe diverse; 
permit determinarea de obiecte noi, suscită noi modalităţi 
enunțţiative, definesc noi concepte sau modifică câmpul de apli- 
caţie al celor existente: nimic, însă, nu se modifică în sistemul 
de pozitivitate al discursului ca atare (așa s-a întâmplat în cazul 
discuţiilor purtate de naturaliştii secolului al XVIII-lea 
referitoare la graniţa dintre mineral şi vegetal, la limitele vieții 
şi ale naturii și la originea fosilelor); astfel de procese aditive 
pot să rămână deschise sau, dimpotrivă, să fie închise în mod 
decisiv de o demonstraţie care le respinge sau de o descoperire 
care le scoate din joc. Alte opoziții induc o reorganizare a 
câmpului discursiv: acestea pun problema traducerii posibile a 
unui grup de enunţuri în altul, aceea a punctului de coerență 
care ar putea să le articuleze unul cu celălalt, precum şi aceea 
a integrării lor comune într-un spațiu mai general (astfel, 
opoziţia sistem-metodă, în cazul naturaliștilor din secolul al 
XVIII-lea, induce o serie de tentative de rescriere a ambelor 
într-o singură formă de descriere, pentru a conferi metodei 
rigoarea și regularitatea sistemului și pentru a face să coincidă 
arbitrarul sistemului cu analizele concrete ale metodei ); nu este 
însă vorba de noi obiecte, de noi concepte, de noi modalităţi 
enunțţiative care s-ar adăuga în mod linear celor vechi; ci de 
obiecte de un alt nivel (mai general sau mai particular), de 
concepte care au altă structură și alt câmp de aplicaţie, de 
enunțări de un alt tip fără ca, totuşi, regulile de formare să fie, 

astfel, modificate. Alte opoziții joacă, în sfârşit, un rol critic, 
ele pun în joc existenţa și „acceptabilitatea“ practicii discursi- 
ve; definesc punctul imposibilității sale efective și al schimbării 
sale de sens istoric (astfel, descrierea, în cadrul Istoriei naturale 
înseși, a solidarităților organice şi a funcţiilor ce se exercită, 
prin intermediul unor variabile anatomice, în anumite condiţii 
definite de existenţă, nu mai permite, cel puţin cu titlul de 
formaţiune discursivă autonomă, o Istorie naturală care să fie o 
ştiinţă taxinomică a ființelor constituită pornind de la 
caracterele lor vizibile). 

O formaţiune discursivă nu reprezintă, prin urmare, textul 
ideal, continuu și lipsit de asperităţi ce curge pe sub multitu- 
dinea de contradicții și le rezolvă în unitatea calmă a unei gân- 
diri coerente; nu reprezintă nici suprafaţa pe care s-ar oglindi, 
în mii de aspecte diferite, o contradicţie retrasă (en retrait) tot 
timpul, dar pretutindeni dominantă. Reprezintă, mai curând, un 
spaţiu de multiple disensiuni, un ansamblu de opoziții diferite, 
cărora trebuie să le fie descrise nivelurile şi rolurile. Analiza 
arheologică aboleşte, așadar, primatul unei contradicții care îşi 
are modelul în afirmarea și negarea simultane ale uneia și 
aceleiaşi propoziţii. Nu, însă, pentru a nivela toate opoziţiile în 
anumite forme generale de gândire și a le pacifica cu de-a sila 
prin recursul la un a priori constrângător. Este vorba, dimpo- 
trivă, de a repera, în cadrul unei practici discursive determinate, 
punctul în care ele se constituie, de a defini forma pe care ele 
o îmbracă, raporturile ce se instaurează între ele și domeniul 
asupra căruia ele domnesc. Este vorba, pe scurt, de a menţine 
discursul în asperităţile lui nenumărate; și de a suprima, în 
consecinţă, tema unei contradicții în mod uniform pierdute și 
regăsite, rezolvate și mereu renăscânde, în elementul 
nediferenţiat al Logosului. 


IV. Faptele comparative 


Analiza arheologică individualizează și descrie formaţiuni 
discursive. Ceea ce înseamnă că ea trebuie să le compare, să le 
opună pe unele altora în simultaneitatea în care ele se prezintă, 
să le deosebească de cele care nu au acelaşi calendar, să le pună 
în legătură, în ce au ele mai specific, cu practicile non-discursi- 
ve ce le înconjoară și care le slujesc drept element general. Cu 
totul diferit, și din acest punct de vedere, de descrierile episte- 
mologice sau „arhitectonice“ care analizează structura internă a 
unei teorii, studiul arheologic se declină întotdeauna la plural: 
el se exercită într-o multitudine de registre, parcurge interstiţii 
şi abateri, își are domeniul acolo unde unităţile se juxtapun, se 
separă, își fixează graniţele, stau față în faţă și desenează între 
ele spaţii albe. Atunci când se adresează unui tip particular de 
discurs (acela al psihiatriei în /szoria nebuniei sau acela al 
medicinii în Nașterea clinicii), el o face pentru a-i stabili, prin 
comparaţie, bornele cronologice: dar și pentru a descrie, în ace- 
lași timp cu ele și în corelaţie cu ele, un câmp instituţional, un 
ansamblu de evenimente, de practici, de decizii politice, o în- 
lănţuire de procese economice în care apar oscilaţii demo- 
grafice, tehnici de asistenţă, cereri ale mâinii de lucru, niveluri 
diferite ale şomajului etc. Dar el mai poate, de asemenea, 
printr-un soi de apropiere laterală (ca în Cuvintele și lucrurile), 
să pună în joc mai multe pozitivităţi distincte, cărora le 
compară stadiile concomitente de-a lungul unei perioade 
determinate de timp şi pe care le confruntă cu alte tipuri de 
discurs care și-au ocupat locul într-o epocă dată. 

Toate aceste analize sunt, însă, foarte diferite de cele 
practicate în mod curent. 

l. Comparaţia, aici, este întotdeauna limitată și regională. 
Departe de a dori să provoace apariţia unor forme generale, 
arheologia caută să deseneze configurații singulare. Atunci 
când confruntă Gramatica generală, Analiza bogățiilor şi Istoria 
naturală din epoca clasică, ea nu o face pentru a grupa trei 
manifestări — peste măsură de încărcate cu valoare expresivă și 
în mod cu totul straniu neglijate până în momentul de faţă — ale 
unei mentalități care ar fi generală în secolele al XVII-lea și al 
XVIII-lea; nici pentru a reconstitui, pornind de la un model 
redus și de la un domeniu singular, formele de raționalitate 
active în întreaga știință clasică; și nici măcar pentru a lumina 
profilul cel mai puţin cunoscut al unui portret cultural pe care 
îl credeam familiar. Nu am vrut să demonstrez că oamenii 
veacului al XVIII-lea se interesau, în general, mai mult de 
ordine decât de istorie, mai mult de clasificare decât de 
devenire și mai curând de subiecte decât de mecanismele de 
cauzalitate. Ceea ce m-a interesat a fost evidenţierea unui an- 
samblu bine determinat de formaţiuni discursive, între care 
există un anumit număr de raporturi descriptibile. Aceste rapor- 
turi nu debordează asupra unor domenii limitrofe şi nu pot fi 
transferate, din aproape în aproape, la ansamblul discursurilor 
contemporane lor și nici, cu atât mai puţin, la ceea ce obișnuim 
să numim „Spiritul clasic“: ele se limitează strict la triada 
examinată şi nu funcţionează decât în interiorul domeniului 
astfel specificat. Acest ansamblu interdiscursiv se află el însuși, 
şi sub forma lui de grup, în relaţie cu alte tipuri de discursuri 
(cu analiza reprezentării, teoria generală a semnelor și 
„ideologia“, pe de o parte; și cu matematicile, Analiza algebrică 
şi încercarea de instaurare a unei mathesis, pe de altă parte). 
Aceste raporturi interne și externe sunt cele care caracte- 
rizează Istoria naturală, Analiza bogățiilor și Gramatica 
generală ca un ansamblu specific și permit recunoaşterea, în 
cazul lor, a unei configurații interdiscursive. 

În ceea ce îi priveşte pe cei care ar putea să spună: „De ce 
nu ai vorbit și despre cosmologie, fiziologie sau exegeza 
biblică? Oare chimia dinainte de Lavoisieri, matematica lui 

Euler? sau istoria lui Vico? nu ar fi capabile, dacă ar fi supuse 
examinării, să invalideze toate analizele întâlnite în Cuvintele și 
lucrurile? Nu există în inventiva bogăţie a secolului al 
XVIII-lea multe alte idei care să nu poată intra în cadrul rigid 
al arheologiei?“, acestora, legitimei lor nerăbdări și tuturor 
contraexemplelor pe care ei — o știu prea bine — ar putea să le 
ofere, le-aș răspunde: evident! Sunt nu numai de acord că 
analiza mea e limitată; dar chiar vreau acest lucru şi i-l impun. 
Ceea ce ar constitui pentru mine un adevărat contraexemplu ar 
fi tocmai posibilitatea de a spune: toate relaţiile pe care le-ai 
descris referitor la cele trei formaţiuni particulare, toate rețelele 
prin care se articulează unele cu altele teoria atribuirii, a 
articulării, a desemnării şi a derivării, toată această taxinomie 
care se sprijină pe o caracterizare discontinuă și pe o continui- 
tate a ordinii pot fi regăsite uniform și în acelaşi fel în geo- 
metrie, în mecanica raţională, în fiziologia umorilor şi a 
germenilor, în critica istoriei sfinte și în cristalografia inci- 
pientă. Aceasta ar fi, cu adevărat, dovada că nu am descris, aşa 
cum am pretins, o regiune de interpozitivitate, ci am carac- 
terizat spiritul sau știința unei epoci, altfel spus, exact ceea ce 
întreprinderea mea își propusese să nu facă. Relaţiile descrise 
de mine au valoare pentru definirea unei configurații particu- 
lare; ele nu reprezintă câtuși de puţin niște semne pentru 
descrierea, în întregul său, a portretului unei culturi. Amatorii 
de Weltanschauung vor fi, fără îndoială, dezamăgiţi; însă, țin în 
mod expres ca descrierea iniţiată de mine să nu fie de același 
tip cu a lor. Ceea ce în cazul lor, ar putea trece drept lacună, 
uitarea sau eroare, pentru mine constituie eliminare deliberată 
şi metodică. 

Mi s-ar mai putea spune. însă, și în modul următor: ai 
confruntat Gramatica generală cu Istoria naturală și cu Analiza 
bogățiilor. De ce nu, însă, și cu Istoria așa cum era aceasta 
practicată în aceeași epocă, cu critica biblică, cu retorica sau cu 
teoria artelor frumoase? Nu ai fi descoperit, oare, în felul 
acesta, un cu totul alt câmp de interpozitivitate? Care este 
privilegiul deținut de cel pe care l-ai descris? În ceea ce 
privește privilegiul, nici nu poate fi vorba de așa ceva: ceea ce 

eu am descris nu este decât unul dintre ansamblurile 
descriptibile; dacă, într-adevăr, aș relua Gramatica generală şi 
dacă aş încerca să definesc raporturile ei cu disciplinele istorice 
şi cu critica textuală, aș asista, mai mult ca sigur, la schiţarea 
unui cu totul alt sistem de relaţii; iar descrierea ar scoate la 
iveală o reţea interdiscursivă care nu s-ar suprapune celei 
dintâi, ci ar intersecta-o în unele dintre punctele ei. La fel, 
taxinomia naturaliştilor ar putea fi confruntată nu numai cu 
gramatica și cu economia, ci şi cu fiziologia și cu patologia: și 
aici, o dată în plus, s-ar schița noi interpozitivități (să se 
compare relaţiile taxinomie-gramatică-economie, analizate în 
Cuvintele și lucrurile, cu relaţiile taxinomie-—patologie studiate în 
Nașterea clinicii). Aceste reţele nu există, prin urmare, într-un 
număr dinainte definit; numai proba analizei poate să arate 
dacă ele există și care dintre ele există (astfel spus, care dintre 
ele sunt susceptibile de a fi descrise). În plus, nici una dintre 
formațiunile discursive nu face parte (în tot cazul, nu în mod 
necesar) numai din unul dintre aceste sisteme; dimpotrivă, ele 
intră simultan în mai multe câmpuri de relaţii, în care nu ocupă 
același loc şi nu exercită aceeași funcţie (raporturile taxino- 
mie-—patologie nu sunt izomorfe cu raporturile taxinomie-—gra- 
matică; raporturile gramatică-analiză a bogățiilor nu sunt 
izomorfe cu raporturile gramatică—exegeză). 

Orizontul căruia i se adresează arheologia nu este, prin ur- 
mare, o ştiinţă, o raționalitate, o mentalitate, o cultură; este o 
încâlceală de interpozitivităţi ale căror limite şi puncte de inter- 
secţie nu pot fi fixate dintr-o dată. Arheologia: o analiză com- 
parativă destinată nu să reducă diversitatea discursurilor și să 
traseze unitatea care se cuvine să le totalizeze, ci să le repar- 
tizeze diversitatea în cadrul unor figuri diferite. Comparaţia 
arheologică nu are un efect unificator, ci unul multiplicator. 


2. Confruntând Gramatica generală, Istoria naturală și 
Analiza bogățiilor din secolele al XVII-lea şi al XVIII-lea, am 
putea să ne întrebăm ce idei aveau în comun, în acea epocă, 
lingviştii, naturaliştii şi teoreticienii economiei; am putea să ne 
întrebăm care erau postulatele implicite pe care ei le 

presupuneau împreună, în pofida diversităţii teoriilor lor, și 
căror principii generale se supuneau ei într-un mod, poate, 
nemărturisit;, am putea să ne întrebăm ce influenţă a exercitat 
analiza limbajului asupra taxinomiei sau ce rol a jucat ideea 
unei naturi ordonate în teoria bogăției, am mai putea, de 
asemenea, să studiem și răspândirea respectivă a acestor tipuri 
diferite de discurs, prestigiul care îi era recunoscut fiecăruia în 
parte, valorizarea datorată vechimii (sau, dimpotrivă, datei 
recente) și rigorii lor mai mari, canalele de comunicare şi căile 
pe care au fost efectuate schimburile de informaţie; am putea, 
în sfârșit, reîntâlnindu-ne, astfel, cu analize cât se poate de 
tradiționale, să ne întrebăm în ce măsură Rousseau, de pildă, a 
transferat în analiza limbii și a originii ei cunoștințele și 
experienţa sa de botanist; care erau categoriile comune aplicate 
de 'Turgot atât în analiza monedei, cât și în teoria limbajului și 
a etimologiei; în ce fel ideea unei limbi universale, artificiale și 
perfecte fusese remaniată și întrebuințată de clasificatori 
precum Linné sau Adanson. : Toate aceste întrebări ar fi, 
desigur, perfect legitime (sau măcar unele dintre ele...). Dar 
nici unele, nici altele nu sunt pertinente la nivelul arheologiei. 

Ceea ce aceasta vrea să scoată în evidenţă este, în primul 
rând — în specificitatea și distanța menținute ale diverselor 
formaţiuni discursive —, jocul analogiilor și al diferențelor așa 
cum apar acestea la nivelul regulilor de formare. Fapt care 
implică cinci sarcini distincte: 


a) Să arate felul în care elemente discursive complet diferite 
pot să fie formate plecând de la reguli analoge (conceptele 
gramaticii generale — precum cele de verb, de subiect, de 
complement, de rădăcină — sunt formate pornind de la aceleași 
dispoziţii ale câmpului enunţiativ — teoriile atribuirii, articu- 
lării, desemnării şi derivării — ca și conceptele, totuși, foarte 
diferite, radical eterogene ale Istoriei naturale și ale 
Economei ), să pună în evidenţă izomorfisme arheologice între 
formaţiuni distincte. 


b) Să arate în ce măsură aceste reguli se aplică în același fel 
sau nu, se înlănțuie în aceeași ordine sau nu, sunt dispuse, în 

cadrul diferitelor tipuri de discurs, după acelaşi model sau nu 
(Gramatica generală aşază una după alta, în chiar această 
ordine, teoria atribuirii, teoria articulării. teoria desemnării şi 
teoria derivării: Istoria naturală și Analiza bogățiilor le gru- 
pează pe primele două şi, respectiv, pe ultimele două, 
înlănțuindu-le însă în ordine inversă): să definească modelul 
arheologic al fiecărei formaţiuni în parte. 


c) Să arate felul în care concepte perfect diferite (precum cele 
de valoare şi de caracter specific sau cele de preţ şi de caracter 
generic) pot să ocupe poziţii analoge în ramificația sistemelor 
lor de pozitivitate — fiind, astfel, înzestrate cu o izoropie 
arheologică —, chiar dacă domeniul lor de aplicaţie, gradul de 
formalizare şi mai cu seamă geneza lor istorică le fac cu totul 
străine unele de altele. 


d) Să arate, în schimb, cum poate una și aceeași noțiune 
(desemnată, eventual, prin unul şi acelaşi cuvânt) să acopere 
două elemente distincte din punct se vedere arheologic 
(noţiunile de origine şi de evoluţie nu au nici același rol, nici 
același loc şi nici același mod de formare în sistemul de 
pozitivitate al Gramaticii generale și în acela al Istoriei 
naturale ); să indice decalajele arheologice. 


e) Să arate, în sfârşit, modul în care se pot stabili relații de 
subordonare sau de complementaritate de la o pozitivitate la 
alta (astfel, în raport cu analiza bogăției şi cu aceea a speciilor, 
descrierea limbajului joacă un rol dominant în epoca clasică, 
în măsura în care ea constituie teoria semnelor de instituire 
care dedublează, marchează și reprezintă reprezentarea însăşi ): 
să stabilească corelaţiile arheologice. 


Nimic, în toate aceste descrieri, nu-și află sprijinul în 
determinarea de influențe, schimburi, informaţii transmise, 
comunicare. Ceea ce nu înseamnă o negare a acestora și nici o 
contestare a faptului că ele ar putea face vreodată obiectul unei 
descrieri. Ci, mai degrabă, o distanțare măsurată față de ele, 
decalarea nivelului de atac al analizei și scoaterea în evidenţă a 
ceea ce le-a făcut posibile; reperarea punctelor în care a putut 
să aibă loc proiectarea unui concept asupra altuia, fixarea 

izomorfismelor care au permis transferul de metode sau tehnici, 
indicarea vecinătăţilor, a simetriilor și a analogiilor care au 
îngăduit generalizările; într-un cuvânt, descrierea câmpului de 
vectori şi de receptivitate diferenţială (de permeabilitate şi de 
impermeabilitate) care a reprezentat o condiţie de posibilitate 
istorică pentru jocul schimburilor. O configuraţie de interpozi- 
tivitate este cu totul altceva decât o grupare de discipline 
învecinate; ea nu constituie numai un fenomen observabil de 
asemănare; şi nici doar raportul global al mai multor discipline 
faţă de altele diferite; ea reprezintă legea ce guvernează asupra 
comunicărilor dintre ele. Aşadar, să nu spunem: dat fiind că 
Rousseau, și alții împreună cu el, au reflectat, rând pe rând, 
asupra ordinii speciilor și originii limbii, între taxinomie și 
gramatică s-au stabilit relaţii și s-au produs schimburi; dat fiind 
că Turgot, după Law și Petty, a vrut să trateze moneda ca semn, 
economia şi teoria limbajului s-au apropiat una de cealaltă și 
istoria lor mai poartă și astăzi urma acestor tentative. Ci să 
spunem, mai degrabă — dacă avem de gând să întreprindem o 
descriere arheologică —, că întocmirile respective ale acestor 
trei pozitivităţi au fost de așa natură încât la nivelul operelor, al 
autorilor, al existențelor individuale, al proiectelor și al 
tentativelor, astfel de schimburi pot fi întâlnite. 


3. Arheologia scoate, de asemenea, la lumină şi raporturile 
dintre formațiunile discursive şi diferite domenii non-discursive 
(instituţii, evenimente politice, practici şi procese economice). 
Astfel de apropieri nu urmăresc evidenţierea unor mari conti- 
nuităţi culturale şi nici izolarea unor mecanisme de cauzalitate. 
În faţa unui ansamblu de fapte enunțiative, arheologia nu se 
întreabă ce anume a putut să le motiveze (de așa ceva se ocupă 
cercetarea contextelor de formulare >); ea nu încearcă nici să afle 
ce anume se exprimă prin intermediul lor (aceasta este sarcina 
hermeneuticii); ea se străduieşte să determine felul în care 
regulile de formare de care ţine respectivul ansamblu de fapte 
enunţiative — reguli ce caracterizează pozitivitatea căreia acesta 
îi aparține — pot să fie legate de anumite sisteme non- 
discursive: ea caută să definească forme specifice de articulare. 

Să luăm exemplul medicinii clinice, a cărei instituire, la 
sfârșitul secolului al XVIII-lea, este contemporană cu o serie 
întreagă de evenimente politice, de fenomene economice şi de 
modificări instituţionale. Între toate aceste fapte şi organizarea 
unei medicini spitalicești este ușor să bănuim, cel puţin la 
modul intuitiv, existenţa unor legături. Dar cum oare se cuvin 
ele analizate? O analiză simbolică ar vedea în organizarea 
medicinei clinice şi în procesele istorice care i-au fost conco- 
mitente două expresii simultane, care se reflectă şi se 
simbolizează una pe cealaltă, care îşi servesc reciproc drept 
oglindă şi ale căror semnificaţii sunt prinse într-un joc nesfârşit 
de trimiteri: două expresii care nu exprimă nimic altceva decât 
forma ce le este comună. Astfel, ideile medicale de solidaritate 
organică, de coeziune funcțională, de comunicare la nivelul 
țesuturilor — şi abandonarea principiului de clasificare a mala- 
diilor în beneficiul unei analize a interacțiunilor corporale — ar 
corespunde (pentru a le reflecta, dar și pentru a se oglindi în 
ele) unei practici politice care, sub stratificări încă feudale, des- 
coperă raporturi de tip funcţional, solidarități economice, o 
societate ale cărei dependențe şi reciprocități trebuiau să asi- 
gure, sub forma colectivităţii, un analogon al vieţii. O analiză 
cauzală, în schimb, ar consta în examinarea măsurii în care 
schimbările politice sau procesele economice au putut să 
determine conştiinţa oamenilor de știință — orizontul şi direcția 
interesului lor, sistemul lor de valori, felul lor de a percepe 
lucrurile, stilul caracteristic al raţionalităţii lor, astfel, într-o 
epocă în care capitalismul industrial începea să devină 
conștient de nevoia sa de mână de lucru, boala a căpătat o di- 
mensiune socială: menţinerea sănătăţii, vindecarea, asistenţa 
oferită bolnavilor săraci, căutarea cauzelor şi a focarelor 
patogene s-au transformat într-o sarcină colectivă pe care statul 
trebuie, pe de o parte, să şi-o asume şi, pe de altă parte, s-o 
supravegheze. De aici derivă punerea în valoare a corpului ca 
unealtă de lucru, preocuparea de a raţionaliza medicina după 
ntodelul altor ştiinţe, eforturile pentru menţinerea nivelului de 
sănătate al unei populaţii, grija acordată terapeuticii, păstrării 
efectelor ei şi înregistrării fenomenelor de lungă durată 

Arheologia îşi plasează analiza la un alt nivel: fenomenele 
de expresie, de reflectare și de simbolizare nu reprezintă, 
pentru ea, decât efectele unei lecturi globale pornite în căutarea 
analogiilor formale și a translărilor de sens; în ceea ce priveşte 
relaţiile cauzale, acestea nu pot să fie determinate decât la 
nivelul contextului sau al situaţiei şi la acela al efectului lor 
asupra subiectului vorbitor, în orice caz, atât unele, cât și 
celelalte nu pot fi reperate decât o dată definite pozitivităţile în 
care apar şi regulile conform cărora s-au format aceste 
pozitivități. Câmpul de relaţii ce caracterizează o formaţiune 
discursivă'reprezintă locul din care simbolizările şi efectele pot 
să fie surprinse, situate și determinate. Dacă arheologia apropie 
discursul medical de un anumit număr de practici este pentru a 
descoperi raporturi mai puţin „imediate“ decât expresia, dar 
mult mai directe decât acelea ale unei cauzalități mijlocite de 
conştiinţa subiecților vorbitori. Ea îşi propune să arate nu felul 
în care practica politică a determinat sensul și forma discursului 
medical, ci cum și în ce calitate face ea parte dintre condiţiile 
de emergenţă, de inserţie și de funcţionare ale celei de-a doua. 
Acest raport poate fi reperat la mai multe niveluri. Mai întâi, la 
acela al decupării şi delimitării obiectului medical: fireşte, nu 
în sensul că, o dată cu începutul secolului al XIX-lea, practica 
politică ar fi fost aceea care i-a impus medicinei noi obiecte, 
precum leziunile la nivel de ţesut sau corelaţiile anatomo- 
fiziologice; ci în sensul că ea a deschis noi câmpuri de reperare 
a obiectelor medicale (aceste câmpuri sunt constituite de masa 
populaţiei încadrate şi supravegheate din punct de vedere 
administrativ, judecate în funcţie de anumite norme de viaţă și 
de sănătate şi analizate conform unor forme documentare şi 
statistice de înregistrare; ele sunt constituite, de asemenea, de 
marile armate populare ale epocii revoluţionare și napoleo- 
niene, cu forma lor specifică de control medical; constituite, 
finalmente, de instituţiile de asistenţă spitalicească ce au fost 
definite, la sfârșitul secolului al XVIII-lea şi începutul celui 
de-al XIX-lea, în funcţie de nevoile economice ale epocii şi de 
poziția reciprocă a diferitelor clase sociale). Acest raport dintre 
practica politică și discursul medical mai poate fi văzut apărând 

şi în ceea ce priveşte statutul acordat medicului, care devine 
titularul nu doar privilegiat, ci aproape exclusiv al acestui 
discurs, sub forma raportului instituțional pe care medicul 
poate să-l aibă cu bolnavul spitalizat sau cu clientela lui privată, 
în modalitățile de predare şi difuzare ce sunt prescrise sau 
autorizate în cazul acestui tip de cunoaştere. În sfârşit, acest 
raport mai poate fi surprins şi în ceea ce priveşte funcția 
acordată discursului medical sau rolul pe care i se cere să-l 
joace atunci când se pune problema de a emite judecăţi despre 
indivizi, de a lua decizii administrative, de a impune normele 
unei societăţi, de a traduce — pentru a le „soluţiona“ sau pentru 
a le disimula — conflicte de un alt ordin, de a oferi modele de 
tip natural analizelor asupra societăţii și practicilor ce o privesc. 
Nu este, aşadar, vorba de a indica modul în care practica poli- 
tică a unei societăți date a constituit sau a modificat conceptele 
medicale şi structura teoretică a patologiei; ci de a arăta felul 
în care discursul medical, ca practică adresată unui anumit 
câmp de obiecte, aflată în posesia unui anumit număr de indi- 
vizi statutar desemnaţi şi trebuind, în sfârşit, să exercite 
anumite funcţii în cadrul societăţii, se articulează pe o serie de 
practici care îi sunt exterioare și care nu sunt, la rândul lor, de 
natură discursivă. 


Dacă, prin această analiză, arheologia suspendă tema 
expresiei și pe aceea a reflectării, dacă își interzice să vadă în 
discurs suprafaţa de proiecţie simbolică a unor evenimente sau 
procese situate în altă parte, nu este pentru a reveni la o 
înlănțuire cauzală care ar putea fi descrisă punct cu punct şi 
care ar permite punerea în relaţie a unei descoperiri cu un eve- 
niment sau a unui concept cu o structură socială. Dar, pe de altă 
parte, dacă ea suspendă o astfel de analiză cauzală, dacă vrea 
să evite trecerea impusă prin instanţa subiectului vorbitor, nu 
este pentru a asigura independența suverană și solitară a 
discursului; ci pentru a descoperi domeniul de existenţă și de 
funcționare al unei practici discursive. Altfel spus, descrierea 
arheologică a discursurilor își află desfăşurarea în dimensiunea 
unei istorii generale; ea încearcă să descopere domeniul 

instituţiilor, al proceselor economice și al raporturilor sociale 
pe care poate să se articuleze o formaţiune discursivă; se 
străduieşte să arate ce anume face ca autonomia discursului și 
specificitatea lui să nu-i confere acestuia un statut de pură 
idealitate şi de totală independenţă istorică; ceea ce îşi propune 
ea să pună în evidenţă este nivelul singular la care istoria poate 
să dea naștere unor tipuri definite de discurs, care îşi au 
propriul lor tip de istoricitate şi care se află în relaţie cu un 
întreg ansamblu de istoricităţi diverse. 


V. Schimbarea și transformările 


Cum stau, atunci, lucrurile în ceea ce privește descrierea 
arheologică a schimbării? Istoriei tradiţionale a ideilor i se pot 
aduce câte critici teoretice vom vrea și vom putea: ea are de 
partea ei cel puţin faptul de a considera drept temă esenţială 
fenomenele de succesiune și de înlănțuire temporală, de a le 
analiza conform schemelor evoluţiei, descriind astfel desfă- 
șurarea istorică a discursurilor. Arheologia, în schimb, nu pare 
a trata istoria decât pentru a o îngheţa. Pe de o parte, descriind 
formațiunile discursive, ea neglijează seriile temporale care pot 
să se manifeste în cadrul acestora; caută reguli generale valabile 
în mod uniform, şi în același fel, în toate punctele timpului: 
oare nu impune ea, astfel, unei dezvoltări poate lente și 
imperceptibile, figura constrângătoare a unei sincronii? În 
această „lume a ideilor“ prin ea însăși atât de labilă, în care 
figurile aparent cele mai stabile dispar atât de repede şi unde, 
în schimb, se produc atâtea neregularități ce vor primi abia mai 
târziu un statut definitiv, în care viitorul anticipează întotdeau- 
na în ceea ce îl privește, în vreme ce trecutul nu încetează să se 
deplaseze, nu scoate arheologia oare în evidenţă un soi de 
gândire imobilă? Și, pe de altă parte, atunci când recurge la 
cronologie, ea nu pare a o face decât pentru a fixa, la limitele 
pozitivităților, două puncte de ancorare: momentul în care 
acestea iau naștere și acela în care ele dispar, ca şi cum durata 
nu ar fi utilizată decât pentru fixarea acestui calendar rudi- 
mentar, în vreme ce fusese eliminată cu totul din analiza 
propriu-zisă; ca și cum nu ar exista timp decât în clipa goală a 
rupturii, în falia albă şi paradoxal atemporală când o formaţiune 
se substituie, pe neașteptate, alteia. Sincronie a pozitivităţilor, 

instantaneitate a substituirilor: timpul se vede eschivat și, o dată 
cu el, dispare însăși posibilitatea unei descrieri istorice. 
Discursul este smuls de sub imperiul legii devenirii și se 
instalează într-o atemporalitate discontinuă. Împietrește pe 
fragmente: așchii precare de eternitate. Dacă ar fi aşa, ar fi cu 
totul în zadar: mai multe eternităţi ce se succed, un joc de 
imagini fixe ce se eclipsează, pe rând, unele pe altele, toate 
acestea nu fac o mișcare, un timp sau o istorie. 
Lucrurile 'se cer privite, însă, ceva mai de îndeaproape. 


A 


În primul rând, aparenta sincronie a formațiunilor 
discursive. Un lucru este cât se poate de adevărat: degeaba sunt 
regulile investite în fiecare enunţ în parte, degeaba sunt, în 
consecinţă, refolosite cu fiecare dintre ele — ele nu se modifică 
de fiecare dată; le putem regăsi active în enunţuri sau în grupuri 
de enunţuri extrem de dispersate în timp. Am văzut, de 
exemplu, că aproape de-a lungul unui secol — de la Toumefort 
și până la Jussieu —, diferitele obiecte ale Istoriei naturale 
ascultau de o seamă de reguli de formare identice; am văzut că 
teoria distribuirii este aceeași și joacă acelaşi rol la Lancelot, 
Condillac! şi Destutt de Tracy2. Mai mult chiar, am văzut și că 
ordinea enunțurilor conform derivării arheologice nu reprodu- 
cea în mod obligatoriu ordinea succesiunilor: la Beauzée pot fi 
întâlnite enunţuri care, din punct de vedere arheologic, sunt 
anterioare acelora pe care le putem întâlni în Gramatica de la 
Port-Royal. Așadar, într-o astfel de analiză există efectiv o 
suspendare a suitelor temporale — mai bine spus, a calendarului 
formulărilor. Însă această suspendare are tocmai scopul de a 
face să apară relaţii ce caracterizează temporalitatea 
formațiunilor discursive şi o articulează în serii a căror 
intersectare nu împiedică câtuşi de puţin analiza. 


a) Arheologia definește regulile de formare ale unui ansamblu 
de enunţuri. Ea manifestă, în felul acesta, modul în care o 

succesiune de evenimente poate — și chiar în ordinea în care 
acestea apar —, să devină obiect de discurs, să fie înregistrată, 
descrisă, explicată, să fie elaborată sub formă de concepte și să 
ofere prilejul unei opțiuni teoretice. Arheologia analizează 
gradul și forma de permeabilitate a unui discurs: ea pune la 
dispoziţie principiul articulării lui într-un lanț de evenimente 
succesive; definește operatorii cu ajutorul cărora evenimentele 
se transcriu în enunțuri. Ea nu contestă, de pildă, raportul 
existent între analiza bogățiilor şi marile fluctuații monetare 
din secolul al XVII-lea şi de la începutul celui de-al XVIII-lea; 
încearcă să arate ce anume, din aceste crize, putea să se ofere 
ca obiect al discursului, cum puteau acestea să fie 
conceptualizate în cadrul discursului, cum puteau interesele ce 
se înfruntau în cadrul acestor procese să-şi desfășoare, tot aici, 
strategiile. Sau, la fel, ea nu pretinde că holera din 1832 nu ar 
fi reprezentat un eveniment pentru medicină: arheologia arată 
maniera în care discursul clinic a întrebuințat regulile, pentru 
ca un întreg domeniu de obiecte medicale să poată fi atunci 
reorganizat, astfel încât s-a făcut posibilă utilizarea unui întreg 
ansamblu de metode de înregistrare şi de notare. precum și 
abandonarea conceptului de inflamare ori lichidarea definitivă 
a vechii probleme teoretice a febrelor. Arheologia nu neagă 
posibilitatea apariţiei de noi enunţuri aflate în corelaţie cu 
anumite evenimente „exterioare“. Sarcina ei este aceea de a 
arăta cu ce condiţie poate să existe între ele o astfel de 
corelaţie și în ce constă aceasta (care îi sunt limitele, forma, 
codul, legea de posibilitate). Ea nu evită acea mobilitate a 
discursurilor care le face să se miște în ritmul evenimentelor; 
încearcă să repereze nivelul la care aceasta se declanșează — 
ceea ce am putea să numim nivelul de ambreiaj evenimenţial. 
(Ambreiaj care este specific fiecărei formaţiuni discursive în 
parte și care nu are aceleași reguli, aceiași operatori și aceeaşi 
sensibilitate în analiza bogățiilor și în economia politică, de 
exemplu, sau în vechea medicină a „constituţiilor“. ori în 
epidemiologia modemă. ) 


b) Apoi, nu toate regulile de formare atribuite de arheologie 


mai particulare şi derivă din altele. Această subordonare poate 
să fie una doar ierarhică, dar ea poate să comporte şi un vector 

temporal. Astfel, în Gramatica generală, teoria verbului-—atri- 
buire şi aceea a numelui-articulare sunt legate una de cealaltă: 
cea de-a doua derivă din prima, însă fără să se poată determina 
între ele o ordine de succesiune (alta decât aceea, deductivă 
sau retorică, aleasă pentru expunere). În schimb, analiza 
complementului și căutarea rădăcinilor nu puteau să apară (sau 
să reapară) decât o dată dezvoltată analiza frazei atributive şi 
conceperea numelui ca semn analitic al reprezentării. Alt 
exemplu: în epoca clasică, principiul continuității ființelor este 
implicat de clasificarea speciilor în funcţie de caracterele 
structurale; și, în acest sens, ele sunt simultane; în schimb, abia 
după ce această clasificare a fost întreprinsă, lacunele şi 
absenţele au putut să fie interpretate în conformitate cu 
categoriile unei istorii a naturii, a pământului şi a speciilor. Cu 
alte cuvinte, ramificarea arheologică a regulilor de formare nu 
constituie o rețea uniform simultană: există raporturi, 
ramificații, derivări neutre din punct de vedere temporal; după 
cum există altele care presupun o direcţie temporală 
determinată. Arheologia nu ia, prin urmare, drept model nici o 
schemă pur logică de simultaneităţi şi nici o succesiune lineară 
de evenimente: ea încearcă să semnaleze intersectarea unor 
relaţii obligatoriu succesive cu alte relaţii dilerite. Să nu 
credem, așadar, că un sistem de pozitivitate reprezintă o figură 
sincronică ce nu ar putea fi percepută decât punând ansamblul 
proceselor diacronice între paranteze. Departe de a fi 
indiferentă la succesiune, arheologia reperează vectorii 
temporali de derivare. 


Arheologia nu încearcă, prin urmare, să trateze ca simultan 
ceea ce se oferă ca succesiv; ea nu caută să îngheţe timpul și să 
substituie fluxului său de evenimente niște corelaţii care 
schițează o figură imobilă. Ceea ce suspendă ea este tema 
conform căreia succesiunea ar reprezenta un dat absolut: o 
înlănţuire originară și de nedisociat căreia discursul i-ar fi 
supus prin chiar legea finitudinii lui; ca şi tema conform căreia 
nu există în discurs decât o singură formă şi un singur nivel de 
succesiune. Acestor teme ea le substituie o serie de analize care 
scot la iveală atât diferitele forme de succesiune ce se suprapun 
în cadrul discursului (iar prin forme nu trebuie să înțelegem 

doar ritmurile sau cauzele, ci şi seriile înseși), cât și modul în 
care se articulează succesiunile astfel specificate. În loc să 
urmeze firul unui calendar originar, prin raportare la care să 
stabilească cronologia evenimentelor succesive sau simultane, 
aceea a proceselor scurte sau de durată, precum și cea a feno- 
menelor instantanee și a permanenţelor, arheologia încearcă să 
arate cum poate să existe succesiune și la ce niveluri diferite 
pot fi identificate succesiuni distincte. Pentru constituirea unei 
istorii arheologice a discursului se impune, prin urmare, 
renunțarea la două modele care și-au impus, vreme îndelungată, 
imaginea: modelul linear al vorbirii (şi, în parte cel puţin, al 
scrierii), în care toate evenimentele se succed unele după altele, 
cu excepția efectelor de coincidență şi de suprapunere; și 
modelul fluxului de conștiință, al cărui prezent îşi scapă 
neîncetat lui însuși în deschiderea permanentă a viitorului şi în 
retenţia trecutului (la rétention du passé). Oricât de paradoxal 
ar putea să pară, formațiunile discursive nu au același model de 
istoricitate precum cursul conştiinţei ori linearitatea limbajului. 
Discursul, cel puţin în forma în care îl analizează arheologia, 
adică nivelul pozitivităţii lui, nu este o conştiinţă care ar ajunge 
să-şi instaleze proiectul în forma exterioară a limbajului; nu 
este o limbă plus un subiect care să o vorbească. Este o practică 
înzestrată cu propriile ei forme de înlănțuire și de succesiune. 


B 


Într-o mult mai mare măsură decât istoria ideilor, arheologia 
vorbeşte despre tăieturi, falii, goluri, forme cu totul noi de 
pozitivitate şi redistribuiri bruşte. A face istoria economiei 
politice însemna, dintr-un punct de vedere tradițional, a căuta 
tot ce putuse să-l preceadă pe Ricardo, tot ceea ce putuse să 
constituie o schiță preliminară a analizelor lui, a metodelor şi 
noțiunilor principale proprii acestora, a tot ceea ce putuse să 
mărească gradul lor de probabilitate; a face istoria gramaticii 
comparate însemna a regăsi urma — cu mult înainte de Bopp şi 
Rask — unor cercetări prealabile asupra filiaţiei şi înrudirii 

limbilor; însemna a determina rolul pe care Anquetil-Duperron 
putuse să-l joace în constituirea unui domeniu indo-european; 
însemna scoaterea la lumină a celei dintâi comparații, efectuate 
în 1769, între conjugările în sanscrită și în latină; însemna, la 
nevoie, coborârea în timp până la Harris? sau Ramus?. 
Arheologia procedează exact pe dos: ea caută mai curând să 
rupă toate aceste fire pe care răbdarea istoricilor le-a urzit; ea 
multiplică diferențele, șterge liniile de comunicare și se 
străduiește să facă trecerile mai dificile; nu încearcă să 
demonstreze că analiza fiziocratică a producţiei o pregătea pe 
aceea a lui Ricardo; nu consideră pertinent, pentru propriile ei 
analize, să afirme că Coeurdoux îl pregăteşte pe Bopp. 

Ce anume motivează această insistență asupra disconti- 
nuităților? La drept vorbind, ea nu este paradoxală decât 
raportată la obișnuinţa istoricilor. Aceasta, de fapt — cu preocu- 
parea ei pentru continuităţi, treceri, anticipări, schițări prea- 
labile — intră, de multe ori, în plin paradox. De la Daubenton la 
Cuvier, de la Anquetil la Bopp, de la Graslin, Turgot sau 
Forbonnais la Ricardo, în ciuda unei distanțe cronologice atât 
de reduse, diferenţele sunt multiple şi de naturi foarte diverse: 
unele sunt localizate, altele sunt generale; unele se referă la 
metode, altele la concepte; este vorba, în cazul lor, când de 
domeniul obiectelor, când de întregul instrumentar lingvistic. 
Încă și mai frapant apare exemplul medicinei: în numai un sfert 
de secol, între 1790 şi 1815, discursul medical s-a modificat 
mai profund decât din secolul al XVII-lea, decât din Evul 
Mediu, fără îndoială, și poate chiar decât de pe vremea 
medicinei grecești până în acel moment: modificări care au 
determinat apariția unor obiecte (leziuni organice, focare 
profunde, alterări ale țesuturilor, căi și forme de difuziune inter- 
organică, semne şi corelaţi anatomo-clinice) și a unor tehnici 
de observare, de detectare a focarului patologic și de înregis- 
trare cu totul noi; a unei împărțiri perceptive diferite şi a unui 
vocabular descriptiv aproape în întregime nou; a unor jocuri de 
concepte și a unor distribuiri nosografice inedite (anumite cate- 
gorii de multe ori centenare, dacă nu chiar milenare — precum 
acelea de febră sau de constituție — dispar, iar unele boli 

existente de când lumea — precum tuberculoza — sunt în sfârşit 
izolate și numite). Să le lăsăm, așadar, celor care, din nebăgare 
de seamă, nu ar fi deschis niciodată Nosografia filosofică sau 
Tratatul asupra membranelor grija de a spune că arheologia 
inventează diferenţe în mod arbitrar. Ea se străduieşte doar să 
le ia în serios: să le descurce iţele, să determine felul în care ele 
se repartizează, se presupun, se prescriu și se subordonează 
unele pe altele, căror categorii distincte le aparțin; este vorba, 
într-un cuvânt, de a descrie aceste diferenţe, însă nu fără a 
stabili, între ele, sistemul propriilor lor diferențe. Dacă există, 
totuși, un paradox al arheologiei, acesta nu constă în faptul că 
ea ar multiplica diferențele, ci în acela că își interzice să le 
reducă — răsturnând, în felul acesta, valorile încetăţenite. Pentru 
istoria ideilor, diferența, așa cum apare ea, reprezintă fie o 
eroare, fie o capcană; în loc să se lase oprită de ea, sagacitatea 
analizei trebuie, dimpotrivă, să încerce s-o dejoace: să găsească 
dedesubtul ei o diferență mai mică și deasupra ei, una încă și 
mai limitată, şi tot aşa la nesfârşit până la limita ideală care ar 
fi non-diferenţa perfectei continuități. Arheologia, în schimb, ia 
ca obiect al descrierii ceea ce, de obicei, se consideră a fi un 
obstacol: proiectul ei nu este să depăşească diferenţele, ci să le 
analizeze, să spună în ce anume constau ele la drept vorbind, şi 
să le diferențieze. Cum operează ea această diferenţiere? 


1. În loc să considere că discursul nu este alcătuit decât dintr-o 
serie de evenimente omogene (formulările individuale), 
arheologia distinge, în masa propriu-zisă a discursului, mai 
multe planuri posibile de evenimente: planul enunţurilor înseși, 
în emergența lor singulară; planul apariţiei obiectelor, a 
tipurilor de enunţare, a conceptelor și a opţiunilor strategice 
(sau a transformărilor care le afectează pe cele deja existente); 
planul derivărilor unor noi reguli de formare pe baza unor 
reguli folosite deja — însă de fiecare dată în elementul uneia şi 
aceleiași pozitivităţi; în sfârşit, la un al patrulea nivel, planul 
în care are loc substituirea unei formaţiuni discursive cu o alta 
(sau planul apariţiei și dispariţiei, pur și simplu, a unei 
pozitivităţi ). Aceste evenimente, — de departe, cele mai rare — 
sunt şi cele mai importante pentru arheologie: oricum. doar ea 

le poate face să apară. Acestea nu constituie, însă. obiectul 
exclusiv al descrierii sale; am greşi dacă am crede că ele le 
prescriu în mod imperativ pe toate celelalte şi că induc rupturi 
analoge și simultane în diferitele planuri pe care am putut să 
le distingem. Evenimentele ce se produc în masa discursului nu 
se află în echilibru unele faţă de altele. Desigur, apariţia unei 
formaţiuni discursive este de multe ori corelativă unei ample 
înnoiri a obiectelor, a formelor de enunţare, a conceptelor şi a 
strategiilor (principiu care nu este, totuşi, universal: Gramatica 
generală, de pildă, a fost instaurată în secolul al XVII-lea fără 
prea multe modificări vizibile operate în cadrul tradiţiei 
gramaticale); însă nu este posibilă fixarea conceptului 
determinat sau a obiectului particular care îi manifestă dintr-o 
dată prezenţa. Un astfel de eveniment nu trebuie, prin urmare, 
descris conform categoriilor care pot să convină emergenței 
unei formulări sau apariţiei unui nou termen. Inutil, aşadar, să-i 
adresăm întrebări de felul: „Cine e autorul? Cine a vorbit? În 
ce împrejurări şi în interiorul cărui context? Animat de ce 
intenţii și în scopul realizării cărui proiect?“ Apariţia unei noi 
pozitivități nu este semnalată de o frază nouă — neașteptată, 
surprinzătoare, logic imprevizibilă şi deviantă din punct de 
vedere stilistic —, ce ar ajunge să se insereze într-un text în care 
ar anunța fie începutul unui nou capitol, fie intervenţia unui 
nou vorbitor. Ea constituie un eveniment de un cu totul alt tip. 


2. Pentru a analiza astfel de evenimente, este insuficient să 
constaţi modificări și să le raportezi imediat fie la modelul — 
teologic și estetic — al creaţiei (cu transcendenţa și cu întregul 
joc al originalităţilor şi invențiilor lui), fie la modelul psiholo- 
gic al conştientizării (cu preliminariile lui obscure, cu antici- 
pările, împrejurările favorabile și capacităţile lui de restruc- 
turare), fie, în sfârșit. la modelul biologic al evoluţiei. Trebuie 
să defineşti cât mai precis cu putință în ce anume constau 
aceste modificări: altfel spus. să substitui referinței nediferen- 
țiate la schimbare — în același timp conţinător general al tutu- 
ror evenimentelor şi principiu abstract al succesiunii lor — 
analiza transformărilor. Dispariţia unei pozitivităţi şi 
emergența alteia implică mai multe tipuri de transformări. 
Mergând de la cele mai particulare până la cele mai generale, 
putem și trebuie să descriem: felul în care s-au transformat 

diferitele elemente ale unui sistem de formare (care au fost, de 
pildă, variațiile ratei şomajului și ale cererilor pentru ocuparea 
unui loc de muncă. care au fost deciziile politice privind 
corporaţiile şi universitatea, care au fost nevoile cele noi. 
precum și noile posibilităţi de asistenţă de la sfârșitul secolului 
al XVIII-lea — elemente ce fac. toate, parte din sistemul de 
formare al medicinei clinice); felul în care s-au transformat 
relaţiile caracteristice ale unui sistem de formare (cum s-a 
modificat. de exemplu. la jumătatea secolului al XVII-lea, 
raportul dintre câmpul perceptiv, codul lingvistic, mediaţia 
instrumentală și informaţie, pus în joc de discursul referitor la 
fiinţele vii, permițând, astfel, definirea obiectelor proprii 
Istoriei naturale); felul în care s-au transformat raporturile 
dintre diferitele reguli de formare (de exemplu, cum modifică 
biologia ordinea şi dependenţa pe care Istoria naturală le 
stabilise între teoria caracterizării şi analiza derivărilor 
temporale): felul, în sfârșit, în care se transformă raporturile 
dintre diferitele pozitivități (în ce mod relaţiile dintre 
Filologie, Biologie şi Economie modifică relaţiile dintre 
Gramatică, Istoria naturală și Analiza bogățiilor; cum se 
descompune configuraţia interdiscursivă schițată de raporturile 
privilegiate dintre aceste trei discipline; cum se modifică 
raporturile lor respective cu matematicile şi cu filosofia; cum 
se conturează un loc pentru alte formaţiuni discursive, şi în 
special pentru acea interpozitivitate care va primi denumirea 
de ştiinţe umane). În loc să invoce forţa cea vie a schimbării 
(ca şi cum aceasta ar fi propriul său principiu), în loc, de 
asemenea, să-i caute cauzele (ca și cum ea nu ar fi decât un 
simplu efect), arheologia încearcă să stabilească sistemul de 
transformări în care constă anume „schimbarea“; ea încearcă 
să elaboreze această noțiune goală și abstractă pentru a-i 
conferi statutul analizabil de transformare. Este lesne de înţeles 
de ce anumite spirite, atașate vechilor metafore prin 
intermediul cărora, vreme de un secol și jumătate, a fost 
imaginată istoria (mișcare, flux, evoluţie), nu văd în acest fapt 
decât o negare a istoriei şi o afirmare frustă a discontinuităţii: 
ele nu pot să admită, în fapt, desprinderea schimbării de toate 
aceste modele întâmplătoare, abolirea în același timp a 
întâietății ei de lege universală şi a statutului său de efect 
general şi înlocuirea ei cu analiza unor transformări diverse. 

3. A spune că o formaţiune discursivă ia locul alteia nu echi- 
valează cu a spune că o întreagă lume de obiecte, de enunţări, 
de concepte, de opţiuni teoretice absolut noi își face brusc 
apariția, cu totul pregătită şi organizată, într-un text care ar 
institui-o o dată pentru totdeauna; ci înseamnă a spune că a 
avut loc o transformare generală de raporturi, care nu alte- 
rează, însă, obligatoriu toate elementele; că enunțurile ascultă 
de noi reguli de formare, și nu este același lucru cu a spune că 
toate obiectele și conceptele, toate enunţările şi toate opțiunile 
teoretice dispar. Din contră — pe baza acestor noi reguli pot fi 
descrise și analizate fenomene de continuitate, de revenire și 
de repetiţie: nu trebuie, într-adevăr, să uităm faptul că o regulă 
de formare nu este nici determinarea unui obiect, nici 
caracterizarea unui tip de enunţare și nici forma ori conţinutul 
unui concept, ci principiul multiplicităţii și al dispersării lor. 
Unul — sau mai multe — dintre aceste elemente poate să rămână 
identic (să-şi păstreze decupajul, caracteristicile, structurile), 
aparţinând, însă, unor sisteme diferite de dispersie şi ţinând de 
niște legi de lormare distincte. Pot fi, aşadar, întâlnite fenome- 
ne precum acestea: elemente care se menţin neschimbate de-a 
lungul mai multor pozitivități distincte, forma și conținutul 
rămânându-le aceleaşi, în vreme ce formațiunile lor sunt 
eterogene (de pildă, circulaţia monetară ca obiect, mai întâi, al 
Analizei bogățiilor şi, ulterior, al Economei politice; conceptul 
de caracter mai întâi în Istoria naturală, apoi în Biologie); 
elemente care se constituie, se modifică, se organizează într-o 
anumită formaţiune discursivă şi care, o dată stabilizate, apar 
în alta (de. pildă, conceptul de reflex, căruia G. Canguilhem 
i-a pus în evidență formarea în știința clasică, de la Willis la 
Prochaska, urmată de pătrunderea lui în fiziologia modemă); 
elemente care își fac apariţia târziu, ca o derivare ultimă, într-o 
anumită formaţiune discursivă şi care ajung să ocupe un loc de 
prim ordin într-o formaţiune ulterioară (de pildă, noţiunea de 
organism, apărută la sfârșitul secolului al XVIII-lea în Istoria 
naturală, ca rezultat al întregii întreprinderi taxinomice de 
caracterizare, și care devine conceptul major al biologiei din 
epoca lui Cuvier; sau noțiunea de focar lezional creată de 
Morgagni, devenită, ulterior. unul dintre conceptele de bază 
ale medicinei clinice); în sfârşit elemente ce reapar după o 

perioadă de cădere în desuetudine, de uitare sau chiar de 
invalidare (de pildă, revenirea la un fixism de tip linn6an în 
cazul unui biolog precum Cuvier; sau reactivarea vechii idei de 
limbă originară în secolul al XVIII-lea). Pentru arheologie, 
problema nu este aceea de a nega aceste fenomene sau de a 
încerca să le diminueze importanța; ci, dimpotrivă, de a le 
măsura și de a încerca să dea seama de ele: cum pot să existe 
astfel de permanenţe sau astfel de repetări, astfel de înlănțuiri 
de lungă durată sau astfel de curbe ce trec dincolo de timp? 
Arheologia nu socotește ceea ce este continuu drept datul prim 
şi ultim care trebuie să dea seama de tot restul; dimpotrivă, 
consideră că ceea ce este același (le même), repetitivul şi 
neîntreruptul pun cel puţin tot atâtea probleme ca și rupturile; 
pentru ea, identicul şi continuumul nu constituie ceea ce se 
cuvine să aflăm la capătul analizei; ele apar în elementul unei 
practici discursive; ascultă la rândul lor de regulile de formare 
ale pozitivităților; departe de a manifesta inerția fundamentală 
şi liniştitoare la care ne place să raportăm schimbarea, sunt ele 
însele formate în mod activ și regulat Iar celor care ar fi tentaţi 
să-i reproşeze arheologiei analiza privilegiată a disconti- 
nuumului, tuturor agorafobicilor istoriei și ai timpului, tuturor 
celor care confundă ruptura cu iraţionalitatea le voi răspunde: 
„Prin utilizarea pe care i-o daţi, voi sunteţi cei care devalorizaţi 
continuumul. Voi îl trataţi ca pe un element-suport la care tot 
restul trebuie să fie raportat; îl transformați în legea dintâi, în 
greutatea esenţială a oricărei practici discursive; ați vrea ca 
orice modificare să fie analizată în cadrul câmpului acestei 
inerţii, aşa cum tot ce este mișcare se analizează în câmpul 
gravitaţiei. Nu-i conferiţi, însă, acest statut decât neutralizân- 
du-l și împingându-l, la limita exterioară a timpului, spre o 
pasivitate originală. Arheologia își propune să inverseze 
această dispunere, sau, mai curând (căci nu se pune problema 
de a acorda discontinuumului rolul atribuit până acum conti- 
nuității, să facă să joace unul contra celuilalt continuumul şi 
discontinuumul: să arate felul în care continuumul este format 
conform acelorași condiţii și după aceleași reguli ca și 
dispersia; şi faptul că el intră — în aceeași măsură ca și 
diferenţele, invențiile, noutăţile sau devierile — în câmpul 
practicii discursive.“ 

4. Apariţia și dispariția pozitivităţilor, jocul de substituiri pe 
care ele le prilejuiesc nu constituie un proces omogen care 
s-ar derula pretutindeni la fel. Nu trebuie să credem că ruptura 
ar fi un soi de mare derivă generală căreia i-ar fi supuse, în 
același timp, toate formațiunile discursive: ruptura nu 
reprezintă un timp mort şi nediferenţiat ce se intercalează — fie 
şi numai pentru o clipă — între două faze manifeste; nu este 
acel lapsus lipsit de durată care separă două epoci și desfă- 
şoară, de o parte şi de alta a unei falii, două timpuri eterogene; 
este, de fiecare dată, o discontinuitate specificată de un anumit 
număr de transformări distincte între nişte pozitivităţi definite. 
Astfel încât analiza tăieturilor arheologice are ca scop să 
stabilească — între atâtea modificări diverse — analogii și 
diferenţe, ierarhii, complementarităţi, coincidenţe şi decalaje: 
într-un cuvânt, să descrie dispersia discontinuităţilor înseși. 
Ideea uneia şi aceleiași tăieturi care ar segmenta dintr-o dată, 
la un moment dat, toate formațiunile discursive — întreru- 
pându-le dintr-o singură mișcare și reconstituindu-le după 
aceleași reguli — nu poate fi admisă. Contemporaneitatea mai 
multor transformări nu înseamnă exacta lor coincidență crono- 
logică: fiecare transformare poate să aibă indicele ei particular 
de „vâscozitate“ temporală. Istoria naturală, Gramatica 
generală şi Analiza bogățiilor s-au constituit în moduri analoge 
și toate trei în cursul aceluiași secol al XVII-lea; însă sistemul 
de formare al analizei bogățiilor era legat de un mare număr 
de condiţii și de practici non-discursive (circulaţia mărfurilor, 
manipulările monetare cu efectele lor, sistemul de protejare a 
comerțului și manufacturilor, oscilațiile cantității de metal 
monetizat ): de aici, încetineala unui proces care s-a derulat pe 
parcursul a mai mult de un secol (de la Grammont până la 
Cantillon), în vreme ce transformările care conduseseră la 
instituirea Gramaticii şi a Istoriei naturale nu avuseseră nevoie 
de mai mult de douăzeci și cinci de ani. Invers, transformările 
contemporane, analoge şi legate între ele, nu trimit la un model 
unic, care s-ar reproduce de mai multe ori la suprafaţa 
discursurilor şi le-ar impune tuturor o formă strict identică de 
ruptură: atunci când am descris ruptura arheologică ce a dat 
naştere filologiei, biologiei și economiei, am. tot arătat felul în 
care aceste trei pozitivități erau legate unele de altele (prin 
dispariția analizei semnului şi a teoriei reprezentării ). ce efecte 

simetrice putea să producă respectiva ruptură (ideea unei 
totalităţi şi a unei adaptări organice în cazul ființelor vii; ideea 
unei coerențe morfologice și a unei evoluţii reglate în cazul 
limbilor; ideea unei forme de producţie care are legile ei 
interne şi limitele ei de evoluţie); era. însă, vorba de a arăta și 
care erau diferențele specifice ale acestor transformări (în 
special felul în care istoricitatea se introduce într-un mod 
particular în aceste trei pozitivități, făcând, astfel, ca 
raporturile lor cu istoria să nu fie identice, chiar dacă toate au 


un raport bine definit cu aceasta). 


În sfârșit, există decalaje importante între diferitele rupturi 
arheologice, şi uneori chiar între formaţiuni discursive foarte 
apropiate şi legate prin numeroase raporturi. Aşa cum se 
întâmplă, de pildă. în cazul disciplinelor limbajului și al 
analizei istorice: marea transformare care a dus la naşterea, în 
cei dintâi ani ai secolului al XIX-lea, a gramaticii istorice şi 
comparate, precedă cu mai bine de o jumătate de veac mutaţia 
discursului istoric: ceea ce face ca sistemul de interpozitivitate 
în care filologia se afla prinsă să înregistreze profunde rema- 
nieri în cea de-a doua jumătate a secolului al XIX-lea, fără ca 
pozitivitatea filologiei să fie pusă la îndoială. De aici, feno- 
mene de „decalaj pe pachete“ («décalage en briques»), din 
care poate fi citat cel puțin un alt exemplu notoriu: concepte 
precum cele de plus-valoare sau de scădere tendenţială a ratei 
profitului, așa cum le întâlnim la Marx, pot fi descrise pe baza 
sistemului de pozitivitate deja folosit la Ricardo; or, aceste 
concepte (care sunt noi, dar ale căror reguli de formare nu sunt 
astfel) apar — chiar şi la Marx — ca ţinând în același timp de o 
cu totul altă practică discursivă: cea în care ele sunt formate 
conform unor legi specifice, ocupă o poziţie diferită și nu apar 
în cadrul acelorași înlănțuiri, această nouă pozitivitate nu 
reprezintă o transformare a analizelor lui Ricardo; ele nu 
constituie o nouă economie politică; în cazul lor, este vorba de 
un discurs a cărui instituire a avut loc în legătură cu derivarea 
anumitor concepte economice, dar care, în replică, definește 
condiţiile în care se exercită discursul economiştilor, putând, 
astfel, să funcționeze ca o teorie și ca o critică a economiei 
politice. 

Arheologia dezarticulează sincronia tăieturilor tot aşa cum a 
desfăcut unitatea abstractă a schimbării și a evenimentului. 

Epoca nu constituie nici unitatea de bază, nici orizontul şi nici 
obiectul ei: dacă, totuşi. vorbeşte despre epoci, o face numai în 
legătură cu anumite practici discursive determinate şi ca 
rezultat al propriilor ei analize. Epoca clasică, deseori 
menţionată în analizele arheologice. nu reprezintă o figură 
temporală care îşi impune unitatea şi forma goală tuturor 
discursurilor: ea este denumirea ce poate fi dată unui amestec 
complex de continuități şi discontinuități, de modificări inte- 
rioare pozitivităţilor, de formaţiuni discursive care apar şi dis- 
par. La fel, ruptura nu reprezintă. pentru arheologie, o obsesie 
a analizelor ei, limita asupra căreia ea atrage atenţia de la 
distanță fără, însă. a putea nici s-o determine. nici să-i găsească 
o specificitate: ruptura este numele dat transformărilor care 
afectează regimul general al uncia sau mai multor formaţiuni 
discursive. Astfel, Revoluţia Franceză — deoarece în jurul ei 
s-au focalizat, până acum, toate analizele arheologice — nu 
joacă rolul unui eveniment exterior în raport cu discursurile. 
căruia s-ar cuveni, pentru a gândi corect, să-i regăsim efectul 
de ruptură în toate discursurile; ea funcționează ca un 
ansamblu complex, articulat, descriptibil de transformări care 
au lăsat intacte un anumit număr de pozitivităţi, care au fixat, 
pentru altele, reguli ce continuă să lie şi în prezent ale noastre 
şi care au instituit, totodată. anumite pozitivități ce s-au 
descompus recent sau încă se descompun sub privirile noastre. 


VI. Știință şi cunoaștere 


O delimitare nemărturisită, al cărei principiu nu a fost oferit 
şi al cărei principiu nici măcar nu a fost precizat, s-a impus în 
toate analizele de până acum. Toate exemplele invocate au 
aparţinut, fără excepţie, unui domeniu foarte restrâns. Sunt 
departe nu de a fi inventariat, ci măcar de a fi sondat imensul 
domeniu al discursului: ce anume m-a făcut să neglijez în mod 
sistematic textele „literare“, „filosofice“ sau „politice“? În 
aceste regiuni, formațiunile discursive şi sistemele de 
pozitivitate să nu ocupe oare nici un loc? Şi, dacă tot am vrut 
să nu depășesc ordinul ştiinţelor, de ce am evitat matematicile, 
fizica sau chimia? De ce nu am făcut apel decât la atâtea 
discipline îndoielnice, încă informe şi menite să nu treacă, 


pe evee 


există între arheologie și analiza ştiinţelor? 


a) Pozitivităţi, discipline, ştiinţe 


O primă întrebare: sub termenii oarecum stranii de 
„formaţiune discursivă“ şi „pozitivitate“, arheologia nu descrie 
oare, pur şi simplu, nişte pseudo-ştiinţe (precum psihopatolo- 
gia), nişte ştiinţe aflate în stadiul de preistorie (precum istoria 
naturală) sau altele pe de-a-ntregul infiltrate de ideologie ( pre- 
cum economia politică)? Nu reprezintă ea cunva modul de ana- 
liză privilegiat a ceea ce este sortit să rămână pe veci într-un 
stadiu  cvasi-știinţific? Dacă numim „discipline“ nişte 
ansambluri de enunţuri care își împrumută modul de organizare 
de la modele ştiinţifice, care tind spre coerență şi 

demonstrativitate, care sunt acceptate, instituționalizate, difu- 
zate şi uneori predate ca ştiinţe, în învăţământ, nu se poate oare 
afirma că arheologia descrie discipline care nu sunt efectiv niște 
ştiinţe, în vreme ce epistemologia ar descrie ştiinţe care s-au 
format pornind de la (sau în pofida) disciplinelor existente? 
Răspunsul la toate aceste întrebări este unul negativ. 
Arheologia nu descrie discipline. Sau, cel mult, acestea, în 
desfășurarea lor manifestă, pot servi drept nadă pentru 
descrierea pozitivităţilor; nu-i fixează, însă, acesteia nişte 
limite: nu-i impun decupaje definitive; nu se regăsesc ca atare 
la capătul analizei; astfel, nu poate fi stabilită o relaţie 
biunivocă între disciplinele instituite și formațiunile discursive. 
Iată un exemplu al acestei distorsiuni. Punctul de pomire al 
Istoriei nebuniei îl constituia apariţia unei discipline psihiatrice 
la începutul secolului al XIX-lea. Această disciplină nu avea 
nici acelaşi conținut, nici aceeași organizare internă, nici 
acelaşi loc în cadrul medicinei, nici aceeași funcţie practică şi 
nici același mod de utilizare ca tradiționalul capitol al „bolilor 
de cap“ sau al „bolilor nervoase“ ce putea fi întâlnit în tratatele 
de medicină din secolul al XVIII-lea. Or, interogând această 
nouă disciplină, s-au descoperit două lucruri: ceea ce a făcut-o 
posibilă în epoca în care ea a apărut, ceea ce a determinat 
această schimbare de proporţii în economia conceptelor, a 
analizelor şi a demonstraţiei a fost un întreg joc de raporturi 
între spitalizare, internare, condiţiile și procedurile excluziunii 
sociale, regulile de jurisprudenţă, normele muncii industriale și 
ale moralei burgheze, pe scurt, un întreg ansamblu ce 
caracterizează, pentru această practică discursivă, formarea 
enunțurilor ei; această practică nu se manifestă, însă, numai 
într-o disciplină cu statut şi pretenţii ştiinţifice; o găsim folosită 
și în texte juridice, expresii literare, reflecții filosofice, decizii 
de ordin politic, discuţii cotidiene şi opinii. Formaţiunea 
discursivă căreia disciplina psihiatrică ne permite să-i reperăm 
existența este departe de a fi coextensivă cu aceasta: o 
depăşeşte cu mult şi o investeşte din toate părțile. Mai mult, 
însă. decât atât: urcând pe firul timpului și căutând ceva care ar 
fi putut să premeargă, în secolele al XVII-lea și al XVIII-lea, 

instaurarea psihiatriei, am văzut că nu există nici o disciplină 
prealabilă acesteia: ceea ce spuneau medicii epocii clasice cu 
privire la manii, deliruri, melancolii, boli nervoase nu constituia 
în nici un caz o disciplină autonomă, ci cel mult o rubrică în 
analiza febrelor, a alterărilor înregistrate de umori sau a 
afecțiunilor creierelor. Cu toate acestea, în pofida absenței 
oricărei discipline instituite, exista, totuși, o practică discursivă, 
cu propria ei regularitate şi propria ei consistență. Această 
practică discursivă se afla investită în medicină, desigur, dar și 
în regulamentele administrative, în textele literare și filosofice, 
în cazuistică, în teoriile sau proiectele de muncă obligatorie şi 
de asistență pentru cei săraci. În epoca clasică avem, prin 
urmare, de-a face cu o formaţiune discursivă şi cu o pozitivitate 
perfect accesibile descrierii, cărora nu le corespunde, însă, nici 
o disciplină definită ce ar putea fi comparată cu psihiatria. 

Dar, dacă este adevărat că pozitivităţile nu constituie niște 
simple dublete ale unor discipline instituite, nu se poate oare 
afirma că ele reprezintă schiţa unor ştiinţe viitoare? Sub 
denumirea de formaţiune discursivă nu se desemnează oare 
proiecția retrospectivă a științelor asupra propriului lor trecut, 
umbra pe care ele o aruncă peste tot ce le-a precedat și care 
pare, astfel. a le fi profilat dinainte? Ceea ce, de pildă, a fost 
descris ca analiză a bogățiilor sau ca gramatică generală, atribu- 
indu-li-se o autonomie poate cu totul artificială, nu era oare, 
pur și simplu, economia politică în stadiu incoativ sau o fază 
prealabilă instituirii unei ştiinţe în sfârşit riguroase a 
limbajului? Printr-o mișcare retrogradă a cărei legitimitate ar fi, 
fără doar și poate, greu de stabilit, nu încearcă oare arheologia 
să regrupeze într-o practică discursivă independentă toate 
elementele eterogene şi dispersate a căror complicitate s-a 
dovedit necesară pentru instituirea unei ştiinţe? 

Și de data aceasta, răspunsul este unul negativ. Ceea ce s-a 
analizat sub denumirea de Istorie naturală nu adună într-o 
figură unică tot ceea ce, în secolele al XVII-lea şi al XVIII-lea, 
putea trece drept schiţa unei ştiinţe a vieţii şi putea să figureze 
în genealogia legitimă a acesteia. Pozitivitatea astfel evidenţiată 
dă într-adevăr seama de un anumit număr de enunţuri 

referitoare la asemănările și diferențele dintre ființe, structura 
lor vizibilă, caracterele lor specifice şi generice, posibila lor 
clasificare, discontinuitățile ce le despart și trecerile ce le 
unesc; dar ea lasă pe dinafară multe alte analize, care datează 
totuși din aceeași epocă și care schițează, și ele, figura an- 
cestrală a biologiei: analiza mișcării reflexe (care se va dovedi 
atât de importantă în constituirea unei anatomo-fiziologii a 
sistemului nervos), teoria germenilor (care pare a fi o anti- 
cipare a problemelor evoluţiei şi geneticii), explicarea creșterii 
animale şi vegetale (care va reprezenta una dintre marile 
întrebări ale fiziologiei organismelor în general). Chiar mai 
mult decât atât: departe de a anticipa asupra .unei viitoare 
biologii, Istoria naturală — discurs taxinomic legat de teoria 
semnelor şi de proiectul unei științe a ordinii — excludea, prin 
soliditatea și autonomia ei, constituirea unei științe unitare a 
vieţii. La fel, formațiunea discursivă descrisă sub numele de 
Gramatică generală nu dă seama — departe de așa ceva — de tot 
ceea ce a putut fi spus, în epoca clasică, cu privire la limbaj și 
a cărui moştenire sau repudiere, dezvoltare sau critică trebuia 
s-o aflăm mai târziu sub forma filologiei: ea lasă pe dinafară 
metodele exegezei biblice, ca și acea filosofie a limbajului 
formulată la Vico și Herder. Formațiunile discursive nu sunt, 
prin urmare, viitoarele ştiinţe surprinse în momentul în care, 
încă inconștiente de ele însele, se constituie în tăcere: ele nu se 
găsesc, de fapt, într-o stare de subordonare teleologică în raport 
cu ortogeneza ştiinţelor. 

Trebuie, oare, atunci să afirmăm că nu poate să existe ştiinţă 
acolo unde există pozitivitate și că pozitivităţile, acolo unde pot 
fi ele descoperite, exclud întotdeauna ştiinţele? Trebuie oare să 
presupunem că, în loc să se afle într-o relaţie cronologică cu 
științele, pozitivităţile se găsesc într-o situaţie de alternativă? 
Că reprezintă, întrucâtva, figura pozitivă a unui anumit defect 
epistemologic? Și în acest caz, însă, se poate oferi un contra- 
exemplu. Medicina clinică nu este cu siguranţă o știință. Nu 
numai din pricina faptului că nu corespunde criteriilor formale 
şi nu atinge nivelul de rigoare la care putem să ne aşteptăm din 
partea fizicii, a chimiei sau chiar a fiziologiei; ci și pentru că 

ea presupune o aglutinare, prea puţin organizată, de observaţii 
empirice, de încercări și de rezultate brute, de reţete, de 
prescripţii terapeutice, de regulamente instituţionale. Cu toate 
acestea însă, această non-ştiinţă nu exclude ştiinţa: de-a lungul 
secolului al XIX-lea, ea a stabilit raporturi bine definite între 
ştiinţe perfect constituite precum fiziologia, chimia sau 
microbiologia; mai mult chiar, a dat naştere unor discursuri 
precum cel al anatomiei patologice, căreia ar fi fără doar şi 
poate o prezumție să-i alipim titlul de falsă ştiinţă. 

Formațiunile discursive nu pot fi, prin urmare, identificate 
nici cu ştiinţele, nici cu disciplinele abia ştiinţifice, nici cu 
acele figuri ce schiţează de la distanţă ştiinţele care urmează să 
se constituie și nici cu formele care exclud din capul locului 
orice fel de știinţificitate. Cum stau, în acest caz, lucrurile în 
ceea ce privește raportul dintre pozitivităţi şi ştiinţe? 


b) Cunoașterea 


Pozitivităţile nu caracterizează forme de cunoaștere, fie 
acestea condiţii a priori şi necesare sau forme de raționalitate 
întrebuințate, pe rând, de istorie. Ele nu definesc, însă, nici 
stadiul cunoştinţelor într-un anumit moment al timpului: nu 
stabilesc bilanţul a ceea ce, cu începere din acel moment, a 
putut să fie demonstrat și a căpătat statutul de achiziţie defini- 
tivă, şi nici bilanţul a ceea ce, în schimb, era acceptat fără probe 
și demonstraţii suficiente sau a ceea ce era admis printr-o 
credință comună sau prin forța imaginaţiei. A analiza poziti- 
vități înseamnă a arăta conform căror reguli o practică discursi- 
vă poate să formeze grupuri de obiecte, ansambluri de enunţări, 
jocuri de concepte şi serii de opţiuni teoretice. Elementele astfel 
formate nu constituie o știință cu o structură de idealitate 
definită; sistemul lor de relaţii este în mod cert cu mult mai 
puţin strict; în cazul lor dar nu este vorba nici de cunoştinţe 
îngrămădite unele lângă altele, provenite din experienţe, tradiţii 
sau descoperiri eterogene şi păstrate laolaltă doar de identitatea 
subiectului ce le deţine. Ele reprezintă instanţa pornind de la 

care se elaborează propoziții coerente (sau nu), se dezvoltă 
descrieri mai mult sau mai puţin exacte, se efectuează verificări 
şi se desfășoară teorii. Alcătuiesc prealabilul a ceea ce se va 
dovedi şi va funcţiona ca o cunoaștere sau ca o iluzie, ca un 
adevăr admis sau ca o eroare denunţată, ca o achiziţie definitivă 
sau ca un obstacol depăşit. Observăm că acest prealabil nu 
poate fi analizat ca un dat, ca o experienţă trăită, încă total 
angajată în imaginar sau în percepție, pe care umanitatea, de-a 
lungul istoriei sale, ar fi trebuit s-o reia în forma raționalităţii 
sau pe care fiecare individ în parte ar trebui s-o traverseze 
pentru propriul său folos dacă doreşte să regăsească semni- 
ficaţiile ideale investite și ascunse în el. Nu este vorba, în cazul 
acestui prealabil, de o pre-cunoaștere sau de un stadiu arhaic 
din cadrul mişcării ce face trecerea de la cunoaşterea imediată 
la apodicticitate; ci de elementele care trebuie să fi fost formate 
de o practică discursivă pentru ca, eventual, un discurs științific 
să ia ființă, fiind speciticiat nu numai prin formă şi rigoare, ci 
și prin obiectele cu care are de-a face, prin tipurile de enunţare 
pe care le pune în joc, prin conceptele pe care le mânuieşte și 
prin strategiile la care recurge. În felul acesta, știința nu este 
raportată la ceea ce a trebuit sau trebuie să fie trăit pentru ca 
intenţia de idealitate ce o caracterizează să fie fondată; ci la 
ceea ce a trebuit — sau trebuie — să fie spus pentru ca să poată 
să existe un discurs care, la nevoie, să răspundă unor criterii 
experimentale sau formale de ştiinţificitate. 

Acest ansamblu de elemente, formate în mod reglementat de 
o practică discursivă și care sunt indispensabile pentru 
constituirea unei ştiinţe, chiar dacă nu sunt destinate în mod 
obligatoriu să-i dea naştere, poate fi numit cunoaștere. O 
cunoaştere este dată de acele elemente despre care se poate 
vorbi în cadrul unei practici discursive care este specificată prin 
aceasta: domeniul constituit de diferitele obiecte care vor 
dobândi — sau nu — un statut ştiinţific (cunoașterea caracte- 
ristică psihiatriei în secolul al XIX-lea nu reprezintă suma a 
ceea ce s-a crezut a fi adevărat, ci ansamblul conduitelor, 
singularităţilor, deviaţiilor despre care se poate vorbi în cadrul 
discursului psihiatric ), o cunoaştere reprezintă, de asemenea, 

spaţiul în interiorul căruia subiectul poate să ocupe o poziţie 
pentru a vorbi despre obiectele cu care are de-a face în 
discursul său (în acest sens, cunoaşterea specifică medicinei 
clinice se compune din funcţiile de privire, de interogare, de 
descifrare, de înregistrare și de decizie pe care poate să le 
exercite subiectul discursului medical); o cunoaștere mai 
reprezintă și câmpul de coordonare și de subordonare a enun- 
țurilor în care conceptele apar, se definesc, se aplică şi se 
transformă (la acest nivel, cunoaşterea asociată Istoriei natu- 
rale, în secolul al XVIII-lea, nu este suma a ceea ce a fost spus, 
ci ansamblul modalităţilor și al amplasamentelor în funcţie de 
care orice enunț nou poate să fie integrat în ceea ce este deja- 
spus (dEjă-dit ), o cunoaştere se defineşte, în sfârșit, prin posi- 
bilităţile de utilizare şi de apropiere pe care le oferă discursul 
(astfel, cunoașterea caracteristică economiei politice, în epoca 
clasică, nu este teza diferitelor teze susţinute, ci ansamblul 
punctelor ei de articulare cu alte discursuri sau cu alte practici 
care nu sunt de ordin discursiv). Există cunoașteri independente 
de ştiinţe (care nu reprezintă nici schiţa istorică și nici reversul 
trăit al acestora), nu există, însă, şi cunoaștere fără o practică 
discursivă definită; iar orice practică discursivă poate fi definită 
prin cunoaşterea pe care ea o formează. 

În loc să parcurgă axa conștiință-cunoștință-—știinţă (din 
care nu poate fie eliminat indicele de subiectivitate), arheologia 
parcurge axa următoare: practică discursivă-cunoaştere-—știinţă. 
ȘI, în timp ce istoria ideilor află punctul de echilibru al analizei 
sale în elementul cunoștinței (fiind obligată astfel, fie și 
împotriva voinţei ei, să reîntâlnească interogaţia transcenden- 
tală), arheologia află punctul de echilibru al analizei ei în 
cunoaştere, adică într-un domeniu în care subiectul este în mod 
necesar situat şi dependent, fără a putea vreo clipă să figureze 
ca titular (ca activitate transcendentală sau în calitate de 
conştiinţă empirică ). 

Se înţelege, în aceste condiţii, că este necesar să distingem 
cu grijă între domeniile științifice şi teoriile arheologice: decu- 
pajul şi principiile lor de organizare sunt total diferite. Nu 
aparţin unui domeniu de ştiinţificitate decât acele propoziţii 

care ascultă de anumite legi de construcție, afirmațiile care ar 
avea acelaşi sens, care ar spune acelaşi lucru şi care ar fi la fel de 
adevărate ca ele — dar care nu ar ţine de aceeași ştiințificitate — ar 
fi excluse din acest domeniu: ceea ce Visul lui d'Alembert! 
spune cu privire la devenirea speciilor poate foarte bine să 
traducă unele dintre conceptele sau ipotezele ştiinţifice ale 
epocii; poate, de asemenea, să constituie o anticipare a unui 
adevăr viitor; nu ţine de domeniul de ştiinţificitate al Istoriei 
naturale, ci aparţine, în schimb, teritoriului ei arheologic, însă 
doar cu condiţia de a face dovada folosirii aceloraşi reguli de 
formare ca în cazul lui Linné, Buffon, Daubenton sau Jussieu. 
Teritoriile arheologice pot să traverseze atât texte „Literare“ sau 
„filosofice“, cât şi texte ştiinţifice. Cunoaşterea nu se află 
investită numai în demonstraţii, ci şi în ficțiuni, în reflecţii, în 
naraţiuni, în regulamente instituționale sau în decizii politice. 
Teritoriul arheologic al Istoriei naturale cuprinde şi Palinge- 
nezia filosofică sau Telliamed? cu toate că aceste texte nu 
corespund, în mare parte, normelor ştiinţifice admise în epocă 
şi încă şi mai puțin, cu siguranţă, acelora care vor fi impuse mai 
târziu. Teritoriul arheologic al Gramaticii generale conţine 
reveriile unui Fabre d'Olivet3 (care nu au primit niciodată un 
statut ştiinţific şi care se înscriu mai curând în registrul gândirii 
mistice) în egală măsură cu analiza propoziţiilor atributive 
(acceptată, pe-atunci, cu lumina evidenţei și în care gramatica 
generativă îşi poate recunoaşte azi propriu-i adevăr prefigurat). 

Practica discursivă nu coincide cu elaborarea ştiinţifică pe 
care o poate prilejui; iar cunoașterea pe care ea o formează nu 
reprezintă nici schiţa grosolană, nici subprodusul cotidian al 
unei ştiinţe constituite. Ştiinţele — nu importă, pentru moment, 
diferența dintre discursurile cu prezumție sau statut de 
ştiințificitate şi discursurile care fac dovada efectivă a criteriilor 
formale ale acesteia — ştiinţele, aşadar, apar în elementul unei 
formaţiuni discursive şi pe fondul unei cunoaşteri. Fapt care 
deschide două serii de probleme: care pot fi locul şi rolul unei 
regiuni de ştiinţificitate în interiorul teritoriului arheologic în 
care ea se conturează? Conform cărei ordini şi căror procese 
are loc emergenţa unei regiuni de știinţificitate în cadrul unei 

formaţiuni discursive date? Acestor probleme nu li se poate 
oferi, aici şi acum, un răspuns: cel mult, poate fi indicată 
direcţia în care ele ar putea fi, probabil, analizate. 


c) Cunoastere și ideologie 


O dată constituită, o știință nu reia pe cont propriu şi 
conform înlănţuirilor care îi sunt specifice tot ceea ce alcătuia 
practica discursivă în interiorul căreia ea apare; şi nici nu 
împrăștie cunoașterea care o înconjoară. pentru a o trimite în 
preistoria erorilor, a prejudecăţilor și fanteziilor. Anatomia 
patologică nu a redus și adus la normele de științificitate poziti- 
vitatea medicinei clinice. Domeniul cunoașterii nu reprezintă un 
şantier epistemologic ce ar dispărea în știința care îl împlinește. 
Ştiinţa (sau ceea ce trece drept aşa ceva) se localizează într-un 
câmp de cunoaștere, unde joacă un anumit rol. Acest rol variază 
în funcţie de diferitele formaţiuni discursive şi se modifică o 
dată cu mutaţiile pe care acestea le înregistrează. Ceea ce se 
prezenta în epoca clasică drept cunoştinţă medicală a bolilor 
minții ocupa în cunoașterea nebuniei un loc cât se poate de 
limitat: nu constituia decât una dintre suprafeţele de contact, 
printre multe altele (jurisprudență, cazuistică, reglementare 
polițienească etc.); în schimb, analizele psihopatologice din 
secolul al XIX-lea, care ţineau şi ele să treacă drept o cunoș- 
tință științifică a maladiilor mentale, au jucat un rol cu totul 
diferit şi cu mult mai important în cunoaşterea cu privire la 
nebunie (și anume, rolul de model și de instanţă de decizie). La 
fel, discursul ştiinţific (sau cu pretenţie ştiinţifică) nu asigură 
aceeaşi funcție în cunoașterea economică specifică secolului al 
XVII-lea şi în aceea a secolului al XIX-lea. În fiecare forma- 
ţiune discursivă în parte există un raport specific între știință şi 
cunoaștere; iar analiza arheologică, în loc să definească între 
ele un raport de excluziune sau de sustragere (căutând ce 
anume din sfera cunoaşterii scapă și continuă să reziste ştiinţei 
şi ce anume din câmpul științei continuă să fie compromis de 
vecinătatea şi influenţa cunoașterii ), trebuie să indice în mod 

pozitiv felul în care o ştiinţă se înscrie și funcţionează în 
elementul cunoașterii. 

Desigur că în acest spaţiu de joc se stabilesc şi se specifică 
raporturile dintre ideologie şi ştiinţe. Dominația ideologiei 
asupra discursului științific şi funcționarea ideologică a 
ştiinţelor nu se articulează la nivelul structurii lor ideale (chiar 
dacă ele pot să se traducă aici într-un mod mai mult sau mai 
puțin vizibil), nici la nivelul utilizării lor tehnice într-o 
societate (chiar dacă aceasta poate avea efecte şi în acest loc) 
şi nici la nivelul conştiinţei subiecţilor implicaţi; ele se 
articulează acolo unde ştiinţa se decupează pe fondul 
cunoașterii. Întrebarea referitoare la ideologie poate fi adresată 
ştiinţei numai în măsura în care aceasta, fără să se identifice cu 
cunoașterea, dar și fără să o suprime sau să o excludă, se 
localizează în interiorul ei, structurează unele dintre obiectele 
ei, sistematizează unele dintre enunţările ei și formalizează 
unele dintre conceptele și strategiile ei; numai în măsura în care 
această elaborare împarte cunoașterea, o modifică şi o 
redistribuie parţial sau o confirmă şi o lasă să fie ceea ce este 
tot parţial; numai în măsura în care ştiinţa îşi află locul în 
interiorul unei regularități discursive și în măsura în care, în 
felul acesta, ea se desfăşoară și funcționează într-un întreg 
câmp de practici, discursive sau nu. Într-un cuvânt, ceea ce 
ideologia adresează științei nu este întrebarea cu privire la 
situaţiile sau practicile pe care aceasta le reflectă într-un mod 
mai mult sau mai puţin conștient; nu este nici chestiunea 
utilizării ei eventuale şi a tuturor folosirilor eronate de care ea 
poate să aibă parte; este întrebarea referitoare la existenţa ei ca 
practică discursivă şi la funcţionarea ei în rândul celorlalte 
practici. 

Se poate afirma, în mare, și ignorând orice mediaţie și orice 
specificitate, că economia politică joacă un anumit rol în 
societatea capitalistă, că ea serveşte interesele clasei burgheze, 
că a fost creată de aceasta și pentru aceasta, că poartă, în sfârşit, 
stigimatele originii sale chiar și în conceptele şi în arhitectura ei 
logică; însă orice descriere cât de cât exactă a raporturilor 
dintre structura epistemologică a economiei și funcţia ei 

ideologică va trebui să treacă prin analiza formaţiunii 
discursive care i-a dat naştere precum şi a ansamblului de 
obiecte, concepte şi opţiuni teoretice pe care aceasta a fost 
nevoită să le elaboreze şi să le sistematizeze; atunci, va trebui 
arătat felul în care practica discursivă care a dat naștere unei 
astfel de pozitivităţi a funcţionat alături de alte practici. care 
puteau să fie de ordin discursiv, dar și de ordin politic sau 
economic. | 

Fapt care ne permite să avansăm un anumit număr de 
propoziţii: 


l. Ideologia nu exclude știinţilicitatea. Puţine discursuri au 
acordat un loc mai mare ideologici decât discursul clinic și 
acela al economiei politice: fapt care nu constituie un motiv 
suficient pentru a califica ansamblul enunțurilor lor drept 
eronat. contradictoriu sau lipsit de obiectivitate. 


2. Contradicţiilc, lacunele. defectele teoretice pot să semnaleze 
funcționarea ideologică a unei ştiinţe (sau a unui discurs cu 
pretenţii ştiinţifice ); ele pot permite determinarea punctului în 
care cdiliciul începe să aibă propriile sale efecte. Dar analiza 
acestei funcţionări trebuie făcută la nivelul pozitivității şi al 
raporturilor dintre regulile de formare şi structurile știinţifi- 
cităţii. 


3. Corectându-se, îndreptându-şi erorile, cizelându-şi formali- 
zările, un discurs nu-și încetează neapărat relaţiile cu ideologia 
Rolul jucat de aceasta nu scade pe măsură ce creşte rigoarea, 
iar falsul se risipește. 


4. A ataca funcționarea ideologică a unei ştiinţe pentru a o face 
să devină evidentă şi pentru a o modifica nu este totuna cu a 
da în vileag presupoziţiile filosofice pe care ea poate să le 
conţină; nu înseamnă a reveni la fundamentele care au făcut-o 
posibilă şi care o legitimează: înseamnă a o pune în discuţie în 
calitatea ei de formațiune discursivă: înseamnă a ataca nu 
contradicţiile formale ale propoziţiilor ei, ci sistemul de 
formare al obiectelor. al tipurilor de enunţare. al conceptelor şi 

al opţiunilor ei teoretice. Înseamnă a o considera ca o practică 
alături de alte practici. 
d) Diferitele praguri și cronologia lor 


Mai multe emergenţe distincte pot fi descrise referitor la o 
formaţiune discursivă. Momentul pornind de la care o practică 
discursivă se individualizează şi devine autonomă, momentul, 
așadar, în care funcţionează un singur şi același sistem de 
formare a enunțurilor sau momentul în care acest sistem se 
transformă, poate fi numit prag de pozitivitate. Atunci când, în 
jocul unei formaţiuni discursive, un ansamblu de enunţuri se 
desprinde, pretinde că pune în valoare (chiar şi fără să 
reușească ) norme de verificare şi de coerenţă şi exercită faţă de 
cunoaştere o funcţie dominantă (de model, de critică sau de 
verificare), vom spune că formațiunea discursivă respectivă 
trece un prag de epistemologizare. Atunci când figura episte- 
mologică astfel schițată ascultă de un anumit număr de criterii 
formale şi când enunţurile sale nu mai răspund unor reguli 
arheologice de formare, ci în plus, anumitor legi de construcție 
a propoziţiilor, vom spune că ea a trecut un prag de 
știinţificitate. În sfârșit, atunci când acest discurs științific va 
putea, la rândul său, să definească axiomele care îi sunt 
necesare, elementele pe care el le utilizează, structurile 
propoziţionale care îi sunt legitime și transformările pe care el 
le acceptă, în momentul în care va putea, astfel, să desfăşoare, 
pornind de la el însuşi, edificiul formal pe care îl constituie, 
vom spune că a trecut pragul formalizării. 

Repartizarea în timp a acestor diferite praguri, succesiunea 
lor, decalajul sau eventuala lor coincidenţă, felul în care ele pot 
să se comande sau să se implice unele pe altele, condiţiile în 
care, pe rând, ele se instaurează, toate acestea constituie pentru 
arheologie unul dintre domeniile majore de explorare. Crono- 
logia lor nu este. într-adevăr, nici regulată și nici omogenă. 
Formațiunile discursive nu le trec, toate. cu același pas şi în 
acelaşi timp, ci împart istoria cunoștințelor umane în mai multe 
vârste: într-o epocă în care multe pozitivităţi au trecut deja 
pragul formalizării, multe altele nu l-au atins încă pe cel al 

ştiinţificităţii şi nici măcar pe cel al epistemologizării. Mai mult 
decât atât: nu toate formațiunile discursive trec succesiv aceste 
diferite praguri ca prin stadiile naturale ale unei maturizări 
biologice în care singura variabilă ar constitui-o timpul de 
latenţă sau durata intervalelor. În realitate, avem de-a face cu 
evenimente a căror dispersie nu este una evolutivă: ordinea lor 
singulară reprezintă unul dintre caracterele specifice ale 
fiecărei formaţiuni discursive în parte. Iată câteva exemple de 
astfel de diferenţe. 

Există cazuri în care pragul de pozitivitate este trecut mult 
înaintea pragului de epistemologizare: astfel, psihopatologia, ca 
discurs cu pretenții ştiinţifice, a epistemologizat la începutul 
secolului al XIX-lea, prin Pinel, Heinroth și Esquirol, o practică 
discursivă care îi preexistase cu mult şi care îşi dobândise de 
multă vreme autonomia şi sistemul propriu de regularitate. Se 
poate, însă, întâmpla şi ca aceste două praguri să se suprapună 
în timp, iar instaurarea unei pozitivități să coincidă cu emer- 
genţa unei figuri epistemologice. Uneori, pragurile de ştiințifi- 
citate sunt legate de trecerea de la o pozitivitate la alta; alteori, 
ele diferă de aceasta; astfel, trecerea de la Istoria naturală (cu 
ştiințificitatea ei proprie) la biologie (ca ştiinţă nu a clasificării 
fiinţelor, ci a corelaţiilor specifice dintre diferitele organisme) 
nu s-a petrecut în epoca lui Cuvier fără transformarea unei 
pozitivități în alta; în schimb, medicina experimentală a lui 
Claude Bernard, apoi microbiologia lui Pasteur au modificat 
tipul de ştiințificitate cerut de anatomia şi fiziologia patologice 
fără însă ca formațiunea discursivă a medicinei clinice, aşa cum 
fusese ea instituită în epocă, să se afle scoasă din joc. La fel, 
noua știinţificitate instituită în disciplinele biologice de către 
evoluţionism nu a modificat pozitivitatea biologică care fusese 
definită în epoca lui Cuvier. În cazul economiei, desprinderile 
sunt deosebir de numeroase. În secolul al XVII-lea, se poate 
recunoaşte un prag de pozitivitate; el coincide aproximativ cu 
practica şi teoria mercantilismului; dar epistemologizarea lui nu 
se va produce decât ceva mai târziu, la finalul secolului sau la 
începutul celui următor, prin Locke şi Cantillon. Cu toate 
acestea, secolul al XIX-lea, prin Ricardo, marchează în același 

timp un nou tip de pozitivitate și o nouă formă de 
epistemologizare, pe care CournotS şi Jevons le vor modifica la 
rândul lor, exact în aceeaşi epocă în care Marx, pornind de la 
economia politică, va determina apariţia unei practici discursive 
cu totul noi. A 

A nu recunoaște în ştiinţă decât acumularea lineară a 
adevărurilor sau ortogeneza raţiunii, a nu recunoaște în ea o 
practică discursivă cu nivelurile, pragurile şi rupturile ei diverse 
echivalează cu a te condamna să nu poți descrie decât o singură 
separare istorică căreia îi plimbi la nesfârșit modelul de-a 
lungul timpului și pentru orice formă de cunoaștere: separarea 
dintre ceea ce nu este încă ştiinţific şi ceea ce este în mod 
definitiv. Întreaga masă a desprinderilor, întreaga dispersie a 
rupturilor, întregul decalaj al efectelor lor şi jocul interdepen- 
denţei lor sunt, astfel, reduse la actul monotom al unei 
întemeieri ce trebuie neîncetat repetată. 

Nu există, desigur, decât o singură știință pentru care nu se 
poate opera o distincţie între aceste diferite praguri şi nici 
descrie, între ele, un asemenea ansamblu de decalaje: mate- 
maticile, unica practică discursivă care a trecut dintr-o dată 
pragul de pozitivitate, pragu] de epistemologizare, pragul știin- 
țificității şi pragul formalizării. Însăşi posibilitatea existenţei ca 
atare a matematicilor presupunea ca pentru ele să fie dat de la 
bun început ceea ce rămâne dispersat de-a lungul istoriei, în 
toate celelalte cazuri: pozitivitatea lor primă trebuia să 
constituie o practică discursivă deja formalizată (chiar dacă și 
alte formalizări mai aveau să fie operate). De aici, desigur, 
faptul că instituirea lor este în acelaşi timp atât de enigmatică 
(atât de puţin accesibilă analizei, atât de concentrată în forma 
începutului absolut) şi atât de valorificată (dat fiind că apare în 
același timp ca origine şi ca întemeiere); de aici decurge şi 
faptul că, în cel dintâi gest al celui dintâi matematician, 
oamenii au văzut constituirea unei idealităţi care s-a desfășurat 
de-a lungul istoriei şi nu a fost pusă la îndoială decât pentru a 
fi repetată şi purificată; de aici, faptul că începutul mate- 
maticilor este interogat nu atât ca un eveniment istoric, cât mai 
cu seamă cu titlul de principiu de istoricitate: de aici, în sfârşit, 

decurge faptul că, pentru toate celelalte ştiinţe, descrierea 
genezei lor istorice, a tatonărilor și eșecurile lor, a târziei lor 
impuneri este raportată la modelul meta-istoric al unei 
geometrii ce apare pe neaşteptate și o dată pentru totdeauna din 
practicile obișnuite ale măsurării terenurilor. Dar dacă luăm 
instituirea discursului matematic drept prototip pentru naşterea 
și devenirea tuturor celorlalte ştiinţe, riscăm să omogenizăm 
toate formele singulare de istoricitate, să reducem la instanţa 
unei singure tăieturi toate pragurile diferite pe care poate să le 
treacă o practică discursivă şi să reproducem problematica 
originii la nesfârşit, în toate momentele timpului: nefăcând, în 
felul acesta, altceva decât să reînnoim drepturile analizei 
istorico-transcendentale. Matematicile au fost în mod cert un 
model pentru majoritatea discursurilor ştiinţifice, în efortul lor 
de atingere a rigorii formale şi a demonstrativităţii; însă pentru 
istoricul care interoghează devenirea efectivă a ştiinţelor, ele 
constituie un exemplu prost ales — în orice caz, un exemplu 
care nu poate să fie generalizat. 


e) Diferitele tipuri de istorie a științelor 


Multiplele praguri pe care le-am reperat permit forme 
distincte de analiză istorică. O analiză, mai întâi, la nivelul 
formalizării: este tocmai istoria pe care matematicile nu 
încetează s-o povestească despre ele însele în procesul propriei 
lor elaborări. Ceea ce au fost ele la un moment dat (domeniul, 
metodele, obiectele pe care le definesc, limbajul pe care îl 
folosesc) nu este niciodată azvârlit în câmpul exterior al non- 
ştiințificităţii, ci este neîncetat redefinit (fie şi cu titlul de 
regiune căzută în desuetudine sau atinsă provizoriu de steri- 
litate ) în interiorul edificiului formal pe care ele îl constituie; 
acest trecut apare ca un caz particular, ca un model naiv, ca o 
schiță parţială şi insuficient generalizată a unei teorii mai 
abstracte, mai putemice şi de un nivel mai înalt; matematicile 
retranscriu parcursul lor istoric real într-un vocabular al înveci- 
nărilor, al dependenţelor, al subordonărilor, al formalizărilor 

progresive, al generalităţilor ce se înglobează unele pe altele. 
Pentru această istorie a matematicilor (aceea pe care ele o 
constituie şi aceea pe care ele o povestesc cu privire la ele 
însele), algebra lui Diophantos” nu reprezintă o experiență 
rămasă suspendată, ci un caz particular al Algebrei așa cum o 
cunoaştem începând cu Abel şi Galois?; metoda greacă a 
exhaustiunilor nu a constituit un impas care a trebuit ocolit, ci 
un model naiv al calculului integral. Fiecare peripeţie istorică 
are propriul său nivel şi propria ei localizare formală. Avem 
de-a face, în acest caz, cu o analiză recurențială, ce nu poate 
fi efectuată decât în interiorul unei științe constituite şi numai 
o dată ce se trece pragul ei de formalizare”. 

Cea de-a doua este analiza istorică ce se situează pe pragul 
ştiințificităţii și care își pune întrebări asupra felului în care 
acesta a putut fi trecut pornindu-se de la figuri epistemologice 
diverse. Este vorba de a ști, de exemplu, cum a reușit un con- 
cept — încărcat, încă, de metafore și de conţinuturi imaginare — 
să se purifice şi să dobândescă statut și funcţie de concept 
științific. De a şti cum a putut o regiune de experienţă, deja 
reperată şi deja articulată parțial, dar încă traversată de utilizări 
practice imediate şi de valorizări afective, să se constituie într- 
un domeniu științific. De a ști, în general vorbind, cum a izbutit 
o știință să se instituie depăşind un nivel preştiinţific care în 
același timp o pregătea și îi opunea dinainte rezistență, cum a 
putut ea să învingă obstacolele şi limitele ce-i mai stăteau, încă, 
în cale. Gaston Bachelard şi Georges Canguilhem sunt cei care 
au furnizat modelul acestei istorii. Ea nu este obligată, aseme- 
nea analizei recurenţiale, să se situeze în interiorul științei 
înseşi, să-i reaşeze episoadele în edificiul pe care aceasta îl 
constituie şi să-i istorisească formalizarea în vocabularul for- 
mal care îi este astăzi propriu: nici nu ar putea să facă, de fapt, 
aşa ceva, deoarece ea arată de ce anume s-a eliberat ştiinţa şi 
indică tot ceea ce aceasta a trebuit să lase în afara ei pentru a 
putea atinge pragul ştiinţificităţii. Prin chiar acest fapt, descrierea 


k FI . . A 
` Cf. asupra acestui subiect, Michel Serres, Les Anamnèses 
mathématiques (în volumul Hermès ou la communication, p. 78). 

respectivă ia drept normă ştiinţa constituită; istoria pe care ea o 
povesteşte este în mod obligatoriu cadenţată de opoziţia dintre 
adevăr și eroare, rațional şi irațional, obstacol și fecunditate, 
puritate şi impuritate, științific şi neştiinţific. Avem de-a face, în 
cazul ei, cu o istorie epistemologică a ştiinţelor. 

Al treilea tip de analiză istorică: acela care își ia drept ţintă 
pragul de epistemologizare — punctul de clivaj dintre forma- 
țiunile discursive definite prin pozitivitatea lor și anumite figuri 
epistemologice, care nu sunt cu toate, în mod necesar, nişte 
ştiinţe (şi care nici nu vor reuşi, poate, să devină vreodată). La 
acest nivel, știinţificitatea nu serveşte drept normă: ceea ce se 
încearcă a fi pus în lumină în această istorie arheologică sunt 
practicile discursive, în măsura în care acestea dau naştere unei 
cunoașteri și în măsura în care această cunoaştere dobândește 
statutul și rolul de știință. A întreprinde o istorie a ştiinţelor la 
acest nivel nu echivalează cu a descrie formaţiuni discursive 
fără a ţine seama de structurile epistemologice; înseamnă a 
arăta cum anume este cu putință ca instaurarea unei științe și, 
eventual, trecerea ei către formalizare să-și fi aflat posibilitatea 
şi incidenţa într-o formaţiune discursivă și în modificările 
înregistrate de pozitivitatea acesteia. Este vorba, așadar, pentru 
o astfel de analiză, de a contura istoria ştiinţelor pornind de la 
o descriere a practicilor discursive; de a defini cum anume, 
conform cărei regularități și graţie căror modificări aceasta a 
putut să facă loc proceselor de epistemologizare, să atingă 
normele de ştiinţificitate şi să ajungă, poate, până la pragul de 
formalizare. Căutând nivelul practicii discursive în masa 
istorică a științelor, nu se urmăreşte readucerea lui la un nivel 
profund şi originar şi nici la solul experienţei trăite (la acel 
teren care se oferă, neregulat şi fragmentat, înaintea oricărei 
geometrii sau la acel cer care scânteiază prin măsurătorile 
tuturor astronomiilor), se caută apariţia — între pozitivităţi, 
“cunoaștere, figuri epistemologice şi științe — a întregului joc de 
diferenţe, relaţii, abateri, decalaje, independenţe, autonomii, ca 
și a felului în care istoricităţile proprii fiecăreia dintre acestea 
se articulează unele pe altele. 

Analiza formațiunilor discursive, a pozitivităţilor şi a 
cunoașterii în raporturile lor cu figurile epistemologice şi cu 
ştiinţele este aceea pe care am numit-o, pentru a o deosebi de 
celelalte forme posibile de istorie a ştiinţelor, analiza epistemei. 
Se va bănui, poate, că epistema este ceva asemănător unei vi- 
ziuni a lumii, unei felii de istorie comună tuturor cunoștințelor 
şi care i-ar impune fiecăreia în parte aceleaşi norme şi aceleași 
postulate, ceva de felul unei anumite structuri de gândire pe 
care oamenii unei epoci nu pot s-o evite — o mare legislaţie 
scrisă o dată pentru totdeauna de o mână anonimă. Ceea ce se 
înțelege, în fapt, prin epistemă este ansamblul relaţiilor care pot 
să unească, într-o epocă dată, practicile discursive care dau 
naștere unor figuri epistemologice, unor ştiinţe şi, eventual, 
unor sisteme formalizate; modul conform căruia, în fiecare 
dintre aceste formaţiuni discursive, se situează şi sunt operate 
trecerile la epistemologizare, la ştiinţificitate și la formalizare; 
repartizarea acestor praguri care pot să coincidă, să se subordo- 
neze unele altora sau să fie decalate în timp; raporturile laterale 
care pot să existe între figuri epistemologice sau ştiinţe, în 
măsura în care acestea ţin de practici discursive învecinate, dar 
distincte. Epistema nu este o formă de cunoaștere sau un tip de 
raționalitate care, traversând ştiinţele ceie mai diverse, ar 
manifesta unitatea suverană a unui subiect, a unui spirit sau a 
unei epoci; ea reprezintă ansamblul relaţiilor ce pot fi desco- 
perite, pentru o epocă dată, între științe atunci când acestea sunt 
analizate la nivelul regularităţilor discursive. 

Descrierea epistemei prezintă, prin urmare, mai multe 
trăsături esenţiale: ea deschide un câmp inepuizabil şi nu i se 
poate pune niciodată punct; ea nu are drept scop reconstituirea 
sistemului de postulate de care ascultă toate cunoștințele unei 
epoci, ci parcurgerea unui câmp indefinit de relaţii. În al doilea 
rând, epistema nu este o figură imobilă care, apărută într-o bună 
zi, ar fi chemată să dispară la fel de brusc: ea constă într-un 
ansamblu mobil de împărțiri, decalaje și coincidenţe ce se 
instituie şi se descompun. În plus, epistema, înțeleasă ca 
ansamblu de raporturi între științe, figuri epistemologice, 
pozitivităţi şi practici discursive, permite surprinderea jocului 

de constrângeri şi limitări care, la un moment dat, sunt impuse 
discursului: însă această limitare nu este una negativă, care 
opune cunoașterii, ignoranţa, raționamentului — imaginaţia, 
experienţei — fidelitatea faţă de aparenţe, iar reveria — inferen- 
telor şi deducţiilor; epistema nu este ceea ce se poate şti într-o 
anumită epocă ţinând cont de insuficienţele tehnice, de habitu- 
dinile mentale sau de limitele impuse de tradiţie; este ceea ce 
face posibilă existenţa figurilor epistemologice şi a științelor în 
pozitivitatea practicilor discursive. Vedem, în sfârşit, că analiza 
epistemei nu reprezintă un mod de a relua întrebarea critică 
(„fiind dat ceva precum știința, care îi este dreptul sau legiti- 
mitatea?“), ea este o interogaţie care acceptă datul ştiinţei 
numai cu scopul de a se întreba ce înseamnă pentru această 
știință faptul de a fi dată. În enigma discursului științific, ceea 
ce ea subliniază nu este dreptul acestuia de a fi o ştiinţă, ci 
faptul că el există. Iar punctul în care ea se desparte de toate 
filosofiile cunoaşterii îl constituie faptul că ea nu raportează 
acest fapt la instanța unei donaţii originare care ar întemeia, 
într-un subiect transcendental, faptul și dreptul, ci la procesele 
unei practici istorice. 


f) Alte arheologii 


O întrebare rămâne în suspensie: poate fi concepută o 
analiză arheologică susceptibilă să scoată în evidență 
regularitatea unei cunoașteri, dar care să nu-și propună să o 
analizeze în direcţia figurilor epistemologice și a ştiinţelor? 
Orientarea în direcția epistemei este oare singura accesibilă 
arheologiei? Aceasta trebuie să fie — în mod exclusiv — un 
anumit mod de a interoga istoria ştiinţelor? Altfel spus: limi- 
tându-se, până acum, la regiunea discursurilor ştiinţifice, arheo- 
logia s-a supus unei necesități pe care nu poate s-o încalce, sau 
nu a făcut decât să schițeze, pe un exemplu particular, niște 
forme de analiză care pot beneficia de o cu totul altă 
extensiune? 

Mă găsesc, pentru moment, într-un stadiu prea puţin avansat 
pentru a putea să răspund în mod definitiv la această întrebare. 

Pot, însă, să îmi imaginez — sub rezerva, încă, a multor probe 
care ar trebui trecute şi a multor tatonări — nişte arheologiii care 
s-ar dezvolta în direcţii diferite. Să luăm, de pildă, o posibilă 
descriere arheologică a „sexualităţii“. Pot foarte bine să văd 
acum cum ar putea fi ea orientată în direcția epistemei: aș arăta 
în ce fel au luat naştere, în secolul al XIX-lea, niște figuri 
epistemologice precum biologia sau psihologia sexualităţii; şi 
prin ce fel de ruptură s-a instituit, o dată cu Freud, un discurs 
de tip ştiinţific. Pot să întrezăresc, însă, și o altă posibilitate de 
analiză: în loc să studiem comportamentul sexual al oamenilor 
într-o epocă dată (căutându-i legea într-o structură socială, într-un 
inconștient colectiv sau într-o anumită atitudine morală), în loc 
să descriem ce anume au putut oamenii să gândească referitor 
la sexualitate (ce interpretare religioasă îi dădeau, ce valorizare 
sau reprobare făceau să apese asupra ei, care erau conflictele de 
opinie sau de morală pe care ea putea să le suscite), noi ne-am 
întreba dacă nu este cumva investită o practică discursivă în 
aceste conduite și în aceste reprezentări; dacă sexualitatea, în 
afara oricărei - orientări în direcția unui discurs științific, nu 
reprezintă cumva un ansamblu de obiecte despre care se poate 
vorbi (sau despre care este interzis să se vorbească), un câmp 
de enunțări posibile (indiferent dacă este vorba de expresii 
lirice sau de prescripții juridice), un ansamblu de concepte 
(care pot, desigur, să se prezinte sub forma elementară a unor 
noțiuni sau teme) şi un joc de opțiuni (care poate să se 
manifeste în coerenţa conduitelor sau în diferite sisteme- de 
prescripţie). O astfel de arheologie, dacă ar reuși să-și atingă 
scopul, ar arăta felul în care interdicțiile, excluderile, limitele, 
valorizările, libertăţile, transgresiunile sexualităţii, toate 
manifestările ei, verbale sau nu, sunt legate de o anumită 
practică discursivă. Ea ar pune în evidenţă — nu, firește, ca pe 
un adevăr ultim al sexualităţii, ci ca pe una dintre dimensiunile 
conform căreia aceasta ar putea fi descrisă — un anumit „mod 
de a vorbi“; şi s-ar arăta maniera în care acest mod de a vorbi 
este investit nu în nişte discursuri ştiinţifice, ci într-un sistem 
de interdicții şi de valori. Am avea, astfel, de-a face cu o analiză 

efectuată nu în direcţia epistemei, ci în direcţia a ceea ce ar 
putea fi numit etică. 

lată, însă, şi exemplul unei alte orientări posibile. Pentru a 
analiza un tablou, putem să reconstituim discursul latent al 
pictorului; să vrem să regăsim murmurul intenţiilor sale 
transcrise, până la urmă, nu în cuvinte, ci sub formă de linii, 
suprafeţe și culori; putem încerca, așadar, să degajăm această 
filosofie implicită considerată a forma viziunea lui asupra 
lumii. Putem, de asemenea, să interogăm ştiinţa — sau cel puţin 
opiniile — epocii şi să încercăm să recunoaștem ce anume a 
putut pictorul să împrumute de la ele. Analiza arheologică ar 
avea, în acest caz, un scop diferit: ea ar încerca să descopere 
dacă spaţiul, distanţa, profunzimea, culoarea, lumina, propor- 
tiile, volumele şi contururile nu au fost cumva, în aceeași epo- 
că, numite, enunțate, conceptualizate într-o practică discursivă; 
şi dacă nu cumva cunoașterea prilejuită de această practică 
discursivă a fost investită nu numai în teorii şi în speculaţii, în 
forme de învățământ şi în reţete, ci şi în procedee, în tehnici și 
chiar şi în gestul ca atare al pictorului. Nu ar fi vorba, într-un 
astfel de caz, de a demonstra că pictura este un anumit mod de 
a semnifica şi de a „spune“ care are particularitatea de a se lipsi 
de cuvinte. Ar trebui arătat că într-una din dimensiunile ei, cel 
puţin, pictura este o practică discursivă ce capătă contur în 
tehnici și în efecte. Astfel descrisă, pictura nu este o pură 
viziune care se cere, apoi, transcrisă în materialitatea spaţiului; 
ea nu este nici un gest nud, ale cărui semnificaţii mute şi 
indefinit vide ar trebui degajate prin interpretări ulterioare. Ea 
apare ca pe de-a-ntregul traversată — independent de 
cunoştinţele științifice şi de temele filosofice — de pozitivitatea 
unei cunoașteri. 

O analiză de acest fel mi se pare, de asemenea, posibilă și 
în ceea ce priveşte cunoaşterea politică. Prin intermediul ei, am 
putea încerca să vedem dacă nu cumva comportamentul politic 
al unei societăţi, al unui grup sau al unei clase este traversat de 
o practică discursivă determinată și descriptibilă. O astfel de 
pozitivitate nu ar coincide, desigur, nici cu teoriile politice 
vehiculate într-o epocă și nici cu determinările economice: ea 

ar defini ce anume din cuprinsul politicii poate să devină obiect 
de enunțare, formele pe care această enunțare poate să le 
îmbrace, conceptele pe care ea le pune în mişcare şi opțiunile 
strategice ce se operează în cadrul ei. În loc să analizăm această 
cunoaştere — fapt oricând posibil — în direcția epistemei căreia 
ea poate să îi dea naştere, am analiza-o în direcţia comporta- 
mentelor, a luptelor, conflictelor, deciziilor şi tacticilor. Am 
face, astfel, să apară o cunoaștere politică ce nu este de ordinul 
unei teoretizări secunde a practicii şi care nu reprezintă nici o 
punere în practică a teoriei. Dat fiind: că este în mod 
reglementat formată de o practică discursivă ce se desfășoară 
alături de alte practici și se articulează cu ele, ea nu este câtuși 
de puţin o expresie care ar „reflecta“, într-un mod mai mult sau 
mai puţin adecvat, un anumit număr de „date obiective“ sau de 
practici reale. Ea se înscrie din capul locului în câmpul 
diferitelor practici în care îşi află în același timp specificarea, 
funcţiile și reţeaua dependențelor sale. Dacă o astfel de 
descriere este posibilă, vedem că nu este obligatoriu să trecem 
prin instanța unei conştiinţe individuale sau colective pentru a 
identifica locul de articulare al unei practici și al unei teorii 
politice; că nu este nevoie să vedem în ce măsură această 
conștiință poate, pe de o parte, să exprime nişte condiții mute 
și, pe de altă parte, să se dovedească sensibilă la anumite 
adevăruri teoretice astfel, nu am mai fi obligaţi să punem 
problema psihologică a unei luări la cunoştinţă; am avea de 
analizat formarea și transformările unei cunoașteri. Problema 
nu ar fi, de pildă, aceea de a determina momentul apariţiei unei 
conştiinţe revoluţionare sau rolurile pe care au putut să le joace 
condiţiile economice şi travaliul de elucidare teoretică în 
geneza acestei conştiinţe; nu ar mai trebui să trasăm biografia 
generală și exemplară a omului revoluţionar sau să dezgropăni 
rădăcinile proiectului său; ci să arătăm felul în care au căpătat 
formă o practică discursivă şi o cunoaștere revoluţionară ce se 
investesc în comportamente și strategii, care prilejuiesc o teorie 
a societăţii şi care operează interferența şi mutuala transformare 
atât a unora, cât și a celorlalte. 

Întrebării formulate mai înainte — arheologia nu se ocupă 
decât de ştiinţe? nu reprezintă decât o analiză a discursurilor 
ştiinţifice? — i se poate da acum un răspuns. Unul de două ori 
negativ. Ceea ce încearcă arheologia să descrie nu este ştiinţa 
în structura ei specifică, ci domeniul, cu totul diferit, al 
cunoașterii. În plus, chiar dacă se ocupă de cunoaștere în rapor- 
turile acesteia cu figurile epistemologice și cu ştiinţele, 
arheologia poate să interogheze, totodată, discursul într-o direc- 
ție cu totul diferită și să-l descrie într-un alt fascicol de relații. 
Orientarea în direcţia epistemei nu este decât singura care a fost 
explorată până în momentul de față. Motivul îl constituie faptul 
că, printr-o tendință ce caracterizează, fără doar şi poate, 
culturile noastre, formațiunile discursive nu încetează să se 
epistemologizeze. Numai interogând științele, istoria lor, strania 
lor unitate, dispersia şi rupturile lor, domeniul pozitivităţilor a 
putut să apară; numai în interstițiile discursurilor ştiinţifice 
jocul formațiunilor discursive a putut să fie surprins. În aceste 
condiţii, nu trebuie să ne mire faptul că regiunea cea mai fertilă, 
cea mai accesibilă descrierii arheologice este tocmai acea 
„epocă clasică“, care, între Renaștere și secolul al XIX-lea, a 
fost martora epistemologizării atâtor pozitivități; după cum nu 
trebuie să ne mire nici faptul că formațiunile discursive și 
regularitățile specifice ale cunoaşterii s-au conturat tocmai 
acolo unde nivelurile ştiințificității şi formalizării au fost cel 
mai greu de atins. Acesta nu reprezintă, însă, decât punctul 
preferenţial de atac; pentru arheologie însă, nu este singurul 
domeniu impus. 


V 


CONCLUZIE 


— De-a lungul întregii cărți, aţi încercat să vă delimitaţi, pe 
cât a fost cu putință, de „structuralism“ sau măcar de ceea ce 
se înțelege îndeobște prin acest cuvânt. Aţi ţinut să atrageţi în 
mai multe rânduri atenţia că nu-i utilizați nici metodele, nici 
conceptele; că nu faceţi trimitere la procedurile descrierii 
lingvistice; că nu vă preocupă formalizarea. Ce semnifică, însă, 
toate aceste diferențieri, dacă nu faptul că nu aţi reușit să 
folosiţi ceea ce poate să fie pozitiv în analizele structurale, 
ceea ce ele aduc ca rigoare şi eficacitate demonstrativă? Dacă 
nu faptul că domeniul pe care ați încercat să-l trataţi se 
dovedeşte rebel faţă de acest gen de întreprindere şi că bogăția 
lui n-a încetat să scape din schemele în care ați vrut să-l 
închideţi? Plin de dezinvoltură, v-aţi travestit neputința în 
metodă; și ne înfățişați acum ca pe o diferență explicit voită 
distanţa invincibilă ce vă separă și vă va separa întotdeauna de 
o adevărată analiză structurală. 

Căci nu aţi reușit să ne induceți în eroare. Este adevărat că, 
în golul lăsat de metodele pe care Dvs. nu le utilizaţi, ați 
îngrămădit la reprezeală o serie întreagă de noțiuni care par cu 
totul străine de conceptele admise acum de cei care descriu 
limbi sau mituri, opere literare sau basme; aţi vorbit despre 
formaţiuni, despre pozitivităţi, despre cunoaştere, despre prac- 
tici discursive: o întreagă panoplie de termeni cărora aţi fost 
foarte mândru să le subliniaţi la fiecare pas singularitatea şi 
puterile miraculoase. Aţi mai fi fost, însă, nevoit să inventaţi 
atâtea ciudăţenii dacă nu v-ar fi venit neinspirata idee de a 
aplica unui domeniu — care le era perfect ireductibil — câteva 
dintre temele fundamentale ale structuralismului, și chiar dintre 

acelea care constituie postulatele lui cele mai contestabile şi 
filosofia lui cea mai suspectă? E ca și cum aţi fi reținut din 
metodele contemporane de analiză nu cercetarea empirică și 
serioasă, ci două sau trei teme care constituie mai mult niște 
extrapolări decât nişte principii necesare ale acesteia. 

Procedând astfel, aţi vrut să reduceţi dimensiunile proprii 
discursului, să-i neglijaţi iregularitatea specifică, să ocultați 
partea lui de iniţiativă și de libertate şi să compensaţi deze- 
chilibrul pe care el îl introduce în limbă: aţi dorit să închideți 
din nou această deschidere. După modelul unei anumite forme 
de lingvistică, aţi căutat să vă lipsiţi de subiectul vorbitor; aţi 
crezut că este posibilă curăţarea discursului de toate referințele 
lui antropologice și tratarea lui ca şi cum nici n-ar fi fost 
vreodată formulat de cineva, ca și cum nu ar fi luat naştere în 
nişte împrejurări particulare, ca și cum nu ar fi traversat de 
reprezentări și ca și cum nu s-ar adresa nimănui. l-aţi aplicat, în 
sfârşit, un principiu de simultaneitate: aţi refuzat să vedeţi că 
discursul, spre deosebire, probabil, de limbă, este esențialmente 
istoric, că nu este constituit din elemente disponibile, ci din 
evenimente reale și succesive ce nu pot fi analizate în afara 
timpului în care el s-a desfășurat. 

— Aveţi dreptate: am ignorat transcendența discursului; 
descriindu-l, am refuzat să-l fac să trimită la o subiectivitate; nu 
am vrut să pun în valoare, mai presus de orice, caracterul său 
diacronic, ca și cum aceasta ar trebui să fie forma lui generală. 
Dar toate acestea nu au avut câtuși de puţin scopul de a extinde 
în afara domeniului limbii niște concepte și niște metode ce 
fuseseră încercate în interiorul ei. Dacă am vorbit despre 
discurs nu am făcut-o în nici un caz pentru a demonstra că 
mecanismele și procesele limbii se păstrează neatinse în el; ci, 
mai degrabă, pentru a face să apară, în masa performanţelor 
verbale, diversitatea nivelurilor posibile de analiză; pentru a 
arăta că, pe lângă metodele de structurare lingvistică (sau cele 
ale interpretării), poate fi definită o descriere specifică a 
enunțurilor, a formării lor şi a regularităţilor proprii discursului. 
Dacă am suspendat referinţa la subiectul vorbitor nu a fost 
pentru a descoperi nişte legi de construcţie sau nişte forme care 

ar fi aplicate în acelaşi fel de toți subiecţii vorbitori şi nici 
pentru a da cuvântul marelui discurs universal care ar fi 
împărtăşit de toți oamenii trăitori într-o epocă. M-a interesat, 
dimpotrivă, să arăt în ce anume constau diferențele și cum este 
cu putință ca oamenii, în interiorul unei aceleiași practici 
discursive, să vorbească despre obiecte diferite, să aibă păreri 
opuse și opțiuni contradictorii; m-a interesat, de asemenea, să 
arăt prin ce anume se deosebesc practicile discursive unele de 
altele; pe scurt, am vrut nu să elimin problema subiectului, ci 
să definesc poziţiile și funcţiile pe care subiectul poate să le 
ocupe în diversitatea discursurilor. În sfârșit, așa cum aţi putut 
să constataţi, nu am negat istoria, ci am suspendat categoria 
generală şi vidă de schimbare, pentru a face să devină vizibile 
transformări de niveluri diferite; eu refuz un model uniform de 
temporalizare pentru a descrie, referitor la fiecare practică 
discursivă în parte, regulile de acumulare, de excludere, de 
reactivare, formele de derivare şi modurile de ambreiaj conform 
unor succesiuni diverse care îi sunt specifice, 

Nu am vrut, prin urmare, să extind întreprinderea structu- 
ralistă în afara limitelor ei legitime. Şi veţi fi, sper, de acord că 
nu am folosit nici măcar o singură dată termenul de structură 
în Cuvintele și lucrurile. Să lăsăm, însă, dacă sunteţi de acord, 
polemicile cu privire la „structuralism“; ele își supraviețuiesc 
lor înseși cu mare dificultate în regiuni abandonate, în prezent, 
de cei care cercetează cu adevărat; lupta respectivă, care a putut 
să fie fecundă, nu mai este purtată acum decât de mimi și 
măscărici. 

— Degeaba încercaţi să vă eschivaţi de la aceste polemici, nu 
veți putea să scăpaţi de întrebare. Căci nu cu structuralismul 
avem noi ce avem. Îi recunoaștem cu dragă inimă justeţea şi 
eficacitatea: când este vorba de a analiza o limbă, mitologii, 
poveşti populare, poeme, vise, opere literare, filme chiar, 
descrierea structuralistă scoate la iveală anumite relaţii care, în 
absenţa ei, nu ar fi putut fi izolate; ea permite definirea ele- 
mentelor recurente, cu formele lor de opoziţie şi cu criteriile lor 
de individualizare; ea îngăduie, de asemenea, stabilirea legilor 
de construcţie, a echivalențelor şi a regulilor de transformare. 

Și, în ciuda unor reticenţe care au putut să apară la început, 
suntem, acum, cu totul de acord că limba, inconştientul, ima- 
ginația oamenilor ascultă de legi de structură. Ceea ce 
respingem, însă, în mod absolut este ceea ce faceţi Dvs.: faptul 
că discursurile științifice pot să fie analizate în succesiunea lor 
fără a le referi la ceva precum o conștiință constituantă, fără a 
recunoaşte chiar și în ezitările lor deschiderea unui proiect 
originar sau unei teleologii fundamentale, fără a admite pro- 
funda continuitate care le uneşte și le conduce până în punctul 
de unde noi putem să le reluăm; faptul că se poate, astfel, 
întrerupe devenirea raţiunii și elibera istoria gândirii de orice 
fel de index de subiectivitate. Să restrângem, însă, discuţia: 
admitem că se poate vorbi, în termeni de elemente și de reguli 
de construcţie, despre limbaj în general, despre limbajul de 
aiurea şi de altădată care este acela al miturilor sau despre acel 
limbaj, puţin cam străin, oricum l-am privi, care este limbajul 
inconştientului nostru sau al faptelor noastre; însă limbajul 
cunoașterii noastre, acest limbaj pe care îl vorbim acum şi aici, 
acest discurs structural însuși ce ne permite să analizăm atâtea 
alte limbaje, noi considerăm acest limbaj ca fiind ireductibil în 
densitatea lui istorică. Nu se poate, totuşi, să treceţi cu vederea 
faptul că numai pornind de la el, de la geneza lui lentă, de la 
devenirea lui obscură ce l-a adus până în stadiul de azi, putem 
să vorbim în clipa de faţă despre celelalte discursuri în termeni 
de structuri; el este cel care ne-a dat această posibilitate şi acest 
drept; el formează pata oarbă pornind de la care lucrurile ce ne 
înconjoară se aşază așa cum le vedem astăzi. Că e posibil să ne 
jucăm cu elemente, relaţii și discontinuități atunci când anali- 
zăm legende indo-europene sau tragedii de Racine, suntem 
perfect de acord; că se poate să te lipseşti, atât cât este posibil, 
de o interogaţie cu privire la subiecţii vorbitori, iarăși suntem 
de acord; dar că având autoritatea acestor analize izbutite 
pentru a extinde la nesfârșit analiza, pentru a ajunge până la 
formele de discurs care le face posibile şi pentru a pune 
în discuţie însuși locul din care noi vorbim astăzi — ni se pare 
un lucru de contestat. Istoria acestor analize — în care 

subiectivitatea se eschivează — își păstrează, oricât n-ar vrea, 
transcendenţa ei proprie. 

— Am impresia că într-adevăr aici (într-o mult mai mare 
măsură decât în problema uzată a structuralismului ) se situează 
punctul central al acestei controverse, dar și acela al rezistenţei 
voastre. Permiteţi-mi așadar, în joacă, firește, deoarece știți 
foarte bine că nu am o propensiune aparte pentru interpretare, 
să vă spun cum am înțeles eu discursul vostru de adineauri. 
„Bineînţeles — spuneaţi în surdină — că acum suntem nevoiţi, 
în ciuda tuturor luptelor de ariergardă pe care le-am purtat, să 
acceptăm ca discursurile deductive. să fie formalizate;, bine- 
înţeles că trebuie să suportăm să fie descrisă nu atât istoria unui 
suflet sau un proiect de existenţă, ci arhitectura unui sistem 
filosofic; bineînțeles că, orice am putea să gândim despre acest 
lucru, suntem datori să tolerăm analizele care raportează ope- 
rele literare nu la experienţa trăită a unui individ, ci la 
structurile limbii. Fireşte că am fost obligați să abandonăm 
toate acele discursuri pe care le reduceam odinioară la suve- 
ranitatea conştiinţei. Dar ceea ce am pierdut de mai bine de o 
jumătate de secol deja, înțelegem să recuperăm acum la un 
nivel secund, prin analiza tuturor acestor analize sau, măcar, 
prin interogaţia fundamentală pe care le-o adresăm. Ne vom 
întreba, prin urmare, de unde vin ele, care este destinația isto- 
rică ce le traversează fără ca ele să-și dea seama, ce naivitate le 
face să fie oarbe la condiţiile care le fac posibile şi în ce închidere 
metafizică cade pozitivismul lor rudimentar. Şi, dintr-o dată, 
devine lipsit de importanță faptul că, până la urmă, 
inconştientul nu este, aşa cum am crezut şi am afirmat sus şi 
tare, limita implicită a cunoștinței; faptul că o mitologie 
încetează a mai fi o viziune asupra lumii și faptul că un roman 
devine altceva decât versantul exterior al unei experienţe trăite; 
căci ținem sub o atentă supraveghere rațiunea care instituie 
toate aceste noi „adevăruri“: nici ea, nici trecutul ei, nici ceea 
ce o face posibilă, nici ceea ce o face să ne fie proprie nu scapă 
determinării transcendentale. Acesteia îi vom adresa noi acum 
— şi suntem decişi să nu renunțăm nici o clipă la ea — întrebarea 
cu privire la originar, la constituirea primă, la orizontul 


248 Arheologia cunoașterii 


teleologic, la continuitatea temporală. Ea, această gândire ce se 
actualizează astăzi ca fiindu-ne proprie, va fi cea pe care o vom 
menține sub dominaţia istorico-transcendentală. lată de ce, 
chiar dacă suntem siliți să îndurăm, de voie, de nevoie, toate 
structuralismele, nu putem accepta nici o clipă să se atingă 
cineva de această istorie a gândirii care este istoria despre noi 
înşine; nu putem accepta să fie tăiate toate acele fire transcen- 
dentale care au legat-o, cu începere din secolul al XIX-lea, de 
problematica originii şi a subiectivităţii. Celui care se va 
apropia de această fortăreață în care am fost constrânşi să ne 
refugiem, dar în care avem de gând să rezistăm cât putem, îi 
vom repeta, cu gestul care împiedică profanarea: Noli tangere. “ 

lată, însă, că eu am cutezat să mă apropii. Și nu pentru că aş 
fi sigur de victorie sau de armele mele. Ci pentru că mi s-a 
părut că aici se află, pentru moment, esenţialul: în eliberarea 
istoriei gândirii din supunerea faţă de transcendental. Pentru 
mine, problema nu a fost câtuși de puţin s-o structuralizez, 
aplicând la devenirea cunoaşterii şi la geneza ştiinţelor nişte 
categorii carc se dovediseră eficiente în domeniul limbii. 
Trebuia să analizez această istorie într-o discontinuitate pe care 
nici o teleologie nu ar putea s-o reducă dinainte; să o reperez 
într-o dispersie pe care nici un orizont prealabil nu ar putea 
s-o închidă din nou; s-o las să, se desfăşoare într-un anonimat 
căruia nici un fel de constituire transcendentală să nu-i poată 
impune forma subiectului; s-o deschid în direcţia unei tempo- 
ralități care să nu promită revenirea nici unei aurore. Se impu- 
nea, de aceea, s-o curăț de orice narcisism transcendental; 
trebuia s-o eliberez din cercul originii pierdute și regăsite în 
care fusese închisă; și să arăt că istoria gândirii nu poate să aibă 
acel rol revelator al momentului transcendental pe care 
mecanica rațională nu-l mai are de la Kant, nici idealitățile 
matematice pierdute o dată cu Husserl şi nici semnificaţiile 
lumii percepute — abandonate de la Merleau-Ponty! încoace — 
în pofida eforturilor depuse de aceştia pentru a-l descoperi. 

Şi sunt convins că, în fond, în ciuda echivocului introdus de 
controversa aparentă în jurul structuralismului, ne-am înțeles 
cât se poate de bine; vreau să spun: am înţeles perfect ce avem 

de gând să facem şi unii, și ceilalți. Era cât se poate de firesc 
ca voi să apărați drepturile unei istorii continue, deschisă atât 
travaliului unei teleologii, cât şi proceselor indefinite ale 
cauzalităţii, nu însă pentru a o proteja de o invazie structurală 
care i-ar fi ignorat mişcarea, spontaneitatea şi dinamismul 
intern; de fapt, voi doreaţi să garantaţi puterea unei conştiinţe 
constituante, pentru că aceasta era, în realitate, cea pusă la 
îndoială. Or, această apărare trebuia să aibă loc în altă parte, nu 
pe terenul propriu-zis al dezbaterii: căci dacă i-aţi fi recunoscut 
unei cercetări empirice, unei mărunte lucrări de istorie dreptul 
de a contesta dimensiunea transcendentală, ați fi cedat în 
privinţa esenţialului. De unde decurge o serie întreagă de de- 
plasări. Prima: a trata arheologia ca o căutare a originii, a acelor 
a priori formale, a actelor de întemeiere, într-un cuvânt ca un 
soi de fenomenologie istorică (când dimpotrivă, pentru ea este 
vorba de a elibera istoria de sub tutela fenomenologiei) şi a-i 
obiecta, atunci, că eșuează în atingerea ţelului propus şi că nu 
descoperă altceva decât o serie de fapte empirice. Apoi, a opune 
descrierii arheologice, preocupării ei de a stabili praguri, 
rupturi și transformări, adevărata lucrare a istoricilor, care ar 
consta în semnalarea de continuităţi (când de mai multe zeci de 
ani, preocuparea istoricilor nu mai este deloc aceasta); şi a-i 
reproşa, astfel, lipsa de preocupare pentru empiricităţi. Apoi, în 
continuare, a o considera drept o întreprindere ce urmăreşte să 
descrie totalități culturale, să omogenizeze diferenţele cele mai 
manifeste şi să regăsească universalitatea formelor constrân- 
gătoare (când ea urmărește, de fapt, să definească specificitatea 
singulară a practicilor discursive ) şi a-i obiecta, în acest chip, 
diferenţe, modificări şi mutații. În sfârşit, a o desemna ca 
reprezentând un import al structuralismului în domeniul istoriei 
(chiar dacă metodele şi conceptele ei nu permit nici cea mai 
mică confuzie) şi a arăta, atunci, că ea nu poate să funcţioneze 
ca o adevărată analiză structurală. 

Dar tot acest joc de deplasări şi de necunoaşteri este perfect 
coerent și necesar. El furniza şi un avantaj secundar: 
posibilitatea de a vă adresa în diagonală tuturor acelor forme de 
structuralism pe care sunteţi obligaţi să le toleraţi și cărora a 

trebuit deja să le cedaţi foarte mult teren; și de a le spune: 
„Vedeţi, așadar, la ce vă expuneţi dacă vă atingeţi de domeniile 
care sunt încă în stăpânirea noastră; procedeele voastre, care 
au, poate, în altă parte, o oarecare validitate, şi-ar atinge, aici, 
limitele; ar lăsa să vă scape întregul conţinut concret pe care 
vreţi să-l analizaţi; ceea ce v-ar sili să renunțați la empirismul 
vostru prudent; şi să treceţi, împotriva voinţei voastre, într-o 
stranie ontologie a structurii. Fiţi, prin urmare, atât de înţelepţi 
și limitaţi-vă la teritoriile pe care, desigur, le-aţi cucerit, dar pe 
care ne vom preface de-acum înainte că vi le-am cedat de bună 
voie, dat fiind că noi suntem cei care le fixăm limitele.“ Cât 
priveşte avantajul principal, acesta constă, fără îndoială, în 
mascarea crizei în care ne aflăm de multă vreme și care nu face 
decât să crească în amploare: criză în care este vorba tocmai de 
acea reflecţie transcendentală cu care filosofia s-a identificat de 
la Kant încoace; în care este vorba de acea tematică a originii, 
de acea promisiune a revenirii prin care ne-am obişnuit să 
eschivăm diferența prezentului nostru; în care este vorba de o 
gândire  antropologică care subordonează toate aceste 
interogaţii întrebării cu privire la om și permite evitarea unei 
analize a practicii; în care este vorba despre toate ideologiile 
umaniste; în care este vorba — în sfârșit și mai presus de orice 
— despre statutul subiectului. Iată care este controversa pe care 
doriţi s-o mascaţi şi de la care speraţi — cred — să deturnați 
atenția, continuând jocurile plăcute de-a geneza şi sistemul, 
de-a sincronia şi devenirea, de-a relaţia şi cauza, de-a structura 
și istoria. Sunteţi siguri că nu practicaţi o metateză teoretică? 
— Să presupunem că aveţi dreptate și că dezbaterea se 
situează acolo unde spuneţi Dvs.; să presupunem că este 
într-adevăr vorba despre apărarea şi atacarea ultimei redute a 
gândirii transcendentale şi să admitem, de asemenea, că discu- 
ţia noastră de azi are loc în interiorul crizei despre care vorbiţi: 
care este, în acest caz, legitimitatea discursului Dvs.? De unde 
vine el și de unde şi-a luat dreptul de a vorbi? În ce fel ar putea 
să se legitimeze? Dacă nu aţi făcut altceva decât o anchetă 
empirică consacrată apariţiei şi transformării discursurilor, dacă 
ați descris ansambluri de enunţuri, figuri epistemologice, 

formele istorice ale unei cunoașteri, cum ați putea să evitaţi 
naivitatea caracteristică tuturor pozitivismelor? Și cum ar putea 
întreprinderea Dvs. să se opună problemelor originii şi 
recursului necesar la un subiect constituant? Dacă, însă, 
pretindeţi a deschide o interogaţie radicală, dacă intenţionaţi să 
vă plasați discursul la nivelul la care noi înşine ne plasăm, 
atunci știți foarte bine că el va intra în jocul nostru și că nu va 
face altceva decât să prelungească, la rândul său, această 
dimensiune de care, totuşi, discursul încearcă să se elibereze. 
Prin urmare, el fie nu ne atinge, fie noi ni-l revendicăm. În orice 
caz, aveţi datoria să ne spuneţi ce reprezintă aceste discursuri 
pe care, de aproape zece ani, vă încăpăţânaţi să ni le ţineţi fără 
a fi încercat nici măcar o singură dată să le stabiliți starea 
civilă. Pe scurt, ce sunt ele: istorie sau filosofie? 

— Întrebarea aceasta, trebuie să vă mărturisesc, mă pune în 
dificultate într-o mai mare măsură decât obiecțiile de până 
acum. Ea nu mă surprinde, de fapt, dar mi-ar fi convenit s-o 
mai țin, o vreme, suspendată. Aceasta deoarece, pentru mo- 
ment, și fără a fi capabil să-i prevăd deocamdată un termen, 
discursul meu nu numai că nu a determinat locul de unde 
vorbeşte, dar evită şi solul pe care ar putea să se sprijine. Este 
un discurs despre discursuri: însă nu caută să găsească în ele o 
lege ascunsă, o origine îngropată, pe care n-ar trebui decât s-o 
elibereze; nu vrea nici să stabilească prin el însuşi şi plecând de 
la el însuși teoria generală în raport cu care alte discursuri ar 
constitui niște modele concrete. Este vorba de a desfășura o 
dispersie care nu poate fi redusă la un sistem unic de diferențe, 
o împrăştiere ce nu se raportează la nişte axe absolute de 
referință; este vorba de a opera o de-centrare (decentrement) 
care să nu permită privilegiul nici unui centru. Un astfel de 
discurs nu are rolul de a risipi uitarea, de a regăsi, în adâncul 
lucrurilor spuse, acolo unde acestea tac, momentul nașterii lor 
(indiferent că este vorba de crearea lor empirică sau de actul 
transcendental ce le conferă o origine), nu vrea să fie o re- 
constituire a originarului sau o reamintire a adevărului. Datoria 
lui, dimpotrivă, este aceea de a face diferenţele: de a le 
constitui ca obiecte, de a le analiza și de a le defini conceptul. 

În loc să parcurgă câmpul discursurilor pentru a reface pe cont 
propriu totalizările suspendate, în loc să caute în ceea ce a fost 
spus acel alt discurs ascuns care rămâne, însă, același (în loc, 
prin urmare, să interpreteze partitura alegoriei și pe aceea a 
tautologiei ), el operează neîncetat diferențierile, este diag- 
nostic. Dacă filosofia este memorie și revenire a originii, ceea 
ce fac eu nu poate fi în nici un caz considerat filosofie; iar dacă 
istoria gândirii constă în a reda viaţă unor figuri pe jumătate 
dispărute, ceea ce fac eu nu este nici istorie. 

— Din ceea ce ați spus adineauri trebuie reținut cel puțin 
faptul că arheologia Dvs. nu este o ştiinţă. O lăsaţi în aer, cu 
statutul incert al unei descrieri. Încă, fără doar şi poate, unul 
dintre acele discursuri care ar vrea să treacă drept o disciplină 
aflată în stadiul de schiță; ceea ce le procură autorilor lor dublul 
avantaj de a nu fi obligaţi să le întemeieze știinţificitatea expli- 
cită şi riguroasă şi de a le deschide spre o generalitate viitoare 
care să le elibereze de hazardul nașterii lor; încă unul dintre 
acele proiecte ce se justifică prin ceea ce nu sunt, amânând tot 
timpul ceea ce formează esenţialul sarcinii lor, momentul 
verificării lor și instituirea definitivă a coerenţei lor; încă una 
dintre acele întemeieri anunțate în număr atât de mare începând 
din secolul al XIX-lea: căci este cunoscut faptul că, în câmpul 
teoretic modern, gânditorilor le place să inventeze nu sisteme 
demonstrabile, ci discipline cărora li se deschide posibilitatea, 
li se schițează programul, iar al căror viitor şi destin le sunt 
încredințate altora. Or, abia ce le este trasată epura, le vedem 
dispărând împreună cu autorii lor. lar câmpul pe care ele ar fi 
trebuit să-l cultive rămâne steril pe vecie. 

— Este adevărat că nu am prezentat niciodată arheologia ca 
pe o știință şi nici drept cele dintâi temeiuri ale unei științe 
viitoare. Ceea ce m-a interesat a fost să întocmesc nu atât 
planul unui edificiu ulterior, cât mai cu seamă rezumatul — fie 
şi aducându-i numeroase corecţii — a ceea ce am întreprins cu 
ocazia unor anchete concrete. Termenul de arheologie nu are 
câtuşi de puţin valoare de anticipare; el nu face decât să 
desemneze una dintre liniile de atac pentru analiza perfor- 
manțelor verbale; să specifice un nivel: acela al enunţului şi al 

arhivei; să determine şi să clarifice un domeniu: regularitățile 
enunțţiative, pozitivitățile; să introducă în joc concepte precum 
cele de reguli de formare, derivare arheologică sau a priori 
istoric. Dar în aproape toate dimensiunile sale și pe aproape 
toate suprafeţele ei, întreprinderea are legături cu ştiinţe, cu 
analize de tip ştiinţific şi cu teorii răspunzând unor criterii de 
rigoare. Ea are, în primul rând, un raport cu științe ce se 
constituie şi îşi stabilesc normele în cunoașterea descrisă din 
punct de vedere arheologic: pentru ea, acestea reprezintă tot 
atâtea științe-obiect, precum au fost deja anatomia patologică, 
filologia, economia politică sau biologia. Ea are, de asemenea, 
legătură și cu forme ştiinţifice de analiză de care se deosebeşte 
fie prin nivel, fie prin domeniu, fie prin metode, și cu care se 
învecinează de-a lungul unor linii de demarcaţie caracteristice; 
atacând, în masa lucrurilor spuse, enunţul definit ca funcţie de 
realizare a performanței verbale, ea se deosebeşte de o 
cercetare al cărei câmp privilegiat ar fi competența lingvistică: 
în vreme ce o atare descriere constituie un model generator 
pentru a defini acceptabilitatea enunţurilor, arheologia încearcă 
să stabilească o serie de reguli de formare, pentru a le defini 
condiţiile de realizare; de aici, între aceste două moduri de 
analiză, apare un anumit număr de analogii, dar și de diferențe 
(în special în ceea ce privește nivelul posibil de formalizare); 
pentru arheologie, o gramatică generativă joacă, în orice caz, 
rolul unei analize conexe. Pe de altă parte, descrierile arheo- 
logice, în derularea lor şi din punctul de vedere al câmpurilor 
pe care le parcurg, se articulează cu alte discipline: încercând 
să definească, în afara oricărei referinţe la o subiectivitate 
psihologică sau constituantă, diferitele poziţii ale subiectului pe 
care enunţurile pot să le implice, arheologia se intersectează cu 
o întrebare pe care o pune azi psihanaliza; încercând să scoată 
la iveală regulile de formare ale conceptelor, modurile de 
succesiune, de înlănţuire şi de coexistenţă ale enunţurilor, ea se 
întâlnește cu problema structurilor epistemologice; studiind for- 
marea obiectelor, câmpurile în care acestea apar și se specifică, 
studiind, totodată, condiţiile de apropriere ale discursurilor, ea 
se întâlneşte cu analiza formațiunilor sociale. Acestea 

constituie, pentru arheologie, tot atâtea spații corelative. În 
sfârşit, în măsura în care este posibilă constituirea unei teorii 
generale a producţiilor, arheologia, ca analiză a regulilor 
proprii diferitelor practici discursive, îşi va afla ceea ce putem 
să numim teoria ei cuprinzătoare (sa théorie enveloppante ). 

Dacă aşez arheologia alături de atâtea alte discursuri deja 
constituite nu este pentru a o face să beneficieze, prin conti- 
guitate sau contaminare, de un statut pe care ea nu ar fi în stare 
să și-l ofere ei înseși; și nici pentru a-i asigura un loc, definitiv 
conturat, în interiorul unei constelații fixe; ci pentru a face să 
apară, o dată cu arhiva, formațiunile discursive, pozitivităţile, 
enunţurile și condiţiile lor de formare, precum și un domeniu 
specific. Domeniu care nu a făcut încă obiectul nici unei analize 
(cel puţin în ceea ce el poate să aibă mai particular şi mai 
ireductibil la interpretări şi formalizări ), domeniu, însă, căruia 
nimic nu-i poate garanta dinainte — în punctul de reperare, încă 
rudimentar, în care mă găsesc în prezent — că va rămâne stabil 
și autonom. La urma urmei, este foarte posibil ca arheologia să 
nu facă altceva decât să joace rolul unui instrument care să 
permită articularea, într-un mod mai puţin imprecis decât în 
trecut, a analizei formațiunilor sociale și a descrierilor 
epistemologice; sau legarea unei analize a poziţiilor subiectului 
de o teorie a istoriei științelor; sau, în sfârșit, situarea locului 
de intersectare dintre o teorie generală a producției și o analiză 
generativă a enunţurilor. S-ar putea descoperi, până la urmă, că 
arheologia nu este decât numele dat unei anumite părți a 
conjuncturii teoretice proprie contemporaneităţii noastre. Dacă 
această conjunctură constituie prilejul unei discipline 
individualizabile, ale cărei prime caractere și limite globale se 
află schițate aici, sau dacă ea suscită un mănunchi de probleme 
a căror coerenţă actuală nu va împiedica reluarea lor ulterioară 
în altă parte și în alt mod, la un nivel mai înalt sau conform 
unor metode diferite, nu pot, pentru moment, să hotărăsc aici. 
Și, la drept vorbind, nu eu voi fi acela care va hotărî în această 
privință. Accept ca discursul meu să dispară la fel ca figura care 
l-a susținut până în clipa de față. 

— Vă folosiţi într-un mod foarte straniu de libertatea pe care 
le-o refuzaţi celorlalți. Căci vă acordaţi întregul câmp al unui 
spaţiu liber pe care nu vreţi nici măcar să-l calificați. Uitaţi însă 
grija pe care v-aţi asumat-o — de a închide discursul celorlalți 
în sisteme de reguli? Uitaţi toate constrângerile pe care le 
descrieți cu atâta meticulozitate? Nu le-aţi retras oare indivi- 
zilor dreptul de a interveni personal în pozitivităţile în care se 
situează discursurile lor? Aţi legat cea mai neînsemnată dintre 
vorbele lor de niște obligaţii care condamnă la conformism cea 
mai măruntă dintre inovațiile lor. Revoluţia vi se pare ușoară 
când este vorba de Dvs. înşivă, însă dificilă când este vorba de 
ceilalți. Ar fi, fără îndoială, preferabil să aveţi o conştiinţă mai 
clară a condiţiilor în care vorbiţi şi, în schimb, o mai mare 
încredere în acţiunea reală a oamenilor și în posibilitățile lor. 

— Mă tem să nu comiteţi o dublă greșeală: cu privire la 
practicile discursive pe care am încercat să le definesc și cu 
privire la partea pe care voi înșivă o rezervaţi libertăţii umane. 
Pozitivităţile pe care eu am încercat să le stabilesc nu trebuie 
să fie înțelese ca un ansamblu de determinări ce se impun din 
exterior gândirii indivizilor sau o locuiesc din interior și cu 
anticipație; ele constituie mai curând ansamblul condiţiilor în 
funcţie de care se exercită o practică, în funcţie de care această 
practică dă naștere unor enunțuri parţial sau în întregime noi, în 
funcție de care, în sfârșit, ea poate să se modifice. Este vorba 
nu atât de bornele impuse inițiativei subiecților, cât de câmpul 
în care ea se articulează (fără a-i constitui centrul), de regulile 
pe care ea le folosește (fără ca ea să fi fost cea care le-a 
inventat sau formulat) și de relaţiile care îi slujesc drept suport 
(fără ca ea să le fie rezultatul ultim ori punctul de convergenţă). 
Este vorba de a face în aşa fel încât practicile discursive să 
apară în complexitatea și densitatea lor, de a arăta că a vorbi 
înseamnă a face ceva — altceva decât a exprima ceea ce 
gândeşti, de a traduce ceea ce ştii sau de a aplica structurile 
unei limbi; de a arăta că a adăuga un enunţ unei serii preexis- 
tente de enunţuri înseamnă a face un gest complicat și costi- 
sitor, care presupune anumite condiţii (şi nu doar o situaţie, un 
context și nişte motive) şi care comportă anumite reguli 


256 Arheologia cunoașterii 


(diferite de regulile logice şi lingvistice de construcţie); de a 
arăta că o schimbare în ordinea discursului nu presupune „idei 
noi“, oarece inventivitate şi creativitate ori o mentalitate 
diferită, ci anumite transformări operate în interiorul unei 
practici, eventual în cele învecinate și în articularea lor comună. 
Nu am negat, departe de mine acest gând, posibilitatea de a 
transforma discursul: i-am retras suveranităţii subiectului acest 
drept exclusiv şi instantaneu. 

Ca să închei, aș vrea să vă pun, şi eu, o întrebare: ce părere 
aveţi despre schimbare și, să spunem, despre revoluţie, cel 
puţin în ordinea ştiinţifică şi în câmpul discursurilor, dacă le 
legaţi de temele sensului, ale proiectului, ale originii şi 
reîntoarcerii, ale subiectului constituant, într-un cuvânt de 
întreaga tematică ce-i garantează istoriei prezenţa universală a 
Logosului? Ce posibilitate le acordaţi, din moment ce le ana- 
lizaţi potrivit unor metafore dinamice, biologice, evoluționiste 
în care este dizolvată de obicei problema dificilă şi specifică a 
mutaţiei istorice? Mai exact: ce statut politic puteţi să-i acordați 
discursului, din moment ce nu vedeţi în el decât o minusculă 
transparență ce scânteiază o clipă la graniţa dintre lucruri și 
gânduri? Practica discursului revoluţionar și a discursului 
științific în Europa, de aproape două sute de ani, n-a reușit să 
vă scoată din cap ideea conform căreia cuvintele sunt vânt, un 
șușotit exterior, un zgomot de aripi abia perceptibil în serio- 
zitatea istoriei? Sau trebuie cumva să ne imaginăm că, pentru a 
refuza această lecţie, vă încăpăţânaţi să ignoraţi, în propria lor 
existenţă, practicile discursive şi doriți să menţineţi, împotriva 
ei, o istorie a spiritului, a cunoștințelor, a rațiunii, a ideilor şi a 
opiniilor? În ce anume constă, așadar, această spaimă a voastră 
care vă face să răspundeţi în termeni de conștiință atunci când 
vi se vorbeşte despre o practică, despre condiţiile ei, despre 
regulile şi transformările ei istorice? Ce fel de teamă este aceea 
care vă împinge să căutaţi pe deasupra tuturor limitelor, 
rupturilor, cataclismelor și scandărilor, marele destin istorico- 
transcendental al Occidentului? 

La această întrebare, sunt convins că răspunsul nu poate să 
fie altfel decât politic. S-o lăsăm, pentru astăzi, în suspensie. 
Dar poate că va trebui s-o reluăm, cât de curând, dar în alt mod. 

Cartea de faţă nu a fost scrisă decât cu scopul de a rezolva 
câteva dificultăţi preliminare. Știu, ca oricare altul, că 
cercetările despre care vorbesc și pe care am început să le 
întreprind cu aproape zece ani în urmă sunt destul de „ingrate“, 
în sensul strict al termenului. Știu că este supărător să tratezi 
discursul plecând nu de la blânda, muta și intima conștiință ce 
se exprimă în el, ci de la un ansamblu obscur de reguli 
anonime. Că este neplăcut să scoţi la iveală limitele și nece- 
sitățile unei practici acolo unde ne obișnuiserăm să privim 
desfășurându-se, într-o deplină transparenţă, jocurile geniului şi 
ale libertăţii. Că reprezintă o provocare să tratezi ca un fascicul 
de transformări această istorie a discursurilor animată, până de 
curând, de metamorfozele liniştitoare ale vieţii sau de conti- 
nuitatea intențională a trăitului (du vécu). Că este, în sfârşit, 
insuportabil, — ținând cont de ceea ce fiecare vrea să pună, ori 
crede că pune din „el însuși“ în propriu-i discurs atunci când 
începe să vorbească —, să decupezi, să analizezi, să combini şi 
să recompui toate aceste texte revenite, acum, la tăcere fără ca 
în ele să transpară chipul transfigurat al autorului: „Cum adică? 
Atâtea cuvinte îngrămădite, atâtea semne depuse pe atât de 
multă hârtie şi oferite atâtor priviri, un zel atât de mare pentru 
a le menţine dincolo de gestul care le articulează, o pietate atât 
de profundă dedicată conservării și întipăririi lor în memoria 
oamenilor, toate acestea pentru ca nimic să nu rămână din biata 
mână care le-a desenat, din neliniștea care încerca să se aline 
în ele şi din această viaţă încheiată, care nu le mai are de-acum 
decât pe acestea pentru a supraviețui? Este oare posibil ca 
discursul, în determinarea lui cea mai profundă, să nu fie 
«urmă»? Şi ca murmurul lui să nu fie locul imortalităților fără 
substanță? Va trebui, oare, să admitem că timpul discursului nu 
este timpul conștiinței adus la dimensiunile istoriei sau, dim- 
potrivă, timpul istoriei prezent sub forma conştiinţei? Trebuie, 
oare, să presupun că discursul meu nu are nimic de-a face cu 
supraviețuirea mea? Și că, vorbind, eu nu îmi conjur moartea, 

ci o institui? Sau, mai degrabă, că îmi abolesc orice interioritate 
în acest exterior atât de indiferent, atât de neutru în raport cu 
viața mea încât nu este nici o diferență între viaţa și moartea 
mea?“ 

Tuturor acestora, le înţeleg foarte bine stinghereala. Le-a 
fost, fără doar și poate, destul de greu să recunoască faptul că 
istoria, economia, practicile lor sociale, limba pe care o 
vorbesc, mitologia strămoșilor și până și fabulele care le-au fost 
povestite în copilărie ascultă de nişte reguli care nu sunt, toate, 
accesibile conştiinţei; nu mai vor să fie deposedațţi, în plus, și 
de acest discurs în care își doresc să poată spune imediat, fără 
nici un pic de distanţă, ceea ce gândesc, cred sau îşi imagi- 
nează; vor prefera mai curând să nege că discursul ar fi o prac- 
tică complexă şi diferențiată, supusă unor reguli și unor 
transformări analizabile, decât să fie privaţi de tandra 
certitudine, atât de consolatoare, de a putea să schimbe dacă nu 
lumea, dacă nu viața, cel puţin „sensul“ lor prin simpla 
prospețime a unui cuvânt care n-ar izvorî decât din ei şi s-ar 
menţine în imediata proximitate a sursei, la nesfârşit. Atâtea 
lucruri, în propriul lor limbaj, le-au scăpat deja: nu mai vor să 
le scape, în plus, şi ceea ce spun, acest mărunt fragment de 
discurs — spus sau citit, nu contează — a cărui plăpândă și 
nesigură existenţă are datoria să le poarte viața mai departe 
încă şi mai multă vreme. Nu pot să suporte (și trebuie să-i 
întelegem) să audă spunându-li-se: „Discursul nu este viaţa: 
timpul lui nu este timpul vostru; în el, nu veţi reuși să vă 
împăcaţi cu moartea; se poate să-l fi omorât pe. Dumnezeu sub 
povara a tot ceea ce ați spus; dar să nu vă închipuiţi că veţi 
face, din tot ceea ce spuneţi, un om care să trăiască mai mult 
decât El.“ 


Note 


Introducere 


|. Georges Canguilhem (n. 1904), filosof francez contemporan, unul 
dintre principalii renovatori, în Franţa, ai epistemologiei, disciplină în 
care le-a succedat lui Jean Cavaill&s şi Gaston Bachelard. Fost profesor 
de istoria şi filosofia ştiintelor la Sorbona, Canguilhem a fost elev al lui 
Alain şi a beneficiat de studii atât filosofice, cât şi medicale. Interesat 
de formarea (istoria critică) a conceptelor ştiintifice (în special a celor 
de normă, normativitate şi valorizare), de specificitatea istoriei ştiinţelor, 
de filosofia conceptului şi a viului şi de epistemologia biologică, G. C. 
a elaborat o operă deosebit de influentă, îndeosebi pentru autori precum 
Fr. Dagognet (filosofia biologică şi teoria generală a obiectelor 
culturale), P. Bourdieu şi, mai ales, M. Foucault, care a tras consecinţele 
cele mai radicale din această filosofie critică. Printre principalele sale 
lucrări se numără: La Connaissance de la vie (1952, 1965), La 
Formation du concept de réflexe aux XVIIEME et XVIIICME siécles 
(1955), L'Idee de médecine experimentale selon Claude Bernard (1965), 
Le Normal et le pathologique (1943, 1966) - capodopera sa filosofică — 
Etudes d'histoire et de philosophie des sciences (1968). 

Alături de Georges Dumézil şi Jean Hyppoliic, Georges Canguilhem 
a jucat, atât în existenţa şi cariera academică a lui M. Foucault, cât şi 
în substanța propriu-zisă a gândirii acestuia, un rol de prim ordin, 
pozitiv, care nu ar putea fi rezumat aici. Relaţiile, atât de complexe, 
dintre M. Foucault şi Canguilhem au fost studiate de principalul biograf 
foucaldian, Didier Eribon, în biografia intitulată Michel Foucault (Paris, 
Flammarion, 1989, red. 1991) şi în lucrarea Michel Foucault et ses 
contemporains (Fayard, 1994). 

2. Michel Serres (n. 1930), filosof şi scriitor francez contemporan, 
membru al Academiei Franceze. Fost ofițer de marină şi apoi universitar 
(predă la Sorbona şi Stanford, SUA), M. S. a consacrat o teză lui 
Leibniz (Le système de Leibniz et ses modèles mathématiques, 1968), 
principala sa operă fiind impresionanta serie intitulată Hermes (5 vol., 
1969-1980), căreia i se adaugă numeroase texte despre literatură şi artă 
(Jouvences. Sur Jules Verne, 1974; Feux et signaux de brume. Zola, 
1975; Esthâtiques. Sur Carpaccio, 1975) şi eseuri mai generale (Le 
Parasite, 1980; Genèse, 1982; Détachement, 1983; Les Cinq sens, 1986; 
Statues, 1989; Le Contrat naturel, 1990; Les Tiers instruit, 1991), în 

care talentul său de scriitor se manifestă pe deplin. Preocupat de istoria 
ideilor şi a filosofiei, de epistemologie şi filosofia ştiinţei, a ajuns să 
definească, anti-Comte şi anti-Bachelard, un „nou spirit ştiinţific“ şi este 
recunoscut, astăzi, ca unul dintre părinţii „noii antropologii“ a ştiinţelor 
şi tehnicilor (P. Lévy, Bruno Latour, J. De Rosnay, M. Authier etc.), 
obsedat de Enciclopedie şi inventie, de ecologie şi educaţie, dar mai ales 
de comunicare, M. S. îi acordă acesteia din urmă o valoare de 
transcendenţă în raport cu ştiinţa şi cu practicile, cărora, după el, le 
slujeşte drept condiţia de posibilitate primordială. 

3. Martial Gucroult (1891-1976), istoric şi filosof francez al 
filosofiei, fost profesor la Sorbona şi Collège de France, iniţiatorul aşa- 
numitei metode a structurilor în istoria filosofiei, autor al unor 
monografii despre Fichte, Malebranche, Maimonide, Leibniz, Descartes, 
Berkeley şi Spinoza. Principala sa operă este, însă, Dianoematica, 
apărută postum şi compusă din două volume: Histoire de l’histoire de 
la philosophie (1984) şi Philosophie de histoire de la philosophie 
(1979). „Dianoematica“ este ştiinţa sistemelor filosofice considerate în 
realitatea lor istorică, istoria filosofiei privită ca disciplină autonomă. 


|. Regularităţile discursive 
I. Unităţile discursului 


l. Tratatul despre conice, sau, după unii exegeti, Eseul despre conice 
este unul dintre numeroasele texte aparținând lui Blaise Pascal 
(1623-1662) încă nedescoperite în integralitatea lor de către cercetători. 
Scris în 1940, pe când Pascal nu avea decât 14 ani, Tratatul este 
cunoscut, direct, doar după primele câteva pagini, importanta lui pentru 
istoria matematicilor (generalizarea metodelor lui Viète, 1540-1603, 
considerat adevăratul întemeietor al algebrei) fiind apreciată doar 
indirect, prin mărturiile celor care l-au putut consulta. (Un Tratat despre 
conice a mai lăsat şi marele geometru al Antichității, Apollonius din 
Perga, 262-190 a.Chr., cel care a introdus termenii de parabolă, elipsă, 
hiperbolă.) 

2. Un coup de des jamais n'abolira le hasard („Un zar aruncat nu va 
aboli niciodată hazardul““), poem de Mallarmé, tinând în același timp de 
versul liber şi de poemul în proză, publicat în 1897, compus dintr-o lungă 
şi unică frază descompusă în patru grupe tipografice diferite repartizate 
pe 21 de pagini, astfel încât să includă blancul în trama însăşi a operei. 
Este considerat una dintre creaţiile de temelie ale modernității literare. 

3. Gilles de Laval, baron de Rais (1404-1440), apropiat şi protector 
al lui Jeanne d'Arc pe câmpul de bătălie, devotat cauzei lui Charles VII, 

a scris, în memoria eroinei ulterior sanctificate, un Asediu al 
Orleans-ului şi, ca unul dintre cei mai bogaţi nobili ai Europei epocii 
sale, a colecţionat cărti rare (printre care şi o copie a Cetăţii lui 
Dumnezeu a Sfântului Augustin) şi a organizat servicii religioase 
fastuoase. Devenit, pentru meritele sale, Mareşal al Franţei, s-ar fi 
ocupat de alchimie, ajungând să fie declarat eretic de către Inchiziţie, 
care îi confiscă proprietăţile. În 1440 i se intentează un răsunător proces, 
în care este acuzat de nu mai puţin de 47 de delicte şi crime 
abominabile, printre care: conjurare de demoni, pact cu Diavolul, per- 
versiuni sexuale împotriva copiilor, sacrificii umane (actul inchizitorial 
de acuzare suna astfel: „eretic, apostat, conjurator al demonilor..., crime 
şi vicii contra naturii, sodomie, sacrilegiu și violare a imunităţii Sfintei 
Biserici“). Supus la tortură, în cadrul unui proces plin de iregularități 
chiar şi pentru categoria proceselor de erezie atât de frecvente în epocă, 
promite să mărturisească „de bună voie şi nesilit de nimeni“, recunos- 
când întreţinerea de relaţii sexuale nefirești cu peste 200 de copii, băieţi 
şi fete în egală măsură, de vârste cuprinse între şase şi optsprezece ani, 
relatarea în amănunt a agoniilor victimelor sale, pe care obişnuia să le 
taie în bucăţi, umplându-i de oroare pe cei prezenţi la proces. Pe 
16 octombrie 1440, la Nantes, Gilles de Rais a fost sugrumat, trupul 
neînsufleţit fiindu-i expus la stâlpul infamiei, în văzul lumii (vezi 
descrierea torturării, asemănătoare, a „regicidului“ Damiens in Michel 
Foucault, A supraveghea şi a pedepsi, trad. B. Ghiu, Bucureşti, 
Humanitas, 1997, cap. 1). Gilles de Rais este considerat unul dintre 
primii, şi printre cei mai celebri, „serial killers“ din istorie, Thomas 
Mann afirmând despre el că încarnează „religioasa măreție a damnatului 
[...] sfânt şi criminal“. 

4. Ulise, roman de James Joyce, capodoperă a literaturii secolului 
XX, scris între 1913 şi 1921 şi apărut în 1922, la Paris (extrase 
publicate anterior în presa anglo-saxonă fiind interzise sub acuza de 
obscenitate). Parodie savantă a Odiseii lui Homer, „acţiunea“ romanului 
se petrece într-o singură zi (Joi, 16 iunie 1904), conducându-i pe cei doi 
eroi, Stephen Dedalus (Telemac) şi Leopold Bloom (Ulise), prin vastul 
univers reprezentat doar de oraşul Dublin. Parodierea epopeii homerice 
este departe de a epuiza semnificatiile romanului, care este o adevărată 
summa de simboluri, aluzii culturale, procedé scripturale şi jocuri. (În 
românește, a doua ediţie a romanului a apărut în 1996, la Editura 
Univers, în traducerea lui Mircea Ivănescu.) 

5. Le Théâtre et son double, celebră culegere de eseuri despre teatru 
scrise de Antonin Artaud (1896-1948) între 1931 şi 1935 şi publicată în 
1938, în care autorul expune principiile unui „teatru al cruzimii” menit a 
readuce spiritul la „sursa conflictelor sale“ printr-o „contopire a gândirii, 

gestului şi actului“. (În româneşte: A. Artaud, Teatrul şi dublul său, trad. 
Voichita Sasu şi Diana Tihu-Suciu, Cluj, Editura Echinox, 1997.) 

6. Având în vedere „epistema“ modernităţii de secol XX la care 
Foucault face, aici, trimitere în mod atât de lapidar, credem că este 
vorba nu de Tractatus theologico-politicus (1670) ori de Tractatus 
politicus (1677) ale lui Spinoza, sau de alte „tratate“, ci mai curând de 
Tractatus  logico-philosophicus al lui Ludwig Wittgenstein (1922), 
considerat, în ciuda (sau poate tocmai datorită) dificultății sale, unul 
dintre textele principale ale filosofiei contemporane. 


II. Formațiunile discursive 


1. Thomas Willis (1621-1675), anatomist şi fiziologist englez, 
considerat unul dintre cei mai importanți din secolul al XVII-lea. Se 
numără printre întemeietorii neurologiei şi ai psihiatriei. Influentat, din 
punct de vedere filosofic, de Gassendi şi Boyle, a exercitat, la rându-i, 
o influentă ştiinţifică şi filosofică importantă şi durabilă, de pildă în 
chestiunea inteligenţei animale (De anima brutorum, 1672). Este autorul 
celui dintâi tratat cu privire la creierul uman, pe care l-a descris în 
detaliu, deosebind, în special, materia cenușie şi materia albă. A studiat 
leziunile encefalului şi reflexele, şi a fost cel dintâi care a remarcat 
gustul zaharat al urinii diabeticilor. 

2. Jean Martin Charcot (1825-1893), medic şi profesor francez de 
anatomie patologică, întemeietor al celebrei Şcoli de Neurologie de la 
spitalul parizian Salpêtrière, unde a fost audiat, printre alţii, şi de Freud 
(în formarea căruia a deținut un rol considerabil şi recunoscut), P. Janet 
şi G. Marinescu. A studiat, prin metoda anatomoclinică, scleroza în 
plăci, boala lui Parkinson şi poliomielita (scleroza laterală amiotrofică 
poartă numele de „maladia lui Charcot“). A contribuit la dezvoltarea 
patologiei nervoase, în special prin lucrările sale despre isterie şi 
hipnoză, vrând să demonstreze că există leziuni cerebrale anatomic vizi- 
bile responsabile de isterie şi fiind, din acest punct de vedere, contrazis, 
pe bună dreptate, atât de Şcoala de la Nancy, cât şi de Freud. Lucrări: 
Leçons sur les maladies du système nerveux faites à la Salpêtrière 
(1872-1887), Leçons de mardi (1889), L'Hysterie. 

3. Sir William Petty (1623-1687), economist şi statistician englez, 
(preocupat, de asemenea, de cartografie, marină și medicină). Medic al 
trupelor engleze din Irlanda, apoi consilier al lui Cromwell şi Charles 
al II-lea, a apărat libertatea comercială si, ca analist al bogățiilor, a fost 
unul dintre primii care au recunoscut faptul că pretul mărfurilor ține de 
munca necesară producerii lor şi că averea unei naţiuni depinde de 
comerțul său exterior, esențială, din acest punct de vedere, {fiind 


Note 263 


densitatea populaţiei, nu volumul acesteia şi nici mărimea tării. Pentru 
Petty, există o raționalitate a bogăției nationale. Opere: A Treatise of 
Taxes and Contributions (1662), The Political Anatomy of Ireland 
(1672), Political Arithmetick (1691). 

4. Franz Ernst Neumann (1798-1895), fizician german. S-a ocupat 
de reflexia şi refractia luminii şi a introdus notiunea de „potențial“ în 
electrocinetică. 

5. Philippe Pinel (1745-1826), medic francez, mai întâi la spitalul 
Bicâtre, apoi la Salpêtrière, maestrul lui Esquirol. A studiat în special 
maladiile mentale şi i se recunoaşte meritul — cu adevărat istoric — de 
a fi abolit metodele terapeutice brutale la care erau supuși, până atunci, 
alienaţii. Dintre operele sale, citabile sunt mai cu seamă o Nostalgie de 
la philosophie (1798-1818) şi un Traité medico-philosophique sur 
P'aliEnation mentale ou la manie (1801), în care Pinel împarte bolile 
mentale în patru categorii: melancolia, mania, demenţa şi idiotismul. S-a 
preocupat de „tratamentul moral“ al nebuniei, considerând că boala 
mentală este o boală la fel cu cele organice. A preconizat izolarea alie- 
natului de mediul său de viaţă şi internarea lui în instituţii specializate. 
Este considerat întemeietorul psihiatriei moderne. 

6. Jean-Elienne Dominique Esquirol (1772-1840), medic alienist 
francez, continuator al lui Pinel, considerat, ca şi acesta, unul dintre 
întemeietorii psihiatriei moderne. A pus bazele clinicii şi nosografiei 
psihiatrice, aflându-se la originea instituţiilor psihiatrice franceze 
actuale. Autor — în lucrarea Des maladies mentales considérés sous le 
rapport medical, hygienique et medico-legal (1838) — al unei clasificări 
a delirurilor şi demenţelor. 

7. Eugen Bleuler (1857-1939), psihiatru elvețian. Influențat de 
psihanaliză, a încercat s-o aplice în tratamentul psihozelor, în special în 
acela al schizofreniei, prin care el întelege acele stări patologice având 
ca simptom esenţial „ruptura“ (din gr. schizo) contactului cu realitatea 
şi disocierea funcţiilor psihice. 

8. Francois Marie Xavier Bichat (1771-1802), medic şi anatomist 
francez, întemeietorul anatomiei generale (care va purta, ulterior, numele 
de histologie). Încetând să mai studieze organe particulare, ci țesuturile 
din care acestea sunt constituite, descoperă faptul că organe diferite pot 
fi alcătuite dintr-un acelaşi tesut. Ca fiziologist, a fost unul dintre autorii 
doctrinei vitaliste, definind viata ca „ansamblul funcţiilor ce se opun 
morţii“. 

9. René Laennec (1781-1826), medic francez, inventatorul stetosco- 
pului, cu ajutorul căruia a studiat în detaliu afecțiunile pulmonare şi 
cardiace, fiind şi un popularizator al metodei auscultaţiei. Ca întemeietor 
al medicinei anatomoclinice, a studiat îndeosebi ciroza de origine 
alcoolică. 

10. Dom Claude Lancelot (1615-1695), călugăr jansenist de la Port- 
Royal şi gramatician francez, unul dintre întemeietorii aşa-numitelor 
Petites écoles de Port-Royal. A publicat mai multe Nouvelles Méthodes 
de învătare a limbilor latină (1644), greacă (1655), italiană şi spaniolă 
(1660), ca şi Le Jardin des racines grecques (1657), lucrare despre 
rădăcinile lexicale greceşti. A contribuit la cercetarea teoretică a lim- 
bajului, redactând, împreună cu A. Arnauld și alții, celebra Grammaire 
générale et raisonnée sau Grammaire de Port-Royal (1660). După închi- 
derea, în momentul declanşării, între 1656 şi 1660, a prigoanei împo- 
triva janseniștilor, a Micilor Școli, a fost educator, iar apoi s-a retras la 
mânăstrirea Saint-Cyran, de unde, din pricina tot a poziţiilor sale 
religioase, a fost, o dată în plus, izgonit la mânăstirea Quimperlé. 

Jansenismul, căruia Lancelot i-a rămas permanent credincios, este o 
doctrină creştină derivată din gândirea lui Jansenius (alias Cornelius 
Jansen, 1585-1638, teolog olandez venit la Paris — unde a şi murit de 
ciumă — şi care s-a opus politicii lui Richelieu de aliere cu protestanții 
olandezi, rămas celebru ca autor al lucrării Augustinus, 1628, în care 
încearcă să restaureze doctrina Sfântului Augustin despre graţie și 
predestinare, doctrină îmblânzită de teologii iezuiţi Lessius şi Molina 
pentru a face loc liberului arbitru și meritelor ființei umane; Augustinus 
a fost condamnată, în 1641, de Inchiziţie şi apoi de Papa Urban VIII), 
care a înflorit în special la Louvain, adevărat focar de augustinism, 
opusă iezuitismului şi, în sfera politicii, absolutismului. Controversa 
dintre jansenism și iezuitism a durat din secolul al XVI-lea până în 
secolul al XVIII-lea, fiind marcată de persecuții şi exilări îndreptate în 
special împotriva „solitarilor de la Port-Royal“, acest adevărat focar de 
opoziţie, în acea epocă. 

11. Nicolas Beauzee (1717-1789), gramatician francez din Secolul 
Luminilor, colaborator la Marea Enciclopedie a lui Diderot și 
D'Alembent, pentru care a redactat principalele articole referitoare la 
limbaj (îndeosebi cele despre „limbă“, „gramatică“, „uz“, „sintaxă“ etc.), 
îndrăznind să-l critice, în descendentă rationalistă, pe Diderot, cel din 
Lettre sur les sourds et muets. A fost implicat în controversa privitoare 
la ordinea cuvintelor în limba franceză, așa-numită „ceartă a 
inversiunilor““. Deşi autor al unei Grammaire générale (1767) de succes 
în epocă, prima care a cutezat să-şi mai atribuie acest titlu după 
Gramatica de la Port-Royal, din 1660, Beauzce este, astăzi, un autor 
căzut într-o relativă uitare. (Cf. Fr. Julliard, „Ordre des mots et pensée 
linguistique au Siècle des Lumières: l'exemple de Nicolas Beauzce”, 
Mémoire de licence à l'Université de Lausanne, 1997.) 

12. Charles Pinot Duclos (1704-1772), romancier şi moralist francez, 
autor al unor Confessions du comte de *** (1741) de inspiratie libertină. 
Prieten al filosofilor şi libertinilor, a scris şi nişte Considérations sur les 

maurs de ce siècle (1751), al său Commentaire sur la grammaire 
générale et raisonnée de Port-Royal (1754) aflându-se la originea 
Eseului despre originea limbilor al lui Rousseau. 

13. Georges Louis Leclerc, conte de Buffon (1707-1788), celebru 
naturalist şi scriitor francez, autor al unei Histoire naturelle (în aproape 
40 de volume, scrise între 1749 şi 1804) şi (împreună cu, printre alţii, 
Daubenton) al lucrării Epoques de la nature. A fost intendent al grădinii 
regale (astăzi, Muzeul Naţional de Istorie Naturală) şi a organizat 
celebra, şi astăzi, Jardin des Plantes din Paris. Preocupat de întemeierea 
cunoaşterii ştiinţifice pe fapte de experienţă, a criticat caracterul, după 
el prea sistematic, al clasificării speciilor efectuate de Linné. A crezut 
în generatia spontanee, explicând geneza speciilor pornind de la nişte 
„molecule organice“. A admis un transformism limitat, sub influenţa 
mediului, a hranei şi a masticaţiei. In Discours sur le style (1753) s-a 
arătat preocupat de scrisul corect, de ordinea ideilor şi de adaptarea 
expresiei la subiect. 

14. Charles Darwin (1809-1882), naturalist (geolog, biolog), explo- 
rator şi psiholog englez, a pus bazele teoriei evoluţiei biologice. expli- 
când, pentru prima oară, variabilitatea speciei prin acţiunea, directă sau 
indirectă, a mediului, prin folosirea, sau nefolosirea, anumitor organe 
(idee exprimată anterior şi de Lamarck, care a exercitat o puternică 
influență asupra lui Darwin) și prin acţiunea micilor variaţii bruşte şi 
spontane influențate de mecanismul selecţiei naturale, pe care a definit-o 
ca fiind „persistența celui mai apt, conservarea diferențelor şi a 
variațiilor individuale favorabile şi eliminarea variațiilor dăunătoare“. În 
cadrul „luptei pentru existenţă“, selecţia naturală menţine, prin interme- 
diul mortii diferenţiatoare, echilibrul dintre specie şi mediu. A fost 
influenţat şi de Malthus (1766-1834), care, în al său Eseu asupra prin- 
cipiului populației (1798; trad. rom. 1992, Editura Ştiinţifică), partizan 
al politicii economice liberale şi ostil măsurilor de asistenţă adoptate de 
stat, a sustinut teza conform căreia populaţia creşte mai repede decât 
resursele de hrană, provocând dezechilibre ce conduc omenirea la 
foamete, pentru refacerea echilibrului existând mijloace distructive 
(epidemii, războaie) şi preventive (limitarea voluntară a natalității). 

15. David Ricardo (1772-1823), capitalist şi economist englez, 
teoretician al capitalismului liberal. Sistematizând principiile elaborate 
anterior de Adam Smith (căruia nu-i împărtășea optimismul) şi pornind 
de la teoria lui Malthus, a stabilit legea rentei funciare diferenţiale 
(profit excedentar realizat în exploatările cu condiţiile de producţie cele 
mai favorabile), consecință a creşterii populaţiei, care antrenează o 
creştere a pretului vieţii, provocând astfel o creștere a veniturilor pro- 
prietarilor de pământuri și o sărăcire a celorlalte categorii. Acestei teorii 
(care pregăteşte teoria marxistă a „plus-valorii”) i se adaugă teoria 

„valorii-muncă“ (determinare a valorii mărfurilor pe baza costului lor de 
producţie) şi a „salariului natural“ (minimumul necesar pentru a se asi- 
gura supraviețuirea lucrătorului şi a familiei acestuia). Partizan al 
liberalismului economic, Ricardo considera că liberul schimb permite 
diferitelor tări să profite de pe urma unei „diviziuni internaţionale a 
muncii“. Ca unul dintre primii teoreticieni ai economiei politice clasice, 
pentru care munca reprezintă sursa tuturor valorilor, i-a influentat deci- 
siv atât pe teoreticienii neoliberalismului, cât şi pe cei ai socialismului 
ştiinţific. Principala sa operă: Principii de economie politică (1817). 

16. Benoît (sau Bernard) de Maillet (1656-1738), diplomat şi geolog 
francez, autor al unei Description de l'Egypte (1735), cunoscut, însă, 
mai ales pentru Telliamed (anagrama propriului nume) ou Entretiens 
d'un philosophe indien avec un missionnaire francais sur la diminution 
de la mer, la formation de la Terre, l’origine de Phomme (1748), în care 
susţine că toate fiintele existente au luat naştere din apa mării. 

17. Théophile de Bordeu (1722-1716), medic francez, cunoscut 
pentru lucrările sale despre apele termale şi despre glande. A colaborat 
la Enciclopedie şi a fost, împreună cu Barthez, unul dintre întemeietorii 
vitalismului (doctrină de inspiraţie aristotelică, opusă mecanicismului, 
„potrivit căreia fenomenul vieţii nu poate fi explicat pe deplin în termeni 
pur materiali, în organele vii existând ceva ne-material care le diferen- 
tiază de corpurile neînsufleţite“, A. Flew, ed., Dictionar de filosofie şi 
logică, București, Humanitas, 1996, p. 355). 

18. Frangois Quesnay (1694-1774), medic şi economist francez, 
întemeietorul şcolii fiziocrate, conform căreia numai agricultura 
constituie sursa bogăției ce se repartizează în întregul corp social. Şi-a 
expus doctrina în două articole din Enciclopedie, cele despre „fermier“ 
(1756) şi despre „grâne“ (1757), şi în lucrarea Tableau économique 
(1758). 


III. Formarea obiectelor 


1. Johann Christian August Heinroth (1773-1843), medic şi psihiatru 
german, profesor celebru la Leipzig, autor al unor lucrări precum 
Contribuţii la studiul bolii (1810), Tulburările sufletului (1818) si 
Sistemul medicinei [izico-judiciare (1825). Poziţiile sale filosofice se 
apropie de cele ale lui Herder, şi se opun poziţiilor exprimate de 
Schelling, Fichte şi mai ales Hegel. 

2. Gerard, baron Van Swieten (1700-1772), medic olandez. Ca prim 
medic, la Curtea din Viena, al împărătesei Maria Tereza, a întemeiat o 
scoală medicală de mare succes, fiind inventarorul unei licori (care-i 
poartă numele) utilizată în trecut pentru tratarea sifilisului. 

3. Emil Kraepelin (1855-1926), psihiatru german, autorul unui Tratat 
de psihiatrie (1883), prin care a căutat să introducă în psihiatrie rigoarea 
stiintelor naturale, repartizând psihozele în două mari grupe, în funcţie 
de evoluţia şi de stadiul lor ultim, deosebind, pe de o parte, psihoza 
maniaco-depresivă, tratabilă, şi, pe de altă parte, dementa precoce, 
incurabilă, distincţie, ulterior, des criticată. 


IV. Formarea modalităților enuntțiative 


1. Giambattista Morgagni (1682-1771), anatomist italian, profesor la 
Universitatea din Padova, întemeietorul anatomiei patologice, autor al 
lucrării De sedibus et causis morborum (1761), în care, pe lângă 


rezultatele observaţiilor postmortem, este înregistrată și istoria diferitelor 
boli. 


V. Formarea conceptelor 


l. Carl von Linné (1707-1778), naturalist şi scriitor suedez, medic 
şi botanist al regelui, profesor la Uppsala. A pus la punct, mai întâi în 
domeniul botanicii, apoi în cel al zoologiei, o nomenclatură binară, în 
care fiecare fiinţă vie e desemnată prin gen (comun mai multor specii) 
Şi specie (care îi e proprie). Deşi adept al invariabilităţii speciilor, 
întemeindu-și de multe ori descrierile pe caracterizări arbitrare, este cel 
care a deschis calea biologiei moderne. Lucrări mai importante: Systema 
Naturae, Fundamenta botanica, Genera plantarum. 

2. Ulisse Aldrovandi (1522-1605), naturalist italian, creatorul, la 
Bologna (unde a și predat), al primei grădini botanice (Giardino dei 
Semplice) şi autorul multor lucrări de istorie naturală, marcate de 
direcția naturalist-enciclopedică. 

3. Joseph Pittou de Tournefort (1656-1708), botanist şi călător francez, 
profesor la Jardin du Roi (viitorul Muséum d'histoire naturelle), autorul 
unei clasificări a plantelor care face din el un precursor al lui Linné 
(Éléments de botanique, ou Méthode pour connaître les plantes, 1694). 

4. Michel Adanson (1727-1806), botanist francez, avtor (în urma 
unui voiaj de studii în Senegal) al unei monumentale clasificări a 
plantelor (Familles de plantes, 1736), în care accentul e pus pe 
continuitatea formelor vegetale, anunțând, astfel, prin unele dintre 
vederile sale, lucrările lui A. L. de Jussieu şi Lamarck. 

5. Antoine Laurent de Jussieu (1748-1836), botanist francez. 
provenind dintr-o familie de botanişti şi medici, profesor la Jardin du 
Roi, apoi la Muséum d'histoire naturelle, autorul unei expuneri a 

principiilor aflate la baza metodei naturale de clasificare a plantelor 
(Genera plantarum secundum ordines naturales disposita, 1788). 


VI. Formarea strategiilor 


|. Richard Cantillon (1680-1733), bancher, economist şi demograf 
francez de origine irlandeză, mort asasinat la Londra. Stabilit la Paris, 
a fost unul dintre principalii beneficiari ai experienţei lui Law, al cărui 
rival era. Al său Essai sur la nature du commerce en général (1755) 
oferă una dintre primele vederi de ansamblu asupra activității economice 
în general. Cantillon susţine teza că pământul şi munca reprezintă sursa 
bogățiilor. Asemeni mercantiliştilor (elaborată în secolele XVI-XVII, în 
urma descoperirii, în America de Nord, a minelor de aur şi argint, 
doctrina mercantilistă susține că metalele preţioase reprezintă esenţiala 
avuţie a statelor, preconizând, în consecință, o politică protecţionistă), 
Cantillon derivă valoarea monedei şi nivelul prețurilor din cantitatea de 
metal preţios obtinută de o naţiune, însă, 'contrar acestora, se arată 
pesimist în privinţa posibilităţilor de îmbogățire la nesfârşit a unei tări 
exclusiv prin intermediul comerțului exterior. A studiat, de asemenea, şi 
relaţiile dintre faptele economice și cele demografice, formulând 
noţiunile de populaţie maximală şi populaţie optimală. Este considerat 
unul dintre principalii inspiratori ai fiziocraţilor şi ai lui Adam Smith. 

2. John Law (1671-1729), capitalist scoțian. După ce a studiat 
sistemele financiare şi bancare ale diverselor tări europene, a publicat 
nişte Consideraţii asupra numerarului şi comerțului (1705). Considerând 
că statul e responsabil de avuţia unei tări, a preconizat crearea unei 
bănci de stat, a unui sistem de credit şi circulaţia banilor din hârtie. A 
avut ocazia să-şi pună aceste idei în practică în Franţa, sub Regenţă. 
Astfel, el a creat, în 1716, o bancă privată (Banca Generală), care avea 
dreptul de a emite bilete de bancă, apoi a înființat Compania 
Occidentului (1717) şi, în sfârşit, pentru a putea rambursa datoria 
publică şi în ciuda opoziţiei manifestate de Fermierii Generali (Fermele 
Generale fuseseră create de Colbert, pentru o mai eficientă colectare a 
contribuţiilor), a pus bazele unui „sistem“ care unea Banca, Compania 
şi Statul, deţinând controlul asupra comertului exterior (în Mississippi, 
China, India) şi asupra marilor întreprinderi ale regatului. Creditul 
public şi comertul au fost, astfel, repuse, provizoriu, pe picioare, 
„sistemul“ fiind imitat şi în alte ţări europene. Imprudenta emisiunilor 
fiscale, febra speculativă şi actiunile inamicilor lui Law (fraţii Pâris) au 
provocat, însă, falimentul, Law, devenit supraintendent al Finantelor, 
fiind nevoit să fugă (1720). Amintirea acestui răsunător eşec a apăsat 
foarte greu asupra evoluţiei vieţii financiare din Franta. 

3. Jean-Baptiste Colbert (1619-1683), om de stat francez, succesorul, 
ca ministru de stat, al lui Fouquet, la dizgraţierea căruia va fi participat 
activ. Va cumula funcţii dintre cele mai înalte în regat și se va ocupa, 
practic, vreme de peste două decenii, de întreaga administraţie a 
acestuia, cu exceptia afacerilor externe şi de război. Opera lui Colbert, 
intim legată de apogeul atins de monarhia franceză sub domnia lui 
Ludovic XIV, se înscrie în procesul de restaurare a autorităţii monarhice 
şi a puterii regale. Colbert a restaurat finanţele, creând bugetul public, 
mărind veniturile, diminuând cheltuielile statului şi ridicând impozitele 
indirecte. În plan legislativ, a înființat Camera de Justiţie şi a mărit 
competenţa intendenţilor regali, care au fost cei mai eficienţi agenti ai 
centralizării monarhice. A reuşit să realizeze o anumită unitate 
legislativă, dat fiind că sub direcţia sa au fost elaborate ordonanţele 
civilă şi cea penală (1670), cu privire la ape şi păduri, comerţ şi marină. 
Colbert a reușit, astfel, să pună ordine în haosul judiciar şi administrativ 
pe care-l moştenise, voinţa sa fiind aceea de a îmbogăţi ţara pentru a 
face poporul capabil să finanteze „gloria monarhului“. Creând 
manufacturile regale, ce beneficiau de multe si importante privilegii, el 
a urmărit o ridicare a calităţii produselor de lux şi, astfel, o expansiune 
economică a regatului. Colbertismul a fost, de altfel, definit ca un 
mercantilism, doctrină ce concepea comerțul ca un „război al banilor“ 
şi în care se punea problema asigurării plus-valorii exporturilor asupra 
importurilor, în vederea achiziţionării de metale preţioase. Din cauze 
multiple şi complexe, mutaţia capitalistă vizată de Colbert nu a putut fi 
înfăptuită. 

4. Joseph Pâris, zis Pâris-Duverney (1684-1770), cel mai cunoscut 
dintre cei patru fraţi Pâris — bancheri şi financiari francezi — îmbogăţiți 
ca furnizori ai armatelor Italiei si Flandrei în timpul războaielor Ligii de 
Augsburg şi de succesiune la tronul Austriei. Însărcinat de contele de 
Noailles cu finanţele regatului, el a mărit considerabil preţurile, fapt care 
a dus la creşterea mizeriei populare şi la extinderea fenomenului 
cersetoriei, provocând chiar revolte. A căzut, astfel, în dizeraţia lui 
Ludovic XIV şi a fost înlăturat de Law, încercând să se opună 
„sistemului“ pus la punct de acesta, prin crearea unei adunări generale 
de acţionari, dar fiind, până la urmă, nevoit să părăsească Parisul şi să 
se exileze în provincie. După falimentul și fuga lui Law, a jucat el însuşi 
un rol important în reorganizarea finanţelor, devenind unul dintre 
principalii creditori ai statului, adevărat ministru de finante ocult. În 
1751, Pâris-Duverney va contribui decisiv la întemeierea şi construirea 
Şcolii Militare din Paris, al cărei prim-intendent a şi fost. 

5. Fiziocralii au fost un grup de economişti (Quesnay, Baudeau, 
Mirabeau, Condorcet, Gournay, Turgot) din secolul al XVIII-lea, a căror 
doctrină considera că principala sursă a bogăției o reprezintă agricultura, 

drept care preconiza o politică economică liberală capabilă să asigure 
dezvoltarea acestui sector. 

6. Utilitarism. „Doctrina etică probabil cea mai celebră în tradiția 
filosofiei morale anglofone, menită să explice de ce unele acțiuni sunt 
juste, iar altele nejuste. [...] Epoca de glorie a utilitarismului a fost de 
la sfârşitul secolului al XVII-lea până în ultimul sfert al secolului al 
XIX-lea. Cei trei exponenți clasici ai săi au fost Jeremy Bentham 
(1748-1832), John Stuart Mill (1806-1873) şi Henry Sidgwick 
(1838-1900): (Antony Flew, ed., Dicţionar de filosofie şi etică, op. cit., 
p. 348). Conform acestei doctrine, „utilul sau ceea ce ne poate aduce 
maximum de fericire“ trebuie să reprezinte scopul suprem al tuturor 
acțiunilor umane. Bentham — autor de care Foucault s-a arătat în mai 
multe rânduri intens interesat (vezi, de pildă, în A supraveghea şi a 
pedepsi, paginile referitoare la Panopticon) — este şi autorul unei 
adevărate „aritmetici a plăcerilor“. 


III. Enuntul și arhiva 
I Definirea enuntțului 


1. „Speech acts theory“ a fost creată de filosoful britanic John 
Langshaw Austin (1911-1960), unul dintre reprezentanții de seamă ai 
„filosofiei analitice“ şi ai „limbajului obişnuit“, direcție cunoscută şi sub 
denumirea de Școala de la Oxford. După ce l-a studiat pe Leibniz şi 
Aristotel şi tradus pe Frege, Austin şi-a îndreptat atenţia spre analiza 
limbajului banal şi colectiv, căruia i-a atribuit un rol primordial pentru 
filosofie, deosebind între enunţurile „constative“ şi cele „performative“, 
între forta „ilocuţionară“ (care, pe lîngă că este o „locuţie“ care spune ceva, 
produce o realitate) şi cea „perlocuţionară“ (acţiune asupra interlocutorului 
prin chiar faptul de a spune ceva). Opere: Philosophical Papers (1961), 
Sense and Sensibilia (1962) şi How to Do Things with Words (1962). 


II. Funcția enunţiativă 


1. George Gaylord Simpson (n. 1902), paleontolog american, autor a 
numeroase lucrări despre toate grupurile de mamifere, a elaborat o nouă 
teorie asupra evoluţiei, „teoria sintetică“, sinteză de teze neodarwiniste, 


matematice, genetice, biofizice. 

V. A priori istoric şi arhiva 


1. Anne-Robert-Jacques Turgot, baron de L 'Aulne (1727-1781), om 
politic şi economist francez. Deşi sortit unei cariere ecleziastice, a 
frecventat mediul filosofilor, publicând nişte Lettres sur la tolérance şi, 
în Enciclopedie, un remarcabil articol despre etimologie. Autor, de 
asemenea, al unei lucrări de economie, Réflexions sur la formation et la 
distribution des richesses (1776). În calitate de controlor general al 
Finanţelor (1774), s-a arătat preocupat de înlocuirea nenumăratelor taxe 
existente în epocă cu un impozit teritorial unic (prin desfiinţarea vămilor 
interioare), şi a întreprins multe reforme economice, instituind, mai întâi 
(sub influenţa fiziocraţilor, a lui Gournay în special, de care, totuși, se 
deosebeşte prin accentul pus pe utilitatea industriei şi a comertului), 
libertatea comertului şi a circulaţiei grânelor (1774), apoi libertatea 
muncii (1776), prin suprimarea corporațiilor. Toate aceste reforme i-au 
atras ostilitatea din partea detinătorilor de privilegii, astfel încât Turgot 
a sfârşit prin a fi, în 1776, dizgratiat. 

2. François Broussais (1772-1838), medic francez. Teoria sa, 
intitulată „medicină fiziologică“, vede în inflamarea tesuturilor cauza 
exclusivă a bolilor, preconizând ca terapie dieta și sângerarea. A 
încercat să-şi extindă teoria şi dincolo de domeniul bolilor organice, în 
psihologie (Traité de I'irritation et de la folie). 

3. William Stanley Jevons (1835-1882), economist şi logician 
englez. Studiind problema fixării tarifelor pe calea ferată, ajunge să 
formuleze (în acelaşi timp cu C. Menger şi L. Walras) o teorie a valorii 
bazată pe gradul final de utilitate al unui bun (utilitate marginală) şi a 
modului de repartizare a veniturilor (principiul productivităţii marginale 
a capitalului), vrând, astfel, să demonstreze superioritatea liberalismului 
asupra socialismului. Lucrări: Teoria economiei politice (1871), Relaţiile 
dintre stat şi lumea muncii (1882). Este unul dintre întemeietorii şcolii 
marginaliste, a cărei teză principală este că valoarea de schimb depinde 
de utilitatea ultimei unităţi disponibile a unui produs. 


IV. Descrierea arheologică 
II. Originalul şi regulatul 


I. Jacob Grimm (1785-1863), întemeietorul filologiei germane, a 
cules şi publicat, în spiritul romantismului, împreună cu fratele său, 
Wilhelm Grimm (1786-1859), basmele şi legendele germanice (Poezia 
maeștrilor cântăreți, 1811; Povesti pentru copii, 1812; Legende germane, 
1818; Legenda eroică germană, 1929). Fratilor Grimm li se datorează şi 

o Istorie a limbii germane (1848), precum si un Dicționar german 
(1852-1858). 

2. Franz Bopp (1791-1867), lingvist german, părintele de necontestat 
al lingvisticii moderne şi în particular al celei comparate, autorul 
Sistemului de conjugare în limba sanscrită (1816) şi al monumentalei 
Gramatici comparate a limbilor sanscrită, zend, latină, lituaniană, slavă 
veche, gotică şi germană (publicată în 6 părti, între 1833 şi 1852). 
Animat de interesul filologic, de sorginte romantică, pentru istoria 
culturilor şi a religiilor şi dorind să descopere rațiunea comună și adâncă 
a totalităţii limbilor („organismul“ lor), Bopp a ştiut să se ţină la distanţă 
de marile interpretări romantice şi de generalizările marilor săi 
contemporani germani şi să descopere în morfologia verbului și a 
numelui un adevărat sistem al formelor functionale. Solicitat de W. von 
Humboldt, a fost profesor la Berlin. 

3. Abraham Hyacinthe Anquetil-Duperron (1731-1805), orientalist 
francez, pasionat de limba şi religia vechii Persii, a călătorit în Indii, 
unde a studiat cărţile sacre ale lui Zoroastru şi a fost iniţiat în cultul 
focului. În 1771, a publicat o traducere în latină a cărții Zend Avesta. 

4. Ferdinand de Saussure (1857-1913), lingvist elvetian, autorul 
Cursului de lingvistică generală, reconstituit în 1916 de o parte dintre 
elevii săi (printre care şi C. Bally), care pune bazele unei lingvistici 
desprinse de filologie şi ale unei ştiinţe structurale a sensului și a 
exercitat o mare influenţă asupra dezvoltării lingvisticii şi semiologiei, 
mai întâi în Europa (Hjelmslev, Benveniste), apoi în întreaga lume şi, 
totodată, mult în afara lingvisticii, în cadrul a ceea ce, în anii '60, avea 
să poarte denumirea generală de structuralism (L6vy-Strauss, Merleau- 
Ponty, Lacan etc.). Saussure este cel care a introdus câteva dintre marile 
distincţii, fondatoare pentru lingvistica secolului XX, precum languc 
(sistem abstract, fapt social) / parole (realitate observabilă, individuală); 
şi sincronie (domeniu al funcţionării) / diacronie (domeniu al evoluții- 
lor). El consideră limba ca un sistem (structură) de diferenţe, iar teoria 
semnului elaborată de el (bazată de opoziţia semnificat / semnificant) 
alimentează proiectul unei ştiinţe generale a semnelor (semiologie). 

5. Charles Sanders Peirce (1839-1914), filosof şi logician american, 
întemeietorul, alături de W. James, al pragmatismului, curent deosebit 
de influent în filosofia nord-americană. „Pragmatismul aşa cum l-a 
formulat Peirce era o metodă filosofică de a stabili semnificaţiile 
conceptelor şi ale credintelor, metodă conform căreia ideea noastră 
despre orice lucru este ideea privind etectele sensibile ale acestuia, 
deosebite în conformitate cu semnificaţia lor practică. Adevărate sunt 
acele idei la care şi-ar da asentimentul cercetătorii serioşi după o 
temeinică examinare [...]. În eseul Fixarea convingerii, Peirce scoate în 
evidență deosebirea practică dintre credință (convingere) şi îndoialii: 

prima călăuzeste acțiunea, cea de-a doua stimulează cercetarea în 
strădania de a ajunge la o credinţă (convingere). Dezacordul cu definitia 
«adevărului» avansată în scrierile lui William James l-a făcut pe Peirce 
(în 1878) să-şi reboteze propria teorie «pragmatism» (A. Flew. ed., 
Dictionar de filosofie şi logică, op. cit, p 257). Peirce a predat 
matematica şi astronomia la Harvard, este întemeietorul științei generale 
a semnelor (semiotica) şi un precursor al teoriilor ulterioare asupra 
semnificației. Opere: Collected Papers, 8 vol., 1931-1958. 

6. Antoine Arnauld, supranumit şi Marele Arnauld (1612-1694), 
teolog, filosof şi logician francez, şeful partidului jansenist (vezi supra 
nota 10. p. 263). Exclus de la Sorbona în 1656, prieten cu Pascal, se 
retrage la Port-Royal după o perioadă de clandestinitate. Pe lângă roiul 
eminent deţinut în istoria creștinismului, Arnauld este şi o figură de 
prim-plan în istoria logicii şi a filosofiei limbajului, fiind adeptul unei 
teorii de esenţă carteziană, conform căreia sintaxa limbilor naturale 
reprezintă realizarea unei analize rationale şi universale efectuate de 
către subiectul gânditor. Opere: De la fréquente communion (1643), 
Apologie pour les Saints-Peres (1651), Lettre d'un docteur de Sorbonne 
à une personne de condition şi Seconde Lettre à un duc et pair (1655), 
Grammaire générale et raisonnée sau Grammaire de Port-Royal (1660, 
în colaborare cu Lancelot; vezi supra, idem), Logique de Port-Royal 
(1662, în colaborare cu Nicole), La Perpétuité de la foi (1669-1679, în 
colaborare cu Nicole). 

7. Georges Cuvier (1769-1832), zoolog şi paleontolog francez, 
întemeietorul anatomiei comparate, autorul a două principii anatomice 
de bază: acela al subordonării organelor (preponderența anumitor organe 
asupra funcționării de ansamblu) şi acela al corelației dintre forme 
(rezultând din echilibrul naturii). Cuvier a încercat să stabilească o 
clasificare zoologică (vertebrate, articulate, moluște şi rodiate) şi, 
pornind de la studierea fosilelor, a reuşit să demonstreze existența unor 
specii dispărute, punând, astfel, bazele paleontologiei. Lucrările sale 
(printre care Leçons d'anatomie comparée, 1800-1805; Recherches sur 
les ossements fossiles, 1812-1813; Le Régne animal distribué selon son 
organisation, 1816-1817; Description géologique des environs de Paris, 
1822; Discours sur les révolutions de la surface du globe, 1825; Histoire 
naturelle des poissons, 1828) au servit drept bază teoriilor transformiste, 
chiar dacă Cuvier însuşi era mai curând adeptul teoriei preformării și 
fixismului, ca şi al aceleia a catastrofismului, combătând ideile lui 
Lamarck si Geoffroy Saint-Hilaire. 

8. Louis Jean-Marie D'Aubenron, zis Daubenton (1716-1800), 
naturalist francez, colaborator la redactarea Istoriei naturale a lui Buffon 
(vezi supra) pentru descrierea anatomică a mamiferelor. A reuşit 
aclimatizarea în Franta a oii merinos. 

9. Johann Friedrich Blumenbach (1752-1840), medic şi naturalist 
german, unul dintre întemeietorii antropologiei, a stabilit o paralelă între 
om şi animale şi (în lucrarea De generis humani varietate naliva, 1803) 
a descris foarte detaliat caracterele distinctive ale celor cinci „varietăţi“ 
umane: caucaziană, mongolică, etiopiană, americană şi malaeziană. 

10. Etienne Geoffroy Saint-Hilaire (1772-1844), naturalist francez. 
În 1798, participă la expediţia lui Napoleon Bonaparte în Egipt, unde 
adună observaţii etectuate pe diferite specii animale, în special reptile şi 
pesti. Lucrările sale de anatomie comparată şi de paleontologie (dintre 
care merită citate Philosophie anatomique, 1818-1822, şi Principes de 
philosophie géologique, 1830) sunt ghidate de ideea existentei unui plan 
unic de organizare a ființelor vii şi de principii precum acela al 
echilibrului dintre organe (dezvoltarea unuia atrage după sine atrofierea 
altuia) şi mai ales acela al existenţei unor conexiuni anatomice (relaţiile 
dintre organe nu se schimbă), punând, astfel, bazele anatomiei 
comparate. A susținut, împotriva lui Cuvier, teoria cpigenezci şi 
transformismul, afirmând că modificările speciilor se datorează 
influențelor directe exercitate de mediu. Este creatorul menajerie! de la 
Jardin des Plantes. 

11. John Maynard Keynes (1883-1946), economist şi bancher 
englez, a predat economia la Cambridge şi a avut diferite însărcinări din 
partea guvernului britanic. Delegat la Conferința de pace (1919), a 
demisionat pentru a-și manifesta opoziția faţă de dispoziţiile Tratatului 
de la Versailles, care cereau din partea Germaniei învinse importante 
reparaţii, expunându-se motivele demisiei în Consecințele cconomice ale 
păcii (1919). inut o vreme departe de treburile publice, a criticat 
politica deflationistă a guvernului britanic, criticând, totodată, decisiv şi 
tezele economiei politice clasice referitoare la echilibrul economic şi la 
mecanismele lui de autoreglare. Tratatul despre monedă (1931) și Teoria 
generală a ocupării forței de muncă (1936) au fost scrise imediat după 
marea criză economică din 1929. Judccând în termeni macro-economici, 
Keynes explică subocuparea forței de muncă printr-o insuficientă a 
cheltuielilor de consum, prin scăderea eficacității marginale a capitalului 
si prin rata prea ridicată a dobânzilor ce antrenează o scădere a 
investițiilor. Devenit economistul oficial al Marii Britanii, subguvernator 
al Băncii Angliei, înnobilat, primeşte însărcinarca de a elabora un 
proiect de stabilizare internaţională a monedelor (Planul Keynes). Acest 
plan, împreună cu planul american opus (Planul White) a dus, la 
Conferinţa de Brelton-Woods (1944), la crearea Fondului Monctar 
International şi a Băncii Internationale pentru Reconstructie şi 
Dezvoltare. Teoriile lui Keynes au exercitat o puternică influentă asupra 
gândirii economice a secolului XX. 

12. Sir Thomas Gresham (1519-1579), bancher englez, „negustor al 
regelui“ la Anvers, apoi mare bancher al Coroanei sub Elisabeta l, a 
contribuit la restaurarea monedei şi a întemeiat Bursa din Londra (Royal 
Exchange, 1571). În lucrarea Cercetare cu privire la prăbuşirea 
schimburilor (1558), lansează teza conform căreia, atunci când într-o 
țară există două monede în circulaţie, „cea rea o înlătură pe cea bună“, 
aceasta din urmă încetând să mai circule şi fiind tezaurizată. 

13. John Locke (1632-1704), filosof englez, considerat drept 
creatorul empirismului clasic britanic, autor al Eseului despre intelectul 
uman, în care critică ineismul lui Descartes şi formulează din punct de 
vedere empirist problema originii şi limitelor cunoașterii, anunțând, 
totodată, analiza „ideologică“ de secol XVIII (Hume, Condillac), prin 
legătura operată între empirism şi logică. În Scrisoare despre toleranță 
(1689) şi Tratatul despre guvernarea civilă (1690), Locke se afirmă ca 
unul dintre marii apărători ai liberalismului. 


IV. Faptele comparative 


|. Antoine Laurent de Lavoisier (1743-1794), chimist francez, 
creatorul chimiei moderne, mort ghilotinat în timpul Terorii, după ce, 
numit, în 1775, responsabil cu pulberile şi salpetrul la Arsenal, făcuse 
din laboratorul său de aici unul dintre centrele ştiinţifice cele mai 
cunoscute din Europa, activând şi ca Fermier General (vezi supra). A 
introdus experimentarea riguroasă, prin utilizarea sistematică a balanței, 
enunţând principiul conservării masei și a elementelor chimice 
(Principiul lui Lavoisier). A fost primul care a impulsionat progresul 
conceptiilor teoretice asupra chimiei. A descoperit rolul oxigenului în 
ardere, plasând acest element în centrul sistemului său (chimie 
pneumatică). În 1783, a descoperit compoziţia apei, respingând total 
vechea doctrină a flogisticului (fluid imaginar-ce ar asigura combustia). 
A stabilit, împreună cu Guyton de Morveau, Fourcroy şi Berthollet, o 
nouă nomenclatură chimică, raţională, bazată pe noţiunea modernă de 
element chimic (1787). În Traité élémentaire de chimie (1780), a oferit 
prima imagine de ansamblu asupra chimiei devenite ştiinţă. 

2. Leonhard Euler (1707-1783), matematician şi fizician elveţian, 
membru al Academiei şi Ştiinţă din Sankt-Petersburg, (unde a şi murit), 
a condus, între 1741 şi 1766, la invitaţia lui Frederic II, secţia de 
matematică şi fizică a Academiei din Berlin. Tratatul de mecanică 
generală (1736) este o aplicare raţională a rezultatelor analizei 
matematice la mecanică, aici apărând „unghiurile lui Euler“, care permit 
determinarea poziţiei unui solid în miscare în interiorul unui triedru. A 

inventat, în 1744, calculul variațiilor, pe care l-a expus în Tratatul 
despre izoperimetri. = 

3. Giambattista Vico (1668-1744), istoric, jurist şi filosof italian, 
autorul monumentalei lucrări Principiile unei științe noi cu privire la 
natura comună a națiunilor (1725, trad. rom. Nina Façon, Bucuresti, 
Univers, 1972), în care, criticând raționalismul cartezian şi sprijinin- 
du-se pe o metodă filologic-comparativă, Vico studiază formarea, 
dezvoltarea şi decăderea naţiunilor, care, după el, trec, toate, prin trei 
faze succesive: epoca zeilor, epoca croilor şi epoca oamenilor (teoria 
ciclică a asa-numitelor „corsi e ricorsi“). 


V. Schimbarea şi transformările 


1. Etienne Bonnot de Condillac (1715-1780), filosof francez, autorul, 
în perioada când îi frecventa pe Fontenelle, Rousseau și Diderot, al unui 
Essai sur l’origine des connaissances humaines (1749) şi al unui Traité 
des sensations (1755). Autor, printre altele, şi al unui tratat de economie 
politică (Le Commerce ou le Gouvernement considérés relativement 
l'un à l’autre, 1766), în care formulează o teorie a dobânzii şi a valorii, 
al unei Logici (1780) şi al lucrării La Langue des calculs (1798). Ca şi 
Locke (vezi supra), Condillac îşi propune să analizeze cunostintele 
umane cu scopul de a descoperi elementele (ideile) simple ce le 
compun. Contrar însă lui Locke, el nu admite decât senzațiile ca sursă 
a totalităţii ideilor şi operaţiilor mentale, considerând, astfel, eul nu ca 
pe o substanță gânditoare în sine, ci ca o succesiune și transformare de 
senzaţii. Unele dintre concepţiile lui Condillac despre limbaj (printre 
care limba privită ca instituție umană: caracterul convenţional al 
semnelor lingvistice), derivate atât din Locke, cât şi din Gramatica şi 
Logica de la Port-Royal anunţă teoriile lingvistice moderne. 

2. Antoine Louis Claude, conte de Destutt de Tracy (1754-1836), 
filosof francez, şef al „ideologilor“ (grup din care mai făceau parte 
Cabanis şi Volney), membru, sub Directorat, al Comitetului de 
Instrucţiune Publică, autor al lucrării Éléments d'idéologie (Ideologie, 
1801; Grammaire générale, 1803; Logique, 1805; Traité sur la volonté, 
1815), adevărat manifest al unui materialism psihologic conform căruia 
sensibilitatea ne informează cu privire la propria noastră existență şi la 
accea a lumii exterioare prin intermediul senzatiei de efort pentru 
înfrângerea rezistentelor materiale. Sensibilitatea este sursa ideilor 
noastre generale şi a judecăților noastre. Destutt a făcut remarci foarte 
interesante asupra limbajului, notând, în special, că cuvântul are în sine 
valoare de discurs. 


Note 277 


3. James Harris (1709-1780), filosof britanic, autorul unui important 
tratat (Hermes, 1751) apartinând direcţiei gramaticii generale, care, după 
cele ale lui Locke, analizează relaţiile dintre semne (cuvinte) şi idei. 

4. Pierre de la Ramé, latinizat Ramus (1515-1572), umanist, 
matematician şi filosof francez, ostil tradiţiei scolastice, autorul a două 
lucrări împotriva lui Aristotel, care i-a atras opoziţia Sorbonei. 
Dialectica sa (1555) este primul tratat de filosofie scris în limba 
franceză. Grammaire (1562) cste o încercare de formalizare a gramaticii, 
în care Ramus propune o reformă a ortografiei franceze. A tradus în 
franceză Elementele lui Euclid, a publicat o Arithmetica (1555) şi alte 
diferite lucrări, regupate în lucrarea Scholarum mathematicorum libri 
unus et triginta (1659). A murit asasinat în noaptea Sfântului 
Bartolomeu. 


VI. Ştiinţă şi cunoaştere 


1. Visul lui d'Alembert (scris în 1769, publicat în 1830), eseu al lui 
Denis Diderot (1713-1784), succedând Convorbirii dintre d” Alembert si 
Diderot şi precedând lucrării Urmarea convorbirii, în care Diderot îsi 
expune ideile sale materialiste cu privire la apariția universului: lurnea 
nu este altceva decât materie în miscare; materia este înzestrată cu 
sensibilitate, latentă sau activă; se organizează cu de la sine putere, prin 
generatie spontanee şi mutații („A te naşte, a trăi şi a muri nu este 
altceva decât a-ti schimba forma“). Cât priveste omul, acesta nu este 
decât o verigă în lanţul speciilor („Totul este un flux necontenit“). 

2. Telliamed, vezi supra, la articolul Benoît de Maillet. 

3. Antoine Fabre d'Olivet (1767-1825), poet şi autor dramatic 
francez, cunoscut în special ca precursor al felibrilor prin romanul său 
provensal, scris în langue d'oc, Azalais et le gentil Amar (1794), şi prin 
Le Troubadour, poeme occitanique du XIIICNE siècle (1803). 

4 Claude Bernard (1813-1878), fiziologist francez, descoperitorul 
funcţiei glicogenice a ficatului, a completat lucrările lui Lavoisier prin 
cercetările sale asupra căldurii animale şi a mecanismelor de autoreglare 
ale acestora. Lucrările sale (printre care se numără Introduction à l'étude 
de la médecine experimentale, 1865; La Science experimentale, 1876; 
Leçons sur les phénomènes communs aux animaux et aux végétaux, 
postume) converg spre evidenţierea noțiunii centrale de mediu intern al 
fiinţei vii, format din sânge şi limfă, al căror echilibru şi fixitate 
reprezintă conditia vieţii organice autonome. C. Bernard este cel care a 
făcut din fiziologie „o stiință independentă, cu propriile sale metode şi 
cu propriul său scop“. 

5. Louis Pasteur (1822-1895), chimist şi biolog francez, întemeietor 
al microbiologiei. Pornind întotdeauna, în descoperirile sale, de la pro- 
bleme practice (aşa a descoperit, de pildă, pasteurizarea, adică 
„sufocarea“ microorganismelor responsabile de fermentatie), a învins 
repede orice ostilitate din partea mediului ştiinţific, ajungând, astfel, de 
pildă, să respingă definitiv teoria generației spontanee. Este şi 
descoperitorul vaccinului preventiv, al cărui succes experimental (în 
1881, asupra unui copil muşcat de un câine turbat) i-a adus faima 
mondială. Imaginea lui Pasteur este aceea a savantului dezinteresat, 
dedicat total cauzei umanității. 

6. Antoine Augustin Cournot (1801-1877), matematician, economist 
şi filosof francez. Specialist în calculul probabilităților (Exposition de la 
théorie des chances et des probabilités, 1843), a formulat o concepție 
probabilistă şi relativistă despre cunoaştere. Prin lucrările sale de 
economie (dintre care merită amintită Recherches sur les principes 
mathématiques de la théorie des richesses, 1838), Cournot este un 
precursor al şcolii matematice. 

7. Diophantos (sec. III sau IV p.Chr.), matematician grec din școala 
de la Alexandria, din opera căruia n-au ajuns până la noi decât 
fragmente. Tratatul său Despre numerele poligone şi mai ales Aritmetica 
sa, prima expunere metodică de algebră, au exercitat o puternică 
influență asupra arabilor și, mai târziu, asupra matematicienilor din 
Renaștere. Diophantos este primul care introduce abrevieri, începuturi ale 
simbolisticii algebrei moderne, indicaţii pentru transformarea şi reducerea 
ecuaţiilor, fiind, de asemeni, cel dintâi care a expus problema numită, 
mult mai târziu, a lui Fermat, pe care acesta, de altfel, a preluat-o 
inspirându-se direct din opera predecesorului său din Antichitate. 

8. Niels Henrik Abel (1802-1829), matematician norvegian, autorul 
unor lucrări care au revoluţionat matematicile epocii sale, mort 
prematur, la numai 27 de ani. Demonstrând imposibilitatea rezolvării cu 
ajutorul radicalilor a unei ecuaţii algebrice de grad superior lui 4, 
problemă studiată fără nici un rezultat vreme de trei sute de ani, Abel 
îi deschide calea lui Galois. Este întemeietorul unei ramuri noi a analizei 
matematice, teoria funcţiilor eliptice, introducând o clasă de integrale 
denumite, de atunci, abeliene. A stabilit, de asemeni, bazele riguroase 
ale calculului infinitezimal. 

9. Evariste Galois (1811-1832), matematician francez. Esenţa operei 
sale e concentrată în memoriul său, intitulat Sur les condilions de 
resolubilit€ des équations par radicaux (1831), în care pune bazele 
teoriei grupurilor de substituție. Continuând lucrările lui Abel, ideea 
centrală a activităţii acestui matematician de geniu este noţiunea de 
grup, care a devenit fundamentală pentru matematici, chiar dacă nu 
imediat, în timpui vieţii autorului ei. 

V. Concluzie 


1. Maurice Merleau-Ponty (1908-1961), filosof francez de inspirație 
fenomenologică, pentru care fenomenologia constituie baza unei filosofii 
existenţiale, a cărei temă centrală (ca şi la Heidegger) este experienta 
trăită, relaţia intenţională dintre conştiinţă, lume și ceilalţi. Inspi- 
rându-se, totodată, şi din marxism, Merleau-Ponty respinge explicatia 
economistă a devenirii istorice, neacceptând, însă, o explicaţie idealistă 
şi meniinând deschisă devenirea. 


Bogdan GHIU 


POSTFAŢĂ 


„Cartea cea mai puţin reușită“ 
a lui Michel Foucault? 


„Dacă Foucault se înscrie într-adevăr în tradiţia filosofică, el se 
înscrie în tradiţia critică care este aceea a lui Kant, iar întreprinderea sa 
ar putea fi denumită Istoria critică a gândirii. [...] Dacă prin gândire 
înțelegem actul care instituie, în diferitele lor relații posibile, un subiect 
şi un obiect, o istorie critică a gândirii ar unna să fie o analiză a 
condiţiilor în care anumite relaţii între subiect şi obiect sunt formate şi 
modificate, în măsura în care aceste relații se dovedesc constitutive 
pentru o cunoaștere posibilă“ Ceea ce-l interesează, în general, pe 
Michel Foucault este modul de formare al subiectului („modul său de 
«Subiectivare»“) şi, corelativ, modul de formare al obiectului („modul 
său de obiectivare“), adică, interacţional, „«jocurile de adevăr»“ 
rezultante: „nu descoperirea de lucruri adevărate, ci a regulilor conform 
cărora ceea ce un subiect poate să spună despre anumite obiecte ţine de 
chestiunea adevăratului şi falsului“; adică scrierea unei „istorii a 
«veridicţiunilor»“: „formele după care, pe un domeniu de lucruri, se 
articulează anumite discursuri susceptibile a fi considerate adevărate 
sau false: care au fost condiţiile acestei emergențe, prețul care, într-un 
fel sau altul, a trebuit plătit pentru ea, efectele ei asupra realului și felul 
în care, legând un anumit tip de obiect de anumite modalităţi ale 
subiectului, ea a ajuns să constituie, pentru un timp, o arie şi nişte 
indivizi date, aprioricul istoric al unei experienţe posibile. Or, această 
întrebare — sau această serie de întrebări —, care sunt cele ale unei 
«arheologii a cunoașterii», Michel Foucault nu a pus-o şi n-ar vrea să 
o pună în legătură cu orice joc de adevăr. Ci numai în legătură cu acele 
jocuri de adevăr în care subiectul însuși este instaurat ca obiect al unei 
cunoașteri posibile (...).“] 


„V-aţi intitulat ultima carte Arheologia cunoașterii. De ce 
«arheologie» ? 

Din două motive. Am folosit, mai întâi, acest cuvânt într-un mod 
întrucâtva orb, pentru a desemna o formă de analiză care nu este 

propriu-zis o istorie (în sensul în care se povesteşte, de pildă, istoria 
invențiilor sau istoria ideilor), dar nici propriu-zis o epistemologie, 
adică o analiză intemă a structurii unei științe. Acest altceva l-am 
numit, aşadar, «arheologie»; și, apoi, retrospectiv, mi s-a părut că 
hazardul nu m-a călăuzit prea greșit: la urma urmelor, acest cuvânt, 
«arheologie», cp preţul unei aproximaţii care-mi va fi, sper, iertată, 
poate însemna: descriere a arhivei. Înţeleg prin «arhivă» ansamblul 
discursurilor efectiv enunțate; iar acest ansamblu de discursuri este 
avut în vedere nu numai ca un ansamblu de evenimente care vor fi avut 
loc o dată pentru totdeauna și care ar rămâne, astfel, suspendate, în 
limburile sau în purgatoriul istoriei, ci și ca un ansamblu care continuă, 
încă, să funcţioneze, să se transforme pe parcursul istoriei, să ofere, 
încă, posibilitate de a apărea și altor discursuri. 

Nu există oare, în «arheologie», și o semnificație de săpătură, de 
căutare a trecutului? 

Fără doar și poate! Cuvântul acesta, «arheologie», mă deranjează 
oarecum, deoarece acoperă două teme care nu sunt exact ale mele. Mai 
întâi, tema începutului (arche, în greacă, înseamnă «început» ). Or, eu 
nu încerc să studiez începutul în sens de origine primă, de fundament 
pornind de la care tot restul ar fi posibil. Nu sunt în căutarea acestui 
prim moment solemn plecând de la care, de pildă, întreaga matematică 
occidentală a fost posibilă. Nu mă întorc până la Euclid sau Pitagora. 
Ceea ce caut eu sunt întotdeauna niște începuturi relative, mai curând 
instaurări şi transformări decât fundamente, întemeieri. La fel de mult 
mă deranjează, apoi, şi ideea de săpătură. Eu nu caut relații secrete, 
ascunse, mai tăcute sau mai profunde decât conștiința oamenilor. Ceea 
ce încerc eu este, din contră, să definesc relaţiile aflate la suprafaţa 
însăși a discursurilor; mă străduiesc să fac vizibil ceea ce nu e invizibil 
decât pentru că se află mult prea la suprafața lucrurilor. 

Ceea ce vrea să însemne că vă interesează fenomenul și că refuzaţi 
interpretarea. 

Nu vreau, dedesubtul discursului, să caut în ce anume constă 
gândirea oamenilor, ci încerc să consider discursul în existența lui 
manifestă, ca pe o practică care ascultă de niște reguli. Reguli de 
formare, de existență, de coexistență, sisteme de funcționare etc. 
Această practică, în consistenţa şi, aproape, în materialitatea ei este cea 
pe care o descriu eu. 

Refuzaţi, cu alte cuvinte, psihologia. 

Absolut! Trebuie să putem face o analiză istorică a transformării 
discursului fără a fi nevoiţi să recurgem la gândirea oamenilor, la 

modul lor de percepţie, la obiceiurile lor, la influenţele pe care le-au 
suportat etc.“2. 


Arheologia cunoașterii a apărut pe 13 martie 1969, la aceeași 
renumită editură pariziană Gallimard unde, în mai 1966, apăruse și 
Cuvintele şi lucrurile, veritabil bestseller care, graţie imensului scandal 
intelectualo-mediatic, concentrat în jurul polemicii Sartre-Foucault, 
neîncheiat de tot nici după trei ani de la declanșare, avusese darul de 
a-l propulsa pe M. Foucault în centrul opiniei publice savante. De data 
aceasta însă, „arida descriere a lucrurilor spuse deja în precedentele 
sale lucrări şi felul său de a se demarca de structuralism frustrează 
așteptările““3, 

fa ianuarie 1969, avusese loc deschiderea facultății-test de` la 
Vincennes (în estul Parisului), urmare directă a mişcărilor studențești 
din mai 1968, pe care Foucault le trăise de departe, de la Tunis, unde 
preda. De data aceasta, ca, parcă, pentru a recupera distanța 
mediteraneană, în timpul căreia se ocupase, printre altele, cu lectura lui 
Wittgenstein şi a analiştilor anglo-saxoni, „atinşi“ ideatic în Arheologia 
cunoașterii, „la cel dintâi conflict, Foucault ia parte la rezistenţa fizică 
opusă poliţiei și la ocuparea nocturnă a clădirilor“4. Pe 22 februarie, la 
invitaţia lui Henri Gouhier, conferenţiază în cadrul Societăţii Franceze 
de Filosofie despre „funcţia de autor“, textul acestei foarte importante 
conferințe, împreună cu discuţiile în jurul ei apărând în bulctinul 
Societăţii sub titlul, care va deveni una dintre referinţele foucaldiene 
obligatorii, „Qu'est-ce qu'un auteur?“. „Pe 30 noiembrie, adunarea 
profesorilor de la Collège de France votează transformarea catedrei de 
istorie a gândirii filosofice a lui Jean Hyppolite“, profesorul de filosofie 
al lui Foucault de la Ecole Normale, decedat cu puțin timp în urmă, „în 
catedra de istoric a sistemelor de gândire“5, creată anume pentru 
Foucault. 


Majoritatea exegeților operei lui Foucault sunt de acord cu faptul că 
gândirea teoreticianului prin excelenţă al rupturilor şi discontinuităţilor, 
al salturilor între episremai, se împarte, și ca, în mai multe perioade 
distincte. Fie două, perioada „arheologică“ și perioada „genealogică“, 
fie, mai aproape de adevăr (uitându-se, însă, începuturile dedicate 
psihologiei, literaturii şi picturii), trei; fiecare, dominată de „domenii 
de analiză“ şi de „forme de analiză“ aparte, denumite de Foucault 
însuşi: arheologie (dedicată sistemelor de cunoaștere: Istoria nebuniei 
în epoca clasică, 1961, reed. 1972; Nașterea clinicii: o arheologie a 
privirii medicale, 1963, apărută recent și în traducere românească la 

Editura Ştiinţifică; Cuvintele și lucrurile, 1966: Arheologia cunoașterii, 
1969); genealogie (dedicată modalităţilor de putere: A supraveghea și 
a pedepsi. 1975), şi etică (preocupată de raportul individului cu sine 
însuşi: Istoria sexualității, 3 vol., 1976, 1984%. 

Dacă fiecare carte şi text mai important al lui M. Foucault se află 
instalate, mai fix sau mai fragil, în centrul câte unei astfel de 
„intra“—episteme, despre Arheologia cunoaşterii se poate, pe drept 
cuvânt, afirma că este o carte de tranziţie, o carte-salt, o carte-parcurs. 
O carte-sinucidere şi o carte-renaştere. O carte-împlinire/eșec. Ea 
marchează trecerea de la „arheologie“ spre „gencalogie“, mai precis 
sfârşitul perioadei așa-zis „arheologice“, adică ducerea „arheologiei“ 
până acolo unde aceasta (nu mai) putea să mcargă: până la impas şi 
contradicţie intermă. Împlinire întru depăşire. „Cu toate că este, în 
întregul ei, dominată de problema condiţiilor de posibilitate ale 
cunoaşterii, apare, prin urmare, posibil să distingem în perioada aşa-zis 
«arheologică» două momente distincte: în Nașterea clinicii şi Cuvintele 
şi lucrurile, Foucault dă întrebării critice un prim răspuns, cu ajutorul 
conceptului de «aprioric istoric», pe care în cca de-a doua dintre aceste 
lucrări îl asimilează cu cel de epistemă. El conferă, în acest prim 
moment, acestei noţiuni o accepţiune tare, concepând-o ca o structură 
variabilă pornind de la care obiectele cunoaşterii sunt determinate din 
punct dc vedere epistemologic și organizate în corpus-uri teoretice mai 
mult sau mai puţin formalizate. Dat, însă, fiind că acest demers se 
dovedeşte incapabil să justifice presupoziţiile filosofice diverse pe care 
ca se întemeiază, Arheologia cunoașterii încearcă să ofere arheologiei 
un fundament teoretic nou şi autonom, concepând-o ca o pură descriere 
a enunțurilor. Ea sc vede, aşadar, constrânsă să slăbească foarte mult 
scmnificația unui aprioric istoric deosebit, acum, de episteme şi 
asimilat unei figuri pur empirice. Cu toate acestea, şi în pofida efortului 
metodologic depus de Foucault, Arheologia cunoașterii nu izbutește, 
nici ea, să aducă un răspuns cocrent la problema condiţiilor de 
posibilitate ale cunoaşterii: noile concepte introduse de ea («formaţiune 
discursivă» şi «arhivă» ), pe lângă faptul că sunt definite, adesea, într- 
un mod incoerent, nici nu reuşesc să le clarifice pe cele dintâi. Ai, 
dimpotrivă, impresia că arheologia n-ar fi uvut decât de câştigat în 
coerență dacă Foucault ar fi izbutit să se dispenseze de orice referință 
la aprioricul istoric şi la epistemă ş...ţ şi că el nu a revenit la vechile 
sale concepte decât mânat de grija de a conferi operei sale o coerenţă 
internă care ș$...ţ rămâne, oricum, cât se poate de formală.“7 

Astfel de analize reprezintă aproape un consens în bogata literatură 
exegetică dedicată Arheologiei cunoaşterii, şi aş mai putea produce 

pagini întregi în acest sens, ceea ce ar însemna, însă, să intru în analize 
și dispute de detaliu al căror loc, cu siguranţă, nu este aici. Părerea mea 
este, însă, următoarea: Arheologia cunoașterii, lucrarea de metodă prin 
excelenţă a lui Foucault, reprezintă o eroare strategică. Foucault n-ar fi 
trebuit, poate, s-o scrie, să se expună. Putea, însă, să procedeze altfel? 
Putea el să pună punct metodei arheologice pur și simplu, sărind pe 
tăcute direct în „genealogic“? 
Nu toți analiştii sunt, însă, de acord cu incriminarea arheologiei 
(devenită loc comun al exegeticii dedicate lui Foucault). „Ceea ce face 
genealogia este nu atât să se substituie arheologiei. cât să lărgească 
tipul de analiză al acesteia. |...] Arheologia nu suferă de vreo 
slăbiciune metodologică intrinsecă, așa cum pretind anumiţi critici. Ea 
este, doar, plasată într-un cadru mai larg în care, cât se poate de 
natural, sensul ei suportă anumite transformări. Ar fi, oricum, o eroare 
să credem că Foucault va fi renunțat vreo clipă la metoda sa 
arheologică şi, dintr-un punct de vedere epistemologic, este foarte bine 
că el n-a renunțat vreodată la ea, deoarece nivelul arheologic de analiză 
este un nivel de analiză indispensabil şi distinct, a cărui abandonare ar 
provoca, inevitabil, anumite distorsiuni.“8 

Prinsă între strălucirea barocă a Cuvintelor și lucrurilor (1966) şi 
revelaţiile reci produse de A supraveghea și a pedepsi (1975), 
Arheologia cunoașterii nu are cum să nu pălească și cum să seducă. Ea 
este, totuși, cartea, poate, cea mai manifest-ludică a lui Foucault, cea 
mai explicit-nietzcheeană: „În prefața la Arheologia cunoașterii, 
evocând «acest spaţiu alb de unde vorbesc», filosoful subliniază el 
însuși, cu jumătate de gură, mizele «marii sale căutări nietzscheene». 
Exaltând o anumită idee de anonimat, Nietzsche îl celebra, într-adevăr, 
pe gânditorul «subteran, dintre aceia care forează, sapă, minează», pe 
gânditorul care înaintează «încet, cu prudență», în căutarea, parcă, «a 
unor lungi tenebre care să nu fie decât ale lui, elementul său de 
neînțeles, secret, enigmatic, pentru că ştie ce anume va obține în 
schimb: propria sa dimineaţă, propria sa mântuire, propria sa Auroră». 
[...] «Nu mă întrebaţi cine sunt şi nu-mi cereți să rămân același», scria 
Foucault în 1969: cuvinte pe care Nietzsche le-ar fi putut pune în gura 
eroului său Trophonios. [...] Foucault ne apare, aşadar, ca o figură în 
acelaşi timp a creaţiei de sine, a distrugerii de sine și a descoperirii de 
sine. Un om deconcertant, retras în manifestarea propriei sale opere, o 
creatură cu dimensiuni multiple care reuşește să-i conjuge pe Dedal şi 
Minotaurul, pe Ariana și Dionysos, pe Kant și Sade. Înaintând pe firul 
atât de subţire care separă rațiunea de nebunie, scrierile sale provoacă 


„Cartea cea mai puțin reuşită“ a lui Michel Foucault? 285 


apariția unei «prezențe invizibile»: urmele unui om subteran, preo- 
cupat, încă, să sape, să sufere şi permanent nesigur de destinația sa“? 

„Poate arheologul să evite căutarea unei origini ascunse şi inac- 
cesibile operând o radicalizare a hermeneuticii analogă cu radicalizarea 
fenomenologiei — un soi de interpretare care să pună capăt tuturor 
interpretărilor? [...] Nu este, desigur, deloc întâmplător dacă, după 
Arheologia cunoaşterii, Foucault îşi impune o tăcere pe care va sfârși 
prin a o rupe prin publicarea a două cărți în care, chiar dacă continuă 
să utilizeze tehnicile arheologiei, nu mai pretinde că se pronunță 
dintr-un punct de vedere detaşat fenomenologic.“ !0 

Voința de a lua structuralismul pe cont propriu, într-o radicalizare 
orgolioasă atât a fenomenologiei husserliene, cât și a analitismului 
anglo-saxon, a produs, prin urmare, o monumentală carte-impas, o 
neliniștitoure summa-mască. O carte cu o poziţie critică într-adevăr, 
cum spuneam, monumentală, exacerbată, afectată, în care ironia, pate- 
tismul şi gustul travestiului, ca şi cum n-ar fi fost de ajuns, își cheamă 
alături disperarea metodologică şi plăcerea consumării hybris-ului 
raţiunii. Forţat de polemici, neînţelegeri şi rea-credinţă, dar și de 
sprijinul masiv, care obliga, al unor autorităţi ştiinţifice de talia lui 
G. Canguilhem sau G. Dumézil, Foucault a insistat, a apăsat pe pedală, 
a mers până la capăt, acolo unde nimeni n-ar fi îndrăznit, poate, să 
ajungă: la eşecul propriului său proiect arheologic. „Voința de sistem“, 
denunțată aproape pennanent de Foucault, este aici, pentru o dată, 
trăită, „consumată“, cum ar spune Bataille. „Fundătura“ în care, anume 
parcă, Foucault ţine să-şi conducă gândirea fusese întrevăzută, poate, 
încă dinainte. Ea trebuia doar încercată scriptic, experimentată. Gân- 
dirca, mai presus de orice, se trăieşte, pare a ne spune Foucault — până 
la capăt. În toată grandoarea și maniile ei. 

Arheologia cunoașterii, „cartea probabil cea mai puţin reuşită a lui 
Foucault“. cum spune undeva Richard Rorty!!, aruncă o lumină cu 
totul aparte asupra modului atât de complex, de plin de surprize de a 
practica cugetarea filosofică al lui Foucault. La cincisprezece ani, — în 
1999 —, de la dispariţia marelui filosof francez (care continuă să 
provoace și azi actualitatea, nu doar academică, prin publicarea, aflată 
abia la început, a cursurilor rostite la College de France; în acest sens, 
vezi M. Foucault, Les Anormaux. 1974-1975, Gallimard-Seuil, 1999), 
traducerea Arheologiei cunoașterii nu avea cum fi evitată de o cultura 
română în care recuperarea operei foucaldiene a devenit sincronă, 
aproape. cu marile culturi ale lumii. 

NOTE 


l. Articolul „Foucault“, apărut în D. Huisman (ed.), Dictionnaire 
des philosophes, Paris, PUF, 1984, pp. 942-944 (republicat în Michel 
Foucault, Dits et écrits, Paris, Gallimard, 1994, t. I, pp. 631-636), scris 
de M. Foucault însuși cu puţin timp înainte de moarte (25 iunie 1984) 
şi apărut postum sub semnătura „Maurice Florence“, mască 
transparentă, ambiguu feminizată, a autorului însuși, care, într-un dublu 
gest — ludic? tragic? — gest constant caracteristic, scrie, așa cum spune 
chiar la finalul introducerii (fără titlu) a Arheologiei cunoașterii, 
anume „pentru a nu mai avea chip“, pentru a-și pierde identitatea pe 
care alţii, și mai presus de orice, propriile lui manifestări obiectual- 
textuale (cărţi, poziţii, atitudini etc. ) i le atribuie, dar, ca de fiecare dată 
în momente de răscruce și de relansare, graţie unei priviri retrospective 
asupra propriului său parcurs. 

2. „Michel Foucault explique son dernier livre“, convorbire cu J.-J 
Brochier, Magazine littéraire, nr. 28, avril-mai 1969, pp. 23-25 (citat 
după Dits et écrits, op. cit., t. IV, pp. 771-779). 

3. Daniel Defert, „Chronologie“, în M. Foucault, Dits er écrits, 
op. cit., t. |, p. 34. 

4. Ibid. 

5. Ibid., p. 35. 

6. Amold I. Davidson, „Archéologie, généalogie, étique“, în 
D. Couzens Hoy (ed.), Michel Foucault. Lectures critiques, Bruxelles, 
Editions Universitaires/De Boeck Université, 1989, pp. 243-255. 

7. Béatrice Han, L'onrologie manquce de Michel Foucault, Millon, 
1998, pp. 116-117. 

8. Arnold I. Davidson, ibid., p. 250. 

9. James Miller, La passion Foucault, Paris, Plon, 1993, pp. 194-195. 

10. Hubert Dreyfus, Paul Rabinow, Michel Foucault. Un parcours 
philosophique, traduit de l’ anglais par Fabienne Durand-Bogaert, Paris, 
Gallimard, „Folio“, 1992, p. 147 (cap. „L’Échec méthodologique de 
ľ archéologie“). Lucrarea celor doi profesori americani este, din 
întreaga literatură critică dedicată lui Foucault, poate cea mai serioasă 
(alături, desigur, de Foucault a lui Gilles Deleuze). Béatrice Han, citată 
mai sus, își intitulează, de altfel, capitolul dedicat Arheologiei 
cunoaşterii tot „Eşecul metodologic al arheologiei“. 

l. Richard Rorty, „Foucault et l'Epistemologie“ în D. Couzens 
Hoy (ed. ), Michel Foucault. Lectures critiques, op. cit., p. 57. 

